**Ўзбекистонда ижтимоий тармоқлар ҳамда интернет фойдаланувчилари юзасидан маълумот**

Ўзбекистонда интернет хизматидан фойдаланувчилар сони — **22,1** миллионни ташкил этади. Шундан мобил интернет фойдаланувчилари сони — **19** миллион.

Мамлакат бўйича аҳоли пунктларининг мобил алоқа билан қамраб олиниши даражаси **97** фоизни, мобил интернет қамрови эса **87** фоизни ташкил этади. 2020 йилнинг декабрь ойи ҳолатига кўра, республикадаги мактабларнинг **70** фоизи ва соғлиқни сақлаш муассасаларининг **78** фоизи интернетга уланган.

Ўзбекистонликларнинг ижтимоий тармоқларга муносабати бўйича ўтказилган сўровномада **3950** киши иштирок этди, уларнинг 63 фоизи эркаклар, 37 фоизи аёллар. Сўровда қатнашганлар — 16 ёшдан 30 ёшгача бўлган респондентлардир.

Сўровда иштирок этган респондентлар **Telegram** ва **YouTube**’ни ижтимоий тармоқлар ва мессенжерлар орасида энг оммабоп деб аташди. **Ўртача талаб** — Instagram, Facebook ҳамда **энг кам талаб** — VKontakte, Odnoklassniki, Linkedln, Twitter ва Snapchat ижтимоий тармоқлари *(2017 йилга қадар Facebook ва Odnoklassniki энг оммабоп ижтимоий тармоқ ҳисобланган)*.

Сўровнома таҳлилига кўра, респондентларнинг **78** фоизи ижтимоий тармоқлардан ҳар куни фойдаланади. Шу билан бирга, респондентларнинг **60** фоизи кунлик машғулотлар — ўқиш ва ишдан бўш вақтларида ижтимоий тармоқларда вақт ўтказишларини маълум қилганлар. Шунингдек, респондентларнинг **41** фоизи учун ижтимоий тармоқлар кунига ўртача бир соатдан уч соатгача вақт олади. **26** фоизи бир соатдан кўп бўлмаган, **33** фоизи кунига уч соатдан кўпроқ вақтни ижтимоий тармоқларда ўтказган.

Ўзбекистонда сўнгги бир йил ичида ижтимоий тармоқ фойдаланувчилари сони **10,5** фоизга ўсди, ҳар куни **10-12** мингга яқин одам турли платформаларда рўйхатдан ўтмоқда. Уларнинг **96** фоизи ижтимоий тармоқларга смартфонлар орқали киришади.

Бугунги кунда **Telegram** мессенжеридан бутун Ўзбекистон бўйича **18 миллион**га яқин одам фойдаланади — бу бутун дунё бўйлаб ушбу дастур фойдаланувчиларининг **8** фоизини ташкил қилади. Фойдаланувчиларнинг **80** фоизидан ортиғини **18-35** ёшдагилар ташкил этади. Ўзбекистон 2017 йилнинг якунига қадар Telegram мессенжери фойдаланувчилари сони бўйича дунёда учинчи ўринда эди (биринчи ўринда — Эрон Ислом Республикаси).

2020 йилда **Tik-Tok** иловаси Ўзбекистонда биринчи марта “iOS” ҳамда “Android” учун энг кўп юклаб олинган бешталикка кирди. Бугунги кунда ушбу тармоқдан дунёда **625** млн. киши фойдаланса, шундан қарийб **800** минг фойдаланувчи Ўзбекистон ҳиссасига тўғри келади. Фойдаланувчиларнинг тахминан **70** фоизини **16-24 ёш**даги фуқаролар ташкил этади.

Дунё давлатларида интернет фойдаланувчилари янгиликларни кўпроқ ижтимоий тармоқлардан олишади. Бироқ бошқа мамлакатлардан фарқли ўлароқ, Ўзбекистонда мессенжерлар янгиликлар, шу билан бирга, иллатларни тарқатувчи манба сифатида ижтимоий тармоқлардан илгарилаб кетди. Бу тенденция фойдаланувчилар орасида дезинформациянинг тезкор тарқалишига хизмат қилади, чунки мессенжерларда тарқатиладиган ахборотларнинг сон ва сифат таркибини таҳлил қилиш, ўрганиш ва бошқариш имконсиз.

Бугунги кунда Ўзбекистонда ТОП-10 Telegram каналлар (уларнинг обуначилари сони):

— **Kun.uz** — 1 млн. 400 минг;

— **Каналлани додаси** — 848 минг;

— **VideoUZ** — 468 минг;

— **Водий бозор** — 321 минг;

— **Uzbek-MDK** — 288 минг;

— **QASHQADARYO AHLI** — 263 минг;

— **VAQT QADRI** — 244 минг

— **UZBEK VIDEO CHANNEL** — 227 минг;

— **PRIKOL COMEDY KULGULI** — 205 минг;

— **LATIFA.UZ** — 101 минг.

Мазкур каналларнинг аксарияти (9 таси) шов-шув орқасидан каналга обуначиларни йиғиш, ваҳима, шафқатсизликни тарғиб қилувчи хабар ва видеолавҳалар, шунингдек, ёшлар маънавияти, айниқса психологик ҳолатига салбий таъсир кўрсатувчи турли ахборотларни тарқатмоқда.