**“Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги қонун лойиҳасига**

**ТУШУНТИРИШ ХАТИ**

Мазкур қонун лойиҳаси Ўзбекистон Республикаси Президентининг 2020 йил 2 мартдаги ПФ–5953-сон Фармони билан тасдиқланган Давлат дастурининг 1 ва 3-бандларига мувофиқ ҳамда парламент олдига қуйилган вазифалардан келиб чиқиб, Олий Мажлис палаталари томонидан Сенатнинг назорат фаолиятини такомиллаштириш ва маҳаллий Кенгаш депутатларининг дахлсизлик кафолатларини таъминлаш мақсадида ишлаб чиқилди.

Ушбу Қонун лойиҳаси билан қуйидаги 5 та қонун ва 1 та кодексга ўзгартишлар киритиш назарда тутилган:

- “Маҳаллий давлат ҳокимияти тўғрисида”ги, “Халқ депутатлари вилоят, туман ва шаҳар Кенгаши депутатининг мақоми тўғрисида”ги, “Ўзбекистон Республикаси Олий Мажлисининг Сенати тўғрисида”ги, “Ўзбекистон Республикаси Олий Мажлиси Сенатининг Регламенти тўғрисида”ги, “Парламент назорати тўғрисида”ги қонунлар ва Бюджет кодекси

Қонунни қабул қилиш зарурати қуйидагилар билан изоҳланади:

а) қонунчиликда маҳаллий Кенгашларнинг Конституция ва қонунларга, Президент ҳужжатларига зид қарорларини Олий Мажлис томонидан бекор қилиниши белгиланган. Бироқ, бу жараённинг аниқ механизмлари назарда тутилмаганлиги сабабли бугунги кунда Олий Мажлис томонидан халқ депутатлари вилоятлар ва Тошкент шаҳар Кенгашларининг ноқонуний қарорларини бекор қилиш амалиёти мавжуд эмас;

**Маълумот учун:** *Ҳозирги кунга қадар Қорақалпоғистон Республикаси Жўқорғи Кенгеси ва халқ депутатлари вилоят Кенгашлари томонидан қуйи турувчи Кенгашларнинг 5 та қонун ҳужжатларига зид қарорлари бекор қилинган*

б) хорижий давлатларда Ўзбекистон Республикасининг 35 та элчихонаси, 3 та доимий ваколатхонаси, 16 та бош консуллиги, 1 та консуллиги мавжуд бўлиб, уларнинг зиммасига қатор вазифалар, шу жумладан хорижий инвестицияларни жалб этиш вазифаси юклатилган. Аммо ушбу дипломатик ва бошқа вакилларнинг бу борада амалга оширган ишлари бўйича ҳисоботларини эшитиш амалиёти йўлга қўйилмаган;

в) Ўзбекистон Республикаси Конституциясига кўра Давлат бюджетининг ижросини назорат этиш Олий Мажлис палаталарининг биргаликдаги ваколати ҳисобланади. Шундай бўлса-да, қонунларда фақат Қонунчилик палатасининг бу борадаги ваколатлари белгиланиб, Сенат томонидан парламент назоратини амалга ошириш механизмлари назарда тутилмаган;

**Маълумот учун:** *Россия, Франция, Грузия, Литва, Озарбайжон, Польша каби давлатлар парламентларининг юқори палатаси томонидан ҳам Давлат бюджети ижроси устидан назорат амалга оширилади.*

г) қонунчиликда маҳаллий Кенгашлар депутатини жиноий жавобгарликка тортиш, қамоққа олиш ёки суд тартибида маъмурий жазо қўллашга розилик олиш тегишли Кенгаш томонидан кўриб чиқилиши, сессиялар оралиғида эса мазкур Кенгаш раҳбари ёки унинг вазифасини бажарувчи мансабдор шахс томонидан кўриб чиқилиб, қабул қилинган қарор кейинчалик тегишли Кенгаш томонидан тасдиқланиши белгиланган.

**Маълумот учун:** *2015–2019 йилларда 200 тадан ортиқ ҳолатда (60 %) маҳаллий Кенгашлар депутатини жиноий жавобгарликка тортиш, қамоққа олиш ёки суд тартибида маъмурий жазо қўллашга розилик бериш тегишли маҳаллий Кенгашлар раҳбари томонидан амалга оширилган.*

Германия, Озарбайжон, Россия ва Франция мамлакатлари қонунчилигида депутатни жавобгарликка тортиш масаласи фақат тегишли вакиллик органларнинг розилиги билан амалга оширилиши мустаҳкамланган.

Қонун лойиҳасининг асосий қоидалари қуйидагилардан иборат:

1) жисмоний ва юридик шахсларнинг мурожаатлари ҳамда давлат ва хўжалик бошқаруви органларининг маълумотлари асосида Сенат томонидан маҳаллий Кенгашларнинг Конституция ва қонунларга, Президент ҳужжатларига зид келадиган қарорларини бекор қилиш механизмлари яратилади;

2) Сенат томонидан Ўзбекистон Республикасининг чет давлатлардаги дипломатик ваколатхоналари раҳбарларининг фаолиятига доир ҳисоботларни бевосита ёки видеоконференцалоқа шаклида эшитиш амалиёти жорий этилади;

3) ҳудудий манфаатлардан келиб чиқиб, Сенат томонидан Давлат бюджетининг ижроси устидан парламент назоратини амалга ошириш тартиби ўрнатилади;

4) маҳаллий Кенгашлар депутатини жиноий жавобгарликка тортиш, ушлаб туриш, қамоққа олиш ёки унга нисбатан суд тартибида маъмурий жазони қўллашга розилик олиш тўғрисидаги прокурор тақдимномасини фақат тегишли халқ депутатлари Кенгаши томонидан кўриб чиқилиш тартиби жорий этилади.

Қонунни қабул қилишдан кутилаётган натижалар қуйидагилардан иборат: маҳаллий Кенгашлар томонидан қабул қилинадиган қарорларнинг қонунийлиги таъминланади; Ўзбекистон Республикасининг дипломатик ваколатхоналари фаолияти самарадорлиги ошади; Давлат бюджети маблағларининг самарали ва мақсадли сарфланиши устидан таъсирчан ва тўлиқ парламент назоратини амалга ошириш учун шароитлар яратилади; маҳаллий Кенгашлар депутатларининг дахлсизлик кафолатлари кучайтирилади ва уларнинг мақоми янада ошади.

Қонун лойиҳаси Олий Мажлис Сенати, Вазирлар Маҳкамаси, Бош прокуратура ва Адлия вазирлиги билан келишилган.

Мазкур Қонуннинг қабул қилиниши Давлат бюджети ҳисобидан қўшимча маблағ ажратишни талаб этмайди.

**Ўзбекистон Республикаси Олий Мажлиси**

**Қонунчилик палатаси депутатлари**

**Дж.Дж.Ширинов**

**Қ.А.Джўраев**

**Ш. А. Тўхташев**