**“Ўзбекистон иқтисодий тараққиётида капитал бозорининг ўрни”** мавзуидаги семинар

Олий Мажлис Қонунчилик палатаси Бюджет ва иқтисодий ислоҳотлар қўмитаси Капитал бозорини ривожлантириш агентлиги билан ҳамкорликда 2020 йил 25 декабрда Олий Мажлис депутатларининг Ўзбекистон капитал бозорининг жорий ҳолати ва тараққиёт истиқболлари ҳақидаги билимларини ошириш мақсадида **“Ўзбекистон иқтисодий тараққиётида капитал бозорининг ўрни”** мавзуида семинар ташкил этилди.

Семинарни очиб берган Олий Мажлис Қонунчилик палатаси Бюджет ва иқтисодий ислоҳотлар қўмитаси раиси **Назаров Шарофиддин Хакимович** ўз нутқида ҳозирги кунда Ўзбекистонда мамлакат иқтисодий ривожланишининг янги босқичида иқтисодиёт тармоқларида туб ислоҳотлар ўтказиш, рақобатбардош бозор иқтисодиётига ўтиш жараёнини жадаллаштириш, давлат активларини бошқаришда бозор тамойилларини жорий қилишга алоҳида эътибор қаратилаётганини таъкидлаб ўтди. Масалан, Ўзбекистон Республикаси Президентининг 2019 йил 8 январдаги ПФ-5614 сонли «Иқтисодиётни янада ривожлантириш ва иқтисодий сиёсат самарадорлигини оширишнинг қўшимча чора-тадбирлари тўғрисида»ги фармон билан 2019-2021 йилларда Ўзбекистон Республикасида структур ислоҳотларнинг асосий йўналишлари бўйича “Йўл харитаси” тасдиқланди, унда давлатнинг иқтисодиётдаги ролини қисқартириш ҳамда давлат иқтисодий фаолиятини опитмаллаштириш мақсадида юридик шахслар профессионал бирлашмалари (“ўзини ўзи назорат қилувчи”)ни шакллантириш ҳисобига давлат назоратини қисқартириш бўйича чора-тадбирлар кўзда тутилган. Шу муносабат билан, ўзини ўзи бошқарадиган ташкилотларни ташкил этиш ҳамда ривожлантириш масалалари янада долзарбллик касб этмоқда. Ўзини ўзи назорат қилувчи ташкилотларни тузиш ҳамда давлат ва бизнес ижтимоий шерикчилиги ролини ошириш иқтисодиёт соҳасидаги давлат бошқарувининг ўзига хос жиҳати ҳисобланади.

Семинарда **Капитал бозорини ривожлантириш агентлиги директори Отабек Назиров** асосий маъруза ва презентация билан иштирок этиб, капитал бозорининг моҳияти ва унинг мамлакат ривожидаги аҳамияти, истиқболдаги вазифалар ва режалаштирилаётган ислоҳотлар хусусида гапириб берди.

Маърузачи капитал бозори мамлакатимиз иқтисодиётини молиялаштириш ҳамда аҳоли фаровонлигини оширишнинг асосий манбаларидан бирига айланиш кераклигига алоҳида эътибор қаратди. Агарда рақамларни қиёслайдиган бўлсак, бизнинг капитал бозоримиз хорижий капитал бозорлар ҳажмига қараганда бир неча баравар камроқ. Капитал бозори капиталлашуви мамлакат ЯИМ га нисбатан 1%ни ташкил этади, ривожланаётган давлатларда эса бу кўрсаткич 30-60% атрофида бўлиб, ривожланган давлатларда 100% ва ундан ҳам ортиқни ташкил этади. Буларнинг бари бу соҳада изчил ислоҳотлар ўтказилишини тақозо этади.

Шунингдек, тадбирда Қонунчилик палатаси депутатлари қимматли қоғозлар турлари, эмитентлар, қимматли қоғозлар бозоридаги профессионал иштирокчиларнинг роли, фонд биржаси моҳияти, капитал бозори тартибга солувчисининг инвесторлар ҳуқуқ ва манфаатларини ҳимоя қилиш ҳамда молиявий саводхонликни ошириш борасидаги фаолияти ҳақидаги маълумотларга эга бўлдилар.

Депутатлар капитал бозори ривожидаги муаммоларга эътибор қаратдилар. Хусусан, қудратли молиявий тизимни шакллантириш зарурати ҳақида гапиирилиб, бундай тизим иқтисодиётга маблағ жалб қилишнинг асосий манбаи сифатида давлатга бўлган босимни камайтириш имконини бериши асосланди. Иқтисодиётнинг ва биринчи навбатда хусусий секторнинг барқарор тараққиётини таъминлаш учун маҳаллий молия бозорининг яхлит тизимини шакллантириш лозимлиги таъкидланди. Иқтисодий ўсишни молиялаштириш учун капитални сафарбар қилиш ва уни самарали тақсимлашга бутун молиявий бозорни комплекс ислоҳ қилиш ва ўзаро мувофиқ тарзда ривожлантириш орқалигина эришиш мумкинлиги кўрсатилди.

2025 йилга қадар эркин муомаладаги қимматли қоғозлар ҳажмини мамлакат ЯИМга нисбатан 10%га етказиш кўзда тутилган капитал бозорини ривожлантириш стратегияси, шунингдек, ислом молиялаштириш тамойиллари асосида сукук қимматли қоғозларини чиқариш бўйича режалаштирилаётган пилот лойиҳа ҳам қизғин муҳокама қилинди.

Муҳокамалар давомида депутатлар капитал бозорини ривожлантиришнинг қонунчилик базасини янада такомиллаштириш, қимматли қоғозлар бозори билан алоқадорликда молия бозорини ривожлантириш механизмларини жорий этишш, ушбу тизим учун кадрларни тайёрлаш ва уларни соҳага жалб этиш лозимлигига эътибор қаратдилар.