**Парламент ахборот марказининг ижтимоий тармоқлардаги   
“Менинг Парламентим” саҳифалари**

**концепцияси**

Ижтимоий тармоқлардаги “Менинг Парламентим” саҳифалари (кейинги ўринларда — Саҳифалар) Ўзбекистон Парламентининг фаолияти ва қонун ижодкорлиги борасидаги янгиликлар, Ўзбекистон Республикаси Президенти томонидан ички ва ташқи сиёсатда олиб борилаётган кенг кўламли ислоҳотлар, жумладан, мамлакатимизда тобора қарор топиб бораётган очиқлик ва ошкоралик сиёсати, иқтисодиётни либераллаштириш, солиқ тизимни ислоҳ қилиш, камбағалликни қисқартириш, таълим тизимини тубдан такомиллаштириш, ҳудудларда амалга оширилаётган йирик инвестициявий лойиҳалар, мамлакатимиз туристик салоҳиятини ошириш, шунингдек, Давлатимиз раҳбарининг халқаро майдонда илгари сураётган ташаббуслари, минтақамизда тинчлик ва барқарорликни сақлаш борасидаги Ўзбекистон раҳбариятининг етакчи сиёсати тизимли ва изчил равишда фото, видео, инфографика ҳамда анимацион материаллар сингари визуал форматларда ёритиб бориладиган ахборот манбаси ҳисобланади.

Мазкур саҳифаларда **Ўзбекистон Республикаси Олий Мажлиси Қонунчилик палатаси, Халқ депутатлари вилоят, туман (шаҳар) Кенгашлари, шу жумладан, депутатлар ҳамда сиёсий партияларнинг кундалик фаолияти**, аҳоли муаммоларининг ечими, депутатлар гуруҳи ёки депутат томонидан илгари сурилган ғоялар ва уларнинг ҳаётдаги рўёби, ижтимоий ҳаётдаги муҳим масалалар юзасидан давлат органларига юборилган депутатлик сўровлари натижалари, шунингдек, ички ва ташқи ахборот маконида мамлакатимиз ҳаётига оид ахборот ва тарғибот материаллари эълон қилинувчи бошқа миллий ва хорижий медиа платформаларидан ахборотлар репост қилиниши ёки ўзлаштирилган ҳолатда ёритиб борилади.

**1. Умумий қоидалар**

1.1. “Менинг Парламентим” саҳифалари концепцияси (кейинги ўринларда — Концепция) мазкур саҳифани юритиш бўйича (ахборотларни тайёрлаш, жойлаштириш ва доимий долзарб ҳолда юритиш) ишларни ташкил этиш тартибини белгилайди.

1.2. “Менинг Парламентим” саҳифалари ахборот ресурси сифатида интернетнинг миллий сегментида фаолият юритувчи электрон оммавий ахборот воситалари учун расмий ва ишончли ахборот манбаси бўлиш билан бирга, жамоатчиликнинг барча қатламлари учун мўлжалланган бўлиб, унда асосан **Парламент ҳаётига доир ахборотлар**, Президентимиз ва унинг олиб бораётган сиёсати, ички ва ташқи сиёсатдаги янгиликлар, ҳудудларда кенг кўламли ислоҳотларнинг бориши ва **бунда барча даражасдаги депутатлар корпусининг ҳиссаси**, шунингдек, бошқа долзарб бўлган мавзулардаги материаллар (кейинги ўринларда — Пост) ёритиб борилади.

1.3. Саҳифалар фикрлар алмашинуви учун қулай платформа бўлиб хизмат қилишига устувор эътибор қаратилади.

1.4. Саҳифалар ўз фаолиятини 2021 йил 1 апрелдан бошлаб йил давомида юритади.

**2. Саҳифаларни юритиш тартиби**

2.1. Саҳифаларни юритиш ушбу Концепцияга мувофиқ амалга оширилади ҳамда мазкур ахборот ресурсида долзарб ва қизиқарли контент:

— **“Менинг Парламентим” очиқ мулоқот платформаси** мақсади билан боғлиқ мақолалар, депутатлар ҳамда сиёсий партиялар фаолларининг интервьюлари визуал шаклларда жойлаштириб бориш;

— таҳлилий материаллар эълон қилиб борилишини назарда тутади.

2.2.Саҳифалар ўзбек тилида юритилади ва бошқа тилларда ҳам постлар берилиши мумкин.

Саҳифалар Ўзбекистон Республикаси Олий Мажлиси **Қонунчилик палатаси ҳузуридаги Парламент ахборот маркази** (кейинги ўринларда — Марказ) **қошида ташкил этилади** ҳамда молиялаштирилади.

Саҳифаларнинг доимий долзарб постлар билан таъминланишига **Марказнинг Таҳлилий-ахборот гуруҳи (раҳбари) масъул** ҳисобланади.

Ўзбекистон Республикаси Олий Мажлиси Қонунчилик палатаси Спикерининг тегишли ўринбосари — Марказ раҳбарининг **келишуви асосида** тайинланган саҳифалар Администратори **кундалик контентни яратишда Ўзбекистон Республикаси Олий Мажлиси Қонунчилик палатаси, Олий Мажлис Сенатининг тегишли бўлинмалари, сиёсий партияларнинг жамоатчилик билан алоқалар йўналишлари** билан ҳамкорлик қилади.

Сиёсий партияларнинг жамоатчилик билан алоқалар бўйича масъул бўлинмалари саҳифадаги материалларнинг ижтимоий тармоқларда, аҳоли орасида оммалаштириш, материалларнинг барча ҳудудлар бўйича кенг тарқалиши ва тарғибот қилинишида ўз ваколати доирасида кўмаклашади ҳамда масъул ҳисобланади.

**3. Постларга қуйиладиган талаблар**

3.1. Саҳифаларда Ўзбекистон Республикасининг амалдаги қонунчилигига зид бўлмаган электрон оммавий ахборот воситаларининг кундалик контентини шакллантиришга манба бўла оладиган, жамоатчилик учун долзарб бўлган ахборотлар ёритилади.

3.2.Давлат сири ҳисобланган ҳамда оммавий фойдаланилиши чекланган (конфиденциал мазмундаги) ахборотлар саҳифада ёритилмайди.

3.3. Ахборотларнинг манбаси аниқ, ишончлилиги текширилган бўлиши зарур.

3.4 Саҳифаларда жойлаштириладиган постлар ўзбек тилида тайёрланиб, унинг анонс қисмида мавзунинг қисқа резюмеси акс эттирилади.

3.5.Постлар визуал воситалар (фото, видео, инфографика, гиф, анимация) орқали бойитилган ҳолда жойлаштирилади.

3.6.Пост матни ҳажми кўп ва расм билан бирга жойлаштириш имконияти бўлмаган ҳолатларда, пост махсус бот орқали саҳифага жойлаштирилади.

3.7. Ахборотни тайёрлаш ва эълон қилиш администратор томонидан амалга оширилади. Шунингдек, администратор ахборотни таҳрир қилиш ҳуқуқига эга.

**4. Постларни саҳифага жойлаштириш тартиби**

4.1. Саҳифаларга ҳар куни соат 9:00 дан 20:00 гача постлар жойлаштириб борилиши зарур.

Саҳифаларга ҳар соатда камида биттадан (умумий постлар сонини вақтга тақсимлаганда) пост жойлаштирилиши керак.

**Олий Мажлис Қонунчилик платаси депутатлари, сиёсий партияларнинг фракциялари, Халқ депутатлари вилоят, туман ва шаҳар Кенгашлари депутатлари** томонидан аҳоли билан учрашув ва очиқ мулоқотлар, уларнинг муаммолари ечимига бағишланган пост ва изоҳлар саҳифалардаги жорий ахборот оқимидан келиб чиқиб ташкил қилинади.

4.2.Иш кунларида раҳбариятдан келиб тушган шошилинч ва тезкор ахборотлар — ярим-бир соат ичида;

иш вақти тугагандан кейин дам олиш ёки байрам кунлари келиб тушган шошилинч ва тезкор ахборотлар — бир-бир ярим соат ичида саҳифага жойлаштирилади.

**5. Репостларни саҳифага жойлаштириш тартиби**

5.1.Ўзбекистон Республикаси Президентининг расмий ахборот манбаларидан, Олий Мажлис Қонунчилик палатаси ва Сенатининг расмий саҳифаларидан, шунингдек, Марказ раҳбарининг тегишли топшириқлари асосида репостлар жойлаштиришга устуворлик берилади. Ўзбекистон Республикаси Президентининг расмий ахборот манбаларидан репостлар қуйидаги тартибда жойлаштирилади:

а) дастлаб саҳифадан ахборот репост қилинади;

б) кейинги босқичда материалнинг ҳажми ва кўламидан келиб чиқиб, мавзуни батафсил ёритувчи туркум постлар жойлаштирилади.

5.2. Бошқа манбалардан материаллар репост қилинганда асосий манбага ҳавола кўрсатилиши зарур.

**6. Тавсиявий мазмундаги материалларни жойлаштириш тартиби**

6.1. Саҳифаларда Парламент фаолиятига оид хабарлар, Президент фаолияти, мамлакатимизда олиб борилаётган ислоҳотларнинг халқаро доираларда эътироф этилиши, аҳоли муаммоларининг ечими ҳамда **Халқ билан самарали мулоқот** билан боғлиқ материаллар оммавий ахборот воситаларида эълон қилинган мақола, интервью, репортаж ва бошқа материаллар ўқишга тавсия қилиш мазмунида эълон қилиниши мумкин.

**7. Якунловчи қоидалар**

7.1. Саҳифаларда жойлаштирилган постларнинг ишончлилиги ва текширилганлигига, грамматик жиҳатдан тўғрилиги саҳифа администратори жавобгар ҳисобланади.

7.2. Саҳифаларда:

— Ўзбекистон Республикасининг мавжуд конституциявий тузумини, ҳудудий яхлитлигини зўрлик билан ўзгартиришга даъват этиш;

— уруш, зўравонлик ва терроризмни, шунингдек диний экстремизм, сепаратизм ва фундаментализм ғояларини тарғиб қилиш;

— давлат сири бўлган маълумотларни ёки қонун билан қўриқланадиган бошқа сирни ошкор этиш;

— миллий, ирқий, этник ёки диний адоват қўзғатувчи, шунингдек фуқароларнинг шаъни ва қадр-қимматига ёки ишчанлик обрўсига путур етказувчи, уларнинг шахсий ҳаётига аралашишга йўл қўювчи ахборотни тарқатиш;

— гиёҳвандлик воситалари, психотроп моддалар ва прекурсорларни тарғиб қилиш;

— порнографияни тарғиб қилиш;

— қонунга мувофиқ жиноий ва бошқа жавобгарликка сабаб бўладиган бошқа ҳаракатларни содир этишга ундовчи постларни жойлаштиришга йўл қўйилмайди.

**7.3. Мазкур Концепция Ўзбекистон Республикаси Олий Мажлиси Қонунчилик палатаси Кенгашининг 2021 йил \_\_\_\_ февралдаги \_\_\_\_\_\_\_-сонли Қарорига билан тасдиқланган.**