**Ўзбекистон Республикасининг “Фуқаро муҳофазаси тўғрисида”ги**

**Қонуни лойиҳасига**

**ТУШУНТИРИШ ХАТИ**

Ўзбекистон Республикаси Олий Мажлиси Қонунчилик палатаси Кенгашининг ва Ўзбекистон Республикаси Олий Мажлиси Сенати Кенгашининг “Ўзбекистон Республикаси Олий Мажлиси палаталарининг норма ижодкорлиги ва парламент назорати йўналишидаги фаолиятини кучайтириш ҳамда самарадорлигини ошириш чора-тадбирлари тўғрисида” 2019 йил 26 мартдаги 2419-III/ҚҚ-523-III-сонли қўшма қарори, шунингдек Ўзбекистон Республикаси Вазирлар Маҳкамаси Раёсати мажлисининг   
2020 йил 3 апрелдаги 40-сонли баёнида Ўзбекистон Республикасининг “Фуқаро муҳофазаси тўғрисида”ги Қонунини ишлаб чиқилиши белгиланган.

Ўзбекистон Республикаси Вазирлар Маҳкамаси Раёсати мажлисининг   
2020 йил 3 апрелдаги 40-сонли баёнида фуқаро муҳофазаси соҳасидаги асосий вазифалар, уларни амалга оширишнинг ҳуқуқий асослари, давлат органларининг, корхоналар, муассасалар ва ташкилотларнинг ваколатларини белгиланиши назарда тутилган.

Қайд этилган топшириқлар ижросини таъминлаш мақсадида Ўзбекистон Республикасининг “Фуқаро муҳофазаси тўғрисида”ги Қонуни лойиҳаси ишлаб чиқилди.

Қонун лойиҳасидан кўзланган асосий мақсад аҳолини ва ҳудудларни ҳарбий ҳаракатлар даврида ёки ушбу ҳаракатлар оқибатида юзага келадиган хавфлардан муҳофаза қилиш соҳасида ҳуқуқий муносабатларни тартибга солиш, фуқаро муҳофазаси соҳасидаги принципларни, фуқаро муҳофазаси вазифалари ҳамда тадбирларини белгилаш, давлат органлари   
ва ташкилотларнинг, ўзини ўзи бошқариш органларининг фуқаро муҳофазаси соҳасидаги ваколатларини қонуний асослантириш ҳамда фуқароларнинг фуқаро муҳофазаси соҳасидаги ҳуқуқ ва мажбуриятларини аниқ белгилашдан иборатдир.

Ўзбекистон Республикасининг “Фуқаро муҳофазаси тўғрисида”ги Қонуни лойиҳасини қабул қилиш натижасида ҳарбий ҳаракатлар даврида ёки ушбу ҳаракатлар оқибатида юзага келадиган хавфлардан аҳолини, атроф табиий муҳитни, моддий ва маданий бойликларни муҳофаза қилинишини таъминлаш, ҳарбий ҳаракатлар даврида қутқарув ва бошқа кечиктириб бўлмайдиган тадбирларни бажаришга мўлжалланган фуқаро муҳофазаси объектлари, мол-мулклари, кучлари ва воситаларининг яратилиши ҳамда доимий шайлигини таъминлаш самарадорлигини ошириш, фуқаро муҳофазасига раҳбарлик қилиш тизимини такомиллаштириш, фуқаро муҳофазаси соҳасидаги махсус ваколатли давлат бошқарув органининг ваколатларини бугунги кун талабларига мувофиқлаштириш, вазирликлар   
ва идораларнинг фуқаро муҳофазаси соҳасидаги ваколатларини аниқ белгилаш, фуқаро муҳофазаси соҳасида аҳолини тайёрлаш,   
илмий-тадқиқотлар ва билимларни тарғиб қилиш ишларини тизимли амалга ошириш, жисмоний ва юридик шахсларга ҳамда атроф-муҳитга етказилган зарарни қоплаш масалаларини қонуний асослантириш, фуқаро муҳофазасини молиявий таъминлаш тизимини ривожлантириш каби ижобий ўзгаришларга эришиш кутилмоқда.

Ўзбекистон Республикасининг “Фуқаро муҳофазаси тўғрисида”ги Қонуни лойиҳасини ишлаб чиқиш жараёнида миллий қонунчилик, шунингдек, Россия, Белоруссия, Латвия, Молдова, Украина,Арманистон, Қозоғистон, Қирғизистон ва бошқа давлатларининг фуқаро муҳофазаси соҳасидаги қонун ҳужжатлари соҳадаги халқаро тажрибаси ўрганилиб, таҳлил қилинди.

Ўзбекистон Республикасининг амалдаги “Фуқаро муҳофазаси тўғрисида”ги Қонунига таққослаш жадвали тузилди, шунингдек Қонун лойиҳаси юзасидан халқаро ҳужжатлар ва чет эл мамлакатлари қонун ҳужжатларини ўрганиш бўйича қиёсий жадвал тайёрланди.

Ўзбекистон Республикасининг “Фуқаро муҳофазаси тўғрисида”ги Қонуни боб ва моддалардан таркиб топган бўлиб, бобларининг номланиши бўйича моддалар предметига алоҳида эътибор берилиб, узвий кетма-кетликда жойлаштирилиб мазмунан бойитилди.

Лойиҳага кўра фуқаро муҳофазаси тадбирлари тинчлик давр ва ҳарбий даврга бўлиниб, ушбу даврлардаги фуқаро муҳофазасининг тадбирлари аниқ белгилаб қўйилди.

Шунингдек Қонун лойиҳасида фуқаро муҳофазасига раҳбарлик қилиш, фуқаро муҳофазасини бошқариш, фуқаро муҳофазаси бўйича махсус ваколатли орган, давлапт бошқаруви, маҳаллий давлат ҳокитмияти органлари, ташкилотларнинг фуқаро муҳофазаси соҳасидаги вазифалари   
ва ваколатлари, фуқароларнинг ҳуқуқ ва мажбуриятлари миллий қонунчилик ҳамда халқаро тажрибалар асосида бойитилди.

Лойиҳада ҳарбий хавфларни бартараф этиш учун фуқаро муҳофазаси молиявий ва моддий ресурслар заҳиралари олдиндан яратиш, ҳарбий хавфлар юз берганда улардан шошилинч тарзда фойдаланиш, фуқаро муҳофазаси объектларини қуриш, уларни доимий шай ҳолда сақлаш, шунингдек, фуқаро муҳофазаси соҳасида аҳолини ва раҳбар ходимларни фуқаро муҳофазаси соҳасида тайёрлаш масалалар кўзда тутилган.

Қонун лойиҳаси 2020 йилнинг 26 июнь куни Ягона интерактив давлат хизматлари портали “regulation.gov.uz” сайтига (ID 19267) жамоатчилик муҳокамаси ўтказилиши учун жойлаштирилган бўлиб, муҳокама натижалари бўйича таклифлар келиб тушмаган.

Ўзбекистон Республикасининг “Фуқаро муҳофазаси тўғрисида”ги Қонуни лойиҳасини қабул қилиниши фуқаро муҳофазаси соҳасида аҳолини, атроф-табиий муҳитни, моддий ва маданий бойликларни ҳарбий ҳаракатлар даврида ёки ушбу ҳаракатлар оқибатида юзага келадиган хавфлардан ҳимоя қилиш тизимини янада такомиллаштириш учун муҳим ҳуқуқий пойдевор бўлиб хизмат қилади.

**Вазирнинг биринчи ўринбосари А.Қўлдошев**