**Ўзбекистон Экологик партияси фракциясининг**

**МУНОСАБАТИ**

**“БИР СУД – БИР ИНСТАНЦИЯ” ТАМОЙИЛИ**

**АМАЛДА**

**Абдураҳим ҚУРБОНОВ,**

**Олий Мажлис Қонунчилик палатаси**

**Ўзбекистон Экологик партияси**

**фракцияси аъзоси**

Бугунги кунда “Илм, маърифат ва рақамли иқтисодиёт йили”да амалга оширишга доир давлат дастури” тўғрисидаги Президент Фармонида белгилаб берилган суд ҳужжатларини қайта кўриб чиқишнинг қонунийлиги, асослилигини ва адолатлилигини илғор хорижий тажриба асосида такомиллаштириш, назорат тартибида иш юритиш институтини фуқароларнинг одил судловдан фойдаланишини кенгайтириш мақсадида апелляция ва кассация инстанцияларини ислоҳ қилиш борасида бир қатор ишлар амалга ошириб келинмоқда. Шуни таъкидлаш лозимки, ушбу соҳада сўнгги 3 йилда 20 дан ортиқ қонун, фармон ва қарорлар қабул қилинди.

Юртбошимиз Ўзбекистон Республикаси Конституцияси қабул қилинганининг 28 йиллик байрами билан Ўзбекистон халқига байрам табригларида **“Яна бир муҳим конституциявий тамойил – инсон ҳуқуқ ва манфаатларини таъминлаш бўйича барча соҳаларда, айниқса, суд-ҳуқуқ тизимида чуқур ислоҳотлар амалга оширилмоқда. Бунинг тасдиғини кейинги тўрт йилда 2 минг 600 нафар фуқарога нисбатан оқлов ҳукми чиқарилиб, 2 минг 400 нафар шахс суд залидан озод қилингани, 7 та суд босқичи 3 босқичга келтирилиб, суд тизими “бир суд – бир инстанция” тамойили асосида қайта ташкил этилаётганида кўриш мумкин”** – деб, таъкидладилар.

Дарҳақиқат, мазкур Қонун лойиҳалари билан судлар мустақиллигини таъминлаш орқали одил судловга эришиш масалалари, жумладан, суд қарорларини қайта кўриб чиқиш институти такомиллаштирилиши муносабати билан Жиноят-процессуал, Маъмурий жавобгарлик, Иқтисодий ҳамда Фуқаролик процессуал, шунингдек, Маъмурий суд ишларини юритиш тўғрисидаги кодексларга ўзгартиш ва қўшимчалар киритилмоқда.

Қонун лойиҳалари билан таклиф этилаётган назорат инстанцияси институтини бекор қилиш ва кассация инстанциясининг ваколатларини Ўзбекистон Республикаси Олий судида фаолият кўрсатган ҳолда ўтказиш йўли билан ислоҳ қилиш ҳамда апелляция инстанцияси институтини бу ваколатларни вилоят судларига ва тенглаштирилган судларга ўтказган ҳолда тубдан ислоҳ қилиш таклифлари келажакда суд соҳасидаги ислоҳотларни давом эттирган ҳолда бу борадаги ишлар самарадорлиги янада оширади.

Шунингдек, қонун лойиҳалари билан вилоят ва унга тенглаштирилган фуқаролик, жиноят ишлари бўйича судлар ва иқтисодий судлар негизида Қорақалпоғистон Республикаси, вилоятлар ва Тошкент шаҳар судлари ташкил этилади. Бу эса, жойларда ягона суд амалиётини шакллантиришга, судларнинг тарқоқлиги туфайли фуқаролар ва тадбиркорлар сарсон бўлишининг олдини олишда муҳим аҳамият касб этади.

Қабул қилинаётган норматив ҳужжатлар асосида туман (шаҳар) маъмурий судлари негизида туманлараро маъмурий судлари ташкил этилади ҳамда маъмурий ҳуқуқбузарликлар тўғрисидаги ишларни кўриб чиқиш жиноят ишлари бўйича судларга ўтказилади. Бу ўз навбатида маъмурий судларнинг муайян тумандаги маҳаллий ҳокимият органларининг турли тазйиқларидан холи ва мустақил фаолият юритишини таъминлайди. Бундай судларни ташкил этишдан кўзланган мақсад, фуқаролар ва тадбиркорларни давлат органлари ва мансабдор шахсларнинг ноқонуний ҳатти-ҳаракатлари ва қарорларидан суд орқали ҳимоялаш учун янада қулай шароит яратишга хизмат қилади.

Албатта, мазкур қонун лойиҳаларини қабул қилиниши соҳадаги ислоҳотларни амалга ошириш бароабарида, суд тизимини такомиллаштиришга, суд ишларидаги ортиқча сансалорликлар, суд қарорларини қайта кўришнинг бир-бирини такрорловчи камчиликларни ва ортиқча бюрократик тўсиқларни бартараф этишда, суд органлари фаолиятини замон талаблари ҳамда халқаро меъёрларга мувофиқ фаолият олиб боришида муҳим ўринга эга бўлади.