**Ўзбекистон Республикаси Олий Мажлис**

**Қонунчилик Палатаси депутати**

**Имомова Дилором Негъматовнага**

*Нусхаси:* **Ўзбекистон Республикаси**

**Давлат солиқ қўмитасига**

«XAMSOY BIZNES»

масъулияти чекланган жамиятидан

Манзил: Тошкент шаҳри, Чилонзор 9-12-39

Тел: (90) 174-05-18

**Э Ъ Т И Р О З Н О М А**

Тошкент шаҳар давлат солиқ бошқармасининг 12.08.2020 йилдаги “Солиқ мажбуриятига эга шахснинг мол-мулки ҳисобидан солиқ қарзини ундириш бўйича” қабул қилинган 1486638-сонли қарори юзасидан қуйидаги эътирозларимизни маълум қиламиз:

***Биринчидан,*** «Буюртмачи» Миришкор туман ҳокимлигига қарашли «OQ SUV-ZARAFSHON IRRIGATSIYA» МЧЖ ҳамда «Пудратчи» «XAMSOY BIZNES» МЧЖ ўртасида 2017 йилда 21-сонли пудрат таъмирлаш шартномаси тузилган бўлиб, ушбу шартномага мувофиқ «XAMSOY BIZNES» МЧЖ томонидан Миришкор туман ҳокимлиги биносида капитал таъмирлаш ишлари амалга оширилган. Шунингдек, «Буюртмачи» Миришкор туман ҳокимлиги ҳамда «Пудратчи» «XAMSOY BIZNES» МЧЖ ўртасида 22.01.2018 йилда 1-сонли ҳамда 29.01.2018 йилда 2-сонли пудрат таъмирлаш шартномаси тузилган бўлиб, ушбу шартномага мувофиқ «XAMSOY BIZNES» МЧЖ томонидан капитал таъмирлаш ишлари бажарилган. Мазкур шартнома тегишли тартибда ғазначилик бўлими томонидан рўйхатдан ўтказилган.

Мазкур шартномалар бўйича ишлар 2018 йилда тўлиқ топширилган ва бажарилган ишлар бўйича «XAMSOY BIZNES» МЧЖ томонидан ягона солиқ тўловлари амалга оширилган.

Бироқ, Чилонзор туман солиқ инспекцияси томонидан 2019 йил 1 январдаги 22-09949-сонли хат билан юқорида қайд этилган шартномалар бўйича 327.897.220,70 сўм қўшимча қиймат солиғи тўланиши лозимлиги кўрсатилган.

Тошкент шаҳар давлат солиқ бошқармасининг 2020 йил 12 августида “Солиқ мажбуриятига эга шахснинг мол-мулки ҳисобидан солиқ қарзини ундириш бўйича” 1486638-сонли қарорида юқорида қайд этилган шартномалар бўйича «XAMSOY BIZNES» МЧЖ 380.039.304,81 сўм қўшимча қиймат солиғи тўлаши лозимлиги қайд этилган.

Ўзбекистон Рсепубликаси Фуқаролик кодексининг 236-моддасига мувофиқ мажбуриятлар мажбурият шартларига ва қонун ҳужжатлари талабларига мувофиқ, бундай шартлар ва талаблар бўлмаганида эса — иш муомаласи одатларига ёки одатда қўйиладиган бошқа талабларга мувофиқ лозим даражада бажарилиши керак.

Юқорида қайд этилган шартномаларда қўшимча қиймат солиғи тўланиши назарда тутилмаган ва бу шартномалар шартлари Ғазначилик бўлимидан рўйхатдан ўтказилган. Мазкур шартномалар шартларига ўзгартириш ёки қўшимча киритилмаган. Қолаверса, шартномаларда кўрсатилган ишлар 2018 йилнинг ёз ойларида бажарилиб, тегишли тартибда топширилган.

«XAMSOY BIZNES» МЧЖ ягона солиқ тўловчи сифатида қайд этилган шартномалар бўйича солиқ мажбуриятларини тўлиқ бажарган.

Мазкур ҳолатда, Тошкент шаҳар давлат солиқ бошқармасининг 12.08.2020 йилдаги 1486638-сонли қарорида кўрсатилган 380.039.304,81 сўм қўшимча қиймат солиғи шартномалар шартларига зид равишда ҳисобланган.

Натижада, «XAMSOY BIZNES» МЧЖга катта миқдорда зарар етказувчи асосиз қарор қабул қилинган.

***Иккинчидан,*** ўз кучини йўқотган Солиқ кодексининг 349-моддасида ягона солиқ тўловини тўловчиларга қурилиши молиялаштиришнинг марказлаштирилган манбаларини жалб этган ҳолда танлов савдолари асосида амалга оширилаётган объектлар бўйича қўшилган қиймат солиғи тўлаш мажбуриятлари сақланиб қолади деб кўрсатилган.

Бироқ, «XAMSOY BIZNES» МЧЖ томонидан юқорида қайд этилган шартномалар бўйича қурилиш ишлари олиб борилмаган. Аксинча, жорий ва капитал таъмирлаш ишлари олиб борилган. Мазкур терминларни, амалдаги қурилиш қоидаларида бир-биридан фарқ қилиши солиқ идоралари томонидан инобатга олинмаган. Натижада, «XAMSOY BIZNES» МЧЖнинг қонун билан қўриқланадиган ҳуқуқларига путур етказилган.

Қолаверса, ҳозирда амалда бўлган Ўзбекистон Республикаси Солиқ қодексининг 462-моддасида молиялаштиришнинг марказлаштирилган манбалари ҳисобидан объектлар қурилишини (бундан жорий ва капитал таъмирлаш мустасно) бажарувчи юридик шахслар бундай қурилишга доир шартнома расмийлаштирилган ойдан кейинги ойнинг биринчи санасидан эътиборан қўшилган қиймат солиғи ва фойда солиғини тўлашга ўтади деб кўрсатилган.

Демак, ўз кучини йўқотган Солиқ кодексининг 349-моддасида ҳам қурилиш ишлари назарда тутилган бўлиб, жорий ва капитал таъмирлаш бундан мустасно бўлган.

Мазкур ҳолатда, солиқ идораси ўз кучини йўқотган Солиқ кодекси бўйича ҳам, амалдаги Солиқ кодекси бўйича ҳам молиялаштиришнинг марказлаштирилган манбалари ҳисобидан объектлар қурилишини бажарувчи юридик шахсларга қўшимча қиймат солиғини ҳисоблаши лозим. Жорий ва капитал таъмирлаш мустасно эканлигини амалдаги қонун талаби ҳам исботлаб турибди.

***Учинчидан,*** Ўзбекистон Республикаси Бош вазир А.Арипов томонидан қайд этилган масала юзасидан 2019 йилнинг ноябрь ойида тегишли топшириқ берилган бўлиб, мазкур топшириқ бўйича қабул қилинган қарор тақдим этилмаган.

Бироқ, ушбу топшириқдан кейин қабул қилинган Ўзбекистон Республикаси Солиқ қодексининг янги таҳририда, яъни кодекснинг 462-моддасида жорий ва капитал таъмирлаш қўшилган қиймат солиғи ва фойда солиғини тўлашга ўтишдан мустасно эканлиги қайд этилган.

***Тўртинчидан,*** Пандемия шароитида бутун дунёда бизнесни ҳимоя қилиш бўйича жуда катта ҳаракатлар амалга оширилмоқда. Жумладан, Ўзбекистон Республикасида ҳам кўплаб Президент ва Ҳукумат қарорлари қабул қилинмоқда, шунингдек амалдаги қонунчиликка ҳам ўзгартиришлар киритилмоқда.

Бугунги куннинг энг асосий вазифаси биснесни ва иш ўринларини сақлаб қолиш, пандемия оқибатларини баратараф этишдан иборат.

Ҳозирги кунда, Тошкент шаҳар давлат солиқ бошқармасининг 12.08.2020 йилдаги 1486638-сонли қарорида кўрсатилган амалдаги қонун талабларига зид ҳисобланган 380.039.304,81 сўм қўшимча қиймат солиғи тўлаш «XAMSOY BIZNES» МЧЖнинг иқтисодий аҳволини оғирлаштиради ва мавжуд иш ўринларини қисқаришига олиб келади.

Мазкур ҳолатда, солиқ идораси Тошкент шаҳар давлат солиқ бошқармасининг 12.08.2020 йилдаги 1486638-сонли қарорида кўрсатилган амалдаги қонун талабларига зид ҳисобланган 380.039.304,81 сўм қўшимча қиймат солиғи қонунга мувофиқ ҳисобланганлигини қайта кўриб чиқиши, солиқ қарзини ундиришда қонунийликни таъминлаши, мавжуд ҳолатга холисона ва адолатли тарзда ҳамда пандемия шароитларини инобатга олган ҳолда қайта кўриб чиқиши лозим.

Юқорида қайд этилганлардан келиб чиқиб, Сиздан Тошкент шаҳар давлат солиқ бошқармасининг 12.08.2020 йилдаги 1486638-сонли қароридаги «XAMSOY BIZNES» МЧЖга ҳисобланган 380.039.304,81 сўм қўшимча қиймат солиғи тўлаш қисмини тўлиқ бекор қилишни сўраймиз.

**«XAMSOY BIZNES» МЧЖ директори С.Ф.Абдихалимов**