**Ҳудудларни ижтимоий-иқтисодий ривожлантириш мақсадида соғлиқни сақлаш соҳасига ажратилган давлат бюджети маблағларининг тўғри ва самарали сарфланиши Фарғона вилояти мисолида ўрганилди**

Ўзбекистон Республикаси Олий Мажлиси Қонунчилик палатасининг 2020 йилга мўлжалланган иш режасига асосан ҳудудларни ижтимоий-иқтисодий ривожлантириш мақсадида ажратилган давлат бюджети маблағларининг тўғри ва самарали сарфланишини ҳудудлар кесимида ўрганиш вазифаси белгиланган эди.

Юқоридаги вазифалар ижросини таъминлаш мақсадида жорий йилнинг 28-31 октябрь кунлари Ўзбекистон Республикаси Олий Мажлиси Қонунчилик палатаси Ишчи гуруҳи томонидан соғлиқни сақлаш соҳасига ажратилган давлат бюджети маблағларининг тўғри ва самарали сарфланиши Фарғона вилояти мисолида назорат-таҳлил тартибида ўрганилди.

2020 йил -- ноябрь куни Олий Мажлис Қонунчилик палатаси Фуқароларнинг соғлиғини сақлаш масалалари қўмитасининг видеоконференц алоқа тартибида ўтказилган кенгайтирилган йиғилишида мазкур ўрганиш якунлари муҳокама этилди.

Йиғилишда Қонунчилик палатаси депутатлари, Соғлиқни сақлаш вазирлиги масъул раҳбарлари, мутасадди вазирлик ва идоралар, шунингдек оммавий ахборот воситалари вакиллари иштирок этди.

2020 йилнинг 9 ойи давомида Соғлиқни сақлаш соҳасига Давлат бюджетидан йўналтирилган маблағлар миқдори 13 638,5 млрд. сўм бўлиб, бу ўтган йилнинг мос даврига нисбатан 29 фоизга кўпдир. Шундан 75,2 фоизи соҳада меҳнат қилаётган ходимларнинг иш ҳақи ва иш ҳақидан ажратмаларни молиялаштиришга йўналтирилган. Жумладан, Фарғона вилояти бўйича 2020 йил учун 2019 йилдагига нисбатан 32,4% га кўп, яъни 1 472,7 млрд. сўмлик харажатларни давлат бюджети мабағлари ҳисобидан молиялаштириш режалаштирилган. Ажратилган маблағлар бўйича тиббиёт муассасаларининг 2020 йил учун харажатлар сметалари тузилиб, ўрнатилган тартибда рўйхатдан ўтказилган.

Молия вазирлиги, Соғлиқни сақлаш вазирлиги, Фарғона вилояти Молия бошқармаси, Фарғона вилояти Соғлиқни сақлаш бошқармаси томонидан тақдим этилган маълумотлар, шунингдек вилоятнинг Фарғона шаҳри, Фарғона, Қўштепа ва Ўзбекистон туманларида Ишчи гуруҳи томонидан бевосита жойида ўтказилган ўрганишлар давомида олинган маълумотлар таҳлил этилди.

Вилоят соғлиқни сақлаш тизимидаги 90 та муассасаларда ажратилган маблағларнинг қонунийлиги ўрганилганда ноқонуний харажат ва камомадлар, 2015-2020 йиллар давомида қалбаки сертификатлар асосида, тоифаларни нотўғри қўлланилиши натижасида малака тоифалари учун ортиқча тўловларга йўл қўйилганлик, Фарғона вилояти СЭОМда Дори-дармон ва тиббий воситаларини харид қилиш учун тузилган шартномаларда юқори нархларда харид қилинганлик,ошхоналарда овқат меню ва белгиланган меёрларга мос келмаслиги аниқланди. Бирлашма шошилинч тиббий ёрдам маркази бўлимидаги беморларнинг кассалллик тарихи кўрилганда, бюджет маблағлари хисобидан дори дармон билан таъминланиш ҳолати ўртача 45-50%ни ташкил этганлиги аниқланди. Қолган дори воситалари, шифокорлар томонидан қоғозга ёзиб берилган маълумотга асосан беморлар томонидан олиб келинмоқда.

Шунингдек Коронавирус пандемиясига қарши курашиш даврида Ўзбекистон Республикаси Молия вазирлиги ҳузуридаги Инқирозга қарши курашиш жамғармасидан Фарғона вилояти Санитария-эпидемиологик осойишталик марказига бугунги кунгача жами 106,3 млрд. сўм маблағ ажратилган .Ўзбекистон Республикаси Президентининг 2020 йил 26 мартдаги “Коравирус инфекцияси тарқалишига қарши курашишга жалб қилинган тиббиёт ва санитария-эпидемиология хизмати ходимларини қўллаб-қувватлашга оид қўшимча чора-тадбирлар тўғрисидаги” ПҚ-4652-сонли қарори ижроси юзасидан коронавирус инфекциясидан зарарланган беморлар билан мулоқотга киришган, зарарланган беморлар жойлаштирилган карантин объектларда фаолият олиб борган тиббиёт, санитария-эпидемиология хизмати ва бошқа ходимларга фаолият даври учун жами 1365 нафар тиббиёт ва бошқа ходимлар учун 22 511,9 млн.сўм рағбатлантириш тўловлари тўлаб берилиши таъминланган. Шунингдек, вилоятда (Ёзёвон т) беморлар билан ишлаган вақтида коронавирус инфекцияси юқтириб олган 2 нафар тиббиёт ходимларига бир марталик 282,5 млн.сўм (қўлга тегадиган қисми 100,0 млн.сўмдан) маблағлар тўлаб берилган.

Бундан ташқари, Ўзбекистон Республикаси Президентининг 2020 йил 19 мартдаги “Коронавирус пандемияси ва глобал инқироз холатларининг иқтисодиёт тармоқларига салбий таъсирини юмшатиш бўйича биринчи навбатдаги чора-тадбирлари тўғрисида”ги ПФ-5969-сонли Фармони ижросини таъминлаш мақсадида жамғарма маблағлари ҳисобидан вилоятдаги 20959нафар тиббиёт, санитария-эпидемиологик ва бошқа ходимлар учун коронавирус инфекцияси тарқалишига қарши курашиш тадбирларига жалб қилинадиган даврда уларнинг ойлик лавозим маошларига 6 фоиз миқдорида ҳар кунлик қўшимча тўловлар учун жами 20707,7 млн.сўммаблағлар тўлаб берилиши таъминланган.

Бундан ташқари, Фарғона вилоят Соғлиқни сақлаш бошқармаси тасарруфидаги даволаш профилактика муассасаларига зарур бўлаётган тиббий жиҳозлар сотиб олиш учун жами 16,2 млрд.сўм маблағлар молиялаштирилган. Шу билан бирга махсус тўлов бўйича: касаба уюшмаси қумитасига 45,1 миллион сўмлик 1 фоизли ажратма нотўғри ҳисобланган. Шунинг ҳисобига фуқаролар даромадидан олинадиган даромад солиғи 6,3 миллион сўмга ва 25 фоизли иш ҳақидан ажратма 13 миллион сўмга фарқ қилган. Жами бўлиб 64,8 миллион сўм ортиқча тўловга йўл қўйилган.

Видеоконференция тарзида ўтказилган йиғилиш муҳокамаларида депутатлар Пандемия шароитида ҳам Давлат бюджетининг ва давлат мақсадли жамғармалари бюджетларининг келгуси давр учун ўз вақтида, сифатли ижро этилиши устидан парламент назоратини кучайтириш, бунинг учун халқ депутатлари тегишли Кенгашлари билан ҳамкорлик қилиш юзасидан аниқ вазифаларни белгилаб олиш зарурлигини таъкидлашдилар.

Йиғилиш сўнгида, Соғлиқни сақлаш вазири ўринбосарининг ахбороти, билдирилган фикр-мулоҳазалар ва таклифлардан келиб чиқиб, Қўмитанинг тегишли қарори қабул қилинди.