**Ўзбекистон Республикаси**

**Марказий банки раиси**

**М.Б.Нурмуратовга**

**ДЕПУТАТ СЎРОВИ**

**Ҳурматли Мамаризо Бердимуратович,**

“Ўзбекистон Республикаси Олий Мажлиси Қонунчилик палатаси депутатининг ва Сенати аъзосининг мақоми тўғрисида”ги Ўзбекистон Республикаси Қонунининг 9-моддасига асосан сайлов округларида бўлиб, аҳоли билан учрашувлар ўтказилди, фуқаролар қабул қилинди.

125-Қарши сайлов округида сайловчилар билан бўлиб ўтган учрашувларда фуқаролар томонидан бир қатор ёзма ва (ёки) оғзаки аризалар, шикоятлар ҳамда мурожаатлар келиб тушди. Жумладан,

**1.** Ўзбекистон Республикаси Олий Мажлиси Қонунчилик палатасига  
*(2020 йил 1 декабрь куни 7413-сон билан рўйхатга олинган)* Қарши шаҳрида истиқомат қилувчи фуқаро Дўстқобилов Туйғун Очилович ёзма мурожаат этиб,  
2018 йил 10 августда “Ҳамкорбанк” АТБ Қарши филиалидан 13 млн. сўм миқдорида кредит олганлигини билдирган.

Фуқаро Т.Дўстқобилов, бугунги кунда мамлакатимизда пандемия оқибатида карантин эълон қилинган даврда Ўзбекистон Республикаси Президентининг  
2020 йил 3 апрелдаги ПФ-5978-сонли Фармонига асосан аҳолининг банк кредитлари тўловларини узайтириш белгиланганлигини маълум қилган ҳолда мазкур фармонга кўра пандемия даврида кредит тўловларини тўлаш муддатлари узайтирилишида “Ҳамкорбанк” АТБ Қарши филиалига мурожаат этган бўлсада, тўлов тарифлари бўйича мазкур банк билан бўлаётган муаммоларни келтириб ўтган *(аризаси илова қилинади)*.

**2.** Ўзбекистон Республикаси Олий Мажлиси Қонунчилик палатасига  
*(2020 йил 1 декабрь куни 7411-сон билан рўйхатга олинган)* Қарши шаҳрида истиқомат қилувчи фуқаро Салимов Абсамат Азимович ҳам ёзма мурожаат этиб, 2017 йилда “Ўзсаноатқурилишбанк” АТБ Қашқадарё филиалидан кредит олганлигини, тўловларни ўз вақтида амалга ошириб келганлигини, мамлакатимизда пандемия оқибатида карантин эълон қилинган даврда кредит тўловлари муддатини узайтиришни сўраб мазкур банкка мурожаат этганлигини ва тўловлар муддати бўйича 2020 йил октябрь ойига қадар кредит таътили берилганлиги тўғрисида банк мутасаддилар томонидан ҳабардор қилинганлигини маълум қилган.

Лекин, “Ўзсаноатқурилишбанк” АТБ Қашқадарё филиали мутасаддилари фуқаро А.Салимовга октябрь ойида мурожаат этиб, кредит тўловлари учун қарздорлиги ошиб кетганлигини, кредит таътили эса июль ойига қадар берилганлигини маълум қилган. Бу эса, ўз навбатида банк мижозининг ҳақли эътирозларига сабаб бўлмоқда. *(аризаси илова қилинади)*.

**3.** Бундан ташқари, мамлакатимизда пандемия оқибатида карантин эълон қилинган даврда Ўзбекистон Республикаси Президентининг 2020 йил  
3 апрелдаги ПФ-5978-сонли Фармонига асосан аҳолининг банк кредитлари тўловларини узайтириш талаблари белгиланган бўлсада, банк кредити тўловлари ҳолати интернетнинг ижтимоий тармоқлари орқали кўплаб фуқароларнинг муҳокамаларига сабаб бўлмоқда.

Айнан, банк кредити тўловлари тўғрисида ижтимоий тармоқлар орқали фуқаролар томонидан билдирилган эътирозлар ва муаммоларга кўра кўплаб мурожаатлар келиб тушмоқда. *(ижтимоий тармоқлар орқали билдирилган муносабатлар илова қилинади)*.

Айни вақтда айрим тижорат банклари томонидан Ўзбекистон Республикаси Президентининг 2020 йил 3 апрелдаги ПФ-5978-сонли Фармонига мос равишда амал қилинмаётганлиги натижасида, банклар ва уларнинг мижозлари ўртасида кредитнинг оҳирги муддатини мос даврига узайтирилиши, карантин даврида ҳисобланган қарздорликларга жарима санкциялари қўлламаслик, ундирув чораларини кўрмаслик ва бошқа турли хил сабаблар бўйича низолар вужудга келаётганлигини кўрсатмоқда.

Юқоридагилардан келиб чиқиб ҳамда “Ўзбекистон Республикаси  
Олий Мажлисининг Қонунчилик палатаси тўғрисида”ги Конституциявий Қонуннинг 12-моддаси ҳамда “Парламент назорати тўғрисида”ги Қонуннинг 15-моддасига мувофиқ, Сиздан, **10 кун муддатда** ҳудудда банк кредити тўловлари бўйича фуқаролар томонидан кўтарилган муаммоларни бартараф этишга қаратилган депутат сўровига жавоб беришингизни ҳамда унда қуйидаги масалалар юзасидан асослантирилган тушунтиришлар беришингизни сўраймиз:

- Ўзбекистон Республикаси Президентининг 2020 йил 3 апрелдаги ПФ-5978-сонли Фармонига асосан тижорат банклари томонидан молиявий қийинчиликларга дуч келган юридик ва жисмоний шахслар, якка тартибдаги тадбиркорларнинг кредитлари бўйича тўловларга 2020 йил 1 октябрга қадар кечиктириш тақдим этиш бўйича амалга оширилган чора-тадбирлар тўғрисида батафсил маълумотлар;

- амалга киритилган карантин режими фаолиятига салбий таъсир кўрсатган қарздорларнинг муддати ўтиб кетган кредитларига гаров таъминоти бўйича жарима санкциялари ва ундирув чоралари қўлламаслик бўйича амалга оширилган ишлар тўғрисида маълумотлар;

- тижорат банклари томонидан кредитлар бўйича ҳисобланган ва кечиктирилган фоизлар суммаси кечиктириш тақдим этилган даврда фойда солиғини ҳисоблашда жами даромад таркибига киритилмаслиги тўғрисида асослантирувчи маълумот.

***Илова:*** *14 варақда.*

**Ф.Зайниев**