**Ўзбекистон Республикаси**

**Молия вазири**

**Т.А.Ишметовга**

**ДЕПУТАТ СЎРОВИ**

**Ҳурматли Тимур Аминджанович,**

Халқ билан очиқ-ошкора мулоқот қилиш, фуқароларнинг талаб   
ва эҳтиёжларини ўрганиш, одамларнинг оғирини енгил қилиш мақсадида Олий Мажлис Қонунчилик палатаси депутатларининг ўз сайловчилари билан доимий мулоқотлари йўлга қўйилган. Унда аҳолини ташвишлантираётган муаммоларни бартараф этиш борасида амалга оширилаётган ишлар ҳолати ўрганилиб келинмоқда.

Таъкидлаш жоизки, уй-жой-коммунал хизматлар ҳақини тўлаш бўйича компенсация пул тўловлари механизмларининг самарали ишлашини таъминлаш бугунги кунда муҳим аҳамият касб этади. Буни сайловчилардан келиб тушаётган мурожаатлар мисолида ҳам кўриш мумкин.

Хусусан, Тошкент шаҳар, Учтепа тумани, 12-мавзе, 43-уй, 11-хонадонда яшовчи фуқаро Ш.Ахмедов Олий Мажлис Қонунчилик палатаси депутати номига ёзган аризасида байналминал жангчи эканлиги, бироқ унга уй-жой-коммунал хизматлар ҳақини тўлаш бўйича компенсация пул тўловлари тўланмаётганлигини маълум қилган.

Аниқланишича, Ўзбекистон Республикаси Президентининг 2003 йил   
27 мардаги ПФ–3227-сон Фармонига асосан 2003 йилнинг 1 апрелидан бошлаб уй-жой-коммунал хизматлар ҳақини тўлаш бўйича қонунчилик асосида бериладиган имтиёзлар ўрнига энг кам иш ҳақи ҳисобидан табақалаштирилган миқдорларда ойлик компенсация пул тўловлари жорий этилган ва уй-жой коммунал хизматлар бўйича бериладиган имтиёзлар ўрнига ойлик компенсация пул тўловлари бериладиган имтиёзли тоифадаги шахслар рўйхати тасдиқланган бўлиб, 1941 – 1945 йиллардаги уруш ногиронлари ва **қатнашчиларига тенглаштирилган шахслар** пенсияни ҳисоблаш базавий миқдорининг   
45 фоизи миқдорида ойлик компенсация пул тўловлари олувчилари ҳисобланади.

Шунингдек, имтиёзли тоифадаги шахслар янги рўйхати Ўзбекистон Республикаси Президентининг 2015 йил 14 апрелдаги ПФ–4715-сон Фармони билан тасдиқланган бўлиб, ушбу шахслар имтиёзли тоифада қолдирилган.

Бироқ, Уй-жой-коммунал хизматлар ҳақини тўлаш бўйича компенсация пул тўловларининг механизми тўғрисидаги низомнинг **(рўйхат рақами  
2175,** 2010 йил 30 декабрь) 6-бандига кўра компенсациялар қуйидаги тартибда тўланади:

ишламайдиган пенсионерлар ва ижтимоий нафақалар олувчиларга – пенсия (ижтимоий нафақа) тўлаш билан бир вақтда;

**ишлайдиган фуқароларга,** шу жумладан ишлайдиган пенсионерларга иш ҳақини тўлаш муддатларида.

Мазкур Низомда **ишламайдиган** имтиёзли тоифадаги шахсларга компенсациялар тўланиши назарда тутилмаган.

Ваҳоланки, Ўзбекистон Республикаси Президентининг 2015 йил   
14 апрелдаги ПФ–4715-сон Фармонида **имтиёзли тоифадаги шахслар доираси аниқ белгиланган бўлиб, уларнинг иш билан банд ёки банд эмаслиги назарда тутилмаган.**

Натижада, фуқаро Ш. Ахмедовга иш жойи бўлмаганлиги важи билан компенсация тўлови тўланмасдан келинмоқда.

Шу билан бирга, унинг Адлия вазирлигига юборган мурожаатига жавобан 2020 йил 16 ноябрда вазирлик томонидан ҳужжатни амалда қўллашда тушунмовчиликлар юзага келишини, шунингдек унинг нормаларини турлича талқин этилишининг олдини олиш мақсадида юқоридаги Низомга тегишли ўзгартиш ва қўшимчалар киритиш орқали унда ишламайдиган фуқароларга уй-жой-коммунал хизматлар ҳақини тўлаш бўйича компенсация суммасини тўлашнинг аниқ механизмини белгилаш масаласини кўриб чиқиш ҳақида Молия вазирлигига 6-17/31-3/5-4731-сонли хат киритилганлиги маълум қилинган.

Шу муносабат билан, Сиздан “Ўзбекистон Республикаси Олий Мажлисининг Қонунчилик палатаси тўғрисида”ги Конституциявий Қонуннинг 12-моддаси ва “Парламент назорати тўғрисида”ги Қонуннинг   
15-моддасига мувофиқ юқоридаги масала юзасидан ўз фикр мулоҳазаларингизни ҳамда амалга оширилган бўйича тасдиқловчи ҳужжатларни илова қилган ҳолда **жорий йилнинг 18 январь кунига қадар** тақдим этишингизни сўрайман.

*Илова: 2 варақда.*

**Ҳурмат билан,**

**М. Хусанова**