**Қонунчилик палатасида «ҳукумат соати» тадбирларини**

**ўтказишни такомиллаштириш масалалари**

Қонунчилик палатасининг Коррупцияга қарши курашиш ва суд-ҳуқуқ масалалари қўмитаси ҳамда Қонунчилик муаммолари ва парламент тадқиқотлари институти томонидан **Қонунчилик палатасида «ҳукумат соати» тадбирларини ўтказишни такомиллаштириш масаласи** ўрганиб чиқилди.

**I.** Ўрганиш натижасида қуйидагилар аниқланди:

**1.** Қонунчилик палатасида «ҳукумат соати» тадбирлари амалдаги қонунчиликда белгиланган шаклда ўтказилмаётганлиги аниқланди. Хусусан, Ўзбекистон Республикасининг «Парламент назорати тўғрисида»ги Қонуни **101-моддаси биринчи қисми**да «Қонунчилик палатаси, қоида тариқасида, бир ойда бир марта ўз мажлисида Ҳукумат аъзоларининг Қонунчилик палатаси депутатлари саволларига жавобларини эшитиши» белгиланган бўлсада, бироқ амалда «ҳукумат соати» тадбирлари парламент эшитуви сингари Ҳукумат аъзосининг ахборотини эшитиш тарзида ўтказилмоқда.

Шунингдек, Қонунда Қонунчилик палатаси депутатларининг ҳукумат аъзоларига саволларини «ҳукумат соати»ни ўтказишдан **камида ўн кун олдин Вазирлар Маҳкамасига юборилиши** белгиланган бўлсада, ушбу нормага ҳам тўлиқ риоя қилинмайди.

**2.** «Ҳукумат соати»ни ўтказишга доир қоидалар **«Парламент назорати тўғрисида»**ги Қонунга Ўзбекистон Республикасининг 2018 йил 9 январдаги ЎРҚ-459-сонли Қонуни билан киритилган бўлса-да, «ҳукумат соати»га доир қоидалар **Ўзбекистон Республикаси Олий Мажлиси Қонунчилик палатасининг Регламенти**да белгиланмаган.

Ўзбекистон Республикаси Олий Мажлиси Қонунчилик палатасининг Регламентига Ўзбекистон Республикаси Олий Мажлиси **Қонунчилик палатасининг 2019 йил 7 январдаги 2295-III-сонли қарори** билан энг сўнгги ўзгартиш ва қўшимчалар киритилган бўлса-да, «ҳукумат соати»ни ўтказишга доир қоидалар назардан четда қолган.

**3.** «Ҳукумат соати» доирасида депутатларнинг қўшимча саволлари учун алоҳида вақт ажратилишига доир норма белгиланмаган. Шу сабабли, «Ҳукумат соати»да депутатларнинг кўплаб қўшимча саволлари жавобсиз қолиб кетмоқда.

**4.** Қонунчилик палатасида ўтказиладиган «ҳукумат соати» доирасидаги тадбирларнинг натижадорлигига етарли даражада эътибор қаратилмайди. Хусусан, ҳозирги амалиётда депутатлар «ҳукумат соати»даги масалаларни эшитиш билангина чекланиб қолишган, ахборот берган Ҳукумат вакилининг камчиликларга йўл қўйганлиги «ҳукумат соати»да айтилса-да, бироқ уларни бартараф этиш бўйича депутатлар томонидан берилган тавсия ва кўрсатмаларнинг бажарилганлиги таҳлил қилинмайди, улар юзасидан тизимли мониторинг юритилмайди;

***Маълумот учун: Буюк Британия*** *парламенти Вакиллар палатасида «ҳукумат соати» бошланишидан олдин Вакиллар палатаси Спикери палатанинг тегишли ишчи органи томонидан тайёрланган аввалги «ҳукумат соати»да аниқланган камчиликларнинг бартараф этиш бўйича масъуллар томонидан кўрилган чора-тадбирлар ҳақидаги ахборотни ўқиб эшиттиради (10 дақиқа алоҳида ажратилади). Мазкур амалиёт Буюк Британия парламентининг «ҳукумат соати» воситасида Ҳукумат фаолияти устидан ўта қаттиқ ва таъсирчан назорати юритилишини таъминлайди.*

*Бундай амалиёт* ***Янги Зеландия*** *ва* ***Финляндия*** *каби давлатларда ҳам мавжуд.*

**II.** Юқоридагиларни ҳамда хорижий давлатлар парламентлари тажрибасини инобатга олган ҳолда, Қонунчилик палатасида «ҳукумат соати» тадбирларини ўтказиш жараёнини янада такомиллаштириш мақсадида қуйидагилар таклиф этилади:

**1.** Қонунчилик палатасида «ҳукумат соати» тадбирларини «Парламент назорати тўғрисида»ги Қонунда белгиланган шаклда ўтказилишини таъминлаш мақсадида Қонуннинг **101-моддаси биринчи қисми**да белгиланганидек, ҳукумат аъзоларининг Қонунчилик палатаси депутатлари саволларига жавобларини эшитиш тарзида ўтказилишига алоҳида эътибор қаратиш мақсадга мувофиқ.

Бунда Қонунда белгиланганидек, «ҳукумат соати»нинг мазмунини ҳукумат аъзоларининг депутатлар **саволларига жавобларини эшитиш** (фаолияти юзасидан ахборотини эмас);Қонунчилик палатаси депутатларининг ҳукумат аъзоларига саволларини «ҳукумат соати»ни ўтказишдан **камида ўн кун олдин Вазирлар Маҳкамасига юборилишини таъминлаш** керак.

**2.** Ўзбекистон Республикаси Олий Мажлиси Қонунчилик палатаси Регламентига **«ҳукумат соати» тадбирларини ўтказишга доир қоидаларни назарда тутувчи янги моддани киритиш** (масалан,   
2421-модда сифатида) ва уни «Парламент назорати тўғрисида»ги Қонунда белгиланган шаклда ифодалаш таклиф этилади.

**3.** «Ҳукумат соати»ни ўтказиш жараёнида депутатларнинг асосий саволларидан ташқари қўшимча саволлари учун яна алоҳида **30 дақиқа вақт ажратиш** таклиф этилади. Бунда ҳукумат аъзоларининг қўшимча саволлар юзасидан ҳам жавобини эшитиш муҳим аҳамият касб этади.

**4.** Қонунчилик палатасида «ҳукумат соати» тадбирларининг самарадорлигини ошириш ва тизимли мониторингини юритиш мақсадида Қонунчилик палатасида **«Парламент назорати тадбирларини мониторинг қилиш бўйича махсус гуруҳ»** ёки **тузилма**ни ташкил этиш ҳамда унинг мониторинг якунлари бўйича ахборотини «ҳукумат соати»да Қонунчилик палатаси Спикери ёки унинг ўринбосарларидан бири томонидан **ўқиб эшиттирилишига доир амалиётини жорий этиш** таклиф этилади.

Мазкур амалиёт натижасида аввалги «ҳукумат соати»да депутатларнинг тавсиялари асосида масъуллар томонидан амалга оширилган ишларни баҳолаш (камчиликларни бартараф этилганлиги ёки кўрилаётган чоралар устидан) ва назоратга олишга эришилади.

**Йиғма ахборот-таҳлил**

**бўлими бошлиғи А.Тешабоев**