**“Илм, маърифат ва рақамли иқтисодиётни ривожлантириш йили” давлат дастурининг ижроси юзасидан Вазирлар Маҳкамаси ҳисоботи юзасидан**

**Ўзбекистон Экологик партияси фракциясининг**

**МУНОСАБАТИ**

Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини **“Илм, маърифат ва рақамли иқтисодиётни ривожлантириш йили”да амалга оширишга** оид давлат дастури сўнгги йилларда мамлакатимизда олиб борилаётган туб ислоҳотларнинг узвий давоми бўлди.

Инсониятни синовдан ўтказаётган COVID-19 дунёнинг барча давлатларини йил аввалида тузган режаларини қайтадан кўриб чиқишга, керак бўлса жиддий ўзгартиришлар киритишга мажбур қилди. Мамлакатимизда коронавирус пандемияси оқибатларини юмшатиш иқтисодиёт тармоқлари барқарорлигини таъминлаш, аҳолининг ижтимоий ҳимоясини кучайтириш, камбағалликни қисқартириш юзасидан ўз вақтида кўрилаётган амалий чоралар туфайли иқтисодий ўсиш таъминланаяпти. Бунда албатта, айнан пандемия даврида Президентимиз томонидан қабул қилинган қатор Фармон ва қарорларда белгиланган вазифалар ижроси муҳим ўрин тутди.

Тақдим этилган ҳисобот таҳлили шуни кўрсатмоқдаки, давлат дастури ижросини таъминлашда макроиқтисодий барқарорлик ҳамда иқтисодиёт ва ижтимоий соҳанинг бардавом ривожланишини таъминлаш, хорижий инвестицияларни жалб қилиш, жозибадор инвестиция муҳитини яратиш ҳамда ҳудудларни ижтимоий-иқтисодий ривожлантириш даражасини оширишга, энг асосийси пандемия шароитида аҳоли соғлиғини ҳимоя қилиш, халқимизнинг кам таъминланган қатламини ижтимоий муҳофазасини таъминлашга алоҳида эътибор қаратилди.

Ўзбекистон Республикаси Президентининг “Коронавирус пандемияси ва глобал инқироз ҳолатларининг иқтисодиёт тармоқларига салбий таъсирини юмшатиш бўйича биринчи навбатдаги чора-тадбирлар тўғрисида” 2020 йил 19 мартдаги ПФ–5969-сон Фармонига асосан коронавирус инфекцияси тарқалишига қарши курашиш даврида макроиқтисодий барқарорликни, иқтисодиёт тармоқлари ва соҳаларининг узлуксиз ишлашини таъминлаш, мамлакат аҳолисининг даромадлари кескин пасайиб кетишининг олдини олиш мақсадида Молия вазирлиги ҳузурида **Инқирозга қарши курашиш жамғармаси** ташкил этилиб, 2020 йилда жами **12,8 трлн** сўм маблағ йўналтирилгани халқимиз саломатлигига берилаётган эътиборнинг юксак намунасидир.

Мазкур маблағ даволаш ва бошқа муассасаларни зарур дори воситалари ва тиббий буюмлар, ҳимоя воситалари ва тест тизимлари билан таъминлаш, карантинда сақлаш билан боғлиқ харажатларни қоплаш, тиббиёт ходимларини моддий рағбатлантириш, даволаш муассасаларини қуриш ва жиҳозлаш, ижтимоий аҳамиятга эга истеъмол товарларини ишлаб чиқариш учун берилган кредитлар бўйича фоиз xаражатларини қоплашга кафиллик тақдим этишни кенгайтириш, қўшимча инфратузилма лойиҳаларини амалга ошириш, кам таъминланган оилаларни қўллаб-қувватлаш каби тадбирларга йўналтирилганлиги алоҳида қайд этишимиз жоиз.

2020 йилга мўлжалланган давлат дастури доирасида экология ва атроф муҳитни муҳофаза қилиш, табиий ресурслардан оқилона фойдаланиш, аҳолини тоза ичимлик суви билан таъминлаш, ерларнинг мелиоратив ҳолатини яхшилашга йўналишларда ҳам бир қатор ишлар амалга оширилган.

Хусусан, **экология соҳасидаги ҳуқуқбузарликлар ҳамда ҳайвонларга шафқатсиз муносабатда бўлганлик учун жавобгарлик чораларини кучайтириш** мақсадида “Ўзбекистон Республикасининг айрим қонун ҳужжатларига ўзгартириш ва қўшимчалар киритиш тўғрисида”ги Қонун лойиҳаси ишлаб чиқилди.

2020 йилги давлат дастури доирасида ичимлик сув таъминотини яхшилаш учун **3 трлн** сўм, яъни 2016 йилга нисбатан **5 баробар** кўп маблағ ажратилган бўлиб, бунинг ҳисобига **4 минг 866 км** ичимлик сув тармоқлари қурилиши ва реконструкция қилиниши ҳисобига **1 млн 200 минг** нафар аҳолига ичимлик сув етказиб берилди. Натижада аҳолининг ичимлик сув билан таъминланиш даражаси **73 фоизга** етди.

2020 йилда қишлоқ хўжалигида мавжуд **ер ва сув ресурсларидан** оқилона фойдаланиш, аҳолини қишлоқ хўжалик маҳсулотлари билан **кафолатли таъминлаш**, соҳада **янги иш ўринлари яратиш**, манфаатдорликни ошириш ва илғор ёндашувларни жорий этиш масалалари аграр соҳанинг **энг устувор йўналишлар бўлди**.

Айниқса, лалми ва янги ерларни ўзлаштириш, фойдаланишдан чиққан майдонларни оборотга киритиш масаласига алоҳида эътибор қаратилиб, давлатимиз томонидан берилган имтиёзлар ҳисобига ерга ер қўшиш орқали қишлоқ ҳудудларда янги иш ўринлар яратишга эришилди.

Ер ва сув ресурсларидан самарали фойдаланиш Концепцияси доирасида жами **101,8 минг га** (2019 йилга нисбатан 140 фоиз),шундан фойдаланишдан чиққан **67,5 минг га** (172 фоиз), суғориладиган **34,3 минг га** (102 фоиз) лалми ва яйлов ерлар қайта фойдаланишга киритилди.

Жумладан, давлат бюджетидан йўналтирилган **358,4 млрд** сўм маблағ ҳисобидан **54,3 минг га** ерни фойдаланишга киритиш учун **780 км** ирригация-мелиорация объектлари қурилди ва реконструкция қилинди, **76 дона** насос агрегатлари ўрнатилди ва **171 дона** тик қудуқлар қазилган.

Бундан ташқари, сув тақчиллигини юмшатиш мақсадида ўтган йилда сув тежовчи технологиялар **133,6 минг** **гектарда** ёки аввалги йилларга нисбатан икки баробар кўп майдонда жорий қилинди. Пахта хомашёси етиштирувчиларга **133,0 млрд** сўм субсидия маблағлари тўлаб берилди. Сув тежовчи технологиялар жорий қилинган майдонлар ҳисобидан вегетация даврида жами **280 млн куб метр** сув тежалди.

Шуни алоҳида қайд этиш лозимки, ҳисоботда Давлат дастурининг йўналишлари назарда тутилган тадбирлар ва уларнинг ижро этилиши ҳолати таҳлил этилганлиги, дастур доирасида қабул қилинган муҳим норматив-ҳуқуқий ҳужжатлар ва уларнинг аҳамияти, эришилган энг муҳим кўрсаткичлар, иқтисодиёт ва ижтимоий соҳаларни ислоҳ этиш бўйича амалга оширилган ишлар батафсил ёритилган.

Ўзбекистон Экологик партияси фракцияси ҳисоботни тўлиқ маъқуллаган ҳолда, қуйидаги таклифларни билдиради.

**1.** Амалга оширилган кенг кўламли ишлар натижасида аҳолининг ичимлик сув билан таъминланиш даражаси 73 фоизга етган бўлсада, бугунги кунда жойларда сув таъминоти тизимининг яроқсиз яроқсиз қисмларини ичимлик сувини йўқотишларни олдини олиш ва ичимлик суви сифатини янада яхшилаш мақсадида босқичма-босқич реконструкцияни амалга ошириш лозим.

Хусусан, аҳолини тоза ичимлик сувига бўлган эҳтиёжларидан келиб чиқиб, ҳудудлардаги ичимлик суви иншоотлари кўрсаткичларни янада оптималлаштириш, яроқсиз ҳолатга келиб қолган сув иншоотларини таъмирлаш, шу билан бирга тоза ичимлик суви етиб бормаган чекка ҳудудларга сув таъминотни йўлга қўйиш чораларини кўриш, бунда маҳаллий давлат ҳокимияти органларининг ролини янада кучайтириш лозим.

Бундан ташқари, тоза ичимлик сувининг санитар ҳолатини яхшилаш, сувнинг оқова хизматини яхшилаш, сувни исроф қилмаслик, яъни очиқ ҳавзаларга қаровсиз оқизиб юбормасликнинг олдини олиш чораларини кучайтириш зарур.

**2.** Давлат дастури доирасида **9 та** қонун, **8 та** Олий Мажлис қарорлари, **24 та** Президент Фармони, **26 та** Президент қарори **38 та** Вазирлар Маҳкамасининг қарор ва фармойишлари, **65 та** чора-тадбирлар режаси қабул қилинган. Мазкур норматив-ҳуқуқий ҳужжатларни ва чора-тадбирлар режасида белгиланган вазифаларнибажарилишини келгусида тизимли мониторинг қилиш, уларни сифатли ва ўз вақтида бажарилишини таъминлаш чораларини кўриш муҳим аҳамият касб этади.

Жумладан, Дастурнинг 215-бандида атроф-муҳитни муҳофаза қилиш ва экологик ҳолатни яхшилашга эътиборни кучайтириш банди ижроси юзасидан “Республикада чиқиндиларни қайта ишлаш, шунингдек, чиқиндиларни атроф муҳит ва инсон соғлиғига таъсирини олдини олиш ва камайтиришда экологик хавфсизликни таъминлаш юзасидан “Йўл харитаси” тасдиқланган бўлиб, унда белгиланган тадбирларни босқичма-босқич амалга ошириш лозим.

**3.** Давлат дастурида ижро муддати узайтирилган **20 та** бандда белгиланган вазифаларни 2021 йилда ўз вақтида амалга ошириш юзасидан тегишли чора-тадбирларни кўриш тавсия этилади.

**4.** Дастурнинг **128-бандида** сув тежовчи технологияларни кенг жорий этишга маблағ йўналтириш белгиланган бўлиб, ушбу йўналишда 2020 йил бошидан Сув хўжалиги вазирлиги томонидан қишлоқ хўжалиги маҳсулотларини ишлаб чиқарувчиларининг томчилатиб суғориш технологияси жорий қилинган 381 та талабгорларга жами 12638,5 гектар пахта майдони учун 103,4 млрд.сўм субсидия маблағи ажратиб берилган.

Боғдорчилик ва иссиқхона хўжалигини ривожлантириш Агентлиги томонидан боғдорчилик лойиҳаларига йил бошидан жами 52,8 млрд сўм, жумладан 7740 гектар боғга томчилатиб суғориш технологиясини жорий қилгани учун 44,5 млрд сўм, 69 та суғориш қудуғини бурғулагани учун   
8,3 млрд сўм субсидия ажратилган.

Дастур доирасида қабул қилинган чора-тадбирлар доирасида келгуси йилларда ҳам томчилаб суғориш тизимини жорий этиш кўламини кенгайтириш, томчилаб суғориш технологияларини жорий этган субъектлар учун субсидиялар ажратишни янада ошириш тавсия этилади.

Ўзбекистон Экологик партияси дастур доирасида жамият ҳаётининг барча жабҳаларида амалга оширилган кенг кўламли ишларни эътироф этган ҳолда, Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини “Илм, маърифат ва рақамли иқтисодиётни ривожлантириш йили”да амалга оширишга оид давлат дастури бажарилиши юзасидан ҳукумат томонидан тақдим этилган ҳисоботни тўлиқ қўллаб-қувватлаб, Фракция аъзолари ҳам 2021 йил давлат дастурининг ижросини таъминлашда ҳукуматга кўмакдош бўлишини амалий ёрдам беришга доим тайёрлигимизни билдирамиз.