**Яна тўйлар ҳақида:**

**топгани бир кунлик обрў ва мақтов, йўқотгани эса...**

Халқимизда “Ҳаммани тўйга етказсин”, деган чиройли ибора бор. Албатта, тўйларимиз, шоду-хуррамчиликда ўтадиган кунларимиз кўпайсин, ҳаммамизни тўйга етказсин. Лекин очиғи, бу борада кўнгилни хира қиладиган, биз қадрият деб ниқоб қилиб олган “анъана”лар жуда кўп.

Охирги йилларда давлатимиз раҳбари ташаббуси билан парламентимиз томонидан тўй-ҳашамлар, оилавий тантаналар, турли маърака ва маросимлар ўтказишни тартибга солиш бўйича қонунчиликка тегишли ўзгартиришлар киритилиб, қатъий маъмурий чоралар белгиланди. Асосий эътибор тўй-маъракалардаги кимўзар пойгалар-у, исрофгарчиликларнинг олдини олишга қаратилди. Лекин шунга қарамай, айрим одамларимиз дабдабали тўй-ҳашамлар, оилавий тантаналар ўтказишда бир-бири билан беллашишдан ўзини тиймади.

Пандемия сабабли ноўрин муҳокамалар ва эътирозлар, ҳар хил тортишувларга барҳам берилди. Қисқа қилиб айтганда, бугунги синовли кунлар йиғин ва тўйларни ҳам тартибга, меъёрга риоя этишга мажбур қилди.

Бугунги кунда барча маросимлар камтарона, ортиқча дабдабасиз ўтказилиши лозимлигини ҳамма билади. Махсус комиссия қарори билан тўй-ҳашамларни 30 кишилик, ихчам қилиб ўтказишга рухсат берилди. Шу кунларда мазкур тартибга асосан тўйлар ихчам ва ортиқча исрофгарчиликсиз ўтказилмоқда. Тўйдан иқтисод қилинган маблағлар ёш оилани моддий таъминотини мустаҳкамлашга сарфланяпти. Аммо, ажабланарлиси, кўпчилик одамларнинг мана шу “билиш”га амал қилиш қийин кечмоқда.

Тартиб-қоидага амал қилмасдан, таниш-билиши, қариндош-уруғини кўплигини баҳона қилиб, тўйни 50-60 ҳаттоки, 100 нафарга яқин киши билан ўтказаётганлар жуда кўп. Бу ҳақида ҳар куни ижтимоий тармоқларда нимагадир кўзимиз тушади, нимадир ўқиймиз.

Лекин айрим одамларимизнинг характеридаги қусур сабабли тўй эгаси қандай йўл тутишни билмаяпти. 30 кишини таклиф қилса, қолганлар хафа бўладиган бўлди, шунинг учун тўйга кўпроқ одам чақиришга мажбур бўлмоқда. Мана шу нарса, яъни одамларнинг тўйга айтилмагани учун хафа бўлиши, тўйга ошуфталик тўйларнинг катталашишига сабаб бўляпти.

Шу ўринда яна бир масалага алоҳида эътибор қаратиш зарур. Бу тўйхоналарда тўй ўтказиш учун қўйилаётган нархлар билан боғлиқ. Тўйхоналарнинг кўпи хусусий, бунга эътирозим йўқ. Лекин бу тўйхона эгаси тўй ўтказиш учун хоҳлаган нархни белгилаш имконига эга, дегани эмаску. Маълум бўилишча, ҳозир тўйхоналар 30 кишилик тўй учун катта нарх белгилаяпти. Хўш, бу нархлар қандай асосда белгиланган? Демак, тўйхоналарда нарх белгилашда қатъий меъёр ишлаб чиқилиши зарур.

Айрим тўйхоналарнинг эгаси кўпроқ маблағ топиш учун тўй қилувчи билан келишган ҳолда тўй учун 50-100 нафаргача одам учун жой тайёрлаяпти. Бунинг олдини олиш учун, албатта назоратни кучайтириш керак. Бу борада зиммасига вазифа юклатилган ташкилотлар ишлаши керак, ҳар бир ҳудудга кириб бориш керак.

Келинг, бу борада санъаткорларимизнинг бугунги тўйлардаги хизматини бир назардан ўтказайлик. Ҳозир тўйларда иштирок этувчи санъаткорларнинг сони чекланганига қарамай бунга ҳам амал қилинмаяпти. Тўйда карнайчилар, сурнайчилардан ташқари бир гуруҳ санъаткорлар навбатчилик вазифасини ўтайди. Тўй ўтказувчи ўзини кўрсатишга уриниш, мақтаниш учун 4-5 нафар санъаткорларни чақиряпти. “Бирров”га келиб кетадиган санъаткорлар ҳақида гапиришга ҳам ҳожат йўқ. Бу нафақат ортиқча харажат, балки тўйга келувчилар сонининг ортишига ҳам сабаб бўлмоқда.

Яна бир масала, бизда тўйхоналарнинг ҳаддан ташқари катта қурилганида, деб биламан. Эҳтимол бундан кейин тўйхона қуриш учун рухсат беришда уларни чекланган ўринга мўлжаллаш, чеклангган ҳажмда бўлишига эътибор қаратиш керакдир. 500 кишига мўлжалланган тўйхоналарни қуришга умуман рухсат бермаслик лозим. Чунки бино бор, стол-стул бўлдими, у ерга тўй ўтказишга талабгорлар кўпаяверади. Баъзи оилалар томонидан кимўзарга “мен сендан камманми?”, қабилида иш кўришлар кўпайиб бораётганинг яна бир сабабларидан бири ҳам шунда аслида.

Хўш, дабдабали тўй қилган одам бу орқали нимага эришади? Тўғриси, топганидан йўқотгани кўпроқ. Топгани бир кунлик обрў, бир неча кун тилдан тушмайдиган мақтов ва ҳавас. Йўқотгани эса йиллар давомида қилган меҳнатини бир кунда ҳавога совуриш, тежаб, тергаб йиққанини бемақсад сарфлаш дегани. Тўйдан кейин йиллаб ўзини тиклолмаган оилаларни кўп кўряпмиз. Бунинг ортидан жанжалу низодан боши чиқмай қолган хонадонлар ҳам афсуски, кўп. Давлатимиз раҳбари бежиз карантин тугагандан кейин ҳам тўй-маросимларни жуда чекланган ҳолда ўтказиш зарурлигини таъкидламади.

Биз бир нарсани унутмайлик. Катта тўй ўтказиш бу маданият, бойлик белгиси эмас, аксинча маданиятсизликдир. Шу бўйича доимий тарғибот олиб борилиши зарур, деб ўйлайман.

**Дилором Имомова,**

**Олий Мажлис Қонунчилик палатасидаги ЎзХДП фракцияси аъзоси.**