Дунё халқларини таҳликага солган коронавирус инфекцияси балоси афсуски, мамлакатимизга ўз таъсирини ўтказмасдан қолмади. Аммо, Президентимиз ташаббуси билан сўнги йилларда тиббиёт соҳасида олиб борилган оқила сиёсат натижасида бу хавфни кам талофатлар билан енгишга мувофақ бўлинди.

Шу билан бирга, пандемия даврини ката иқтисодий-ижтимоий йўқотишларсиз ўтказаяпмиз. Сабаби, тадбиркорлик субъектларига берилган имтиёзлар, карантин тартибларига қатъий риоя қилган ҳолда тадбиркорлар ўз фаолиятини тиклаганлиги натижаси ҳисобланади.

Яна бир муҳим жиҳат, Республика махсус комиссияси томонидан қабул қилинган қарорлар, карантин тартибларини халқимиз тўғри ва ижобий маънода қабул қилиб, тиббиёт ходимлари ҳамда мутахассисларнинг тавсияларига масъулият билан қараганликлари ва уни амалда кўрсата олганликларида деб биламиз.

Маълумки, коронавирус пандемияси даврида парламент ўз фаолиятини бир дақиқага ҳам тўхтатган эмас. Ушбу давр давомида қабул қилинган норматив-ҳуқуқий ҳужжатларнинг ижроси юзасидан ҳудудларда назорат-таҳлил тадбирларини мунтазам йўлга қўйиган ҳолда таъсирчан парламент ва депутатлик назоратини амалга ошириб келмоқдамиз.

Бугунги Парламент эшитувида ҳам коронавирус инфекциясига қарши курашиш соҳасида шу кунга қадар амалга оширилган ишлар натижалари шунингдек, коронавирусга қарши аҳолини эмлаш масалалари муҳокама қилинди. Таъкидландики, йил охиригача мамлакат аҳолисининг асосий қисмини биринчи навбатда хавф гуруҳига кирувчи фуқароларни эмлаш мақсад қилинган.

Кенг кўламли эмлашга ўтиш пандемия билан курашишнинг якуний босқичи бўлиб, бунда эмлашни амалга ошириш тартиби тўғрисида аҳолини хабардор қилиш ишларига алоҳида эътибор бериш зарур.

Бу вазифа биз депутатларнинг ҳам диққат марказида бўлади. Сайловчиларга коронавирус инфекциясига қарши эмлаш муҳимлигини тушунтириш, туманларда эмлаш марказлари фаолиятини назорат қилиш муҳим.