**“Ўзбекистон Республикасининг айрим қонун ҳужжатларига ўзгартиш   
ва қўшимчалар киритиш ҳақида”ги** **Қонун лойиҳасига**

**ТУШУНТИРИШ ХАТИ**

**I. Лойиҳани ишлаб чиқиш учун асос**

Лойиҳа Ўзбекистон Республикаси Президентининг 2020 йил 2 мартдаги   
ПФ–5953-сон Фармони билан тасдиқланган 2017 – 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини “Илм, маърифат ва рақамли иқтисодиётни ривожлантириш йили”да амалга оширишга оид давлат дастурининг 56-банди ижросини таъминлаш мақсадида Ички ишлар вазирлиги томонидан ишлаб чиқилган.

**II. Лойиҳани қабул қилиш зарурати**

Ўзбекистон Республикаси ҳудудида йўл-транспорт ҳодисаси билан боғлиқ маъмурий ҳуқуқбузарликлар таҳлилига кўра, 2017 йилда 13 015 та, 2018 йилда 13 701 та ва 2019 йилда 23 246 та, 2020 йилда 16 023 таси тан жароҳати билан боғлиқ бўлмаган йўл-транспорт ҳодисаси содир этилган. Ушбу маъмурий ҳуқуқбузарликлар Давлат йўл ҳаракати хавфсизлиги хизмати ходимлари томонидан расмийлаштирилган.

*Маълумот учун: 2019 йил МЖтКнинг 133 ва 134-моддаси бўйича жами* ***47 737 та*** *маъмурий ҳуқуқбузарлик аниқланган, шундан* ***23 246 та****си тан жароҳати билан боғлиқ бўлмаган, 2020 йил МЖтКнинг 133 ва 134-моддаси бўйича жами* ***38 242 та*** *маъмурий ҳуқуқбузарлик аниқланган шундан* ***16 023 таси*** *тан жароҳати билан боғлиқ бўлмаган,*

*Шунингдек, Тошкент шаҳарда йўл-транспорт ҳодисасини кўриб чиқиш учун масъул бўлган Давлат йўл ҳаракати хавфсизлигининг* ***ҳар бир ходимига*** *ўртача бир ойда****55-60 та****, Тошкент вилоятида эса* ***20-25 та****га яқин йўл-транспорт ҳодисаси билан боғлиқ ҳужжатларни кўриб чиқиш тўғри келади.*

Тегишли судларларга МЖтКнинг 133 ва 134-моддаларида назарда тутилган маъмурий ҳуқуқбузарликлар бўйича жами 2019 йилда 25 420 та ишлар кўриб чиқишлик учун юборилган, шундан 20 128 та иш бўйича судлар томонидан жарима жазоси тайинланган бўлиб, умумий белгиланган жарима миқдори 20 млрд 26 млн сўмни ташкил этади, шундан ундирилган жарима миқдори 14 млрд 163 млн сўм.

*Маълумот учун: Ундирилган жаримани* ***60******фоизи******8 млрд 497 млн*** *сўм давлат бюджетига,* ***40******фоизи 5 млрд 665 млн*** *сўм Суд ҳокимияти органларини ривожлантириш жамғармасига йўналтирилган.*

2020 йил судларларга ушбу турдаги маъмурий ҳуқуқбузарликлар бўйича жами 22 513 та ишлар кўриб чиқишлик учун юборилган, шундан 14 172 та иш бўйича судлар томонидан жарима жазоси тайинланган бўлиб, умумий белгиланган жарима миқдори 17 млрд 559 млн сўмни ташкил этади, шундан ундирилган жарима миқдори 12 млрд 928 млн сўм.

*Маълумот учун: Ундирилган жаримани* ***60******фоизи 7 млрд 759 млн*** *сўм давлат бюджетига,* ***40 фоизи******5 млрд 171 млн*** *сўм Суд ҳокимияти органларини ривожлантириш жамғармасига йўналтирилган.*

Юқорида келтирилган статистик маълумотлардан кўриниб турибдики йўл-транспорт ҳодисаси (кейинги ўринларда – ЙТҲ)ни ҳуқуқни муҳофаза қилувчи органлар ходими иштирокисиз расмийлаштириш механизми мавжуд эмаслиги,   
ЙТҲ бўйича ишни суд томонидан кўриб чиқилиб қарор қабул қилинмагунига қадар транспорт воситаси эгасининг фуқаролик жавобгарлигини мажбурий суғурта қилиш шартномасига асосан суғурта товонини олиш имкони йўқлиги сабабли ҳар бир ЙТҲ бўйича ҳуқуқни муҳофаза қилувчи органларнинг ходимини чақиришга, ЙТҲни расмийлаштириш, текширув ишлари ва суд томонидан кўриб чиқиш учун камида бир ойгача вақт сарфланиши, бу вақт ичида фуқаролар ички ишлар, экспертиза ва суд идораларига қатнаши, иш бўйича якуний қарор қабул қилингандан кейин суғурталовчига суғурта мукофотини ундириш учун мурожаат қилиши мумкинлиги фуқароларнинг ортиқча сарсон бўлиши, қўшимча харажатлар қилишига ҳамда МЖтКда белгиланган ҳуқуқбузарлик учун жавобгарликка тортилиши ва жарима тўлашига сабаб бўлмоқда.

Аслида тан жароҳати билан боғлиқ бўлмаган майда йўл-транспорт ҳодисаси содир бўлганда ҳайдовчилар суғурта товонини олиш учун ҳуқуқни муҳофаза қилувчи органларни чақиртиради, бироқ бир томондан суғурта товонини олса иккинчи томондан у жарима тўлаши ва бошқа ҳаражатлар қилишига ва маъмурий жавобгарликка тортилишига сабаб бўлиб келмоқда.

Бундан ташқари, ҳуқуқни муҳофаза қилувчи орган ва судлар томонидан тан жароҳати билан боғлиқ ва ижтимоий хавфлилик даражаси юқори бўлган маъмурий ва жиноий ҳуқуқбузарликларни ўз вақтида, тезкорлик билан кўриб чиқишини секинлаштиришига сабаб бўлмоқда.

Юқоридагиларга асосан, Ўзбекистон Республикаси Конституциясининг   
7 ва 14-моддаларига мувофиқ ҳамда фуқароларнинг суғурта товонини олиш ҳуқуқни янада таъминлаш, яъни маъмурий жавобгарликка тортилгандан сўнг суғурта товонини олиш шартини бекор қилиш, шунингдек, ҳуқуқни муҳофаза қилувчи органлар ва суд томонидан ижтимоий хавфлилик даражаси юқори бўлган ҳуқуқбузарликларни олдини олиш ҳамда уларни сифатли, тезкорлик билан кўриб чиқишини таъминлаш мақсадида ҳайдовчилар томонидан тан жароҳати билан боғлиқ бўлмаган ЙТҲни ҳуқуқни муҳофаза қилувчи органлар ходими иштирокисиз ўзаро келишилган ҳолда йўл-транспорт ҳодисаси ҳақидаги билдиришнома тузиш орқали суғурта товонини олиш имконини яратувчи нормани киритиш зарурати мавжуд.

**III. Қонун лойиҳасининг мазмуни**

Лойиҳа билан Маъмурий жавобгарлик тўғрисидаги кодексининг 133   
ва 134-моддалари биринчи қисмининг диспозициясига йўл-транспорт ҳодисаси ҳақидаги билдиришнома расмийлаштириш муносабати билан фуқароларни маъмурий жавобгарликдан озод этилиши ва умумий тартибда иш кўриб чиқилмаслигини билгиловчи норма киритиш кўзда тутилмоқда.

Ўзбекистон Республикасининг **“**Транспорт воситалари эгаларининг фуқаролик жавобгарлигини мажбурий суғурта қилиш тўғрисида”гиқонунининг   
**3**-**моддаси**да **Йўл-транспорт ҳодисаси ҳақидаги билдиришнома** деган тушунча киритилиши ва унга таъриф берилиши кўзда тутилмоқда.

Шунингдек, тан жароҳати билан боғлиқ бўлмаган йўл-транспорт ҳодисасини ҳуқуқни муҳофаза қилувчи органлар ходими иштирокисиз расмийлаштириш асослари, қоидалари ва тартибини белгилаш мақсадида ушбу Қонуннинг   
**15, 19 ва 24-модда**ларига ўзгартиш ва қўшимчалар китиш ҳамда   
201 – 203-моддалари билан тўлдириш назарда тутилмоқда.

**IV. Кутилаётган натижалар**

Йўл-транспорт ҳодисаси тўғрисида ҳужжатларни ҳуқуқни муҳофаза қилувчи органлари ходими иштирокисиз расмийлаштириш тартибини *(Европротокол)* жорий этиш билан қуйидаги натижаларга эришилиши кутилмоқда:

**биринчидан,** ҳайдовчилар томонидан ЙТҲ содир этилганда ихтиёрий равишда билдиришнома тузиши орқали суғурта товонини маъмурий жавобгарликка тортилмасдан олиш ҳуқуқи яратилади;

**иккинчидан,** фуқароларни ортиқча сарсон бўлиши ҳамда ҳаражат қилишига чек қўйилади ва автомобиль йўлларида тирбандликларни олдини олишда самара беради;

**учинчидан,** ҳуқуқни муҳфоаза қилувчи органлар ва судлар томонидан ижтимоий хавфлилик даражаси юқори бўлган ҳуқуқбузарликларни олдини олиш, ўз вақтида жойига чиқиш, сифатли ва тезкор кўриб чиқиш имконияти ошишига эришилади.

**V. Ўзбекистон Республикаси Давлат бюджети харажатлари**

Ушбу лойиҳани қабул қилиш Ўзбекистон Республикаси Давлат бюджетидан қўшимча харажатлар талаб этмайди.

**VI. Халқаро тажрибадан фойдаланиш**

Хорижий тажриба ўрганилганда Россия Федерацияси, Беларусь, Украина, Франция ва Белгия каби давлатларда тан жароҳати билан боғлиқ бўлмаган ЙТҲлари ҳуқуқни муҳофаза қилувчи органлари ходими иштирокисиз расмийлаштириш тартиби мавжудлиги аниқланди ва ушбу лойиҳани ишлаб чиқишда мазкур давлатларнинг тажрибасидан фойдаланилди.

**Вазирнинг**

**биринчи ўринбосари Ш.У. Собиров**