**Ўзбекистон Республикаси Олий Мажлиси Қонунчилик палатаси   
Инновацион ривожланиш, ахборот сиёсати ва ахборот технологиялари масалалари қўмитаси аъзоси**

**Сайдганиева Гулбахор Шарабидиновнага**

**ТАВСИФНОМА**

Мукофотланмаган, умумий меҳнат стажи 29 йил. Филология фанлари номзоди, доцент.

2020 йилдан Олий Мажлис Қонунчилик палатаси депутати,  
1991 йилдан Қўқон шаҳридаги 2-мактабда рус синфларида ўзбек тили ўқитувчиси, 1996-2017 йилларда Қўқон давлат педагогика институти ўзбек адабиёти кафедраси ўқитувчиси, катта ўқитувчиси, доценти сифатида фаолият юритган. 2017-2020 йилларда Фарғона вилояти ҳокимлиги муассислигидаги “Ферганская правда” газетаси бош муҳаррири, Фарғона вилояти ҳокимининг матбуот котиби, ахборот хизмати раҳбари, “Фарғона ҳақиқати-Ферганская правда” газеталари бирлашган таҳририяти бош муҳаррири лавозимларида фаолият кўрсатган.

Журналистика соҳасида ҳамда фаол граждан, депутат сифатида мамлакатимизда давлат ва жамият қурилишининг барча соҳаларида амалга оширилаётган ислоҳотларни қўллаб-қувватлаб, уларни тарғиб қилиш ва амалга оширишда фаол иштирок этиб келмоқда.

[www.ferpravda.uz](http://www.ferpravda.uz) ([www.farhaqiqat.uz](http://www.farhaqiqat.uz)) сайтини, “Фарғона ҳақиқати” телеграм каналини, “Фарғона ҳақиқати” ютюб каналини, “Фарғона ҳақиқати”, “Ферганская правда”, “Ўзбегим аёли” фейсбук саҳифаларини ташкил этиб, интернет журналистикаси ривожига ҳам ҳиссасини қўшди. Г.Сайдганиева янги ташкил этган “Ўзбегим аёли” рангли журнали саҳифаларида эса мамлакатимиз ва қардош республикалардаги ўзбек аёллари фаолияти, ютуқлари, юртимиз ривожига қўшаётган ҳиссалари ёритиб борилди.

У малакали мутахассис сифатида мамлакатимизда кучли фуқаролик жамиятини шакллантиришда, ташқи сиёсат, мудофаа ва хавфсизлик соҳасидаги миллий қонунчиликни такомиллаштиришда, юридик ва жисмоний шахсларнинг қонуний ҳуқуқ ва манфаатларини ҳимоя қилишда, аҳолининг сиёсий-ҳуқуқий саводхонлигини оширишда ўзининг муносиб ҳиссасини қўшиб келмоқда.

Г.Сайдганиева 2020 йил бошидан бери Қонунчилик палатаси томонидан қабул қилинган “Ахборот-кутубхона фаолияти тўғрисида” қонун лойиҳасига масъул бўлган. “Инновацион фаолият тўғрисида” янги қонун қабул қилинишида, “Таълим тўғрисида қонун”, Ўзбекистон Республикасининг Жиноят кодексига ва Маъмурий жавобгарлик тўғрисидаги Кодекси каби қонун ҳужжатларига қўшимча ва ўзгартишлар киритишда бевосита иштирок этди.

Шунингдек, Олий Мажлис Қонунчилик палатаси томонидан қабул қилинаётган қонунларни такомиллаштириш бўйича асослантирилган амалий таклифлар билдириб келмоқда.

У парламентнинг назорат-таҳлил фаолиятида ҳам фаол иштирок этиб келмоқда. Жумладан, 2020 йил бошидан бери “Электрон ҳукумат соҳаси амалиётига оид қонуности норматив-ҳуқуқий ҳужжатлар ижроси самарадорликни ўрганиш”, “Тошкент метрополитенидан йўловчиларнинг фойдаланиш қулайлиги учун соҳага замонавий АКТларни жорий қилиш” “Электрон соғлиқни сақлаш – тиббиёт келажаги” бўйича назорат-таҳлил тадбирларини тайёрлаш ва ўтказиш ишларида фаол қатнашиб, тегишли тавсиялар берган, уларни ўтказишда бевосита иштирок этди ва натижалари асосида қўмита ва палата эшитувлари ўтказилишига эришилди.

Ўтган давр мобайнида амалдаги қонунчиликни ва ҳуқуқни қўллаш амалиётини такомиллаштириш масалаларига бағишлаб 10 га яқин конференция, 20 дан ортиқ семинар ва 50 дан ортиқ давра суҳбатларида фаол иштирок этди ва маърузалар билан қатнашди.

У қабул қилинган қонунларнинг мазмун-моҳиятини жамоатчиликка етказишда ҳам фаол иштирок этмоқда. Хусусан, марказий ва маҳаллий телевидениеда 50 маротабадан ортиқ, радиода 50 маротабадан ортиқ чиқишлар қилган, марказий ва маҳаллий босма нашрларда 20 дан ортиқ, электрон сайтларда эса 200 дан ортиқ мақолалари чоп этилган.

Сайловчилар билан доимий алоқа боғлаб, ўтган даврда 50 дан ортиқ учрашувлар ўтказди ва тегишли ташкилотларга ижтимоий-иқтисодий аҳамиятга молик масалаларни ҳал этишга қаратилган бир қатор депутат сўровлари юборди. Фуқароларнинг 100 дан ортиқ мурожаатларини кўриб чиқиб, уларнинг аксариятини ижобий ҳал қилишга эришди. Жумладан, фуқароларнинг мурожаати асосида ўзи сайланган ҳудуд – Бағдод туманида умумтаълим мактабларини капитал ва жорий таъмирлаш бўйича инвестиция дастурига киритиш, тумандаги фермерларнинг суғориш каналлари муаммоларини ҳал қилиш, туман деҳқон бозорини янги лойиҳа асосида қайта қуриш, туманда мавжуд ишсизлик ва камбағалликни қисқартириш бўйича ҳудудга саноат олиб кириш ва ушбу таклифни маҳаллий ҳокимиятга олиб чиқиш орқали Жанубий Кореялик ҳамкорлар билан иккита қўшма корхона қурилиши учун келишувга эришиш, Бағдод темир йўл станциясида “Андижон-Тошкент” поездининг бекатда тўхтаб ўтиши ва чиптахона йўлга қўйилиши учун рухсатнома олиш ва бошқа ишларнинг амалга оширилишида ўз ҳиссасини қўшган.

2009 йилдан ҳозирга қадар “Адолат” СДП аъзоси сифатида партиянинг мафкурасини шакллантиришда, ташвиқот-тарғибот материалларини тайёрлаш ҳамда амалиётга жорий этишда, партиянинг тарғибот тадбирларида ва конференцияларида фаол иштирок этиб келмоқда.

Г.Сайдганиева Ўзбекистон Ёзувчилар уюшмаси аъзоси. У ижодкор сифатида Қўқон шаҳрида ёш ижодкорларни “Ниҳол” адабий уюшмасига бирлаштириб, уларнинг китоблари, ижод намуналари чоп этилишида, турли ижодий семинарларда иштирок этишида ҳиссасини қўшди. У “Ёввойи ушшоқ”, “Барибир бахтлиман”, “Қўшиғимни кутмоқда дунё”, “Ой йўли” шеърий тўпламлари муаллифи. Г.Сайдганиева таржимон сифатида ҳам фаолият кўрсатади. Унинг немис ёзувчиси Патрик Зюскинд ижодидан “Ифор” романи таржимаси “Янги аср авлоди” нашриётида китоб бўлиб чоп этилди. Айседора Дунканнинг “Менинг ҳаётим” асари таржимаси эса Ғафур Ғулом нашриётида босмадан чиқиш арафасида. Марина Цветаева, Нобель мукофоти олган жаҳон шоиралари, Озарбайжон шоирлари ижодидан қилаг таржималари эса “жаҳон адабиёти” журнали саҳифаларида босилган. В.Ковалёвнинг “Иқтисодий луғат”ини ҳам рус тилидан ўзбек тилига таржима қилган, китоб “Фарғона” нашриётида чоп этилди.

2019 йили Озарбайжоннинг Боку шаҳрида ўтказилган “ЛиФФТ-19” ЕвроОсиё халқлари адабий фестивали иштирокчиси. 2019 йилда Туркиянинг Чукурова шаҳрида ўтказилган адабий фестиваль иштирокчиси ва “Sairlerden bir demet” тўпламида туркум шеърлари нашр этилган.

Тошкент шаҳридаги Ҳайдар Алиев номли Озарбайжон миллий маркази томонидан нашр этилган “Ozbek seir gelengi” тўпламида ҳамда Озарбайжоннинг “Ismayilli xaberleri” газетаси ва сайтида шеърлари нашр этилган.

Олима сифатида 1 та монография, 3 та ўқув-услубий қўлланма, 100 дан ортиқ мамлакатимиз ва хориж журналларида чоп этилган илмий-услубий мақолалар муаллифидир. Ҳозирда мустақиллик даври Қўқон адабий муҳити мавзуси доирасида докторлик (DSc) диссертацияси устида иш олиб бормоқда.

Фарғона вилояти ҳокимлиги делегацияси таркибида Россия, Беларусь, Қирғизистон, Тожикистон республикаларида хизмат сафарида бўлиб, ижтимоий-иқтисодий, адабий-маданий ҳамкорлик борасидаги ишларга ўз ҳиссасини қўшган.

У мамлакатимизда миллатлар ва элатлар вакиллари ўртасида дўстлик, ўзаро ҳамжиҳатлик ва тотувликни мустаҳкамлаш билан боғлиқ кўплаб тадбирлар ва фестивалларда иштирок этган.

Г.Сайдганиева илғор ва ташаббускор фаолияти учун Фарғона вилояти ҳокимининг қатор фахрий ёрлиқлари, “Йил аёли - 2017” конкурси республика босқичида фаол қатнашгани учун Олий Мажлис сенати раиси Т.Нарбаеванинг фахрий ёрлиғи билан, шунингдек, “O’zbekiston Konstitutsiyasiga 25 yil” кўкрак нишони билан тақдирланган.

Г.Сайдганиева юксак ташкилотчилик қобилиятига, фаол сиёсий ва фуқаролик позициясига эга бўлиб, ўзининг билими, изланувчанлиги, меҳнатсеварлиги, атрофдагиларга эътиборлилиги, муомала маданияти билан Қонунчилик палатаси депутатлари, Девони ходимлари ва “Адолат” СДП фракцияси аъзолари ўртасида катта ҳурмат-эътибор қозонди.

**Фракция раҳбари Н.Умаров**