**“Транспорт воситалари эгаларининг фуқаролик жавобгарлигини   
мажбурий суғурта қилишга доир қонун ҳужжатлари такомиллаштирилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги   
Ўзбекистон Республикаси Қонуни лойиҳасига**

**ТУШУНТИРИШ ХАТИ**

**I. Лойиҳани ишлаб чиқиш учун асос**

Ўзбекистон Республикаси Президентининг 2020 йил 2 мартдаги   
ПФ–5953-сон Фармони билан тасдиқланган 2017 – 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини “Илм, маърифат ва рақамли иқтисодиётни ривожлантириш йили”да амалга оширишга оид давлат дастурининг 56-банди ижросини таъминлаш мақсадида Ички ишлар вазирлиги томонидан ишлаб чиқилган.

**II. Лойиҳани қабул қилиш зарурати**

Ўзбекистон Республикаси ҳудудида йўл-транспорт ҳодисаси билан боғлиқ маъмурий ҳуқуқбузарликлар таҳлилига кўра, 2017 йилда 13 015 та, 2018 йилда 13 701 та ва 2019 йилда 24 005 таси тан жароҳати билан боғлиқ бўлмаган йўл-транспорт ҳодисаси содир этилган. Ушбу маъмурий ҳуқуқбузарликлар Давлат йўл ҳаракати хавфсизлиги хизмати ходимлари томонидан расмийлаштирилиб, тегишлилиги бўйича кўриб чиқиш учун суд идораларига юборилган.

Йўл-транспорт ҳодисаси (кейинги ўринларда – ЙТҲ) содир бўлганда уни расмийлаштириш, текширув ишлари ва суд томонидан кўриб чиқиш учун бир ойгача вақт сарфланиши, бу вақт ичида фуқаролар ички ишлар, экспертиза ва суд идораларига қатнаши, иш бўйича якуний қарор қабул қилингандан кейин суғурталовчига суғурта мукофатини ундириш учун мурожаат қилиши мумкинлиги фуқароларнинг ортиқча сарсон бўлиши ва қўшимча харажатлар қилишига сабаб бўлмоқда.

Бу эса йўл-транспорт ҳодисаси ҳақидаги билдиришнома тузиш орқали тан жароҳати билан боғлиқ бўлмаган йўл-транспорт ҳодисаси тўғрисида ҳужжатларни ҳуқуқни муҳофаза қилувчи органлар ходими иштирокисиз расмийлаштириш бўйича соддалаштирилган тартибни белгиловчи нормани киритиш заруратини келтириб чиқармоқда.

**III. Қонун лойиҳасининг мазмуни**

Лойиҳа билан Маъмурий жавобгарлик тўғрисидаги кодекс янги 212-модда Йўл-транспорт ҳодисаси ҳақидаги билдиришнома расмийлаштириш муносабати билан маъмурий жавобгарликдан озод этиш нормаси киритилиши назарда тутилмоқда.

Ўзбекистон Республикасининг **“**Транспорт воситалари эгаларининг фуқаролик жавобгарлигини мажбурий суғурта қилиш тўғрисида”гиҚонунининг **3**-**моддаси**да **Йўл-транспорт ҳодисаси ҳақидаги билдиришнома** деган тушунча киритилиши ва унга таъриф берилиши кўзда тутилмоқда.

Шунингдек, йўл-транспорт ҳодисаси тўғрисида ҳужжатларни ҳуқуқни муҳофаза қилувчи органлари ходими иштирокисиз расмийлаштириш тартибини белгиловчи норма сифатида 201-модда билан тўлдириш ҳамда ушбу Қонуннинг 15, 19, 24-моддаларига ўзгартишлар киритилиши назарда тутилмоқда.

Унга кўра, тан жароҳати билан боғлиқ бўлмаган йўл-транспорт ҳодисаси ҳуқуқни муҳофаза қилувчи органлар ходими иштирокисиз расмийлаштириш асослари, қоидалари ва тартиби белгилаб берилган.

**IV. Кутилаётган натижалар**

Йўл-транспорт ҳодисаси тўғрисида ҳужжатларни ҳуқуқни муҳофаза қилувчи органлари ходими иштирокисиз расмийлаштириш тартибини *(Европротокол)* жорий этиш билан биринчи навбатда йўл ҳаракати хавфсизлиги ходимлари   
ва ҳайдовчилар ўртасидаги бевосита мулоқотни амалга оширишда “инсон омили”га ва ортиқча қоғозбозчиликка ва фуқароларни ортиқча сарсон бўлишига чек қўйишга, шунингдек ҳар бир содир этилган йўл-транспорт ҳодисасини расмийлаштириш учун йўл-патруль хизмати инспекторларининг ўртача 2-3 соат вақти тежалиши орқали тан жароҳати билан боғлиқ ЙТҲларини кўриб чиқишда сифат даражасини ошириш ҳамда автомобил йўлларида тирбандликларни олдини олишда самара беради.

**V. Ўзбекистон Республикаси Давлат бюджети харажатлари**

Ушбу лойиҳани қабул қилиш Ўзбекистон Республикаси Давлат бюджетидан қўшимча харажатлар талаб этмайди.

**VI. Халқаро тажрибадан фойдаланиш**

Хорижий тажриба ўрганилганда Россия Федерацияси, Беларусь, Украина, Франция ва Белгия каби давлатларда тан жароҳати билан боғлиқ бўлмаган ЙТҲлари ҳуқуқни муҳофаза қилувчи органлари ходими иштирокисиз расмийлаштириш тартиби мавжудлиги аниқланди.

**Вазирнинг**

**биринчи ўринбосари Ш. Собиров**