**<http://uza.uz/uz/posts/zbekiston-indiston-amkorligi-masalalari-mu-okama-ilindi-15-07-2020>**

**Тадбирда икки мамлакат ўртасида инвестиция, савдо-иқтисодий, молиявий-техник ва маданий-гуманитар ҳамкорлик масалалари муҳокама қилинди.**

**Жорий йилнинг 14 июль куни Ўзбекистон Республикаси Бош вазири ўринбосари – инвестициялар ва ташқи савдо вазири Сардор Умурзоқов Ҳиндистоннинг Ўзбекистон Республикасидаги Фавқулодда ва мухтор элчиси, мамлакатимиздаги дипломатик миссиясини якунлаётган Сантош Жа билан учрашув ўтказди. Бу ҳақда вазирлик сайтида маълум қилинган.**

Тадбирда икки мамлакат ўртасида инвестиция, савдо-иқтисодий, молиявий-техник ва маданий-гуманитар ҳамкорлик масалалари муҳокама қилинди.

Учрашув давомида инвестиция соҳасидаги шериклик ижобий томонга ўзгараётгани қайд этилди: 2019 йил охирида мамлакатимиз ҳудудида фаолият юритаётган Ҳиндистон корхоналари сони сезиларли даражада ўсиши туфайли Ўзбекистон иқтисодиётига кириб келган тўғридан-тўғри ҳинд инвестициялари кўпайиши 17 фоизни ташкил этди. Ўзаро савдо соҳасида ҳам ривожланиш кузатилган – 2019 йил охирига келиб, савдо айланмаси ўсиш суръати 24,1 фоизни кўрсатди. Шу билан бирга учрашув иштирокчилари ҳар икки мамлакат иқтисодиётининг мавжуд салоҳиятидан тўлиқ фойдаланиш учун бу борадаги саъй-ҳаракатларни бирлаштириш зарурлигини эътироф этишди. Имтиёзли савдо тўғрисидаги битим лойиҳаси ва Ўзбекистон ва Ҳиндистон ўртасида инвестицияларни рағбатлантириш ва ўзаро ҳимоя қилиш тўғрисидаги битим юзасидан олиб борилаётган музокараларни фаоллаштиришга келишилди.

Томонлар ахборот технологиялари, фармацевтика, тўқимачилик ишлаб чиқариши, қишлоқ хўжалиги ва қурилиш материаллари соҳаларида янги инвестиция ва экспорт шартномалари бўйича биргаликдаги ишларни давом эттиришни маъқулладилар. Шунингдек, муносабатлар барқарор ривожланиши йўлида муҳим қадам ҳисобланган икки томонлама лойиҳаларни мувофиқлаштириш ва амалга оширишни илгари суриш бўйича Ўзбекистон - Ҳиндистон қўмитаси 1-йиғилишини яқин орада ўтказиш мақсадидаги саъй-ҳаракатларни бирлаштириш кераклиги таъкидланди.

Ҳиндистон Эксимбанкининг Ўзбекистондаги ижтимоий аҳамиятга молик лойиҳаларни молиялаштиришга қаратилган кредит линиясини кенгайтириш орқали икки мамлакат ўртасидаги молиявий-техник ҳамкорликни кучайтириш имкониятлари ҳам кўриб чиқилди.

Гуманитар соҳадаги шерикликни ривожлантириш борасидаги муваффақиятлар ҳам эътироф этилди: 2019 йил октябрда Андижон вилоятида очилган Шарда университети филиалида электрон ва коммуникация муҳандислиги, бизнес бошқаруви ва савдо соҳасида мутахассислар тайёрланади; жорий йил февраль ойида Амити университетининг ахборот-коммуникация технологиялари, сунъий интеллект ва менежмент соҳасида мутахассислар тайёрлайдиган филиали очилди. Шу нуқтаи назардан Деҳли фармацевтика илмий-тадқиқот университети билан ҳамкорликни йўлга қўйиш ва Тошкент фармацевтика институтида мазкур университет филиалини очиш истиқболлари муҳокама қилинди.

Музокаралар якунида Сантош Жага Ўзбекистон ҳукумати номидан Ўзбекистон - Ҳиндистон муносабатларини ривожлантиришга қўшган беқиёс ҳиссаси учун миннатдорлик билдирилди. Шунингдек, Ҳиндистон Республикасининг Бельгия Қироллигидаги Фавқулодда ва мухтор элчиси ва ЕИдаги элчиси сифатида аккредитация қилиниши сабабли, унга янги лавозимларда муваффақиятли фаолият юритиши юзасидан тилаклар билдирилди.