**“Ўзбекистон Республикасининг Маъмурий жавобгарлик тўғрисидаги кодексига ўзгартиш ва қўшимчалар киритиш ҳақида”ги Ўзбекистон Республикасининг Қонуни лойиҳасига**

**ТУШУНТИРИШ ХАТИ**

“Ўзбекистон Республикасининг Маъмурий жавобгарлик тўғрисидаги кодексига ўзгартиш ва қўшимчалар киритиш ҳақида”ги Қонун лойиҳаси Ўзбекистон Республикаси Президентининг 2020 йил 10 июндаги   
02-1843-сон ҳамда Ўзбекистон Республикаси Бош вазирининг 2020 йил   
12 июндаги 02/1-1380-сон топшириқлари ижросини таъминлаш мақсадида тайёрланди.

Маъмурий жавобгарлик тўғрисидаги кодекснинг 2274-моддаси   
5-қисмида товарларни, транспорт воситаларини ва уларнинг ҳужжатларини етказиб беришнинг божхона органи томонидан белгиланган муддатига риоя қилмаганлик учун маъмурий жавобгарлик назарда тутилган.

Ташувчиларга нисбатан маъмурий ҳуқуқбузарлик тўғрисидаги ишларни расмийлаштириш ва кўриб чиқиш жараёни маълум бир вақт талаб этиши, божхона чегараси орқали товар ва транспорт воситаларини қисқа фурсатларда ҳаракатланишига ўзининг салбий таъсирини кўрсатмоқда.

Ўзбекистон Республикаси Вазирлар Маҳкамасининг 2020 йил   
9 ноябрдаги 700-сон қарори билан божхона назорати остида ташилаётган товар ва транспорт воситалари учун белгиланган етказиб бериш муддати ўтказиб юборилган ҳар бир куни учун базавий ҳисоблаш миқдорининг   
1 баравари миқдорида йиғим жорий этилди. Мазкур қарор 2021 йилнинг   
1 январидан кучга киради.

Шунга кўра, Қонун лойиҳаси билан Маъмурий жавобгарлик тўғрисидаги кодекс 2274-моддасининг товарларни, транспорт воситаларини ва уларнинг ҳужжатларини етказиб беришнинг божхона органи томонидан белгиланган муддатига риоя қилмаганлик учун жавобгарликни назарда тутувчи 5-қисми чиқариб ташланмоқда.

Шунингдек, Божхона кодексининг 158-моддасига асосан чет эллик жисмоний шахслар ўзларининг нотижорат мақсадларга мўлжалланган транспорт воситаларини Ўзбекистон ҳудудида бўлиш муддатида фойдаланиш учун божхона тўловларисиз вақтинча олиб кириш ҳуқуқига эгалар.

Божхона кодексининг 159-моддасига кўра, транспорт воситасини вақтинча олиб киришнинг муддати календарь йил мобайнида жами тўқсон календарь кундан ошмаслиги, муддат тугаганидан сўнг транспорт воситалари божхона ҳудудидан қайтариб олиб чиқилиши ёки тегишли божхона режимига жойлаштирилиши лозим.

Мазкур муддатни узайтириш, Вазирлар Маҳкамасининг 1999 йил 30 апрелдаги 204-сонли қарорига асосан, ҳар бир кечиктирилган кун учун транспорт воситаси двигатель ҳажмининг ҳар куб см.дан - 0,01 АҚШ доллари миқдорида йиғим ундириш орқали амалга оширилади.

Шу билан бирга, Маъмурий жавобгарлик тўғрисидаги кодекснинг 22716-моддасида хорижий автотранспорт воситасини республика ҳудудидан қайтариб олиб чиқиш муддатини бузганлик учун маъмурий жавобгарлик ҳам белгиланган.

Мазкур ҳолатда кечиктирилган кунлар учун белгиланган йиғимни ўз иҳтиёри билан тўлаган тақдирда ҳам шахслар маъмурий жавобгарликка тортилмоқда. Бунда маъмурий жавобгарликка тортилаётган шахслар фақат чет эл фуқаролари бўлишини инобатга олиб, мамлакатимиз имиджини яхшилаш мақсадида белгиланган йиғимни ўз иҳтиёри билан бир иш куни ичида тўлаган шахсларни маъмурий жавобгарликдан озод этиш кўзда тутилмоқда.

Шундан келиб чиқиб, Маъмурий жавобгарлик тўғрисидаги кодекснинг 22716-моддаси “*Ўзбекистон Республикасининг божхона ҳудудига илгари олиб кирилган транспорт воситасини Ўзбекистон Республикасининг божхона ҳудудидан ташқарига белгиланган муддатда олиб чиқмаган шахс қонунчиликда белгиланган йиғимни ўз ихтиёри билан бир иш куни ичида тўлаган тақдирда, жавобгарликдан озод этилади”* таҳриридаги 6-қисм билан тўлдирилмоқда.

Қонун лойиҳаси электрон шаклда ID-19561 рақам билан Ўзбекистон Республикаси Олий суди, Бош прокуратураси, Молия вазирлиги, Иқтисодий тараққиёт ва камбағалликни қисқартириш вазирлиги,   
Савдо-саноат палатаси билан келишилди ҳамда халқ муҳокамасига киритилган.