**Чилонзор тумани ҳокими**

**Махаметов Сарвар Тошматовичнинг халққа мурожаати**

**Ассалому алайкум!**

**Ҳурматли депутатлар ва туман фаоллари!**

**Ҳурматли оммавий ахборот воситалари вакиллари, журналистлар ҳамда блоггерлар!**

Барчамизга маълумки, **2020 йилда пандемия оқибатида оғир синов ва машаққатлар билан кечган йилни якунлаб**, яна бир янги йилни қарши олиш арафасидамиз.

Қанчалик оғир ва синовлар билан кечган бўлсада, жорий йилда эришган натижаларимиз тарихга айланиб, олдимизда янги-янги ўзгаришларни амалга ошириш бўйича **улкан вазифалар** ва **имкониятлар** пайдо бўлмоқда.

Шу боис, бугун Сизлар билан биргаликда **2020 йил учун** белгилаб олинган **вазифаларимиз ижроси, эришилган натижалар** ва **келгуси йилги устувор йўналиш ва вазифаларни** белгилаб олишимиз лозим.

Ҳамма мутасадди раҳбарлар бир ҳақиқатни тушуниши керак, ислоҳотларнинг амалий натижадорлигини ошириш, жойларда янги ташаббусларни илгари суришда **аҳолининг янада фаолроқ**, **янада ташаббускор бўлиши** биз учун жуда муҳим.

Шунингдек, одамлар етарли даромад топиши учун қулай бизнес ва инвестиция муҳитини шакллантириб, янги-янги корхоналар ва иш жойларини кўпайтириш каби долзарб масалаларимиз бор.

Давлатимиз Раҳбарининг жорий йил бошида Олий Мажлисга йўллаган мурожаатномасида биз камбағаллик ва унга қарши курашиш масалаларини очиқчасига тан олдик ҳамда “**темир дафтар**”, “**ёшлар дафтари**” ва “**аёллар дафтари**” тизимини йўлга қўйдик.

Лекин, камбағалликни ҳукумат томонидан бериладиган ижтимоий ва моддий ёрдамлар ҳисобига қисқартириб бўлмаслигини бутун дунё тажрибаси кўрсатиб берган. Камбағалликни қисқартиришнинг бирдан бир, ягона йўли бу – **тадбиркорликни ривожлантиришдир!**

Ҳурматли мажлис иштирокчилари!

Туманимиз аҳолиси билан 2020 йил – “Илм, маърифат ва рақамли иқтисодиётни ривожлантириш йили”да салмоқли натижаларга эришдик. Барча соҳалардаги ижобий натижалар қаторида **инвестициялар ҳажми** ҳам сезиларли даражада ошди.

Айниқса, **жорий йилда умумий инвестиция ҳажми** **325,2** миллион долларни ташкил этиб, 2019 йилга *(172,4 миллион доллар)* нисбатан – мана шу рақамга эътиборингизни қаратмоқчиман – **152,8** миллион долларга ёки **49 фоизга** ўсди.

Тадбиркорликни кенг ривожлантириш ва бу соҳа учун янги шароитлар яратишга барча имкониятларимизни сафарбар этяпмиз. “**Ҳар бир оила – тадбиркор**” дастури доирасида ўз бизнесини бошлаётган оилаларга **7,8** **млрд. сўм** кредитлар ажратилди.

2020 йилда **1,5 мингта** тадбиркорларнинг **1,7 трлн. сўмлик** кредитларини қайтариш муддати узайтириб берилди.

Давлатимиз Раҳбарининг ташаббуси билан пандемия туфайли тадбиркорлик субъектларига берилган имтиёз ва енгилликлар фаолият йўналиши ташқи иқтисодий фаолият, туризм ва хизмат кўрсатиш каби соҳа тадбиркорлари учун 2021 йил 1 октябрга қадар узайтириб берилмоқда.

Натижада, бугунги кунга келиб ҳар **1000 иқтисодий фаол аҳолига** тўғри келадиган кичик тадбиркорлар **сони 126 бирликка** етди, ваҳолангки ушбу кўрсаткич 2016 йилда **71 бирлик** бўлган эди.

Янги солиқ сиёсати доирасида **иш ҳақига солиқ юки** **1,5** баробар камайтирилди. Натижада туманда расмий секторда ишлаётганлар сони йил давомида **13 318** тага кўпайди.

Маълумки, туманда мавжуд имкониятлар ва ишга солинмаган резервлардан фойдаланиб, сўнгги икки йилда тадбиркорлар сонини ўртача икки баробарга ошириш топшириғи берилган.

Шу асосда, 2019 йил давомида **2 минг 349 та** (2018 йилга нисбатан 1,6 баробар кўп), жорий йилнинг ўтган 11 ойида **1 минг 760 та** янги кичик бизнес субъектлари ташкил этилди.

Бугунги кунда **1 та янги кичик бизнес** субъектига **ўртача 6,3 млн. сўм солиқ тўловлари** ва **1,7 бирликда** янги иш ўрни тўғри келмоқда.

Маълумки, Давлатимиз раҳбари ташаббуслари билан “**Саховат ва кўмак**” **умумхалқ ҳаракатига** асос солинди.

Чилонзор туманидаги 51 та маҳаллалардан жорий йилда **5961 та** эҳтиёжманд ва камбағал оилалар рўйхати – “**темир дафтар**”га киритилган бўлса, бугунги кун ҳолатига **4262 та** оилалар Халқ депутутлари туман Кенгаши қарорлари асосида “**темир дафтар**” рўйхатидан чиқарилган.

Сектор раҳбарлари томонидан “**sahovat.argos.uz**” сайтига кунлик эҳтиёжманд оилаларга кўрсатилган ёрдамлар бўйича маълумотларни киритиб бориш тизими йўлга қўйилди.

Пандемия даврида эҳтиёжманд оилаларга **“Саховат ва кўмак”** умумхалқ ҳаракати доирасида **6,1 млрд. сўм**лик нақд (ёки пластик карточка) пул кўринишида ёрдамлар кўрсатилган.

Бугунги кунда “темир дафтар”да **қолган 804 та оиланинг** **10 таси кам таъминланган, 290 таси ногирон,** **47 таси якка ёлғиз кексалар** ҳамда **456 таси ижтимоий ҳимояга муҳтожларни** ташкил қилади. Ушбу оилаларга доимий равишда “Саховат ва кўмак” жамғармаси ҳисобидан моддий ёрдамлар ажратиб турилиши назоратга олинган.

Ўзбекистон Республикаси Президенти раислигида 2020 йил 8 октябрда ўтказилган видеоселекторда берилган топшириқлар ижроси юзасидан туманда 51 та маҳаллаларда хатлов ўтказиш бўйича 51 та ишчи гуруҳлари тузилди.

Мазкур ишчи гуруҳлар **ёшлар ва хотин-қизлар билан ишлаш тизимини мутлақо янги даражага** олиб чиқиш, уларни **ижтимоий ҳуқуқий ва психологик қўллаб-қувватлаш**, **касб-ҳунарга ўргатиш ва бандлигини таъминлаш** бўйича ҳар бир маҳалла кесимида “**Ёшлар дафтари**” ва “**Аёллар дафтари**”ни шакллантириш бўйича хонадонлар кесимида хатловдан ўтказилмоқда.

2020 йил 15 декабрь куни ҳолатига жами 71753 та хонадондан 45 990 таси ёки **64 фоизи** хатловдан ўтказилди. Шундан, **473 нафар** фуқаро “**Аёллар дафтари**”га, **491 нафар** фуқаро “**Ёшлар дафтари**”га киритилди.

Жорий йилда **ижтимоий соҳада** олиб борилаётган ишларимиз жадаллаштирилди. Хусусан, **мактабгача таълим тизмида** Инвестиция дастури доирасида бир қатор ишлар амалга оширилди.

Ўзбекистон Республикаси Президентининг 2018 йил   
19 декабрдаги ПҚ-4067-сонли “Ўзбекистон Республикасининг 2019 йилга мўлжалланган Инвестиция дастурини амалга ошириш чора-тадбирлари тўғрисида”ги Қарори ижросини таъминлаш мақсадида Чилонзор туман Мактабгача таълим бўлими тасарруфидаги 291, 314, 473 ва 538-сонли мактбагача таълим ташкилотларининг реконструкция қилиниши режалаштирилган бўлиб хозирги кунда ишлар тўлиқ якунланган.

Чилонзор тумани “Бектўпи” маҳалласида жойлашган,   
1988 йилда қурилган, қуввати **840 ўринга** мўлжалланган   
204-сонли мактабгача таълим ташкилотининг реконструкция қилиниши учун **12 млрд 170 млн.сўм** маблағ ажратилиши режалаштирилган бўлиб хозирги кунда қурилиш ишлари олиб борилмоқда.

Давлат мактабгача таълим (**55 та**) ташкилотларининг умумий қуввати **14.990 та** бўлиб, бугунги кунда **10.991 нафар** тарбияланувчилар мавжуд бўлиб ўртача **0,73 коэффициент** қувватда фаолият олиб бормоқда.

2020 йил охиригача **2 та** янги ташкил этилган нодавлат мактабгача таълим ташкилотига **110 та** болани қамраб олинишига эришилади.

**Халқ таълими тизимида:**

Туманда жами **32 та** умум таълим мактаблари ва **1 та**си “Баркамол авлод” болалар маркази йўналиши бўйича халқ таълими муассасалари мавжуд, шундан:

- **30 та** умумтаълим мактаблари, **1 та** мактаб – интернат, **1 та** ёрдамчи – мактаб, **1 та** “Баркамол авлод” болалар маркази фаолият кўрсатмоқда.

Тумандаги **32 та** таълим муассасаларида **45.873 нафар** ўқувчи (**24.561 нафари** ўзбек, **21.312 нафари** рус синфларда) таълим олди.

2019-2020 ўқув йилида жами **2.892 нафар** битирувчи ёшларнинг **1.247 нафари (43,1%)** олий таълим муассасаларига, **488 нафари (16,7 %)** коллеж ва техникумларга ўқишга кирган, **491 нафари (17,1%)** доимий иш билан банд, **280 нафари (10,1%)** ўқув курсларига жалб этилган, **386 нафари (13,3 %)нинг** бандлиги таъминланмаган.

Ҳозирда **386 нафар** битирувчилар ўртасида сўровнома ўтказилиб, уларнинг қизиқишларидан, хоҳиш-истакларидан ҳамда иқтидорларидан келиб чиқиб, касбларга йўналтириш, иш билан таъминлаш ҳамда тумандаги 1-касб-ҳунар мактаби негизида ташкил этилган бепул махсус ўқув курсга йўналтириш ишлари амалга оширилмоқда.

Таълим муассасаларини 2020-2021 янги ўқув йили ва куз-қиш мавсумига тайёрлаш мақсадида туман Халқ таълим бўлими мониторинг натижасида жами 9 та муассасада жорий таъмирлаш ишларини амалга оширилди.

Буларга асосан том қисми, иссиқлик тизими, хожатхона қисмларини таъмирланди.

Жорий таъмирлаш учун **1 млрд 885 млн.сўм** маблағ ажратилиб таъмирлаш ишлари амалга оширилди.

Ўзбекистон Республикаси Вазирлар Маҳкамасининг   
2019 йил 17 августдаги 679-сон қарорига асосан, **Инвестиция дастури** доирасида **4 та** умумтаълим мактабларида капитал таъмирлаш ишлари амалга оширилиши белгиланган бўлиб, бугунги кунда **4 та** *(****101, 126, 164, 232-сонли****)* умумтаълим мактабларида капитал таъмирлаш ишлари якунланиб, фойдаланишга топширилди.

Қўшимча Ўзбекистон Республикаси Президентининг   
2020 йил 10 январдаги “2020-2022 йилларда Ўзбекистон Республикасининг ижтимоий ва ишлаб чиқариш инфратузилмасини ривожлантириш чора тадбирлари тўғрисида”ги ПҚ-4565-сонли асосида тумандаги 195-умумтаълим мактабида 2-этап капитал таъмирлаш ишлдари амалга ошрилди.

Умуман 2020 йилда Инвестиция дастурига киритилган **таълим муассасаларга** жами **36 млрд.дан зиёд** пул маблағлари ажратилган.

**Соғлиқни сақлаш тизимида** Соғлиқни сақлаш тизимида жорий йилда туман маҳаллий бюджетидан туман тиббиёт бирлашмасига **10 млрд. 778 млн. 699 минг сўм,** хамда марказ биноларини жорий таъмирлаш учун **308 млн.сўм** тумандаги оилавий поликлиникаларга **29 млрд. 884 млн. 343 минг сўм,** туманлараро 2-сонли тери-таносилдиспансерига **2 млрд 813 мил 697 минг сўм** маблағ ажратилган.

Пандемия даврида туман ҳокимлиги томонидан бюджет маблағлари ҳисобидан (1 марталик қўлкоп, ниқоб, иситма ўлчова сбоби, 1 марталик тиббий халат, антисептик суюқлик, кўзойнак, юз никоби (защитный шит), кислород концентратори, пулсьоксиметр ва респираторлар) **704 млн. 600 мингсўм** маблағ ажратилдива Пандемия даврида ишлаган ходимларга **207 млн. 653 минг сўм** рағбатлантириш маблағлари ажратилди.

Бугунги кунда тумандаги тиббиёт муассасаларида   
**3.978 та** COVID-BOX тўплами, **15.450 та** Гидроксихолорин (плаквенил) захираси мавжуд.

Шу билан бирга, туман аҳолисига коронавирус инфекциясини олдини олиш мақсадида, **70.999 дона** тарқатма материаллар тарқатилди.

жорий йилда туман маҳаллий бюджетидан туман тиббиёт бирлашмасига **9 млрд. 7 млн.651 минг сўм**, тумандаги оилавий поликлиникаларга **23 млрд.162 млн. 316 минг сўм**, 1-сон туман физиатрия диспансерига **1 млрд. 867 млн. 942 минг сўм**, 3-сон болалар стоматология поликлиникасига **1 млрд. 578 млн. 699 минг сўм**, жами **35 млрд. 616 млн. 608 минг сўм** маблағлар ажратилди.

**Пандемия даврида** туман ҳокимлиги томонидан бюджет маблағлари ҳисобидан (*1 марталик қўлкоп, ниқоб, иситма ўлчов асбоби, 1 марталик тиббий халат, антисептик суюқлик, этик, пробирка, 1 маротабалик шпатель, гипохлорид натрия, кўзойнак ва респираторлар*) **814 млн. 113 минг сўм** маблағ ажратилди.

Ўзбекистон Республикаси Президентининг 2017 йил 17 июлдаги “Аҳолини дори воситалари ва тиббиёт буюмлари билан таъминлаш тизимини такомиллаштириш бўйича қўшимча чора тадбирлар тўғрисида”ги ПҚ-3137-сон қарори ижроси бўйича **175 млн. 684 минг сўмлик** дори воситалари сотиб олинди.

**Ёшларга оид давлат сиёсатини:**

- жами аҳоли сони – **251.997 нафар**, шундан ёшлар сони -   
**66.187нафар**, ёш тадбиркорлар сони – **1.480 нафар**,ёш ҳунармандлар сони - **185 нафар**, таълим муассасалари сони – **32 та** умумий ўрта таълим мактаби, **12 та** касб-ҳунар коллежи,   
**4 та** Олий таълим муассасаси, ёш оилалар сони – **28.250 та**ни ташкил этади.

2020 йил давомида сектор раҳбарлари томонидан   
**21 маротоба** ёшлар билан учрашувлар, **89 маротаба** сайёр қабуллар ташкил этилган. Очиқ мулоқот ва сайёр қабулларда **1.695 нафар** ёшлар турли муаммо ва таклифлар билан иштирок этган, **1.305 нафар** ёшларнинг муаммолари бартараф этилган. Ўтказилган сўнги очиқ мулоқотда **87 нафар** ёшлар иштирок этди.

- таклифлар билан бир қаторда билдирилган муаммолар ечими асосида Низомий номидаги Тошкент Давлат педагогика университети талабаларининг таклифлари асосида университет ҳудудига Тошкент метрополитенининг Чилонзор бекатидан келувчи 250 м2 йўл қисми асфальт қопламаси билан қоплаб берилди, 217-мактаб ёшларининг таклифлари асосида мактаб ҳудудидаги бўш ер майдонидан сунъий қопламали футбол, волейбол ва теннис майдончаси барпо этилди.

Ишсиз ёшлар сони – 341 нафарни ташкил этмоқда

**Ҳурматли депутатлар!**

Жорий йилда амалга оширган ишларимизни танқидий таҳлил қилиб, қуйидаги хулосаларни алоҳида таъкидлаб ўтмоқчиман.

**Биринчидан,** барча даражадаги раҳбарлар, эришилган ижобий кўрсаткичларга маҳлиё бўлиб, хотиржамликка асло берилмаслиги керак.

**Иккинчидан,** бошқарув тизими сифатини оширишда **“Халқ давлат органларига эмас, балки давлат органлари халққа хизмат қилиши керак”** деган асосий тамойилни амалда тўлиқ таъминлаш бўйича ҳали кўп иш қилишимиз зарур.

Туман Халқ қабулхонасига йилига **1200 дан** зиёд **мурожаат** келиб тушаётгани халқ билан мулоқотни янги босқичга олиб чиқишни талаб этади.

Ҳар бир депутат Халқ қабулхонаси билан доимий ишлаб, ўз ҳудудида яшаётган **аҳоли муаммоларини** ечишда фаол иштирок этиши, одамларнинг дарду ташвишларини тинглаши керак. Шунда **депутатлар ўз сайловчиларига берган ваъдалари устидан чиқади, халқнинг ишончини оқлайди, меҳрини қозонади**. Шунда, мен ҳам нафақат ҳоким, балки оддий сайловчи сифатида сизлардан жуда миннатдор бўлар эдим.

**Учинчидан,** биз Чилонзор туманини ривожлантиришни олдимизга мақсад қилиб қўйган эканмиз, бунга фақат тинимсиз меҳнат, илм-маърифат ва инновация билан эриша оламиз.

Бунинг учун, авваламбор, ташаббускор ислоҳотчи бўлиб майдонга чиқадиган, стратегик фикр юритадиган, билимли ва малакали янги авлод кадрларини тарбиялашимиз зарур. Шунинг учун ҳам боғчадан бошлаб олий ўқув юртигача – таълимнинг барча бўғинларини ислоҳ қилинишига барча кучимизни сафарбар қилишимиз зарур.

Нафақат ёшлар, балки бутун жамиятимиз аъзоларининг билими, савиясини ошириш учун аввало илм-маърифат, юксак маънавият керак. Илм йўқ жойда қолоқлик, жаҳолат ва албатта, тўғри йўлдан адашиш бўлади.

Шарқ донишмандлари айтганидек, **“Энг катта бойлик – бу ақл-заковат ва илм, энг катта мерос – бу яхши тарбия, энг катта қашшоқлик – бу билимсизликдир!”**

**Шу сабабли ҳаммамиз учун замонавий билимларни ўзлаштириш, чинакам маърифат ва юксак маданият эгаси бўлиш узлуксиз ҳаётий эҳтиёжга айланиши керак.**

Тараққиётга эришиш учун рақамли билимлар ва замонавий ахборот технологияларини эгаллашимиз зарур ва шарт. Бу бизга юксалишнинг энг қисқа йўлидан бориш имкониятини беради. Зеро, бугун дунёда барча соҳаларга ахборот технологиялари чуқур кириб бормоқда.

Албатта, **рақамли иқтисодиётни шакллантириш** керакли инфратузилма, кўп маблағ ва меҳнат ресурсларини талаб этишини жуда яхши биламиз. Бироқ, қанчалик қийин бўлмасин, бу ишга бугун киришмасак, қачон киришамиз?!

Туманда замонавий инфратузилмага эга бўлган “IT-парк” барпо этилиб, ёшларга инновацион билимларни эгаллашларида хизмат қилмоқда.

Рақамли технологиялар нафақат маҳсулот ва хизматлар сифатини оширади, ортиқча харажатларни камайтиради. Шу билан бирга, мени жуда қаттиқ ташвишга соладиган ва безовта қиладиган энг оғир иллат – **коррупция балосини** йўқотишда ҳам улар самарали воситадир. Буни барчамиз теран англаб олишимиз даркор.

**Ҳурматли депутатлар ва фаоллар!**

Энди **2021 йил ва кейинги йилларда** ижтимоий-иқтисодий соҳасида амалга ошириш зарур бўлган дастурий ва мақсадли вазифаларга тўхталиб ўтишга ижозат бергайсиз.

**Биринчидан,** 2021 йилда асосийиқтисодий **кўрсаткичларни** барқарорлигини таъминлаш ва **инфляцияни жиловлаш** – иқтисодий ислоҳотлар жараёнидаги бош вазифамиздир.

Давлат томонидан 37 турдаги маҳсулот ва хизматлар нархининг тартибга солинаётгани эркин рақобатга салбий таъсир қилмоқда. Шуни ҳисобга олиб, энди асосий эътиборни нархларни белгилашга эмас, балки **корхоналар ўртасида соғлом рақобатни таъминлаш** орқали нархларни пасайтиришга ва сифатни оширишга қаратишимиз керак.

Истеъмол бозорида озиқ-овқат маҳсулотлари нархи барқарорлигини таъминлашнинг ягона йўли – мева-сабзавот, чорвачилик ва бошқа озиқ-овқат маҳсулотлари етиштириш ҳажмини кўпайтириш ҳамда “даладан дўконгача” бўлган узлуксиз занжирни яратишдир.

Ислоҳотларимизга жиддий тўсқинлик қилаётган “яширин иқтисодиёт”га барҳам берилмас экан, соғлом рақобат ҳам, қулай инвестиция муҳити ҳам шаклланмайди.

**Иккинчидан,** иқтисодиётни юқори суръатлар билан ривожлантириш учун фаол **инвестиция сиёсатини** изчил давом эттириш зарур.

2021-2023 йилларда туманда жами **10,2** **трлн**. сўмга тенг шундан, **267,7** **млн.доллари** тўғридан-тўғри хорижий инвестиция бўлган **298** **та** лойиҳа амалга оширилиши режалаштирилган ҳамда мазкур лойиҳалар доирасида **3 644** **та** янги иш ўринларини яратиш кўзда тутилмоқда.

Жумладан, 2021 йилда **4,8** **трлн.** сўмлик инвестициялар ўзлаштирилади ҳамда **164** та янги йирик қувватлар ишга туширилади. Жумладан, "**Stargate systems**" МЧЖнинг “Замонавий маданият ва истироҳат боғи”, "**Moderna ceramic**" МЧЖнинг “Юк электромобиллари ишлаб чиқариш” лойиҳалари ишга туширилади.

2021 йилда ўзлаштириладиган инвестицияларнинг салмоқли қисми тўғридан-тўғри хорижий сармоялар ва кредитлар бўлишини алоҳида қайд этмоқчиман.

Ўзбекистон Республикаси Президентининг ПФ-6096-сонли Фармонига мувофиқ мавжуд **18** **та** давлат иштирокидаги корхоналарни хатловдан ўтказиб, хусусий сектор ва рақобат ривожланган йўналишлардаги корхоналарда **давлат иштирокини кескин камайтириш** чораларини кўриш керак.

Инвестиция жалб этишнинг самарали воситаларидан бири бўлган давлат-хусусий шериклик механизмларини транспорт, энергетика, йўл, коммунал, тиббиёт, таълим каби соҳаларга кенг татбиқ этиш керак.

Ҳозирги вақтда **қурилиш соҳаси** иқтисодиётнинг муҳим “**драйвер**”ларидан бирига айланди. Бу соҳанинг ялпи ички маҳсулотдаги улуши 6 фоиздан ошгани ҳам бу фикрни яққол тасдиқлаб турибди. Ушбу тармоқни янада ривожлантириш учун қурилишга замонавий қурилиш технологиялари ва материалларини татбиқ этиш зарур. Шунингдек, тендерлар ўтказишнинг аниқ мезонларини ишлаб чиқиш ва соҳада ахборот технологияларини кенг жорий этиш керак.

**Учинчидан,** хизматлар ва сервис соҳасини ривожлантириш учун бу йил кескин чоралар кўришимиз лозим.

Давлатимиз Раҳбарининг 2020 йил 24 ноябрда бўлиб ўтган видеоселектор йиғилишларида **2021 йилнинг устувор йўналиши сифатида хизматлар ва сервис соҳасини ривожлантириш** белгиланган.

Бугунги кунда туманнинг шаҳардаги **хизматлар соҳасининг** ялпи ҳудудий маҳсулотдаги улуши **12,8 фоизни** ташкил этади.

Хизмат кўрсатиш соҳасида 1 минг доллар ҳисобига 1 та иш ўрни яратиш мумкин бўлса, қишлоқ хўжалигида 5 минг доллар, саноатда камида 20-30 минг долларга тўғри келади.

Соҳани ривожлантириш бўйича ишлатилмаган заҳиралар жуда катта. Шу боис, хизматлар соҳасининг стратегик йўналишларини, бу борада туман мутасаддиларининг келгуси йилда хизматлар ҳажмини кескин оширишимиз керак бўлади.

**Тўртинчидан,** барқарор иқтисодий ўсишнинг энг муҳим гарови – рақобатдош маҳсулотлар ишлаб чиқариш, улар учун янги халқаро бозорлар топиш ва экспортни кўпайтириш, транзит салоҳиятидан тўлиқ фойдаланиш ҳисобланади.

Жорий йилда жами **экспорт ҳажми 52,3 млн.** долларни ташкил этиб *(режа 47 млн.долл)*, шундан **49,3** **млн.** доллар саноат, **2,9** **млн.** доллар мева-сабзавотлар ҳисобига амалга оширилди. Келгуси йилда **экспорт ҳажмини 61,0** **млн.** долларга етказишни *(30%га ошириш)* олдимизга мақсад қилиб олдик.

Маҳсулотларимизни ички ва ташқи бозорларга етказиш, уларнинг таннархини тушириш учун транспорт-логистика соҳасини ривожлантиришимиз зарур.

**Бешинчидан**, ижтимоий соҳага, хусусан халқ таълими, мактабгача таълим тизимига эътиборни янада кучайтирамиз.

2021 йилда Чилонзор туманидаги **13 та** (*90, 103, 131, 138, 173, 179, 184, 200, 270, 281, 202, 128, 163-сонли*) умумий ўрта таълим мактабларида жорий таъмирлаш ишлари амалга оширилиши режалаштирилган.

Тумандаги **3 та** *(131, 179, 200-сонли)* умумтаълим мактабларида **мукаммал таъмирлаш** ишларини амалга ошириш режалаштирилган.

2021 йилда Чилонзор туманидаги **14 та** (*200, 265, 284, 316, 317, 336, 364, 406, 407, 475, 526, 526, 534, 537-сонли*) мактабгача таълим ташкилотларида жорий таъмирлаш ишлари амалга оширилиши режалаштирилган.

**Олтинчидан**, туманда 2020-2021 йиллар давомида **ёшлар билан ишлашнинг янгича тизимини жорий этиш бўйича   
74 банддан иборат чора-тадбирлар дастури** ишлаб чиқилди. Мазкур чора-тадбирлар дастурига кўра, 2020-2021 йилда ёшларнинг бандлигини таъминлаш, уларни тадбиркорликка жалб этиш ва касб-ҳунарга ўргатиш, 5 та муҳим ташаббусга ёшларнинг қамровини кенгайтириш ҳамда ёшлар инфратузилмасини ривожлантириш, шу билан бирга, мазкур чора-тадбирлар дастурига мувофиқ, 2021 йилда 5 та “Ёшлар мехнат гузари”, 2 та “Ёшлар коворкинг маркази”, 1 тадан “Ёшлар маркази”, “Ёшлар боғи”, “Ёшлар ҳиёбони” ҳамда “Ёшлар кутубхонаси”ни давлат-хусусий шериклик шартлари асосида барпо этиш орқали ёшлар ўртасида соғлом турмуш тарзи тарғиб этилишига, ёшларнинг истеълодини намоён этиб, уларга амалий ёрдам кўрсатилишига ва жамиятда фаол фуқаро сифатида шаклланиб, илм олиб, ўз оиласига, маҳалласига, ватанига фойдаси тегадиган ёшларни тарбиялашга эришилади.

**Еттинчидан ,** маҳаллалардаги ижтимоий муаммоларни ҳал этишга оид тадбиркорлик ташаббусларини, айниқса, **ёшлар ва аёллар тадбиркорлигини қўллаб-қувватлашга** устувор аҳамият бериш зарур. Шу мақсадда аҳоли ва тадбиркорларга, микромолия хизматлари ва молиявий ресурсларга, кенг йўл очиб берилади. Бундай чоралар орқали одамларимизда тадбиркор бўлишга иштиёқ ва ишонч ортади, улар кўпроқ даромад олишга интиладиган бўлади.

Шу билан бирга, ҳамма ҳам тадбиркор бўла олмайди. Шу сабабли бундай одамлар билан тизимли иш олиб бориб, уларни касбга қайта тайёрлаш орқали уларни муносиб иш жойи билан таъминлаш лозим.

**Биз янги иш ўринларини яратадиган тадбиркорларни ҳар томонлама қўллаб-қувватлашимиз, таъбир жоиз бўлса, уларни елкамизда кўтаришимиз керак.**

Давлатимиз раҳбари томонидан белгилаб берилган “**Чилонзор тажрибаси**” асосида барча даражадаги раҳбар ва ходимлар **пастга – маҳаллага тушиб**, “**маҳаллабай**” ишларни ташкиллаштирилишини жадаллаштириш лозим.

Тумандаги **мавжуд тадбиркорлик субъектларини соғломлаштириш**, кредитлар бериш, кредит таътиллари бериш, солиқ имтиёзлари бериш, инфраструктура ва коммуникациясини яхшилашда ёрдам бериш ҳамда уларни ҳар томонлама қўллаб-қувватлаш орқали ҳудуддаги ижтимоий-маънавий муҳитни яхшилаш, **янги иш ўринлари яратиш, аҳоли бандлигини таъминлашга эришиш пировард мақсадимиз** бўлиб қолади.

2021 йилда Чилонзор тумани ҳокимлиги иш фаолияти самарадорлигини ошириш ҳамда туманда олиб борилаётган ислоҳотларни рақамлаштириш мақсадида “**SMART HOKIMIYAT**” **электрон платформаси** ишга туширилади. Ушбу электрон платформа орқали барча амалга оширилаётган ишларимизни “**маҳаллабай**” ташкил этишни тизимли олиб борилишига эришилади.

**Саккизинчидан**, Чилонзор тумани ҳокимлиги **оммавий ахборот воситалари вакиллари, журналистлар, блоггерлар** томонидан туманимизда амалга оширилаётган кенг кўламли ўзгариш ва янгиланиш жараёнларини ҳар томонлама таҳлил қилиб, жойлардаги **ижтимоий муаммолар, хато ва камчиликларни** **давлат идоралари ва жамоатчилик эътиборига** етказишидаги фаолиятини тўлиқ қўллаб-қувватлайди ҳамда кейинги йилда ҳам ушбу ишларни янада жадалллаштириш йўлидан боради.

Умуман бугунги **Мурожаатда баён қилинган** ҳар бир мақсад ва вазифага, уларни амалга оширишга айнан шу нуқтаи назардан ёндашсак, ҳар томонлама тўғри бўлади.

**Азиз дўстлар!**

Сўнгги йилларда юртбошимизнинг оқилона сиёсати билан мамлакатимизда **прогрессив ўзгаришлар** содир бўлмоқда.

Олдимизда бизни улкан вазифалар, катта имкониятлар кутмоқда.

Биз – ҳеч қачон меҳнатдан қочмайдиган, қийинчиликдан қўрқмайдиган, адолатни қадрлайдиган, азму шижоатли буюк халқмиз.

Дарҳақиқат, Давлатимиз Раҳбари бошчилигида бошлаган барча хайрли ишларимиз, албатта ижобат бўлади.

Сўзим якунида барчангизга оилавий бахт ва саодат, сиҳат-саломатлик, чексиз куч-ғайрат, ютуқ ва омадлар тилайман.

**Доимо соғ-омон бўлинглар!**