Лойиҳа

**Ўзбекистон Республикасининг Қонуни**

**Ўзбекистон Республикасининг “Давлат-хусусий шериклик лойиҳаларини амалга ошириш механизмларини такомиллаштириш мақсадида айрим қонун ҳужжатларига ўзгартириш ва қўшимчалар киритиш, шунингдек ўз кучини йўқотган деб ҳисоблаш тўғрисида”ги**

**1-модда.** Ўзбекистон Республикасининг 2019 йил 10 майда қабул қилинган **“Давлат-хусусий шериклик тўғрисида”**ги 537–сонли Қонунига (Ўзбекистон Республикаси Олий Мажлиси палаталарининг Ахборотномаси, 2019 йил, №\_\_\_, \_\_\_-модда) қуйидаги ўзгартиш ва қўшимчалар киритилсин:

1)**1-модда:**

**биринчи қисмига** “давлат-хусусий шериклик,” сўзларидан кейин “шу жумладан, концессиялар” сўзлари қўшилсин;

**қуйидаги мазмундаги учинчи қисм қўшилсин:**

“Концессия лойиҳаларини амалга ошириш, шунингдек концессия шартномасини тузиш, ушбу Қонунга мувофиқ давлат-хусусий шериклик лойиҳалари учун белгиланган тартибда амалга оширилади.”;

**иккинчи қисм учинчи қисм деб ўқилсин.**

2) **3-модданинг:**

**иккинчи хатбошисига** “давлат-хусусий шериклик лойиҳаси,” сўзларидан кейин “шу жумладан, концессиялар” сўзлари қўшилсин;

**қуйидаги мазмундаги учинчи хатбоши қўшилсин:**

“концессия – давлат-хусусий шерикликнинг бир тури сифатида хусусий шерикка хўжалик фаолиятининг муайян тури билан шуғулланиш учун давлат номидан бериладиган рухсатнома бўлиб, концессия лойиҳасини амалга ошириш учун ўз ресурсларини бирлаштиришига асосланган ҳамкорлиги;

**бешинчи, олтинчи, саккизинчи ва ўнинчи хатбошилар** қуйидаги таҳрирда баён қилинсин

**давлат-хусусий шериклик лойиҳаси концепцияси** – давлат шериги ёки хусусий ташаббускор томонидан тайёрланадиган, давлат-хусусий шериклик лойиҳасини, **шу жумладан концессия лойиҳасини** амалга ошириш юзасидан қабул қилинган қарорни, ушбу лойиҳа қийматини, **лойиҳани молиялаштириш ва даромадлар манбаларини белгилайдиган**, уни амалга ошириш самарадорлиги ва долзарблигини асословчи ҳужжат”;

**давлат-хусусий шериклик объекти -**лойиҳалаштирилиши, қурилиши, барпо этилиши, етказиб берилиши, молиялаштирилиши, реконструкция қилиниши, модернизациялаштирилиши, фойдаланилиши ва хизмат кўрсатилиши давлат-хусусий шериклик лойиҳасини, **шу жумладан концессия лойиҳасини** рўёбга чиқариш доирасида амалга ошириладиган мол-мулк, мулкий комплекслар, **ер участкалари,** ижтимоий инфратузилма, шунингдек давлат-хусусий шериклик лойиҳасини амалга ошириш жараёнида жорий этилиши лозим бўлган ишлар (хизматлар) ва инновациялар;

**давлат шериги -**Ўзбекистон Республикаси, давлат бошқаруви органлари, маҳаллий ижро этувчи ҳокимият органлари, шунингдек Ўзбекистон Республикаси Вазирлар Маҳкамаси томонидан ваколат берилган **устав фондида (устав капиталида) давлат улуши 50 фоиздан ортиқ бўлган** бошқа **юридик шахслар** ёки уларнинг бирлашмалари;

**хусусий шерик** – Ўзбекистон Республикасининг ёки чет давлатнинг қонун ҳужжатларига мувофиқ рўйхатдан ўтказилган, давлат шериги билан давлат-хусусий шериклик тўғрисида битим, **шу жумладан концессия шартномаси** тузган **якка тартибдаги тадбиркор ёки юридик шахс** ва шундай субъектларнинг бирлашмаси **ва (ёки) улар томонидан ташкил этилган махсус лойиҳа ташкилоти**;”;

**қуйидаги мазмундаги ўн биринчи ва ўн иккинчи хатбошилар қўшилсин:**

**“махсус лойиҳа ташкилоти** – давлат-хусусий шериклик лойиҳасини амалга ошириш учун тендер ғолиби ёки тўғридан-тўғри музокаралардаги иштирокчи томонидан ташкил этилган ва Ўзбекистон Республикаси қонунларига мувофиқ рўйхатдан ўтказилган юридик шахс;

**талабгор** – давлат-хусусий шериклик лойиҳасини амалга ошириш   
ва тендерда иштирок этиш учун қизиқиш билдирган якка тартибдаги тадбиркор, юридик шахс ёки шундай субъектларнинг бирлашмаси, шу жумладан, чет эл давлатларининг қонун ҳужжатларига мувофиқ рўйхатдан ўтган юридик шахс ёки шундай субъектларнинг бирлашмаси.”;

3) **11-модда:**

**учинчи хатбошиси** қуйидаги таҳрирда баён қилинсин:

“**давлат-хусусий шериклик лойиҳалари учун давлат шеригини белгилашда ноаниқлик мавжуд бўлган ҳолларда** ваколатли органнинг тақдимномасига биноан **Ўзбекистон Республикаси Вазирлар Маҳкамаси мажлиси баённомаси** билан давлат шеригини белгилайди;”;

**қуйидаги мазмундаги еттинчи хатбоши қўшилсин:**

“давлат-хусусий шериклик тўғрисидаги битимнинг муваффақиятли расмийлаштирилганлиги учун тендер ғолиби ёки тўғридан-тўғри музокара иштирокчисидан ундириладиган бир марталик тўлов миқдорини белгилайди;”;

4) қуйидаги мазмундаги **111-модда** қўшилсин:

**“111-модда. Ўзбекистон Республикаси маҳаллий ижро этувчи**

**ҳокимият органларининг давлат-хусусий**

**шериклик соҳасидаги ваколатлари**

Маҳаллий ижро этувчи ҳокимият органлари:

давлат-хусусий шериклик тўғрисидаги битим, шу жумладан концессия шартномаси тузилиши мумкин бўлган ўз ихтиёрларидаги объектларни аниқлайди;

давлат-хусусий шериклик тўғрисидаги битим асосида амалга ошириладиган истиқболли лойиҳаларни ҳамда ер участкаларини тегишли ҳудуднинг эҳтиёжлари ва салоҳиятидан келиб чиққан ҳолда ўрганади   
ва аниқлайди;

тегишли ҳудуддаги давлат-хусусий шериклик лойиҳаларини ўз вақтида ва самарали амалга оширишга тўсқинлик қилувчи омилларни аниқлайди, уларни ҳал этиш бўйича чоралар кўради;

давлат-хусусий шериклик, шу жумладан концессия лойиҳаларини амалга ошириш мақсадида ер участкаларини аукцион ўтказмасдан давлат-хусусий шериклик тўғрисидаги битимда белгиланган муддатга ажратади.”

5) **12-модда иккинчи қисмининг:**

**иккинчи қисмнинг ўн тўртинчи хатбошиси** қуйидаги таҳрирда баён қилинсин:

“умумий қиймати бир миллион АҚШ долларидан ортиқ бўлган эквивалентдаги давлат-хусусий шериклик лойиҳаларининг тендер ҳужжатлари ва давлат-хусусий шериклик тўғрисидаги битимлар лойиҳаларини келишиб олади;”;

**иккинчи қисмга қуйидаги мазмундаги ўн тўққизинчи ва йигирманчи хатбошилар қўшилсин:**

“давлат-хусусий шериклик лойиҳаларини амалга оширишда лойиҳалаш ишларини бажариш ва хизматлар кўрсатиш мақсадида халқаро молия институтлари, халқаро ва маҳаллий консалтинг ҳамда лойиҳа ташкилотлари билан консалтинг ва аудиторлик хизматлари кўрсатиш юзасидан музокаралар олиб боради ва музокаралар натижаси бўйича тўғридан-тўғри шартнома тузади;

давлат-хусусий шериклик тўғрисидаги битимнинг мувафаққиятли расмийлаштирилганлиги учун Вазирлар Маҳкамаси томонидан белгиланган миқдорда тендер ғолиби ёки тўғридан-тўғри музокара иштирокчисидан бир марталик тўловни ундириш бўйича шартнома тузади.”;

6) **13-моддада:**

**иккинчи қисми** чиқариб ташлансин;

**учинчи қисмдаги** “давлат корхоналари ва (ёки) ташкилотлар” сўзлари “юридик шахслар ёки уларнинг бирлашмалари” сўзлари билан алмаштирилсин;

**тўртинчи қисмдаги** “бир неча ташкилотга” сўзлари “бир неча томонларга” сўзлари билан алмаштирилсин;

**учинчи ва тўртинчи қисмлар** тегишлича **иккинчи ва учинчи қисмлар** деб ҳисоблансин;

**қуйидаги мазмундаги тўртинчи қисм қўшилсин:**

“Давлат-хусусий шериклик битими махсус лойиҳа ташкилоти томонидан амалга оширилганда, ушбу махсус лойиҳа ташкилотига давлат-хусусий шериклик битими ва(ёки) давлат томонидан қўллаб-қувватлаш тўғрисидаги битим билан хусусий шерикка тақдим этилган қўшимча кафолатлар ва қўллаб-қувватлаш чоралари (имтиёз ва преференциялар) тадбиқ этилади”;

7) **14-моддада:**

**биринчи қисмнинг бешинчи хатбошисидаги** “давлат-хусусий шериклик лойиҳаси бўйича” сўзларидан кейин “давлат-хусусий шериклик тўғрисидаги битим доирасида” сўзлари қўшилсин;

**учинчи қисмнинг тўртинчи хатбошисидаги** “Давлат шеригининг айби билан” сўзлари “Давлат-хусусий шериклик тўғрисидаги битими доирасида давлат шеригининг айби билан” сўзлари билан алмаштирилсин;

**бешинчи қисм қуйидаги таҳрирда баён қилинсин:**

“Давлат-хусусий шериклик шартлари асосида ер участкасини бошқа юридик ва жисмоний шахсларга **ўтказиш фақатгина маҳаллий ижро этувчи ҳокимият органларининг тегишли қарорлари асосида амалга оширилади. Ушбу Қонуннинг 35-моддасида назарда тутилган холлар бундан мустасно”;**

8)**15-моддада:**

**қуйидаги мазмундаги иккинчи ва учинчи қисмлар қўшилсин:**

“Давлат ташаббускори давлат-хусусий шериклик лойиҳасини амалга ошириш ташаббуси билан чиқадиган ҳар қандай давлат бошқаруви органлари, маҳаллий ижро этувчи ҳокимият органлари, шунингдек, Ўзбекистон Республикаси Вазирлар Маҳкамаси томонидан ваколат берилган бошқа юридик шахслар ёки уларнинг бирлашмалари бўлиб ҳисобланади.

Хусусий ташаббускор давлат-хусусий шериклик лойиҳасини амалга ошириш ташаббуси билан чиқадиган ҳар қандай якка тартибдаги тадбиркор, юридик шахс ёки шундай субъектларнинг бирлашмаси бўлиб ҳисобланади.”;

**иккинчи қисм тўртинчи қисм деб ўқилсин.**

9) **17-моддада:**

**учинчи қисмдаги** “Давлат-хусусий шериклик лойиҳасининг” сўзлари “Хусусий ташаббускор ушбу Қонуннинг 23-моддасига мувофиқ дастлабки малакалашдан ўтган тақдирда, давлат-хусусий шериклик лойиҳасининг” сўзлари билан алмаштирилсин;

**бешинчи қисмнинг иккинчи хатбошиси** қуйидаги таҳрирда баён қилинсин:

“хусусий ташаббускорнинг ушбу Қонунда белгиланган талабларга жавоб бермаслиги”;

**олтинчи қисмга** “манфаатдорлиги тўғрисида маълум қилиш таклифини” сўзларидан кейин “ва ушбу Қонуннинг 23-моддасига мувофиқ дастлабки малака ҳужжатлари тўпламини тақдим этиш сўровини” сўзлари қўшилсин;

**еттинчи қисм қуйидаги таҳрирда баён қилинсин:**

“Агар давлат-хусусий шериклик лойиҳасининг концепцияси эълон қилинган пайтдан эътиборан қирқ беш календарь кун ичида потенциал давлат шеригига бирор-бир якка тартибдаги тадбиркор ёки юридик шахс давлат-хусусий шериклик лойиҳасини амалга оширишдан ўзининг манфаатдорлигини маълум қилмаса, потенциал давлат шериги давлат-хусусий шериклик лойиҳасини ҳусусий ташаббускор билан амалга ошириш ҳақида қарор қабул қилади ва хусусий ташаббускор билан тўғридан-тўғри музокараларни ўтказишга киришади, давлат-хусусий шериклик тўғрисидаги битим лойиҳасини ваколатли давлат органи билан келишади ва давлат-хусусий шериклик тўғрисидаги битим лойиҳаси ваколатли давлат органи билан келишиб олинган кундан эътиборан олтмиш кун ичида хусусий ташаббускор билан давлат-хусусий шериклик тўғрисида тендер ўтказмаган ҳолда битим тузади.”;

**қуйидаги мазмундаги тўққизинчи қисм қўшилсин:**

“Бунда, давлат-ҳусусий шериклик лойиҳасининг қийматидан қатъий назар, бир босқичли тендер ўтказилади ва тендер ўтказиш тўғрисидаги эълон оммавий ахборот воситаларида ҳамда давлат шеригининг ва ваколатли давлат органининг расмий веб-сайтларида қайта жойлаштирилмасдан, ушбу Қонуннинг   
23-моддасига мувофиқ дастлабки малакалашдан ўтган талабгорларга давлат шериги томонидан ўттиз кун ичида тендер ҳужжатлари тўплами тақдим этилади. Талабгорлар томонидан тендер таклифларини бериш учун сўнгги муддат тендер таклифларини тақдим этишга доир сўровда кўрсатилади ва у талабгорларга ушбу сўров юборилган санадан эътиборан қирқ беш кундан кам бўлмаслиги керак. Тендер комиссияси томонидан бир босқичли тендер ўтказиш шартлари асосида уларнинг тендер таклифларини баҳолаш орқали тендер ғолиби ва захирадаги ғолиб аниқланади.”;

**қуйидаги мазмундаги ўнинчи қисм қўшилсин:**

“Қизиқиш билдирган талабгорлардан хеч бири белгиланган муддатда тендер таклифини тақдим этмаган тақдирда (ҳусусий ташаббускордан ташқари), тендер ўтказилмайди ва потенциал давлат шериги хусусий ташаббускор билан тўғридан-тўғри музокараларни ўтказишга киришади”**;**

**тўққизинчи қисм** **ўн биринчи қисм** деб ҳисоблансин;

**ўн биринчи қисм** қуйидаги таҳрирда баён қилинсин:

“**Тендерда хусусий ташаббускор ғолиб бўлмаган тақдирда,** хусусий ташаббускорга давлат-хусусий шериклик лойиҳасини тайёрлаш билан боғлиқ **қилинган ҳақиқий** харажатларнинг ўрни, **аммо** давлат-хусусий шериклик лойиҳаси умумий қийматининг бир фоизидан ортиқ бўлмаган миқдорда тендернинг ғолиби ёки захирадаги ғолиби ҳисобидан қопланади.”;

10) **18-моддада:**

**биринчи қисм қуйидаги таҳрирда баён қилинсин:**

“Умумий қиймати бир миллион АҚШ долларига қадар бўлган эквивалентдаги давлат-хусусий шериклик лойиҳасининг концепциясини тасдиқлаш, **унга ўзгартириш ва (ёки) қўшимчалар киритиш** тегишли давлат органи (ташкилоти) томонидан мустақил равишда амалга оширилади.”;

**иккинчи қисм қуйидаги таҳрирда баён қилинсин:**

“Умумий қиймати бир миллион АҚШ долларидан ортиқ ва ўн миллион АҚШ долларига қадар бўлган эквивалентдаги давлат-хусусий шериклик лойиҳасининг концепциясини тасдиқлаш, **унга ўзгартириш ва (ёки) қўшимчалар киритиш** тегишли давлат органи (ташкилоти) томонидан ваколатли давлат органи билан келишувга кўра амалга оширилади.”;

**учинчи қисм қуйидаги таҳрирда баён қилинсин:**

“Умумий қиймати ўн миллион АҚШ долларидан ортиқ бўлган эквивалентдаги давлат-хусусий шериклик лойиҳасининг концепциясини тасдиқлаш, **унга ўзгартириш ва (ёки) қўшимчалар киритиш** Ўзбекистон Республикаси Вазирлар Маҳкамаси томонидан амалга оширилади.”;

**тўртинчи қисм қуйидаги таҳрирда баён қилинсин:**

“Давлат-хусусий шериклик лойиҳасининг концепцияси тасдиқланганидан кейин давлат шериги давлат-хусусий шериклик лойиҳасини **амалга оширилишининг кейинги босқичларига ўтади**”;

**қуйидаги мазмундаги бешинчи қисм қўшилсин:**

“Давлат-хусусий шериклик лойиҳасининг концепциясига ҳусусий ташаббускор, тўғридан-тўғри музокаралар иштирокчиси, давлат шериги, ваколатли давлат органи ёки Ўзбекистон Республикаси Вазирлар Маҳкамаси таклифига биноан ўрнатилган тартибда ўзгартириш ва (ёки) қўшимчалар киритилиши мумкин.”;

11) **20-модданинг** матни қуйидаги таҳрирда баён қилинсин:

“Давлат-хусусий шериклик лойиҳалари тўғрисидаги **қуйидаги маълумотлар давлат шериги ва ваколатли давлат органининг расмий   
веб-сайтларида эълон қилинади, давлат сири билан боғлиқ бўлган ҳолатлар бундан мустасно**:

**лойиҳа томонларининг номи;**

**лойиҳа йўналиши;**

**лойиҳанинг жойлашган жойи;**

**лойиҳани амалга ошириш муддати;**

**истеъмолчиларга сотиладиган товарлар (ишлар, хизматлар) тарифлари (агар мавжуд бўлса);**

**лойиҳанинг умумий қиймати;**

**давлат томонидан бериладиган кўмак (агар мавжуд бўлса)**.”;

12) **21-модданинг** матни қуйидаги таҳрирда баён қилинсин:

“Давлат шериги тендер ёки тўғридан-тўғри музокаралар ўтказиш натижалари бўйича аниқланадиган хусусий шерик билан давлат-хусусий шериклик тўғрисида битим тузади.

Тендерлар бир босқичли ёки икки босқичли бўлиши мумкин.

Умумий қиймати бир миллион АҚШ долларига қадар бўлган эквивалентдаги давлат-хусусий шериклик лойиҳаси бўйича бир босқичли тендер ўтказилади.

Бир босқичли тендерни ўтказиш чоғида тендер иштирокчиларининг тендер ҳужжатларида кўрсатилган концептуал қарорлар ва шартлар асосида батафсил техникавий таклиф ва тижорат (молиявий) таклифи кўриб чиқилади ҳамда баҳоланади. Тендерни ташкил этиш жараёнида талабгорлар билан тендер предметининг параметрлари бўйича музокаралар ўтказишга йўл қўйилади.

Бир босқичли тендерни ўтказиш тартиб-таомили қуйидагиларни   
ўз ичига олади:

тендер ўтказиш тўғрисидаги эълонни оммавий ахборот воситаларида ҳамда давлат шеригининг ва ваколатли давлат органининг расмий   
веб-сайтларида эълон қилиш;

тендерда **иштирок этиш** истагини билдирган талабгорларга тендер ҳужжатлари тўпламини тақдим этиш;

тендерда иштирок этиш учун талабгорлардан тендер таклифларини олиш;

талабгорларнинг тендер таклифлари очиш;

тендер таклифларини баҳолаш;

тендернинг ғолибини ва захирадаги ғолибни аниқлаш;

тендер ғолиби билан музокаралар ўтказиш;

тендер ғолиби билан давлат-хусусий шериклик тўғрисида битим тузиш.

Тендерда иштирок этиш учун тендер таклифларини бериш муддати тендер ўтказилиши тўғрисидаги эълон берилган санадан эътиборан ўттиз календарь кундан кам бўлмаслиги керак.

Умумий қиймати бир миллион АҚШ долларидан ортиқ бўлган эквивалентдаги давлат-хусусий шериклик лойиҳаси бўйича икки босқичли тендер ўтказилади. **Ушбу Қонуннинг 17 моддасида назарда тутилган холлар бундан мустасно.**

Икки босқичли тендер дастлабки малакани аниқлаш ва тендер ғолибини саралаш босқичларини ўз ичига олади.

Икки босқичли тендер қуйидаги тартибда ўтказилади:

биринчи босқичда буюртмалар кўриб чиқилади ҳамда тендер ҳужжатлари шартларида кўрсатилган концептуал ва техник ечимлар асосида ишлаб чиқилган тендер таклифлари баҳоланади. Талабгорлар билан тендер предметининг параметрлари бўйича музокаралар ўтказишга йўл қўйилади;

иккинчи босқичда тендер предметининг аниқлаштирилган параметрлари ҳисобга олинган, баҳо (тариф) албатта кўрсатилган ҳолда киритилган техникавий таклифлар ва тижорат (молиявий) таклифлари кўриб чиқилади ҳамда баҳоланади.

Икки босқичли тендерни ўтказиш тартиб-таомили қуйидагиларни   
ўз ичига олади:

тендер ўтказиш тўғрисидаги эълонни ва **дастлабки малакалаш ҳужжатларини** оммавий ахборот воситаларида ҳамда давлат шеригининг ва ваколатли давлат органининг расмий веб-сайтларида эълон қилиш;

талабгорларнинг малакасини тасдиқловчи дастлабки малака буюртмаларини йиғиш ва баҳолаш;

дастлабки малакалашдан ўтган талабгорларнинг рўйхатини шакллантириш;

дастлабки малакалашдан ўтган талабгорларга давлат шериги томонидан тендер хужжатларини ва тендер таклифларини тақдим этишга доир сўровни тақдим этиш;

дастлабки малакалашдан ўтган талабгорлар томонидан тендер таклифларини тақдим этиш;

дастлабки малакалашдан ўтган талабгорларнинг тендер таклифларини очиш;

тендер таклифларини баҳолаш;

тендернинг ғолибини ва захирадаги ғолибни аниқлаш;

тендер ғолиби билан музокаралар ўтказиш;

тендер ғолиби билан давлат-хусусий шериклик тўғрисида битим тузиш.

Дастлабки малакалашда иштирок этиш учун **дастлабки малака** буюртмаларини йиғиш муддати тендер ўтказилиши тўғрисидаги эълон берилган санадан эътиборан ўттиз календарь кундан кам бўлмаслиги керак.

Дастлабки малакалашни ўтказиш натижасида **камида иккита талабгорнинг малакаси малака талабларига мувофиқ бўлиши зарур**.

Ғолибни танлаб олиш босқичида давлат шериги дастлабки малакалашдан ўтган талабгорларга тендер таклифларини тақдим этиш ҳақида сўровни ва давлат-хусусий шериклик тўғрисидаги битим лойиҳасини юборади.

Тендер таклифларини бериш учун сўнгги муддат тендер таклифларини тақдим этишга доир сўровда кўрсатилади ва у дастлабки малакалашдан ўтган талабгорларга ушбу сўров юборилган санадан эътиборан қирқ беш кундан кам бўлмаслиги керак.

Талабгорлардан ҳеч бири биттадан ортиқ тендер таклифини тақдим этишга ҳақли эмас. Талабгор тендер комиссиясига тендер таклифларини тақдим этиш муддати тугагунига қадар исталган вақтда тендер таклифини ўзгартириши ёки қайтариб олиши мумкин.

Тендер таклифларини баҳолаш тендер комиссияси томонидан белгиланган муддат ичида ўтказилади. **Тендер** таклифларни баҳолаш тендер комиссияси томонидан **тендер хужжатларида** белгиланган ҳар бир тендер мезон**лар**и бўйича амалга оширилади.

Тендер иштирокчилари ёки уларнинг вакиллари тендер таклифларини баҳолашда ҳозир бўлишга ҳақли эмас. Баҳолаш жараёнида тендер комиссияси талабгорларни тушунтиришлар бериш, улардан қўшимча маълумотларни сўраб олиш ва тақдим этилган ҳужжатларнинг ишончлилигини тасдиқлаш учун чақириш ҳуқуқига эга. Тендер якунларини чиқариш чоғида тендер иштирокчилари ва (ёки) уларнинг ишончли шахслари иштирок этиши мумкин.

Тендер комиссияси барча талабгорларнинг тендер таклифларини тендер таклифларининг сўрови талабларига номувофиқ деб топган тақдирда, **шунингдек, дастлабки малакалашдан ўтган талабгорларнинг сони иккитадан кам бўлса,** тендер бўлиб ўтмаган деб топилади ва тендер комиссияси такрорий тендерни эълон қилишга ҳақли. Такрорий тендер уни ўтказиш тартиб-таомилида белгиланган тартибда ўтказилади.

**Тендер ҳужжатларда кўрсатилган холларда малака буюртмалари ва тендер таклифларини олиш ҳамда баҳолаш электрон тарзда ўтказилиши мумкин.**

Тендер комиссияси тендер ғолиби тўғрисидаги ахборотни давлат шеригининг ва ваколатли давлат органининг расмий веб-сайтларида эълон қилади.

Талабгорларнинг тендерда иштирок этиши муносабати билан қилган харажатларининг ўрни қопланмайди, бундан ушбу Қонуннинг 17-моддасида назарда тутилган ҳоллар мустасно.”;

13) **22-моддада:**

**биринчи қисмга** “тендер ҳужжатларини”сўзларидан кейин “ва давлат-хусусий шериклик тўғрисидаги битим лойиҳасини тайёрлайди ва” сўзлари қўшилсин;

**қуйидаги мазмундаги иккинчи қисм қўшилсин:**

“Агар давлат-хусусий шериклик лойиҳасининг умумий қиймати бир миллион АҚШ долларидан ортиқ бўлган тақдирда, тендер ҳужжатлари ва давлат-хусусий шериклик тўғрисидаги битим лойиҳаси ваколатли давлат органи билан келишилади.”;

**иккинчи** **– тўртинчи қисмлар тегишлича учинчи – бешинчи қисмлар деб ҳисоблансин;**

**учинчи қисмда:**

**тўртинчи хатбошига “**кўрсаткичлари” сўзидан кейин “бўйича умумий параметрлари ва самарадорликка қўйиладиган талаблари” сўзлари қўшилсин;

**ўн биринчи хатбошидаги** “буюртмаси (таклифи)” сўзлари “таклифи” сўзи билан алмаштирилсин;

**ўн иккинчи хатбоши** қуйидаги таҳрирда баён қилинсин:

“тендер таклифининг мазмуни, тендер таклифларини бериш ва уларнинг амал қилиш усули, жойи, муддатлари”;

**ўн учинчи хатбошидаги** “буюртмасига (таклифига)” сўзлари “таклифига” сўзи билан алмаштирилсин;

**ўн тўртинчи хатбошидаги** “буюртмалари (таклифлари)” сўзлари “таклифлари” сўзи билан алмаштирилсин;

**бешинчи қисмдаги** “буюртмаларида (таклифларида) ушбу ўзгартишлар ва (ёки) қўшимчаларни ҳисобга олиши учун тендер буюртмаларини (таклифларини) тақдим этишнинг сўнгги муддати давлат шериги томонидан ўттиз” деган сўзлар “таклифларида ушбу ўзгартишлар ва (ёки) қўшимчаларни ҳисобга олиши учун тендер таклифларини тақдим этишнинг сўнгги муддати давлат шериги томонидан ўн беш” сўзлари билан алмаштирилсин;

14) **23-моддада:**

**биринчи қисмдаги** “унда камситувчи қоидалар бўлмаслиги керак” сўзлари “барча талабгорлар учун камситишсиз қўлланилиши керак” сўзлари билан алмаштирилсин;

**учинчи қисм еттинчи хатбоши** қуйидаги таҳрирда баён қилинсин**:**

“давлат-хусусий шериклик лойиҳасининг амалга оширилиш муддати;”

15) **25-модданинг тўртинчи хатбошисига** “қарорлари,” сўзидан кейин “Ўзбекистон Республикаси Вазирлар Маҳкамаси қарорлари” сўзлари қўшилсин;

16) **26-моддада:**

модданинг номи қуйидаги таҳрирда баён қилинсин:

**“26-модда**. Давлат-хусусий шериклик тўғрисида битим тузиш”;

**биринчи қисм** қуйидаги таҳрирда баён қилинсин:

“Давлат-хусусий шериклик тўғрисидаги битим тендер ғолиби, хусусий ташаббускор, тўғридан-тўғри музокаралар иштирокчиси ва (ёки) махсус лойиҳа ташкилоти томонидан имзоланиши мумкин. ”;

**иккинчи қисм** қуйидаги таҳрирда баён қилинсин

**“**Агар тендер ғолиби тендер ҳужжатларида назарда тутилган муддат тугаганидан кейин давлат-хусусий шериклик тўғрисидаги битимни имзоламаса ёки тендер комиссияси томонидан тендер ғолиби тақдим этган ахборотнинг ҳақиқатга тўғри келмаслиги аниқланган тақдирда, тендер комиссияси уни дисквалификация қилиш тўғрисида қарор қабул қилади ва тендернинг захирадаги ғолибини ғолиб деб топади ҳамда унга тендер ғолибини дисквалификация қилиш ҳақида қарор қабул қилинган санадан эътиборан ўн календарь кун ичида ғолиб шартлари асосида давлат-хусусий шериклик тўғрисида битим тузишни таклиф этади.”;

**қуйидаги мазмундаги учинчи қисм қўшилсин:**

“Захирадаги ғолиб тендер комиссиясининг қарорига асосан тендер ғолибининг тендер таклифидан сўнг энг яхши тендер таклифини берган деб эътироф этилган талабгор бўлиб ҳисобланади.”;

**қуйидаги мазмундаги тўртинчи қисм қўшилсин:**

“Тендер комиссияси томонидан тендернинг захирадаги ғолибига давлат-хусусий шериклик тўғрисида битим тузиш ҳақидаги таклиф юборилган санадан эътиборан ўттиз календарь кун ичида ундан ижобий жавоб олинмаган тақдирда, тендер комиссияси тендерни бўлиб ўтмаган деб топади ва такрорий тендер эълон қилади.”;

17) **27-моддада:**

**иккинчи қисмда:**

**олтинчи хатбошига** “техник-иқтисодий кўрсаткичлари,” сўзларидан кейин “бўйича умумий параметрлари ва самарадорлик талаблари, ” сўзлари қўшилсин;

**тўққизинчи хатбошидаги** “давлат-хусусий” сўзлари “заруратга кўра давлат-хусусий” сўзлари билан алмаштирилсин;

**ўн учинчи хатбоши**даги “амалга оширилиши муносабати билан даромадларнинг” сўзларидан кейин “ва фойда ёки қўшимча фойданинг” сўзлари қўшилсин;

**қуйидаги мазмундаги учинчи қисм қўшилсин:**

“Давлат-хусусий шериклик тўғрисидаги битимга ўрнатилган тартибда қўшимча маълумотлар киритилиши мумкин.”;

18) **29-моддада**

модданинг номи қуйидаги таҳрирда баён қилинсин:

**“29-модда**. Давлат-хусусий шериклик тўғрисида битимни ўзгартириш, тўлдириш ёки бекор қилиш”;

**иккинчи, учинчи** ва **тўртинчи қисмлар** чиқариб ташлансин;

**қуйидаги мазмундаги иккинчи қисм қўшилсин:**

“Умумий қиймати бир миллион АҚШ долларига қадар бўлган эквивалентдаги давлат-хусусий шериклик лойиҳаси бўйича давлат-хусусий шериклик тўғрисидаги битимга ўзгартиш, тўлдириш киритиш ва бекор қилиш давлат-хусусий шериклик тўғрисидаги битимда белгиланган тартибда давлат шериги ва хусусий шерик томонидан мустақил равишда амалга оширилади”;

**қуйидаги мазмундаги учинчи қисм қўшилсин:**

“Умумий қиймати бир миллион AҚШ долларидан ортиқ бўлган эквивалентдаги давлат-хусусий шериклик лойиҳаси бўйича давлат-хусусий шериклик тўғрисидаги битимга ҳар қандай ўзгартиш, тўлдириш киритиш ва бекор қилиш ваколатли давлат органи билан келишилган ҳолда амалга оширилади”;

**қуйидаги мазмундаги тўртинчи қисм қўшилсин:**

“Умумий қиймати ўн миллион AҚШ долларидан ортиқ бўлган эквивалентдаги давлат-хусусий шериклик лойиҳаси бўйича давлат-хусусий шериклик тўғрисидаги битимга ҳар қандай ўзгартиш, тўлдириш киритиш ва бекор қилиш Ўзбекистон Республикаси Вазирлар Маҳкамаси томонидан амалга оширилади”;

19) **30-моддада:**

**биринчи қисм** қуйидаги таҳрирда баён қилинсин:

“Давлат-хусусий шериклик тўғрисидаги битим давлат шеригининг давлат-хусусий шериклик объектини ташкил этувчи мол-мулк ва (ёки)   
давлат-хусусий шериклик лойиҳасини амалга ошириш учун зарур бўлган бошқа мол-мулк хусусий шерикка эгалик қилиш ва ундан фойдаланиш учун **берилишини** таъминлаш ёки ташкил қилиш мажбуриятини назарда тутиши мумкин. **Бунда** мол-мулк билан таъминлаш ва ташкил қилиш давлат-хусусий шериклик тўғрисидаги битим **ва Ўзбекистон Республикасининг қонун ҳужжатлари асосида** амалга оширилади ва қўшимча шартномалар   
ёки битимлар тузиш талаб этилмайди.”;

**иккинчи қисмдан** “бўлиши керак” сўзлари чиқариб ташлансин;

20) **31-моддада:**

**биринчи қисм** қуйидаги таҳрирда баён қилинсин:

“Давлат-хусусий шериклик объекти жойлашган ва (ёки) давлат-хусусий шериклик тўғрисидаги битимда назарда тутилган фаолиятни амалга ошириш учун **давлат шериги ва (ёки) маҳаллий ижро этувчи ҳокимият органлари томонидан ўз ихтиёрларида бўлган ер участкалари ёки унинг бир қисми** **хусусий шерик ва (ёки) махсус лойиҳа ташкилотига** давлат-хусусий шериклик тўғрисидаги битимда белгиланган муддатга берилади.”;

**иккинчи қисмдаги** “шартнома асосида танлов” сўзлари “аукцион” сўзи билан алмаштирилсин;

21) **32-моддада:**

**биринчи қисмдаги** “қонунга” сўзи “давлат-хусусий шериклик тўғрисидаги битимга” сўзлари билан алмаштирилсин;

**иккинчи қисмга** “тақдирда” сўзидан кейин “давлат-хусусий шериклик тўғрисидаги битимга мувофиқ” сўзлари қўшилсин;

22) **34-моддада:**

**биринчи қисм** қуйидаги таҳрирда баён қилинсин:

“Агар Ўзбекистон Республикасининг кейинги қонун ҳужжатлари давлат-хусусий шериклик объектига инвестиция киритиш шартларини ёмонлаштирса, давлат-хусусий шериклик лойиҳаси давлат-хусусий шериклик тўғрисидаги битим тузилган санада амалда бўлган қонун ҳужжатларига мувофиқ амалга оширилади”;

**қуйидаги мазмундаги иккинчи қисм қўшилсин:**

“Агар давлат-хусусий шериклик объектига инвестиция киритиш шартларини ёмонлаштиришга сабаб бўлувчи Ўзбекистон Республикасининг кейинги қонун ҳужжатлари қабул қилинган тақдирда ва ушбу қабул қилинган қонун ҳужжатларига асосан давлат-хусусий шериклик лойиҳасини амалга ошириш шарт бўлган ҳолларда, бу ҳақда давлат шериги томонидан хусусий шерикка олдиндан ёзма билдиришнома юборилади, унга қўшимча зарур муддатлар берилади ва ушбу ўзгариш натижасида кўрган зарарлари қонун ҳужжатларида белгиланган тартибда компенсация қилинади.”;

**иккинчи қисм** тегишлича **учинчи қисм** деб ҳисоблансин;

**қуйидаги мазмундаги тўртинчи қисм қўшилсин:**

“Ушбу моддада назарда тутилган қоидалар Ўзбекистон Республикасининг солиқлар ва мажбурий тўловлар бўйича кейинги қабул қилинадиган қонун ҳужжатларига нисбатан татбиқ этилмайди.”;

23) **35-моддада:**

қуйидаги мазмундаги **иккинчи қисм** қўшилсин:

“Кредиторлар иштирокидаги давлат-хусусий шериклик лойиҳалари доирасида қуйидагиларни инобатга олган ҳолда кредиторлар давлат шериги ёки хусусий шерик билан тўғридан-тўғри битим тузишлари мумкин:

хусусий шерикни алмаштириш ёки четлаштириш муносабати билан кредиторларнинг батафсил ҳуқуқлари ва мажбуриятлари;

хусусий шерик алмаштирилган ёки четлаштирилган ҳолларда давлат-хусусий шериклик тўғрисидаги битимга мувофиқ давлат шериги томонидан хусусий шерикка тўланиши кўзда тутилган тўловларни кредиторларга тўлаш мажбурияти;

давлат-хусусий шериклик тўғрисидаги битимни бекор қилиш хавфини қисқартириш бўйича қўйиладиган шартлар;

давлат-хусусий шериклик тўғрисидаги битим муддатидан олдин тугатилганда тўловларни қабул қилиш;

давлат-хусусий шериклик лойиҳасининг амалга оширилиши, тарафларнинг ҳуқуқ ва мажбуриятлари таъминланиши юзасидан маълумот алмашиш тартиби.”;

**қуйидаги мазмундаги учинчи қисм қўшилсин:**

“Тўғридан-тўғри битим кредиторларнинг давлат хусусий шериклик доирасидаги хуқуқ ва мажбуриятларини белгиловчи ва уларни амалга ошириш механизмларини тартибга солувчи, давлат-хусусий шериклик лойиҳаси кредиторлари ҳамда давлат шериги ва (ёки) Ўзбекистон Республикаси ва ҳусусий шерик томонидан тузиладиган ёзма битим ҳисобланади.”;

**иккинчи, учинчи** ва **тўртинчи қисмлар** тегишлича **тўртинчи, бешинчи** ва **олтинчи қисмлар** деб ҳисоблансин;

**учинчи қисмдаги** “таркибига кирувчи ҳуқуқларни, активларни,” сўзларидан кейин “ер участкаларидан фойдаланиш ҳуқуқларини,” сўзлари қўшилсин;

24) **9-бобнинг** номи қуйидаги таҳрирда баён қилинсин:

“9-боб. Давлат-хусусий шерикликни қўллаб-қувватлаш механизмлари”;

25) **38-моддада:**

**модданинг номи қуйидаги таҳрирда баён қилинсин:**

“38-модда. Давлат-хусусий шерикликни қўллаб-қувватлаш турлари”;

**модданинг матни қуйидаги таҳрирда баён этилсин:**

“Ўзбекистон Республикаси Ҳукумати давлат-хусусий шериклик тўғрисидаги битим доирасида хусусий шерик ва (ёки) кредитор(лар)нинг манфаатларини ҳимоя қилиш учун қўллаб-қувватлаш чегараларининг қуйидаги турдагиларини тақдим этиши мумкин:

субсидиялар, шу жумладан, хусусий шерикнинг давлат-хусусий шериклик лойиҳасини амалга оширишдан оладиган, кафолатланган энг кам даромадини таъминлашга йўналтириладиган субсидиялар;

давлат-хусусий шериклик лойиҳасини амалга ошириш учун зарур бўлган активлар ва мол-мулк тарзидаги қўйилмалар;

давлат-хусусий шериклик лойиҳасини амалга ошириш жараёнида ишлаб чиқарилган ёки етказиб берилган товарларнинг (ишларнинг, хизматларнинг) муайян миқдорини ёки бир қисмини истеъмол қилганлик ёки улардан фойдаланганлик учун тўловга йўналтириладиган Ўзбекистон Республикаси бюджетлари тизимининг бюджет маблағлари;

бюджет ссудаларини, қарзларни, грантларни, кредит линияларини   
ва молиялаштиришнинг бошқа турларини бериш;

Чет эллик инвесторлар томонидан мажбуриятларнинг бажарилишини таъминлаш мақсадида ўзаро келишувга кўра қўшимча кафолатлар;

солиқ имтиёзлари ва преференциялари ҳамда бошқа имтиёзлар;

бошқа кафолатлар ва (ёки) компенсациялар.

Тақдим этиладиган қўшимча кафолатлар ва (ёки) қўллаб-қувватлаш турлари Ўзбекистон Республикаси Ҳукумати билан мажбурий тартибда давлат кўмаги битимини тузиш ёки давлат-хусусий шериклик тўғрисидаги битимда назарда тутиш орқали амалга оширилади.

Давлат кўмаги битими – хусусий шерик ва (ёки) кредиторларга қўшимча кафолатлар ва қўллаб-қувватлаш чоралари (имтиёз ва преференциялар) тақдим этилишини назарда тутувчи Ўзбекистон Республикаси ва хусусий шерик томонидан тузиладиган ёзма битим ҳисобланади.

Ўзбекистон Республикаси, ҳусусий шерик ва (ёки) маҳсус лойиҳа ташкилоти ҳамда, зарур ҳолларда, лойиҳа кредитор(лар)и давлат кўмаги битимининг тарафалари ҳисобланади.

Давлат кўмаги битимини Ўзбекистон Республикаси номидан Ўзбекистон Республикаси Вазирлар Маҳкамаси томонидан ваколат берилган давлат бошқаруви орган(лар)и имзолайди.

Давлат кўмаги битими Ўзбекистон Республикаси Президенти ёки Ўзбекистон Республикаси Ҳукуматининг ушбу битимни тасдиқлаш тўғрисидаги қарори қабул қилинган санадан эътиборан, агар ушбу қарорда бошқача қоида назарда тутилмаган бўлса, кучга киради.

Давлат бюджетига бевосита ёки билвосита таъсир қиладиган ҳар қандай кафолатлар ва (ёки) қўллаб-қувватлаш турлари давлат-хусусий шериклик лойиҳасининг концепцияси тасдиқлангунга қадар Ўзбекистон Республикаси Молия вазирлиги билан келишилиши шарт.

Солиқ имтиёзлари ва преференциялари Ўзбекистон Республикаси Солиқ кодексида назарда тутилган тартибда белгиланади.

Давлат-хусусий шериклик тўғрисидаги битимлар доирасида жалб қилинадиган чет эл инвестициялари иштирокидаги лойиҳалар бўйича Ўзбекистон Республикаси ҳудудида сотиладиган товарлар (ишлар, хизматлар) нархлари Ўзбекистон Республикаси валютасига, чет эл валюталарига ва шартли бирликларга боғланиши мумкин.

Ўзбекистон Республикаси резиденти бўлмиш хусусий шерик ҳамда махсус лойиҳа ташкилоти давлат-хусусий шериклик тўғрисидаги битим ва (ёки) давлат томонидан қўллаб-қувватлаш тўғрисидаги битимда назарда тутилган мақсадлар учун чет элда банк ҳисобварақларини очиш ҳуқуқига эга.”;

26) **39-модданинг биринчи қисми** қуйидаги таҳрирда баён қилинсин:

“Давлат-хусусий шериклик тўғрисидаги битимда ҳақ тўлаш, эркин фойдаланилиш учун тўлов, фойдаланганлик учун тўлов, хусусий шерикнинг давлат шеригига тўлови ва (ёки) бошқа тўловлар, шу жумладан, давлат-хусусий шериклик лойиҳаси амалга оширилиши муносабати билан даромадларни ва фойда ёки қўшимча фойданининг тақсимланишиш шартлари назарда тутилиши мумкин.”;

27) **40-модда** қуйидаги таҳрирда баён қилинсин:

“**40-модда**. **Низоларни ҳал этиш**

Давлат-хусусий шериклик **лойиҳалари бўйича** низолар, **агар давлат-хусусий шериклик тўғрисидаги битимда бошқача қоида назарда тутилмаган бўлса**, қонун ҳужжатлари билан тартибга солинади”.

**2-модда.**Ўзбекистон Республикасининг 1993 йил 7 майда қабул қилинган “**Валютани тартибга солиш тўғрисида**” ги 841-XII-сонли Қонуни (Ўзбекистон Республикасининг 2019 йил 22 июлда қабул қилинган ЎРҚ–573-сонли Қонуни таҳририда) (Ўзбекистон Республикаси Олий Мажлиси палаталарининг Ахборотномаси, 2019 йил, № 43, 812-модда) **9-моддасининг учинчи қисми** қуйидаги таҳрирда баён қилинсин:

“Ўзбекистон Республикаси ҳудудида сотиладиган товарлар (ишлар, хизматлар) нархларининг чет эл валюталарига ва шартли бирликларга боғланишига йўл қўйилмайди, бундан давлат-хусусий шериклик тўғрисидаги битимлар доирасида жалб қилинадиган чет эл инвестициялари иштирокидаги лойиҳалар бўйича Ўзбекистон Республикаси ҳудудида сотиладиган товарлар (ишлар, хизматлар) нархлари мустасно.”.

**3-модда.**Қуйидаги айрим қонун ҳужжатлари ўз кучини йўқотган   
деб ҳисоблансин:

1) Ўзбекистон Республикасининг 1995 йил 30 августда қабул қилинган “**Концессиялар тўғрисида**”ги 110-I-сон Қонуни (Ўзбекистон Республикаси Олий Мажлисининг Ахборотномаси, 1995 й., 9-сон, 185-модда);

2) Ўзбекистон Республикасининг 2008 йил 31 декабрда қабул қилинган “**Солиқ тўғрисидаги қонун ҳужжатлари такомиллаштирилиши муносабати билан Ўзбекистон Республикасининг айрим қонунларига ўзгартиш ва қўшимчалар киритиш ҳақида**”ги ЎРҚ–197-сон Қонунининг (Ўзбекистон Республикаси Олий Мажлиси палаталарининг Ахборотномаси, 2008 йил, № 12, 640-модда) 11-моддаси;

3) Ўзбекистон Республикасининг 2017 йил 14 сентябрда қабул қилинган “**Ўзбекистон Республикасининг айрим қонун ҳужжатларига ўзгартиш   
ва қўшимчалар киритиш, шунингдек айрим қонун ҳужжатларини   
ўз кучини йўқотган деб топиш тўғрисида**”ги ЎРҚ–446-сон Қонунининг (Ўзбекистон Республикаси Олий Мажлиси палаталарининг Ахборотномаси, 2017 йил, №\_\_\_, \_\_\_-модда) 23-моддаси.

**4-модда.** Ўзбекистон Республикаси Молия вазирлиги ушбу Қонуннинг ижросини, ижрочиларга етказилишини ҳамда моҳияти ва аҳамияти аҳоли орасида тушунтирилишини таъминласин.

**5-модда.** Ўзбекистон Республикаси Вазирлар Маҳкамаси:

ҳукумат қарорларини ушбу Қонунга мувофиқлаштирсин;

давлат бошқаруви органлари ушбу Қонунга зид бўлган ўз норматив-ҳуқуқий ҳужжатларини қайта кўриб чиқишлари ва бекор қилишларини таъминласин.

**6-модда.** Ушбу Қонун расмий эълон қилинган кундан эътиборан кучга киради.

**Ўзбекистон Республикаси**

**Президенти Ш. Мирзиёев**