**“Жиноят процессига жиноят иши бўйича дастлабки эшитув институти жорий этилиши муносабати билан Ўзбекистон Республикасининг Жиноят-процессуал кодексига ўзгартиш ва қўшимчалар киритиш тўғрисида”ги Ўзбекистон Республикаси қонуни лойиҳасига**

**ТУШУНТИРИШ ХАТИ**

**I. Қонун лойиҳасини ишлаб чиқиш асоси**

Қонун лойиҳаси Ўзбекистон Республикаси Президентининг 2020 йил 2 мартда қабул қилинган ПФ–5953-сонли Фармони билан тасдиқланган “2017–2021 йилларда Ўзбекистон Республикасини ривожлантиришнинг бешта устувор йўналиши бўйича ҳаракатлар стратегиясини “Илм, маърифат ва рақамли иқтисодиёт йили”да амалга оширишга доир давлат дастури”нинг 45-бандида, шунингдек “Судлар фаолиятини янада такомиллаштириш ва одил судлов самарадорлигини оширишга доир қўшимча чора-тадбирлар тўғрисида” 2020 йил 24 июлдаги ПФ–6034-сонли Фармонининг 2-бандида белгиланган тадбирларни амалга ошириш мақсадида ишлаб чиқилган.

**II. Қонун лойиҳасини ишлаб чиқиш зарурати**

Ўзбекистон Республикаси Президентининг 2020 йил 2 мартда қабул қилинган ПФ–5953-сонли Фармони билан тасдиқланган “2017–2021 йилларда Ўзбекистон Республикасини ривожлантиришнинг бешта устувор йўналиши бўйичаҳаракатлар стратегиясини “Илм, маърифат ва рақамли иқтисодиёт йили”да амалга оширишга доир давлат дастури”нинг   
45-бандида жиноят ишини судда кўриш учун тайинлаш босқичида тортишув принципига риоя этган ҳолда тарафлар иштирокида жиноят ишини умумий асосларда кўришга монелик қилувчи сабабларни тезкор бартараф этиш имконини берувчи қарорлар қабул қилишни таъминловчи механизмни ишлаб чиқиш назарда тутилган.

Жиноят ишини судда кўриш учун тайинлашнинг амалдаги тартиби (*ЖПКнинг 395-моддаси*) ишни судда кўриш босқичи учун амалдаги ва юридик асослар (*иш юритишни тўхтатиб туриш*) мавжудлиги тўғрисидаги масалани ҳал этишда, ишни суд мажлисида кўриш учун тайёрлашда, ишни тугатиш учун асослар мавжуд бўлганда уни моҳиятан ҳал этишда, шунингдек дастлабки терговнинг ёки суриштирувнинг техник хусусиятга эга камчиликларини бартараф этиш учун ишни айблов далолатномасини ёки айблов хулосасини тасдиқлаган прокурорга топширишда судья томонидан дастлабки тергов материалларини текширишдан иборатдир.

Ишни суд мажлисига тайёрлаш шаклининг, биринчи навбатда, суднинг мазкур босқичдаги текшируви предмети ва чегарасининг таҳлилига оид хулосага кўра, бу босқичнинг моҳияти ишни “оддийгина” тарзда, суд томонидан бунинг учун фактик асослар етарли эканлигини ҳақиқатда баҳоламаган ҳолда судга ўтказишдан иборатдир.

Шу тариқа, жиноят ишини судда кўриш учун тайинлаш босқичида судга берилган ваколатларнинг ҳажмидан қатъи назар, бу босқичнинг назорат-текширув моҳияти расмиятчилик хусусиятига эгалигича қолган эди.

Суд мажлисини тайинлаш босқичи самарадорлигининг оширилиши процессуал маблағларни иқтисод қилишга кўмаклашишини, процесснинг бу босқичда кўчирилиши суд муҳокамасида иш юритишни мураккаблаштирадиган масалаларни ҳаражатларини камайтирган ҳолда ҳал этиш имкониятини беришни эътиборга олган ҳолда, ишни суд мажлисига тайёрлаш босқичини дастлабки эшитув институтини жорий этиш йўли билан жиддий равишда ўзгартириш таклиф этилмоқда. Мазкур механизмнинг жорий этилиши жиноят судлов ишини юритишда тортишув принципини самарали амалга оширишга хизмат қилади.

**III. Қонун лойиҳасининг мазмуни**

Ишни судда кўриш учун тайинлаш тартибини янада такомиллаштириш мақсадида лойиҳада қуйидагилар назарда тутилмоқда:

ЖПКнинг мазкур босқичда дастлабки эшитув ўтказилишини назарда тутувчи 395 ва 396-моддаларига ўзгартиш ва қўшимчалар киритиш;

иш бўйича дастлабки эшитув ўтказиш тартибини назарда тутувчи янги 491-боб билан тўлдириш. Хусусан, дастлабки эшитувни ўтказиш асослари, тартиби ва муддатлари, дастлабки эшитув натижалари бўйича қабул қилинадиган процессуал ҳужжатнинг шаклига ва мазмунига тааллуқли талаблар назарда тутилган 4052–40514-моддалар билан тўлдириш. Бундан ташқари мазкур моддаларда дастлабки эшитувни ўтказиш якунларига кўра чиқарилган ажрим устидан шикоят бериш муддати ва тартиби ҳам белгиланган.

**IV. Халқаро тажриба**

Лойиҳани тайёрлаш чоғида яқин ва узоқ хориж мамлакатларидаги (Россия, Буюк Британия, Франция, Испания, Италия) дастлабки эшитув институтини қўллашга оид халқаро тажриба ўрганилди.

**V. Кутилаётган натижалар**

Таклиф этилаётган ўзгартиш ва қўшимчалар орқали қуйидагиларга эришилади:

судга қадар босқичларга суд назоратини жорий этишга, умуман, жиноят судлов ишини юритишда суднинг процессуал мавқеини жиддий равишда кучайтиришга;

жиноят ишини умумий асосларда кўришга монелик қилаётган сабабларни тезкор бартараф этиш имкониятини берувчи қарорлар қабул қилиш жараёнида тарафларнинг тортишуви принципга (ЖПКнинг   
25-моддаси) сўзсиз риоя этилишига;

суд муҳокамаси чоғида фақат мақбуд далиллардан фойдаланиш учун шарт-шароитлар яратишга;

жиноят процессида шахснинг конституциявий ҳуқуқларига риоя этилишини таъминлашга ва унинг олдида белгиланган вазифаларни ҳал этишга;

Ўзбекистон Республикаси Президентининг 2020 йил 2 мартда қабул қилинган ПФ–5953-сонли Фармони билан тасдиқланган “2017–2021 йилларда Ўзбекистон Республикасини ривожлантиришнинг бешта устувор йўналиши бўйичаҳаракатлар стратегиясини “Илм, маърифат ва рақамли иқтисодиёт йили”да амалга оширишга доир давлат дастури”нинг 45-банди ҳамда “Судлар фаолиятини янада такомиллаштириш ва одил судлов самарадорлигини оширишга доир қўшимча чора-тадбирлар тўғрисида” 2020 йил 24 июлдаги ПФ–6034-сонли Фармонининг 2-бандининг ижро этилишига.

**VI. Қонун ҳужжатларига ўзгартиш киритиш  
ва молиявий харажатлар**

Қонун лойиҳаси Давлат бюджетидан қўшимча харажатларни, шунингдек бошқа қонунларга ўзгартиш ва қўшимчалар киритилишини талаб этмайди.

**VII. Қонун лойиҳасининг жамоатчилик муҳокамаси**

Қонун ҳужжатлари талабларига мувофиқ қонун лойиҳаси жамоатчилик муҳокамаси ўтказиш учун Ўзбекистон Республикаси ягона интерактив давлат хизматларининг порталига жойлаштирилган *(ID 23404)*.

Қонун лойиҳаси белгиланган тартибда Ўзбекистон Республикаси Судьялар олий кенгаши, Бош прокуратураси, Давлат хавфсизлик хизмати, Адлия вазирлиги, Адвокатлар палатаси билан келишилган.

**Олий суд раиси К. Камилов**