**Олий Мажлис Қонунчилик палатаси депутати Одинахон Отахонованинг Шаҳрихон тумани “Қўрғонча” МФЙдаги ўрганишлари тўғрисида**

**МАЪЛУМОТ**

Сизнинг жорий йил 5 февралдаги топшириғингизга асосан Андижон вилояти Шаҳрихон тумани “Қўрғонча” МФЙда ўрганишлар олиб борилди. Ўрганишлар доирасида бугунги кунда мазкур маҳалладаги “Файзобод” кўчасида 38 хонадон борлиги, уларда 163 нафар аҳоли истиқомад қилиши маълум бўлди.

Сиз томонингиздан берилган топшириққа мувофиқ, жорий йилнинг 1 февраль куни “Kun.uz” веб-сайтида ёритилган мурожаат юзасидан туман ҳокимлиги, мутасадди ташкилот раҳбарлари, маҳалла фуқаролар йиғини раиси ва фаоллари иштирокида жойига чиққан ҳолда ўрганишлар ўтказилди.

Ўрганишлар давомида Шаҳрихон – Бўстон туманлари чегарасида жойлашган “Қўрғонча” МФЙ “Файзобод” кўчасида яшовчи фуқаролар фойдаланиб келаётган кўприк носоз ҳолатга келиб қолганлиги аниқланди.

Ҳозирги кунда ушбу кўприк ўрнига янги кўприк қуриш учун ҳомийлик асосида қурилиш материаллари олиб келиниб, қурилиш ишлари “Мукаммал водий қурилиш” МЧЖ томонидан олиб борилмоқда.

Маҳалла раиси ва фаоллари билан бўлиб ўтган мулоқотларимиз чоғида ушбу мурожаат шу маҳаллада яшовчи Ўктамхожи ота ва Муҳиддин исмли фуқаролар томонидан ўрмон ҳудудида чорва моллари боқиш учун “Иброхим Сайидохунов БЎЗ сут дарё” МЧЖ раҳбари билан биргаликда тил бириктириб ижтимоий тармоққа чиқарилгани маълум бўлди.

Бу масалага аниқлик киритиш учун Kun.uz веб-сайтида ёритилган репортажда интервью берган маҳалла оқсоқоли Абдуманнов Исмонов билан суҳбат ўтказилди. Отахоннинг айтишича, ҳозирги кунда маҳаллада ушбу кўприқдан ташқари яна иккита кўприк бўлиб, маҳалла аҳли ундан мунтазам равишда фойдаланиб келмоқда. Унинг сўзларига кўра, Шаҳрихонсой устига қурилган эски кўприкнинг янгидан қурилиши фуқароларни сойнинг нариги томонига ўтишида манзилни янада яқин қилади.

Шунингдек, мурожаатдаги ичимлик суви масаласи бўйича “Файзобод” кўчасига 1,5 км ичимлик сув тармоғи тортиш ва 1 дона мавжуд сув қудуғини реконструкция қилиш ишлари режалаштирилиб, ҳозирда пудратчи ташкилот “Турон тонги” МЧЖ томонидан сув тармоғи тортиш учун котлован қазилиб, тармоқ тортиш ишлари олиб бориляпти.

Kun.uz веб-сайтида ёритилган репортажда электр энергияси масаласи бўйича ҳам муаммолар борлиги, хусусан, электр симёғочлари яроқсиз ҳолатга келиб қолгани таъкидланган эди. Ўрганишларимиз давомида маҳалланинг “Файзобод” кўчасида жойлашган 1 дона трансформатор пункти тўла таъмирдан чиқарилгани, 22 дона бетон столбалар ўрнатилгани, 1 км хаво тармоғи тортилиб, электр энергияси бўйича юзага келаётган муаммолар бартараф этилгани аниқланди.

Бундан ташқари, “Қўрғонча” МФЙда аҳолини ичимлик суви билан таъминлаш бўйича қилинаётган ишлар ҳолати ҳам ўрганилди. Аён бўлдики, **Ўзбекистон Республикаси Уй-жой коммунал хизмат кўрсатиш вазирлиги ташаббуси билан** чекка қишлоқларда аҳоли турмуш даражасини яхшилаш бўйича 2021 йил 1-чорагига қўйилган бир ярим километр сув тармоғи ҳамда битта мавжуд қудуқни реконструкция қилиш ишлари қизғин давом этмоқда.

Маҳаллий аҳоли вакилларининг айтишича, ҳудудда ичимлик суви танқислигининг юзага келишига асосий сабаб, маҳаллада фаолият юритаётган чорва фермасида ичимлик суви башнияси мавжуд бўлиб, кейинчалик ферма раҳбари уни сотиб олиб, бошқа бир тадбиркорга сотиб юборган. Натижада маҳалла аҳли ичимлик суви олиш учун таъмирталаб кўприкдан сойнинг нариги томонига ўтишга мажбур бўлган.

Мазкур учрашувларимиз давомида ҳудуддаги 63-сонли умумий ўрта таълим мактабида ҳам бўлиб, у ерда ўқувчиларнинг сифатли таълим олишлари учун яратилган шароитлар билан танишдик.

Маълум бўлишича, 2019 йилда 760 ўринли таълим муассасаси икки ярим млрд сўмлик маблағ эвазига реконструкия қилинган. Лекин маҳаллий аҳолининг талаб ва истагларидан келиб чиқиб, собиқ “Туркистон” ширкат хўжалигига қарашли боғча фойдаланилмай турганлиги сабабли ҳудуд аҳлига мактаб сифатида фойдаланиш учун берилган. Айни вақтда 27-сонли мактабда 156 нафар ўқувчи таълим-тарбия олмоқда. Аммо таълим муассасаси биноси таъмирталаб аҳволга келиб қолгани боис, уни қайта таъмирлаш лозим бўлади.

Бу масала юзасидан шу куннинг ўзида туман ҳокими билан мулоқот ўтказилиб, ушбу мактабни жорий йилнинг 2-чорагида тумандаги орттирилган маблағ ҳисобидан реконструкция қилиш режалаштирилди. Шунингдек, 334 маҳаллада ўринли янги мактаб биносини қуриш масаласини 2022 йилги Давлат дастурига киритиш таклиф сифатида берилди.

Аҳоли билан учрашувларимиз чоғида “Қўрғонча” МФЙ “Шаҳрихон”, “Файзобод” кўчасида МТМ учун эҳтиёж борлиги ҳам аниқланди ва туман ҳокимлиги захирасидаги 300 кв.метр ер майдони туман мактабгача таълим бўлими “Мобиль мактабгача таълим ташкилоти”га болалар майдончаси сифатида доимий фойдаланиш ҳуқуқи билан ажратиб берилди.

Ҳурматли Спикер, Шаҳрихон туманида олиб борилган ўрганишлар, аҳоли билан ўтказилган очиқ мулоқотларимиз тўлиқ тасвирга олинди.

*Қуйида мазкур фото ва видеолавҳалар илова қилинади.*