**Камбағалликни қисқартириш учун интилиш ҳиссини рағбатлантириш зарур**

Халқимизда “Сўз боши салом, иш боши интизом”, деган нақл бор. Инсон умр кечирар экан, унда тартиб, режа бўлмаса, мақсад бўлмаса, умрнинг мазмуни йўқолади.

Шу маънода, ҳар йил якунида Президентимиз Мурожаатномасини халқимиз интиқлик билан кутиши ўзига эзгу анъанага айланди. Чунки, унда халқ ва мамлакатнинг бир йиллик режа ва мақсадлари батафсил баён этилади.

Йилдан-йилга Мурожаатноманинг кўлами, соҳаси, қамрови ва йўналишлари сони ортиб бормоқда. Давлатимиз раҳбари бу йил ҳам ижтимоий, иқтисодий, сиёсий, маъданий-маърифий, қурилиш, ташқи сиёсат каби кўплаб соҳалар ва уларнинг кичик-кичик йўналишларида муҳим вазифаларни белгилаб берди. Хусусан, ижтимоий соҳадаги ислоҳотларни жадаллаштиришга алоҳида эътибор қаратилди.

Мактабгача таълим ташкилотига болалар қамровини 65 фоизга етказиш, имконияти чекланган боғча ёшидаги болаларни уйда тарбиялашни йўлга қўйиш, эҳтиёжманд оила қизларига олий таълимга ўқишга киришда грант миқдорини 2 бараварга ошириб, квота сонини 2000 тага етказиш, чин етимларни уй-жой билан таъминлаш, камбағал бўлган 27 минг аҳолига уй-жой олишдаги дастлабки маблағларни тўлаб бериш, 25 минг нафар нуронийларни соғломлаштириш каби кўплаб масалалар орқали минглаб эҳтиёжманд инсонларнинг оғири енгил бўлади, албатта.

Сир эмаски, иқтисодий ўсиш камбағалликни қисқартиришда муҳим омил бўлади. Президентимиз бу борада ностандарт усуллардан ҳам фойдаланиш кераклигини таъкидлади.

Эътиборлиси, фақат кредит ажратиш, бирон-бир моддий ёрдам бериш билан камбағалликдан чиқаришда ечим бўлмаслиги, бунга комплекс ёндашув яъни, таълим ва бошқа инфратузилма кераклиги айтилди. “Темир дафтар”дан чиқиш учун инсонда интилиш, унга ғоя, фикр ва мотивация уйғотсак, мақсадга эришиш мумкинлиги қайд этилди.

Ҳақиқаттан ҳам, кўп нарса кишининг интилишига боғлиқ. Давлат томонидан имтиёзлар берилади, шароит яратилади, одамларнинг ўзида ишлашга хоҳиш, ҳаракат бўлмаса, барчаси бесамар кетади. Илғор ғояларга эга, ўз иши учун, иш бошлаш учун куйиб-пишадиган, жўшиб турадиган одам ўзига ҳам, оиласига ҳам, жамиятга ҳам фойда келтиради.

Айтилганидек, 2021 йил март ойидан минимал истеъмол харажатлари ишлаб чиқилади. Бу борада меъёр ўрнатилиши, ҳуқуқий тизим пайдо бўлиши аҳолининг турмуш даражаси ошишига ҳам ижобий таъсир кўрсатади.

Умуман, Мурожаатнома асосида кейинги йилдаги асосий режаларни белгилаб олдик. Эндиги вазифа улар ҳаётда ўз аксини топиши учун фаол иштирок этишдан иборат.

**Фирдавс ШАРИПОВ,**

**Олий Мажлис Қонунчилик палатаси депутати,**

**ЎзХДП фракцияси ҳамда**

**Меҳнат ва ижтимоий масалалар қўмитаси аъзоси**