**Молия вазирлигига  
Давлат Божхона қўмитасига**

*ҳар иккисига алоҳида-алоҳида сўров жўнатилиши керак*

Сизга маълумки, “Ўзавтосаноат” Акциядорлик жамияти таркибига кирувчи “UzAuto Motors” АЖ томонидан ўтган йилнинг декабрь ойидан бошлаб четдан импорт қилинган премиум тоифадаги Chevrolet Tahoe, Traverse, Trailblazer ва Equinox автомашиналарини ўзбекистонлик харидорларга таклиф этиб келинмоқда.

Очиқ манбаларда ва компания вакилларининг баёнотларида санаб ўтилган автомашиналар Chevrolet компаниясининг **АҚШ, Хитой ва Таиланддаги заводларидан** келтирилиши кўрсатиб ўтилган, хусусан:  
Tahoe, Traverse АҚШдан <https://podrobno.uz/cat/obchestvo/chetyre-novykh-krossovera-uzauto-motors-sobirayutsya-za-granitsey-avto-privozyat-iz-ssha-kitaya-i-ta/>

Trailblazer Таиланддан: <https://media.gmc.com/media/th/en/chevrolet/company_info.detail.html/content/Pages/news/th/en/2019/october/1025_TBZ.html>

Equinox Хитойдан <https://www.spot.uz/ru/2020/04/10/equinox/>.

Худди шунингдек, “Ўзавтосаноат” Акциядорлик жамияти таркибига кирувчи “Жиззах автомобиль заводи” МЧЖ 2020 йил июль ойидан бошлаб Volkswagen Caddy автомашиналарини, октябрь ойидан эса Škoda Kodiaq автомашиналари сотувини бошлаган. Тақдимотларда ва очиқ манбаларда автомашиналар **Польшадаги заводдан** импорт қилиниши эълон қилинган. Манба: <https://www.gazeta.uz/ru/2020/07/27/caddy/>.

Ўзбекистон Республикасининг амалдаги қонунчилиги, жумладан Солиқ кодекси, Божхона кодексига мувофиқ, импорт қилиаётган автомашиналар учун қайси давлатдан импорт қилинаётгани, двигатель хажми ва янги/эскилигига қараб **импорт божи, ҚҚС, божхона йиғими ва утилизация йиғими** тўланиши лозим.

Манбалар:  
“Ўзбекистон Республикасининг ташқи иқтисодий фаолиятини янада тартибга солиш ҳамда божхона-тариф жиҳатдан тартибга солиш тизимини такомиллаштириш чора-тадбирлари тўғрисида”ги ПҚ-3818. 29.06.2018 йил 1-илова

“Божхона йиғимлари ставкалари тўғрисида”ги 30.04.1999 йилдаги 204- сонли Вазирлар Маҳкамаси қарори иловаси.

“Ғилдиракли транспорт воситалари, ўзиюрар машиналар ва уларнинг тиркамалари учун утилизация йиғимини жорий этиш тўғрисида”ги 02.06.2020 йилдаги 347- сонли сонли Вазирлар Маҳкамаси қарори иловаси.

“UzAuto Motors” АЖ ва “Жиззах автомобиль заводи” МЧЖ томонидан импорт қилиниб, дилерлик тармоғи орқали таклиф этилаётган автомашиналар нархлари таҳлил қилиниб автомашиналарнинг божхона қиймати ҳисоб-китоб қилиб кўрилганида қуйидаги натижаларга эга бўлинмоқда:

Масалан, Таиланд давлатидан импорт қилинаётган **Chevrolet Trailblazer** автомашинаси компания дилерларида 398 млн.сўмдан сотилмоқда. Агар ушбу автомашинани импорт қилиш ва сотишдан “UzAuto Motors” АЖ ҳеч қандай фойда кўрмаяпти ва барча солиқ, бож ва йиғимлар тўланмоқда, деб назарда тутилса, автомашинанинг божхона қиймати Ўзбекистон чегарасига кираётганида **153,9 млн.сўм ёки 14 849 АҚШ доллари**ни ташкил этиши керак бўлади.

Шу каби, Польшадан келтирилаётган ва Ўзбекистонда 172,1 млн.сўмдан таклиф этилаётган **Volkswagen Caddy Cargo** автомашинаси импорти бўйича барча солиқ, бож ва йиғимлар тўланаётган бўлса, автомашинанинг божхона қиймати Ўзбекистон чегарасига кираётганида **56,2 млн.сўм ёки 5 422 АҚШ доллари**ни ташкил этиши лозим. *Батафсил ҳисоб-китоблар илова қилинади.*

Лекин ўрганишлар натижасида **Chevrolet** ва **Volkswagen** компанияларининг дунё бўйича биронта заводлари ва расмий ҳамкорлари томонидан бундай паст нархда автомашиналар таклифи умуман мавжуд эмаслиги маълум бўлди.

Ҳисоб-китоблар, солиштириш ва таҳлиллардан мазкур импорт қилинаётган автомашиналар учун “UzAuto Motors” АЖ ва “Жиззах автомобиль заводи” МЧЖ томонидан **импорт божи ва утилизация йиғими тўланмаётган бўлиши мумкинлиги ҳақида хулоса чиқмоқда.**

Қайд этилганлардан келиб чиқиб, Сиздан “UzAuto Motors” АЖ ва “Жиззах автомобиль заводи” МЧЖ учун автомашиналарни импорт қилишда импорт божи ва утилизация йиғимидан озод қилиш борасида Ҳукумат қарори ёки имтиёзли ҳуқуқ тақдим этилганлиги борасида батафсил маълумот беришингизни сўрайман. *Бу Молия вазирлиги учун.*

Қайд этилганлардан келиб чиқиб, Сиздан “UzAuto Motors” АЖ томонидан импорт қилинаётган Chevrolet Tahoe, Traverse, Trailblazer ва Equinox автомашиналари ҳамда “Жиззах автомобиль заводи” МЧЖ томонидан импорт қилинаётган Volkswagen Caddy ва Škoda Kodiaq автомашиналарининг божхона қийматлари ва автомашиналар учун тўланаётган импорт божи ва утилизация йиғими миқдори ва суммалари тўғрисида батафсил маълумот беришингизни сўрайман. *Бу Божхона қўмитасига.*