**Ўзбекистон Халқ демократик партиясининг Олий Мажлис Қонунчилик палатасидаги фракциясини**

**ҲИСОБОТИ**

Ўзбекистон ХДП фракцияси 2020 йил давомидаги ўз фаолиятини Ўзбекистон Республикаси Қонунлари, Президентнинг Қарор ва Фармонлари, Олий Мажлис Қонунчилик палатаси ва фракциянинг иш режалари ҳамда партиянинг сайловолди дастурида белгиланган вазифалардан келиб чиққан ҳолда амалга оширди.

**I. Ўзбекистон Республикаси Президентининг Қарор ва Фармонларида белгиланган вазифалар ижросини таъминлашдаги иштироки.**

2020 йил «Илм, маърифат ва рақамли иқтисодиётни ривожлантириш йили»Давлат дастури ҳамда Ўзбекистон Республикаси Президенти томонидан қабул қилинган фармон ва қарорларнинг мазмун-моҳияти Ўзбекистон ХДП фракцияси аъзолари томонидан доимий равишда сайловчиларга ва партия электоратига етказиб келинди.

«Илм, маърифат ва рақамли иқтисодиётни ривожлантириш йили»даги Давлат дастури ижроси бўйича **7 маротаба** фракциянинг кенгайтирилган йиғилишлари ўтказилиб, чора-тадбирлар белгиланди ва амалиётга жорий қилинди.

Давлат дастури ижроси бўйича Ўзбекистон ХДП фракциясининг алоҳида медиа-режаси ишлаб чиқилди ва фракция аъзолари томонидан **236** **маротаба** ОАВда чиқишлар ташкил этилди. Шу билан бирга, Давлат дастурида белгилаб берилган вазифаларнинг ижросини амалга оширишга қаратилган **15 маротаба** ўқув семинарлари ўтказилди.

Ўзбекистон Республикаси Президентининг жорий йил 19 мартдаги «Коронавирус пандемияси ва глобал инқирозли ҳодисаларнинг иқтисодиёт тармоқларига салбий таъсирини юмшатиш бўйича биринчи навбатдаги чора-тадбирлар тўғрисида»ги, 3 апрелдаги «Коронавирус пандемияси даврида аҳоли, иқтисодиёт тармоқлари ва тадбиркорлик субъектларини қўллаб-қувватлашга доир қўшимча чора-тадбирлар тўғрисида»ги Фармонлари ижросини таъминлашга қаратилган фракциянинг кенгайтирилган йиғилишлари ўтказилиб, тегишли чора-тадбирлар белгиланди ва амалиётга жорий қилинди.

Давлат раҳбарининг 20 апрель кунги видеоселектор йиғилишида кўтарган “Саҳоват ва кўмак” умумхалқ ҳаракатини ташкил қилиш ва амалга ошириш ташаббусининг мазмун-моҳияти, ушбу ташаббусда билдирилган фикрларни кенг оммага етказиш мақсадида Ўзбекистон Халқ демократик партияси ташкилотлари ва барча даражадаги депутатлик гуруҳлари томонидан карантин даврида амалга оширадиган ишлари юзасидан йўл харита ишлаб чиқилди. Бундан ташқари Ўзбекистон ХДП фракцияси ҳамда партия ташкилотлари тизимида **“Саховат ва кўмак”** хайрия акциясини ўтказиш бўйича Концепцияси ишлаб чиқилиб ижрога йўналтирилди.

Ўзбекистон ХДП фракцияси ташаббуси билан, ёлғиз кексалар, боқувчиси йўқ оилаларга, ногиронлиги бўлган шахсларга ҳамда олис ҳудудларда истиқомат қилувчи эхтиёжманд оилаларга озиқ-овқат, гигиена ва дори воситалари етказиб беришни ташкил этиш ҳамда карантин қоидаларига риоя қилиш устидан жамоатчилик назоратини ўрнатишда **“Партия кўнгиллилари жамоалари”**га партия кенгашлари масъул ходимларидан 214 нафари, маҳаллий Кенгашлар депутатларидан 1600 нафари жалб этилди. Кўнгиллилар гуруҳи томонидан 7 000 та маҳаллаларда тушунтириш ишлари олиб борилди. Бундан ташқари жамоа таркибидаги партия фаоллари, депутатлар аҳоли томорқаларидан самарали фойдаланишни ташкил этиш бўйича ҳам тарғибот-ташвиқот ишлари олиб борилди. Хусусан, 350 минг хонадонларга кириб, томорқасига полиз маҳсулотларини экиш ишларини ташкил қилишга кўмаклашилди.

*Мисол учун, кўнгиллилар гуруҳи аъзоларидан бири Халқ депутатлари Бухоро вилоят Кенгашидаги ХДП гуруҳи аъзоси, депутат Фаррух Бекмирзаев Қоровулбозор ҳамда Когон туманидаги 1000 та ижтимоий ҳимояга муҳтож оилани ўз оталиғига олган. Ушбу оилаларнинг меҳнатга қобилиятли бўлган аъзолари иш билан таъминланди. Шу билан бир қаторда меҳнат қилиш имконияти чекланган вакилларини эса озиқ-овқат маҳсулотлари билан таъминлаш масъулиятини ўз зиммасига олган. Бугунги кунгача ушбу оилаларга 12 турдаги 400 млн сўмдан ортиқ озиқ-овқат, дори-дармонлар саховат қилинган.*

Ўтказилган **“Саховат ва кўмак”** хайрия акциялари давомида 75 180 та ижтимоий ҳимояга муҳтож, кўп фарзандли, карантин сабаб даромад манбасидан ажралган, ишсиз, боқувчисини йўқотган оилаларга 46 млрд. 110 млн сўмлик озиқ-овқат маҳсулотлари, дори-дармон воситалари хайрия қилинди.

Ўзбекистон Халқ демократик партияси ўзининг бюджетдан ташқари маблағлари ҳисобидан Бухоро вилоятида табиий офатдан зарар кўрган оилаларни қўллаб-қувватлаш учун 100 млн сўмлик алоҳида ҳомийлик маблағи ажратди. Мазкур ёрдам Олий Мажлис Қонунчилик палатаси депутати Ш.Рахмонов ва Халқ депутатлари Бухоро вилоят Кенгаши депутати З.Туйевалар назоратида партия томонидан Олот тумани “Халифа” МФЙ ҳудудидаги талофат кўрган хонадонлар ва объектларини таъмирлаш учун 167 куб шифер ва тахта етказиб берилди. Етказилган қурилиш материаллари натижасида 137 та хонадонга етказилган зарар қопланишига эришилди.

Партия Марказий Кенгаши ва фракцияси томонидан Сирдарё вилоятидаги техноген оқибати натижасида қийин вазиятга тушиб қолган оилалар учун кўрпа-ёстиқ, кийим-кечак, рўзғор буюмлари ва тозалаш воситаларидан иборат 100 млн. сўмлик саховат карвонлари юборилди.

Партия фаоллари эвакуация қилинган аҳоли вакилларини ётоқ билан таъминлаш, озиқ-овқат маҳсулотларини етказиб бериш ишларида фаол иштирок этиш, аҳоли саломатлигини сақлаш, талафот кўрганларга моддий ва маънавий ёрдам кўрсатиш мақсадида вилоятнинг Сирдарё, Мирзаобод, Боёвут туманлари ҳамда Гулистон, Янгиер шаҳар кенгашларининг 50 нафар депутатлари вақтинчалик яшаш пуктларида бўлиб фуқаролар билан мулоқотлар олиб борди. Шунингдек, улар вилоят штабига келтирилган саховот карвонларини қабул қилиш ишларига бириктирилди.

*Масалан, С.Муҳаммадиев ўзи раҳбарлик қилаётган Гулистон олимпия заҳиралари коллежи ётоқхонасида 50 та оила учун ётоқ жойларини ташкил этиб, уларга кўмак кўрсатишга раҳбарлик қилди. Бундан ташқари 350 нафардан ортиқ аҳоли вақтинчалик бошпана билан таъминланган.*

*Ж.Аллаярова, Н.Эрматовалар “Зиёкор” маҳалласидан эвакуация қилинган 10 та оилаларга 20 млн. сўмлик моддий ёрдам кўрсатдилар.*

*Ғ.Ахмедов, Р.Ахмедов, Э.Бобоев, Х.Бўриева, Д.Бахромовлар эвакуация қилинган* ***15 та*** *оилаларни хомийликга олиб, уларни кундалик зарур маҳсулотлар билан таъминлади.*

Бундан ташқари Сирдарё вилоятидан Жиззах вилоятига эвакуация қилинган аҳоли ҳолидан хабар олиб борилди. Жиззах вилоятида Олий Мажлис Қонунчилик палатаси депутати Ў.Ўрозбоев бошчилигида **14 нафар** партия фаоллари ва **36 нафар** маҳаллий Кенгаш депутатлари билан бирга Сардобадан вилоятга эвакуация қилинган **20 мингдан** ортиқ аҳоли вакилларининг ҳолидан ҳабар олиш ва уларга моддий - маънавий кўмак кўрсатиш мақсадида ишчи гуруҳи тузилди. Дўстлик ва Мирзачўл туман партия кенгашлари раислари **28 нафар** фуқарони ўз уйларига жойлаштириб уларга ғамхўрлик кўрсатдилар.

Жорий йилнинг 15 август куни “Пандемия даврида партия ташкилотлари ва депутатлик бирлашмалари томонидан амалга оширилган ишлар таҳлили юзасидан Ўзбекистон Республикаси Олий Мажлиси Қонунчилик палатасидаги Ўзбекистон Халқ демократик партияси фракцияси ва партия Марказий Кенгаши Ижроия қўмитасининг биргаликдаги қўшма мажлиси бўлиб ўтди.

Йиғилишда карантин тартиби босқичма-босқич юмшатилиши жараёнида партия ташкилотлари ва депутатлик бирлашмаларининг асосий вазифалари белгилаб олинди.

Шунингдек, ушбу жараёнларни тарғиб қилишда марказий ва маҳаллий телевидениелар, босма нашрлар ва ижтимоий тармоқларда **2 846 та** муносабат ҳамда тарғибот мақолалари мунтазам эълон қилиб борилди. Хусусан, Ўзбекистон 24 телеканалида 42 маротаба, Давр информацион дастурида 26 маротаба, Севимли телеканалида 19 маротаба, радиоканалларда 38 маротаба чиқишлар қилинди.

Партиянинг xdp.uz сайтига карантин тартиб қоидаларига риоя қилиш, партия электорати манфаатларини ҳимоя қилишга қаратилган 290 та материаллар жойлаштирилди. Маҳаллий партия ташкилотларимиз томонидан 375 мартаба маҳаллий телевидениеларда чиқишлар қилинган, радиоканалларда 437 маротаба, нодавлат телеканаллар ва радиоларда 345 маротаба, Маҳаллий матбуотларда 486 та мақолалар берилган. Интернетдаги Telegram, Facebook, Youtube, Twitter ижтимоий тармоқларида **764 маротаба** материаллар жойлаштирилди.

Ўзбекистон Республикаси Президенти Ш.Мирзиёев раислигида 2020 йил 22 май куни Андижон вилоятини ижтимоий-иқтисодий ривожлантиришда мавжуд муаммолар ва уларни ҳал этиш юзасидан амалга оширилиши зарур бўлган чора-тадбирлар тўғрисида ўтказилган 34-сонли Мажлис Баёнининг   
149-бандидаги депутатлар томонидан маҳаллаларда салбий криминоген вазиятнинг шарт-шароитларини ўрганиш ва таҳлил натижаларини ҳар чоракда камида бир маротаба Халқ депутатлари туман-шаҳар, ҳар ярим йилда камида бир маротаба вилоят кенгашлари сессиясида муҳокама қилиб боришни йўлга қўйиш мақсадида жорий йилнинг 24 июнь куни Қонунчилик палатасининг Чора-тадбирлар режаси ишлаб чиқилди.

Шунга асосан фракция томонидан саволнома тайёрланиб, депутатларнинг ҳар ойда 2 тадан маҳаллада салбий криминоген вазиятнинг шарт-шароитларини ўрганиб, таҳлил қилиб бориш амалиёти жорий қилинди.

Ҳудудларни ўрганишлар натижасидан келиб чиқиб, жорий йилнинг 15 декабрь куни республикамиз маҳаллаларида салбий криминоген вазиятнинг шарт-шароитларини ўрганиб, уларни олдини олиш, жиноятчилик кўрсаткичларини камайтириш борасида амалга оширилаётган ишлар бўйича Ўзбекистон Республикаси Ички ишлар вазирлигига депутатлик сўрови юборилди.

**Халқаро рейтинг ва индекслар билан ишлаш бўйича республика кенгаши йиғилишининг 13 июлдаги 2-сонли Баённомаси** билан тасдиқланган***Сиёсий****-****ҳуқуқий*** *соҳага оид устувор халқаро рейтинг ва индексларда Ўзбекистон Республикасининг ўрнини яхшилаш бўйича фракция томонидан тизимли ишлар амалга оширилмоқда.* 20 август куни фракциянинг 41-сонли йиғилишида мазкур масала муҳокама қилиниб, фракция томонидан Сиёсий-ҳуқуқий соҳага оид устувор халқаро рейтинг ва индексларни таъминлаш юзасидан тасдиқланган чора-тадбирлар режасининг Демократик институтларни янада мустаҳкамлаш йўналиши 4, 5, 10 ва 39-бандлари ижросини таъминлаш мақсадида амалга оширилиши лозим бўлган амалий ва ташкилий чора-тадбирлар режаси тасдиқланди. Унга асосан ушбу масала бўйича масъул депутатлар ва вазифалар белгиланди.

Аҳолининг ҳуқуқий маданиятини ошириш мақсадида “марказ – вилоят – туман” тизими жорий этилган. Бунда, Олий Мажлис Қонунчилик палатасида тайёрланаётган Қонун лойиҳаларини 1-ўқишдан сўнг, ушбу қонун лойиҳасини партия қуйи бўғинларида, яъни вилоят, туман, шаҳар кенгашларида, маҳаллий Кенгашлардаги партия гуруҳларида кенг муҳокама қилиш, таништириш, қонун лойиҳасига асосли, аниқ хулоса ва таклифларни олиш йўлга қўйилган.

Шунга кўра, жорий йилда 70 дан ортиқ Олий Мажлис Қонунчилик палатасида ишлаб чиқилган ва кўриб чиқилаётган Қонун лойиҳалари жой­ларда муҳокама қилиниб, улар бўйича 280 дан ортиқ таклиф ва фикр мулоҳа­залар олиниб, тегишли тартибда қўмиталарга тақдим этиб борилмоқда.

Жумладан, «Ногиронлиги бўлган шахсларнинг ҳуқуқлари тўғрисида»ги ҚЛ–535-сонли, «Аҳоли бандлиги тўғрисида»ги ҚЛ-580-сонли, «Фазовий маълумотлар миллий инфратузилмаси тўғрисида»ги ҚЛ–672-сонли, «Транспорт тўғрисида»ги ҚЛ–664-сонли, «Қимматбаҳо металлар ва қимматбаҳо тошлар тўғрисида»ги ҚЛ–604-сонли, «Виждон эркинлиги ва диний ташкилотлар тўғрисида»ги Ўзбекистон Республикаси Қонунига ўзгартиш ва қўшимчалар киритиш ҳақида ҚЛ–524-сонли, «Ер ости бойликлари тўғрисида»ги Ўзбекистон Республикаси Қонунининг   
381-моддасига ўзгартиш киритиш ҳақида»ги ҚЛ–684-сонли Ўзбекистон Республикасининг қонуни лойиҳаси жойларга жўнатилиб, таклифлар олинган.

Депутатлар ва партия фаолларининг мазкур масалаларга оид муносабатлари мунтазам ОАВда ёритилмоқда. Жумладан, август-декабрь ойларида қонун лойиҳалари муҳокамасига бағишланган 15 та, бошланғич партия ташкилотлари фаолияти, партия сафини янада кенгайтириш маса­лаларга оид 30 дан ортиқ материаллар ОАВда ёритилган.

Ўзбекистон ХДПнинг расмий сайти [www.xdp.uz](http://www.xdp.uz) да ***“Қонун лойиҳалари”*** рукни очилиб унда Қонунчилик палатасида кўрилаётган қонун лойиҳалари мунтазам жойлаштирилиб борилмоқда. Жумладан, “Таълим тўғрисида”, “Ногиронлар ҳуқуқлари тўғрисида”, “Аҳоли бандлиги тўғрисида”ги ва бошқа 15 дан ортиқ ижтимоий масалаларга оид қонун лойиҳалари партия сайтига муҳокама учун жойлаштирилиб, фуқаролар таклифлари олинди.

**II. Қонун ижодкорлиги фаолияти.**

Партия Сайловолди дастурида белгиланган вазифаларнинг ижросини таъминлаш мақсадида, фракциянинг қонун ижодкорлиги йўналишидаги режаси тасдиқланди. Мазкур режага асосан, **26 та йўналишда қонун ташаббусларини** амалга ошириш бўйича ишчи гуруҳлари шакллантирилиб, уларга аниқ вазифалар белгилаб берилди. Бугунги кунга қадар, фракциянинг қонун ижодкорлиги режасидан ўрин олган 6 та қонунлар ва қонун ҳужжатлари фракция депутатларининг бевосита иштирокида ишлаб чиқилди ва қабул қилинди. Мисол учун, *«Ногиронлиги бўлган шахсларнинг ҳуқуқлари тўғрисида»ги, «Аҳоли бандлиги тўғрисида»ги, «Таълим тўғрисида»ги**(янги таҳрири)****,*** *никоҳ тўйлари, юбилейлар, дафн маросимлари ва бошқа оилавий тадбирларни ўтказиш тартибини қонун йўли билан мустаҳкамлаш мақсадида «Ўзбекистон Республикасининг Маъмурий жавобгарлик тўғрисидаги кодексига қўшимчалар киритиш ҳақида»ги Ўзбекистон Республикасининг Қонуни лойиҳалари ҳамда Олис қишлоқ ҳудудларидаги мактаблар, қишлоқ врачлик пунктлари ва бошқа ижтимоий соҳа объектларига малакали ва тажрибали мутахассисларни жалб этиш мақсадида, бундай ходимларни моддий ва маънавий рағбатлантириш борасида Президентимизнинг “Ўзбекистоннинг янги тараққиёт даврида таълим-тарбия ва илм-фан соҳаларни ривожлантириш чора-тадбирлари тўғрисида”ги ва “Бирламчи тиббий-санитария ёрдами муассасалари фаолиятига мутлақо янги механизмларни жорий қилиш ва соғлиқни сақлаш тизимида олиб борилаётган ислоҳотлар самарадорлигини янада ошириш чора-тадбирлари тўғрисида”ги фармони ишлаб чиқилишида фракциянинг таклифлари берилди ва қабул қилинди.*

Бундан ташқари, фракция депутатларининг ташаббуси сифатида **4 та қонун лойиҳасининг** концепцияси ишлаб чиқилди. Мисол учун, **“яшаш минимуми”** ва **“истемол саватчаси”** тушунчаларини қонунчиликда мустаҳкамлаш бўйича қонун лойиҳаси ва концепцияси ишлаб чиқилиб, белгиланган тартибда кўриб чиқилиши учун Иқтисодий тараққиёт ва камбағалликни қисқартириш вазирлигига юборилди.

Шу билан бирга, фракция **«Фуқароларнинг давлат пенсия таъминоти тўғрисида»ги Ўзбекистон Республикаси Қонунининг   
37-моддасига ўзгартишлар киритиш ҳақида»ги** ҳамда **«Сиёсий партияларни молиялаштириш тўғрисида»ги Ўзбекистон Республикаси Қонунига ўзгартиш ва қўшимчалар киритиш ҳақида»ги Ўзбекистон Республикасининг қонун лойиҳалари** қонунчилик ташаббуси ҳуқуқи сифатида тайёрлаб, ушбу лойиҳалар юзасидан хулосалар олиш учун тегишли вазирликларга юборди.

Фракциянинг **66 маротаба** кенгайтирилган йиғилишлари ўтказилиб, уларда **333 та масала** кўриб чиқилди. Шундан, **225 та масала** Олий Мажлис Қонунчилик палатасининг ялпи мажлислари муҳокамасига киритилган қонун лойиҳалари биринчи ва кейинги ўқишларда партиянинг сайловолди дастури ва электорат манфаатларидан келиб чиққан ҳолда кўриб чиқилди.

Қонунчилик палатасининг йиғилишларида қабул қилинган Ўзбекистон Республикасининг **70 дан ортиқ** қонун лойиҳалари бўйича фракция аъзолари томонидан **800 дан ортиқ таклифлар** ишлаб чиқилди ва масъул қўмиталарга тақдим этилди. Кўриб чиқилган қонун лойиҳалари бўйича фракциямиз томонидан билдирилган таклифларнинг **400 га яқини** инобатга олинди.

Мисол учун, жорий йилнинг 15 октябрь куни “Ногиронлиги бўлган шахсларнинг ҳуқуқлари тўғрисида”ги Қонун қабул қилинди. Ушбу Қонун ногиронлиги бўлган шахсларнинг ҳақ-ҳуқуқларини таъминлаш йўлидаги тарихий ҳужжат бўлди. Мазкур Қонунни тайёрлаш ҳамда қабул қилиш жараёнида, фракция депутатлари томонидан ногиронларни ҳаёт тарзини яхшилашга қаратилган 100 дан зиёд таклифлар билдирилди ва уларнинг аксарияти қабул қилинди. Жумладан, бугунги кунда эшитиш ва гапиришда нуқсони бор ногиронларни қийнаб келаётган сурдо-таржимонлар билан боғлиқ муаммони ҳал қилиш ҳамда ногиронларни уй-жой билан таъминлашда имтиёзлар бериш бўйича тегишли моддалар қонунга киритилди.

Жорий йилнинг 20 октябрь куни қабул қилинган ва жуда катта ижтимоий аҳамиятга эга бўлган “Аҳоли бандлиги тўғрисида”ги Қонунни қабул қилинишида фракция депутатлари фаол иштирок этиб, 80 дан зиёд таклифлар киритишди ва уларнинг аксарияти қонунда ўз ифодасини топди. Жумладан, Қонуннинг 38-моддасида аҳолининг ижтимоий эҳтиёжманд тоифаларини ишга жойлаштириш бўйича давлат томонидан амалга оширилиши лозим бўлган қўшимча кафолатлар белгиланди.

Шунингдек, жорий йилнинг декабрь ойида 2021 йил учун Давлат бюджети қонун сифатида қабул қилинди. Унинг муҳокамаси Қонунчилик палатасининг қўмиталари ва сиёсий партия фракцияларининг мажлисларида қарийиб бир ой давом этди. Қонунчилик палатасининг ялпи мажлисида уч маротаба муҳокама қилинди. Ушбу жараёнда фракциямиз депутатлари партия сайловолди дастури ҳамда ўз сайловчиларининг манфаатларидан келиб чиқиб жуда кўп ўзгартиришлар критишга муваффақ бўлишди. Жумладан, фракция томонидан мактабларининг моддий техник таъминоти учун қўшимча маблағ ажратиш тўғрисидаги таклиф Ҳукумат томонидан қабул қилиниб, ушбу йўналишга 2021 йил учун Давлат бюджетидан қўшимча равишда 300 миллиард маблағ ажратиладиган бўлди.

Шуни алоҳида таъкидлаш лозимки, Олий Мажлис Қонунчилик палатасига кириб келган қонун лойиҳалари фракциямизнинг йиғилишларида янгича ёндашувлар билан муҳокама этилди. Жумладан, қонун лойиҳаларининг муҳокамаси бўйича бўлиб ўтган йиғилишларда партиянинг Марказий Кенгаши, Халқ депутатлари маҳаллий Кенгаш депутатлари, партия фаоллари, ёшлар ҳамда ОАВ вакилларини таклиф этган ҳолда атрофлича муҳокама этилди ва уларнинг аксарият таклифлари инобатга олинди. Шу билан бирга, **70 дан** ортиқ қонун лойиҳаларининг маромига етказилишида бевосита жойлардаги партия ташкилотларига юборилиб, улардан олинган **280 дан** ортиқ таклифлар мунтазам равишда фракцияга киритиб борилмоқда.

**III.  Парламент назоратини амалга ошириш.**

«Илм, маърифат ва рақамли иқтисодиётни ривожлантириш йили»Давлат дастурида белгиланган вазифалардан ҳамда партия Сайловолди дастуридан келиб чиқиб, 31 маротаба долзарб муаммолар юзасидан 26 та вазирлик ва ташкилотларнинг ахборотлари танқидий эшитилди ва эшитув якунлари билан, муаммоларни бартараф этишга қаратилган тегишли вазифалар белгилаб олинди.

Жумладан, жорий йилнинг 17 февраль куни **“Ўзбекистон Республикаси Олий Мажлиси Инсон хуқуқлари бўйича вакили (Омбудсман)нинг 2019 йилдаги фаолияти тўғрисидаги ҳисоботи”** фракциянинг йиғилишида эшитилди.

Шу билан бирга, 11 март куни фракциясининг кенгайтирилган мажлисида Ўзбекистон Республикаси Мактабгача таълим вазири ўринбосари М.Юлдашевнинг **“Мактабгача таълим соҳасида олиб борилаётган ишлар тўғрисида”**гиахбороти эшитилди. Соҳада олиб борилаётган ижобий ўзгаришлар эътироф этилган ҳолда, мавжуд камчиликлар тахлил қилинди ва уларни бартараф этиш юзасидан тегишли тавсиялар берилди.

11 март куни Ўзбекистон ХДП фракциясининг кенгайтирилган мажлисида Ўзбекистон Республикаси Халқ таълими вазири ўринбосари И.Жўраевнинг **“Халқ таълими тизимининг моддий-техник таъминоти ва таълим сифатини такомиллаштириш бўйича олиб борилаётган ишлар тўғрисида”**ги ахбороти эшитилди. Эшитув давомида соҳадаги мавжуд камчиликлар танқидий тахлил қилиниб, уларни бартараф этиш юзасидан аниқ тавсиялар берилди.

Халқ демократик партияси фракцияси томонидан жорий йилнинг 30 март куни **ЕОИИ билан ҳамкорлик қилиш масаласини ўрганиш бўйича** режа тасдиқланиб, аниқ вазифалар белгилаб олинди.

Тасдиқланган режага асосан, Ўзбекистон Республикаси Иқтисодий тараққиёт ва камбағалликни қисқартириш вазирлиги, Ўзбекистон Республикаси Бандлик ва меҳнат муносабатлари вазирлиги, Ўзбекистон Республикаси Транспорт вазирлиги, Ўзбекистон Республикаси Уй-жой ва коммунал хизмат кўрсатиш вазирлиги, Ўзбекистон Республикаси Соғлиқни сақлаш вазирлиги ҳузуридаги Сантария-эпидемиологик осойишталик агентлиги билан масофавий видеоселектор мажлислари ўтказилиб, ЕОИИ билан ҳамкорлик қилишнинг ижобий ва салбий томонлари муҳокама қилинди. Мазкур видеоселектор мажлисларида фракция депутатлари томонидан кўтарилган саволларга вазирлик ва ташкилотларнинг мутахасислари томонидан тўлиқ жавоблар берилди.

Халқ демократик партияси фракциясининг ёзма мурожаатномасига биноан, Ўзбекистон Республикаси Иқтисодий тараққиёт ва камбағалликни қисқартириш вазирлиги, Бандлик ва меҳнат муносабатлари вазирлиги, Соғлиқни сақлаш вазирлиги ҳамда Транспорт вазирлиги томонидан таҳлилий маълумотномалар тақдим қилинди.

ЕОИИ билан ҳамкорлик қилиш масаласининг айрим жиҳатлари Халқ демократик партияси фракцияси томонидан Қонунчилик палатасининг Меҳнат ва ижтимоий масалалар қўмитаси, Бюджет ва иқтисодий ислоҳотлар қўмитаси, Фуқароларни соғлиғини сақлаш масалалари қўмитаси, Саноат, қурилиш ва савдо масалалари қўмитаси билан биргаликда ўтказилган давра суҳбатларида кенг муҳокама қилинди.

Ўтказилган кенг қамровли муҳокамаларнинг хулосалари ҳамда фракция томонидан тайёрланган таҳлилий материаллар Халқ демократик партиясининг маҳаллий ташкилотлари ва вилоят, туман (шаҳар) кенгаш депутатларига юборилиб, мазкур масала юзасидан уларнинг фикрлари ҳам ўрганилди.

ЕОИИ билан ҳамкорлик қилиш юзасидан олиб борилган ўрганишлар ва тайёрланган таҳлилий материаллар асосида фракциянинг аниқ позицияси шакллантирилди.

Ўзбекистон Республикаси Олий Мажлиси Қонунчилик палатасининг Меҳнат ва ижтимоий масалалар қўмитаси ҳамда Халқ демократик партияси фракциясининг 3 апрель куни бўлган қўшма йиғилишида Ўзбекистон Республикаси Молия вазирлиги ҳузуридаги бюджетдан ташқари Пенсия жамғармаси ижро этувчи директорининг **“Ўзбекистонда фуқароларнинг давлат пенсия таъминоти ҳолати, мавжуд муаммолар ва истиқболдаги режалар тўғрисида”**ги ахбороти эшитилди. Эшитув давомида соҳада мавжуд камчиликлар танқидий тахлил қилиниб, уларни бартараф этиш юзасидан аниқ тавсиялар берилди.

Шунингдек, 16 апрель куни фракциясининг кенгайтирилган мажлисида Ўзбекистон Республикаси Ҳисоб палатаси раисининг биринчи ўринбосари Б.Т.Тураповнинг “**Ўзбекистон Республикаси Ҳисоб палатасининг 2019 йилдаги фаолияти тўғрисида”**гиҳисоботи эшитилди. Эшитув давомида Ҳисоб палатаси раисининг биринчи ўринбосари Б.Т.Тураповга ҳамда Молия вазирлиги масъулларига, Ғазначилик раҳбари ўринбосарига фракция аъзолари томонидан бир қатор тавсия ва таклифлар берилди.

22 апрель кунги фракция йиғилишида **Ўзбекистон Республикаси Вазирлар Маҳкамасининг 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини «Илм, маърифат ва рақамли иқтисодиётни ривожлантириш йили»да амалга оширишга оид Давлат дастурининг 2020 йил биринчи чорагидаги бажарилишининг бориши тўғрисида»**гиҳисоботи эшитилди.

Эшитув давомида Ўзбекистон Республикаси Вазирлар Маҳкамасининг 2017 – 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини «Илм, маърифат ва рақамли иқтисодиётни ривожлантириш йили»да амалга оширишга оид Давлат дастурининг 2020 йил биринчи чорагидаги бажарилишининг бориши тўғрисида»ги ҳисоботидан келиб чиқиб, Ўзбекистон Республикаси Вазирлар Маҳкамасининг котибияти мудири ўринбосари Э.Э.Рустамовга ҳамда Молия вазирлиги, Иқтисодий тараққиёт ва камбағалликни қисқартириш вазирлиги, Бандлик ва меҳнат муносабатлари вазирлиги ва Марказий банк масъулларига фракция аъзолари томонидан бир қатор саволлар ва таклифлар берилди.

4 май куни фракциянинг кенгайтирилган мажлисида **Ўзбекистон Республикасида инсон ҳуқуқлари бўйича ҳалқаро мажбуриятларга риоя қилинишининг ҳолати юзасидан** Инсон ҳуқуқлари бўйичаЎзбекистон Республикаси Миллий Марказининг ахбороти эшитилди.

Эшитув давомида Демократик институтлар, нодавлат ташкилотлар ва фуқароларнинг ўзини ўзи бошқариш органлари қўмитасининг раиси Ш.Г. Бафаевга ҳамда Инсон ҳуқуқлари бўйичаЎзбекистон Республикаси Миллий Марказининг директори ўринбосарига фракция аъзолари томонидан бир қатор саволлар ва таклифлар берилиб, муносабат билдирилди.

20 май куни Ўзбекистон ХДП фракциясининг кенгайтирилган мажлисида **“Ишга муҳтож шахсларни, айниқса банд бўлмаган ёшларни иқтисодиёт тармоқлари ва меҳнат бозорининг реал эҳтиёжларидан келиб чиқиб, касбга тайёрлаш, қайта тайёрлаш ва уларнинг малакасини ошириш бўйича амалга оширилаётган ишлар”** тўғрисидаЎзбекистон Республикаси Бандлик ва меҳнат муносабатлари вазири ўринбосарининг ахбороти эшитилди.

Эшитув давомида Ўзбекистон Республикаси Бандлик ва меҳнат муносабатлари вазири ўринбосари Б.Х.Умурзаков ҳамда Навоий ва Бухоро вилоятлари Бандлик бош бошқармаси бошлиқларига ва вилоят вакилларига фракция аъзолари томонидан бир қатор саволлар ва таклифлар берилди.

26 май кунги фракция йиғилишида **Ўзбекистон Республикаси Давлат бюджетининг ва давлат мақсадли жамғармалари бюджетларининг 2019 йилдаги ҳамда 2020 йил биринчи чорагидаги ижроси тўғрисида** Ўзбекистон Республикаси молия вазири ўринбосарининг ахборотлари эшитилди.

Эшитув давомида Ўзбекистон Республикаси Молия вазирининг ўринбосари Ш.Ш.Шарахметовга ҳамда тегишли вазирлик ва ташкилотлар вакилларига фракция аъзолари томонидан Бюджет ижросини самарали олиб боришга қаратилган бир қатор саволлар ва таклифлар берилди.

26 июнь куни **Аҳолининг турмуш даражаси ва сифатини яхшилаш, камбағалликни қисқартириш, аҳоли бандлигини таъминлаш, тадбиркорларни қийнаб келаётган муаммоларни ҳал этиш борасида секторлар томонидан амалга оширилаётган ишлар ҳолатини ўрганиш якунлари тўғрисида** Самарқанд вилояти ҳокимининг ахбороти эшитилди.

Ахборотда аҳолининг турмуш даражаси ва сифатини яхшилаш, камбағалликни қисқартириш, аҳоли бандлигини таъминлаш, тадбиркорларни қийнаб келаётган муаммоларни ҳал этиш борасида Самарқанд вилоятидаги туман, шаҳар секторлар томонидан самарали ишлар амалга оширилаётгани, лекин ишчи гуруҳ хулосасига асосан мазкур йўналишда бир қатор камчиликлар ҳам учраётганлиги, ушбу камчиликлар тез кунларда бартараф этилиши таъкидлаб ўтилди.

Жорий йилнинг 20 июль куни Ўзбекистон ХДП фракциясининг кенгайтирилган мажлисида **Ўзбекистон Республикаси Вазирлар Маҳкамасининг 2017 - 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини «Илм, маърифат ва рақамли иқтисодиётни ривожлантириш йили»да амалга оширишга оид Давлат дастурининг 2020 йил биринчи ярим йилликда бажарилишининг бориши тўғрисида»**гиҳисоботи эшитилди.

Эшитув давомида тегишли вазирлик ва ташкилотлар вакилларига фракция аъзолари томонидан Давлат дастурининг 2020 йил биринчи ярим йилликда бажарилишининг бориши тўғрисида бир қатор саволлар ва таклифлар берилди.

Шу билан бирга 24 июль куни Ўзбекистон Республикаси Бош вазирининг ўринбосари Ж.А.Қўчқоровга **“Камбағаллик даражасини аниқлаш мезонларини, ижтимоий таъминотнинг минимал стандартлари ва меъёрий асосларини ишлаб чиқиш борасида амалга оширилаётган ишларнинг ҳолати тўғрисида”**ги;

Шу куни, Ўзбекистон Республикаси Марказий банки бошқаруви раиси М.Б.Нурматовга **“Мамлакатимизда микромолиялаштириш турлари ва кўламини кенгайтириш борасида амалга оширилаётган ишлар тўғрисида”**ги Парламент сўровлари жўнатилди.

20 август куни **Ўзбекистон Республикаси Давлат бюджетининг ва давлат мақсадли жамғармалари бюджетларининг 2020 йил биринчи ярим йиллигидаги ижроси тўғрисида** Ўзбекистон Республикаси Молия вазири ўринбосарининг ахбороти эшитилди.

26 август куни Меҳнат ва ижтимоий масалалар қўмитаси билан ҳамкорликда Бандлик ва меҳнат муносабатлари вазири ўринбосари Б.Умурзоқовнинг **«Бандлик соҳасида давлат сиёсатини янада такомиллаштириш ва меҳнат органларини тубдан ошириш масаласида олиб борилаётган ишлар тўғрисида»ги** ахборотини эшитилди.

10 сентябрь куни Ўзбекистон ХДП фракцияси томонидан **Аҳолининг кам таъминланган ва бошқа заиф қатламларига бепул ижтимоий хизматлар тақдим этилишини таъминлайдиган “минимал давлат ижтимоий стандартлари”ни қонунчиликда мустаҳкамлашнинг илмий ва амалий асослари тўғрисида** давра суҳбати бўлиб ўтди.

Давра суҳбати давомида Ўзбекистон Республикаси Бандлик ва меҳнат муносабатлари вазирлиги масъуллари ҳамда бошқа ташкилотларга фракция аъзолари томонидан бир қатор саволлар ва таклифлар берилди.

15 октябрь куниМеҳнат ва ижтимоий масалалар қўмитаси билан ҳамкорликда **Хотин-қизларни касб-ҳунарга ўргатиш, уларнинг бандлигини таъминлаш ҳамда ёш оилалар ўртасидаги ажримларнинг олдини олиш борасида амалга оширилаётган ишлар тўғрисида** Маҳалла ва оилани қўллаб-қувватлаш вазири биринчи ўринбосарининг ахбороти эшитилди.

22 октябрь куниМеҳнат ва ижтимоий масалалар қўмитаси билан ҳамкорликда **Ҳудудларни ижтимоий-иқтисодий ривожлантириш мақсадида ажратилган давлат бюджети маблағларининг тўғри ва самарали сарфланишини Қашқадарё вилоятида назорат-таҳлил тартибида ўрганиш якунлари тўғрисида** вилоят ҳокимининг биринчи ўринбосарининг ахбороти эшитилди.

26 октябрь куниЎзбекистон ХДП фракцияси томонидан **«Илм, маърифат ва рақамли иқтисодиётни ривожлантириш йили» Давлат дастурининг 2020 йил учинчи чорагида бажарилиши юзасидан Ўзбекистон Республикаси Вазирлар Маҳкамасининг ҳисоботи тўғрисида»**гиҳисоботи эшитилди.

28 октябрь куниФан, таълим, маданият ва спорт масалалари қўмитаси билан ҳамкорликда **Олий таълим тизимида бугунги кунда Давлат дастурида белгиланган вазифаларнинг ижро ҳолати, соҳада олиб борилаётган тизимли ишларнинг амалий натижаси, хусусан дарсликлар, капитал таъмирлаш, янги ўқув йилига қамров ҳамда унга тайёргарлик тўғрисида, шунингдек олий ва ўрта таълим муассасаларида ёшларга ҳуқуқий таълим ва тарбия беришга қаратилган фанларни жорий этиш, ёшларнинг ҳуқуқий саводхонлигини ошириш борасида амалга оширилаётган чора-тадбирлари** тўғрисида Ўзбекистон Республикаси Олий ва ўрта-махсус таълим вазирининг биринчи ўринбосари Ў.Саломовнингахбороти эшитилди.

28 октябрь куниФан, таълим, маданият ва спорт масалалари қўмитаси билан ҳамкорликда **Халқ таълим тизимида бугунги кунда Давлат дастурида белгиланган вазифаларнинг ижро ҳолати, соҳада олиб борилаётган тизимли ишларнинг амалий натижаси, ўқув дарсликлари, капитал таъмирлаш, янги ўқув йилига тайёргарлик, онлайн-мактабнинг ҳудудлардаги ҳолати тўғрисида, шунингдек халқ таълим муассасаларида ёшларга ҳуқуқий таълим ва тарбия беришга қаратилган фанларни жорий этиш, ёшларнинг ҳуқуқий саводхонлигини ошириш борасида амалга оширилаётган чора-тадбирлар** ҳақидаЎзбекистон Республикаси Халқ таълими вазирининг биринчи ўринбосари У.Шарифходжаевнингахбороти эшитилди.

28 октябрь куниФан, таълим, маданият ва спорт масалалари қўмитаси билан ҳамкорликда **Мактабгача таълим тизимида бугунги кунда Давлат дастурида белгиланган вазифаларнинг ижро ҳолати, жумладан 2030 йилгача Ўзбекистон Республикаси мактабгача таълим тизимини ривожлантириш концепциясини амалга ошириш борасида тизимда олиб борилаётган чора-тадбирлар тўғрисида, хусусан 3-7 ёшдаги болаларнинг мактабгача таълим билан қамровини ошириш, давлат хусусий шерикчилик асосида ташкил этилаётган мактабгача таълим ташкилотларининг бугунги кундаги ҳолати, капитал таъмирлаш, мактабгача таълим ташкилотларининг куз-қиш мавсумига тайёргарлик жарёнлари** ҳақидаЎзбекистон Республикаси Мактабгача таълим вазирининг биринчи ўринбосари Қ.Олимовнинг ахбороти эшитилди.

2 ноябрь куниМеҳнат ва ижтимоий масалалар қўмитаси билан ҳамкорликда Бандлик ва меҳнат муносабатлари вазирининг **«Аҳолининг бандлигини таъминлаш ва янги иш ўринларини ташкил этиш бўйича давлат бюртмаси ижроси доирасида амалга оширилган ишлар ҳолати тўғрисида»**ги ахборотини эшитилди.

17 ноябрь куниЎзбекистон ХДП фракцияси томонидан **Ўзбекистон Республикаси Давлат бюджети ва давлат мақсадли жамғармалари бюджетларининг 2020 йилнинг 9 ойлик ижроси тўғрисида** Ўзбекистон Республикаси молия вазири ўринбосарининг ахбороти эшитилди.

25 ноябрь куниЎзбекистон ХДП фракцияси томонидан **Аҳоли бандилигини таъминлаш ва уларнинг ҳуқуқларини ҳимоя қилишда вазирлик ҳузурида ташкил этилган** **жамғармаларнинг ўрни ва аҳамияти** тўғрисидаЎзбекистон Республикаси Бандлик ва меҳнат муносабатлари вазирлигининг ахбороти эшитилди.

25 ноябрь куниЎзбекистон ХДП фракцияси томонидан **Аҳолини тоза ичимлик суви билан таъминлаш, мавжуд муаммолар ва ечимлар** тўғрисида Ўзбекистон Республикаси Уй-жой коммунал хизмат кўрсатишм вазирлигининг ахбороти эшитилди.

Республикамизда карантин шароитида мактабларнинг очилишга тайёргарлик кўриш масаласида Ўзбекистон ХДП фракцияси аъзолари ва маҳаллий Кенгашлардаги депутатлар фаол иштирок этишди. Фракция томонидан партиянинг маҳаллий Кенгашлардаги депутатлар билан бамаслаҳат ҳолда, **пандемия шароитида мактаблардаги ўқиш жараёнида ўқитувчи ва ўқувчилар хавфсизлигини ошириш бўйича таклифлар тайёрланди.** Жорий йилнинг 15 сентябрь куни мазкур таклифлар фракция томонидан Ўзбекистон Республикаси Бош вазирининг ўринбосари Б.Мусаевга киритилди.

Фракция ташаббуси билан 6 ноябрь куни Ўзбекистон Республикаси Маҳалла ва оилани қўллаб-қувватлаш вазири Р.Т. Маматовнинг *“***Жамиятда ижтимоий-маънавий муҳитни соғломлаштириш, ёшлар онгига оилавий қадриятларни сингдириш борасида олиб борилаётган ишлар тўғрисида”**ги ахбороти Ҳукумат соатида эшитилди.

**IV. Фракциянинг Ўзбекистон ХДП Марказий Кенгаши билан ҳамкорликда ўтказган тадбирлари.**

Ҳисобот даврида фракция аъзоларининг ташаббуси ва бевосита иштирокида, партия ҳамда маҳаллий кенгашлар билан ҳамкорликда жами **167 та** тадбир, шу жумладан **8 та** конференция, **26 та** семинар ва **48 та** давра суҳбати ҳамда **3 маротаба** матбуот анжумани ўтказилди.

20 май куни Тошкент шаҳридаги Президент мактабида Онлайн мактаб ҳамда ўқув йили якунига бағишлаб байрам тадбири ташкил қилинди. Байрам тадбирида 100 нафар ўқитувчиларга партиянинг фахрий ёрлиқ ва эсталик совғалари топширилди.

Фракция аъзолари томонидан Ўзбекистон ХДП Марказий Кенгаши билан ҳамкорликда муҳим саналарга бағишлаб бир қатор байрам тадбирлари ўтказилди. Жумладан, жорий йилнинг 25 июнь куни Матбуотчилар уйида “27 июнь Матбуот ва оммавий ахборот ходимлари куни”га бағишлаб байрам тадбири ташкил этилди. Унда 50 дан ортиқ ОАВ вакиллари партиянинг фахрий ёрлиғи ва эсталик совғалари билан тақдирландилар.

29 июнь куни “30 июнь Ёшлар куни”га бағишлаб илк бор Ёшлар форуми ташкил қилинди. Форумда 40 га яқин ёш депутатлар, 250 га яқин ташаббускор ёшлар ва партия фаоллари ўзларининг стартап ғоялари билан иштирок этишди.

18 август куни Ўзбекистон Республикаси Олий Мажлиси Қонунчилик палатаси ҳузуридаги Ёшлар парламенти аъзолигига бўлиб ўтган сайлов натижалари ва Ёшлар парламенти аъзолари билан масофадан учрашиб уларнинг иш фаолиятини ташкил этишга бағишланган тадбир бўлиб ўтди.

Президентнинг Ўзбекистон Республикаси мустақиллигининг йигирма тўққиз йиллигига бағишланган тантанали маросимдаги нутқидан келиб чиқиб, партия ташкилотлари ва депутатлик бирлашмалари олдида турган устувор вазифалар юзасидан жорий йилнинг 5 сентябрь куни Ўзбекистон Халқ демократик партияси фракцияси ва партия Марказий Кенгаши Ижроия қўмитасининг қўшма мажлиси бўлиб ўтди. Ушбу йиғилишда Президентимиз томонидан илгари сурилган устувор вазифаларнинг ижросини таъминлашда фаол иштирок этиш бўйича Ўзбекистон Халқ демократик партияси ташкилотлари ва депутатлик бирлашмалари олдида турган устувор вазифалар белгилаб олинди.

18 сентябрь куни Ўзбекистон Халқ демократик партиясидан сайланган Ёшлар парламенти аъзоларининг ишини самарали ташкил этиш ва уларнинг маҳаллий кенгашлар билан ҳамкорлиги масалаларига бағишланган амалий семинар ташкил этилди.

Семинарда партиянинг Қорақалпоғистон республикаси, вилоятлар ва Тошкент шаҳардан сайланган Ёшлар парламенти аъзоларининг иш фаолиятини самарали ташкил этиш борасида келишиб олинди.

26 сентябрь куни Ўзбекистон ХДП Марказий Кенгаши ва Олий Мажлис Қонунчилик палатасининг Фан, таълим, маданият ва спорт масалалари қўмитаси билан ҳамкорликда “Таълимда сифат ва самарадорликка эришиш: долзарб масалалар ва амалий таклифлар” мавзусидаги конференция ташкил этилди. Конференцияда таълим соҳасидаги бугунги муаммолар, ютуқлар ва инновация масаласи юзасидан фикр мулоҳазалар алмашилди ҳамда ҳудудлардан таълимни янада ривожлантириш бўйича таклифлар шакллантирилди.

29 сентябрь куни Ўзбекистон ХДП Марказий Кенгаши ва Олий Мажлис Қонунчилик палатасидаги фракцияси билан биргаликда “Хотин-қизлар ҳуқуқларини ҳимоя қиламиз” мавзусидаги видеоконференция ташкил этилди.

20 октябрь куни “Ўзбек тилининг давлат тили сифатидаги нуфузи ва авқеини тубдан ошириш масалалари” мавзусидаги конференция йиғилиши ташкил этилди.

27 октябрь куни Тошкент Молия институти ҳамкорлигида давлатимиз раҳбари томонидан илгари сурилган 5 та муҳим ташаббус ижросини таъминлаш мақсадида **“Китобхонлик буюк келажак кафолати”** мавзусида онлайн очиқ мулоқат бўлиб ўтди.

30 октябрь куни Ўзбекистон Халқ демократик партиясининг 29 йиллиги муносабати билан видеоконференция йиғилиши ташкил этилди.

31 октябрь куни “Ўзбекистон ХДП 29 ёшда: тарих, таҳлил ва сарҳисоб” маданий-маърифий тадбир Олмалиқ шаҳар "Миллий технологик тадқиқотлар университети МИСCИСнинг Олмалиқ филиали" мажлислар залида ташкил этилди.

19-20 ноябрь Қорақалпоғистон Республикаси Мўйноқ туманида **“Мўйноққа ёрдам”** акцияси тадбири ташкил этилди. Тадбир давомида мўйноқдаги муаммолар маҳаллий ҳокимият вакиллари билан муҳокама этилди, эҳтиёжманд оилаларга ёрдам кўрсатилди, туманда халқ демократик партиясининг боғи ташкил этилди, тумандаги мактабларга китоблар тўплами топширилди.

2 декабрь куни **“Ногиронлиги бўлган шахсларни қўллаб-қувватлаш-ижтимоий ҳимоянинг мустаҳкам пойдеворидир ”** мавзусидаги давра суҳбати ташкил этилди.

11 декабрь куни **“Ёшлар бандлигини таъминлаш, илм-фан соҳасига жалб этиш ва ташаббусларини қўллаб-қувватлаш: амалий натижалар ва истиқболдаги режалар”** мавзусида Республика онлайн конференцияси ташкил этилди.

**V. Жисмоний ва юридик шахсларнинг мурожаатлари билан ишлаш.**

Ўтган даврда Қонунчилик палатасидаги фракциямиз депутатларининг мурожаатлар билан ишлашдаги масъулиятини кучайтириш, шунингдек ушбу соҳадаги натижадорликни янада ошириш борасида муайян ишлар олиб борилди.

Жумладан, фракцияга фуқаролар томонидан **4 508 та ёзма, виртуал ва оғзаки мурожаатлар** келиб тушган. Мурожаатларни барчаси белгиланган тартибда ўрганиб чиқилиб, шундан, **2 809 таси** қонунчиликка асосан тегишлилиги бўйича вазирлик ва ташкилотларга юборилиб, муҳокамалар ўтказилди. Мурожаатларнинг **2 326 таси** ижобий ҳал этишга эришилди.

Бундан ташқари фракция аъзолари томонидан давлат ҳокимияти ва бошқаруви органларининг мансабдор шахсларига уларнинг ваколатларига кирадиган масалалар юзасидан асослантирилган тушунтириш бериш ёки ўз нуқтаи назарини баён қилиш талаби билан **27 маротаба** **депутат сўрови** юборилди. Депутатлик сўровларининг барчасига жавоблар олинди.

**VI. Фракция фаолиятининг оммавий ахборот воситаларида ёритилиши.**

Ҳисобот даврида, фракция аъзолари билан оммавий ахборот воситалари ҳамкорлигини таъминлашнинг янги усуллари жорий этилди.

Чунончи, оммавий ахборот воситаларини нафақат тадбирларни ёритишда, балки улар билан ҳамкорлик қилиб, аҳолини ўйлантираётган масалаларни кенгроқ ёритишга, масаланинг ечимини топишга қаратилган тадбирларда кенг иштирок этиш йўлга қўйилди. Олий Мажлис Қонунчилик палатасининг қонун ижодкорлиги ва назорат-таҳлил фаолиятини такомиллаштиришга доир долзарб масалаларнинг ОАВда тизимли асосда муҳокама қилинишини ва ёритиб борилишини йўлга қўйиш, уларнинг фаолиятини қамраб олувчи медиа-режаларини ишлаб чиқиш ҳамда кўриб чиқилаётган ва муҳокама қилинаётган қонунлар ва қонуности ҳужжатларини ҳамда депутатларнинг назорат-таҳлил фаолиятини алоҳида рукн остида ёритиб борилишини таъминлаш вазифалари белгиланди.

Таъкидлаш лозимки, палата ҳамда фракция томонидан қабул қилинган “Медиа-режалар” ҳамда Парламент томонидан қабул қилинган қонунлар, Давлат раҳбарининг Фармон ва Қарорларининг мазмун-моҳиятидан келиб чиқиб, фракциянинг олдида турган устувор вазифаларни, мамлакатни ижтимоий-иқтисодий ривожлантириш бўйича энг муҳим давлат дастурларининг ижроси билан боғлиқ бўлган муаммоларни ёритиш ва ушбу масалалар юзасидан фракциянинг сиёсий қарашлари ва нуқтаи-назарини кенг жамоатчиликка етказишда янада фаоллиги ортди.

Ҳисобот даврида, Ўзбекистон ХДП фракцияси аъзоларининг оммавий ахборот воситаларида чиқишлари жами **6 053 та**ни ташкил этди. Шундан телевидение, радио, газетада **904 маротаба** ҳамда Интернет саҳифалари, жумладан, парламент ва партия сайтлари ҳамда бошқа турли сайтлар ва ижтимоий тармоқлар орқали **5 149 маротаба** чиқишлар қилинди. Бу эса, жами чиқишлар бўйича ҳар бир нафар депутат учун ОАВда ўртача **288 мартадан зиёд** чиқишини ташкил этади.

Жумладан, телевиденияда Халқ демократик партия фракцияси ташаббуси билан **12 маротаба** “Муносабат” кўрсатуви ташкил қилинди. “Тахлилнома” кўрсатувида **54 маротаба** фракция аъзолари томонидан интервьюлар берилди. Пандемия бўйича телемарафонда фракция аъзоларидан **8 киши** ва ЕОИИ билан ҳамкорлик қилиш юзасидан олиб борилган ўрганишлар юзасидан **6 киши** чиқишларда қатнашди.

Фракциянинг амалга оиширган фаолияти юзасидан 3 маротаба матбуот анжумани ўтказилди. Ўтказилган матбуот анжуманида 40 дан ортиқ журналистлар ва блогерлар иштирок этди ҳамда уларнинг қизиқтирган саволларига фракция аъзолари томонидан жавоблар берилди.

Фракция аъзоларининг “Янги Ўзбекистон”, “Халқ сўзи”, “Народное слова”, “Ўзбекистон овози” ҳамда вилоят, туман газеталарида **427 та таҳлилий мақолалари** эълон қилинди.

**Фракция раҳбари У.И. Иноятов**