**«Ўзбекистон Республикасининг Жиноят, Жиноят-процессуал кодексларига ҳамда Ўзбекистон Республикасининг Маъмурий жавобгарлик тўғрисидаги кодексига ўзгартиш ва қўшимчалар киритиш ҳақида»ги қонун лойиҳасига**

**ТУШУНТИРИШ ХАТИ**

**Қонун лойиҳасининг моҳияти ва мазмунининг қисқача тавсифи**

Сўз ҳамда фикрлаш эркинлигини қонуний асосда кафолатлаш ҳуқуқий демократик давлатнинг ажралмас қисми ҳисобланади. Сўнгги йилларда Ўзбекистонда сўз эркинлигини, фикрлар хилма-хиллигини, одамлар ўз қарашларини очиқ-ошкора ифода этишини амалда таъминлаш учун барча шарт-шароит яратилиб келинмоқда. Бугунги кунда мамлакатимизда оммавий ахборот воситалари фаолиятининг кафолатларини таъминлаш мақсадида Конституция билан бир қаторда бошқа қонунлар қабул қилинган.

Бироқ сўнгги вақтларда веб-сайт ёки веб-сайт эгалари, шу жумладан блогерлик фаолияти билан шуғилланувчи шахсларнинг ахборот олиш ва уни тарқатиш маданияти тўлиқ шаклланмагани сабабли, ушбу шахслар ўз ҳуқуқларини амалга оширишларида бошқа шахсларнинг қонун билан қўриқланадиган ҳуқуқ ва манфаатларига зарар етказиш ҳолатлари кузатилмоқда. Қолаверса бундай шахсларнинг ахборот тарқатиш соҳасидаги ҳуқуқий маданияти шаклланмаганлиги келажакда улар томонидан қонун талабларини бузиб, ўз веб-сайтидан ва (ёки) веб-сайт саҳифасидан мамлакатнинг мавжуд конституциявий тузумини, ҳудудий яхлитлигини зўрлик билан ўзгартиришга даъват этиш, уруш, зўравонлик ва терроризмни, шунингдек, диний экстремизм, сепаратизм ва фундаментализм ғояларини тарғиб қилиш, давлат сири бўлган маълумотларни ёки қонун билан қўриқланадиган бошқа сирни ошкор этиш, миллий, ирқий, этник ёки диний адоват қўзғатувчи, шунингдек, фуқароларнинг шаъни ва қадр-қимматига ёки ишчанлик обрўсига путур етказувчи, уларнинг шахсий ҳаётига аралашишга йўл қўювчи контентни тарқатиш эҳтимолини оширади.

Шу сабабли, барча қатори ахборот эгаларининг ҳам сўз масъулияти ва унинг оқибатлари бўйича жавобгарликни ҳис қилиши, бошқа шахсларнинг ҳуқуқлари кафолатланиши ҳам тегишлича белгилаб қўйилиши мақсадга мувофиқ ҳисобланади. Оммавий ахборот воситалари фаолиятини тартибга соладиган махсус қонунларнинг яратилиши, ҳуқуқий ҳужжатларнинг яхлит тизимини яратади, соҳадаги муносабатларнинг ҳуқуқий аниқлигини таъминлайди ҳамда оммавий ахборот воситаларининг амалда эркинлигини кафолатлашга хизмат қилади. Бу эса барча томонларнинг ҳуқуқ ва мажбуриятларини аниқ белгилаб, кейинчалик ўз ҳуқуқларини суд тартибида таъминланишида имкониятини беради.

Бундан ташқари, мамлакатимизда амалга оширилаётган ижтимоий ҳаётни демократлаштириш жараёнлари миллий ахборот қонунчилигини либераллаштириш масалаларини, қисман ахборотни тарқатиш жараёнлари доирасида қатор ҳуқуқбузарлик ва жиноятлар содир этилишига юридик жавобгарлик чораларининг сусайиши ўз ўрнида фуқаролик жамияти субъектларининг сиёсий ва ижтимоий фаоллигини оширишига, шунингдек долзарб, ишончли ва жамият учун муҳим бўлган ахборотни эркин тарқатишга имкон бериши лозим.

Таклиф этилаётган Қонун лойиҳаси ана шу тамойилларни янада мустаҳкамлашга қаратилган.

**Қонун лойиҳасининг мақсад ва вазифалари, шунингдек асосий қоидалар**

Қонун лойиҳаси концепцияси Ўзбекистон Республикасининг Жиноят, Маъмурий жавобгарлик тўғрисидаги кодексларига ҳамда Ахборотлаштириш тўғрисидаги Ўзбекистон Республикаси қонунига айрим ўзгартиш ва қўшимчалар киритишни назарда тутади.

Қонун лойиҳасининг мақсади – долзарб, ишончли ва жамият учун муҳим бўлган ахборотни эркин тарқатиш жараёнларига кўмак берадиган амалий ҳуқуқий механизмларни яртиш, оммавий ахборот воситалари эркинлиги ҳамда журналистларнинг профессионал фаолиятининг ҳимояси тўғрисидаги қонунчиликни ҳимоясини таъминлаш, миллий ахборот маконининг ҳамда ҳуқуқ тартибот асослари хавфсизлиги ва барқорарлигини таъминлаш.

Кўрсатилган мақсадлардан келиб чиқиб, қонун лойиҳаси асосида қуйидагиларни амалга ошириш назарда тутилмоқда:

- диффамация (туҳмат ва ҳақорат) ҳолатлари билан боғлиқ жиноятлар таркибига нисбатан енгиллаштириш чоралари ва бошқалар.

- порнографик порнографик маҳсулотни тайёрлаш ёки реализация қилиш ҳолатлари ва реклама сифатида фойдаланиш ҳолатларига нисбатан белгиланган жазо чораларини кучайтириш;

- шахснинг қадр-қимматини камситувчи, уни обрўсизлантиришга олиб келадиган ҳамда жамоат тартиби ёки хавфсизлиги учун таҳдидга эга бўлган ёлғон ахборотни тарқатиш билан боғлиқ ҳаракатлар учун қонунчиликка юридик жавобгарлик чораларини киритиш.

**Қонун лойиҳасини қабул қилишдан кутилаётган натижалар**

Ёлғон ахборотни тарқатганлик учун юридик жавобгарлик чораларининг қабул қилиниши фуқароларнинг ахборот ҳуқуқларини ҳимоя қилиш, коммуникация тизимига долзарб ва ишончли ахборотларнинг киритилишига, шунингдек жамиятнинг хафвсизлиги ва барқарорлигини таъминлашга кўмак беради.

Диффамация (туҳмат ва ҳақорат) ҳолатлари билан боғлиқ жиноятлар таркибига нисбатан енгиллаштириш чоралари жамиятда очиқлик даражасини ошириб, Ўзбекистон Республикасининг халқаро рейтинглар ва индекслардаги кўрсаткичларини кўтарилишига ёрдам беради.

**Қонун лойиҳаси юзасидан халқаро тажрибани ўрганиш**

Ташаббускорлар томонидан 30 дан ортиқ мамлакатлар тажрибаси ўрганиб чиқилди. Хусусан, МДҲ ва Европа мамлакатлари қонунчилиги амалиёти кузатилди. Унга кўра, ОАВ ёки интернет тармоғи орқали туҳмат, ҳақорат, шунингдек, шахсни камситиш, унга нисбатан ёлғон ва оммани чалғитувчи ахборот тарқатганлик учун ҳуқуқни чеклаш билан боғлиқ турлича жиноий жазолар ва юқори жарималар белгиланган. Масалан:

Францияда – 569 минг евро (570 млн. сўм) жарима ёки 5 йилгача қамоқ жазоси;

Россия Федерациясида – 500 мингдан то 5 млн. рублгача (71 дан 715 млн. сўмгача) жарима ёки 160 соатдан 480 соатгача мажбурий жамоат ишлари;

Германияда – 3 ойдан 5 йилгача озодликдан маҳрум қилиш (бўҳтон ёки ёлғон ахборот тарқатиш Ватанга хиёнат қилмишига тенглаштирилган);

ОАВ соҳасига устун эркинлик берилган Норвегия қонунчилигида ҳам туҳмат, ҳақорат ва ёлғон ахборот учун тегишли жарима ҳамда 1 йилгача қамоқ жазоси мавжуд (Норвегия конституцияси, 130-модда).

АҚШда – 19 та штатда қатъий жиноий жавобгарлик амал қилади. Яъни, ОАВда туҳмат, ҳақорат, шунингдек жамоавий айблаш ёки диффамация учун суд тартибида 10 мингдан то 250 минг долларгача жарима ёки 6 ойдан 10 йилгача муддатга озодликдан маҳрум қилиш жазоси белгиланган;

Италияда туҳмат ёки уйдирма ва оммани чалғитувчи ахборот тарқатган ОАВ ёки интернет манбасидан ташқари, бундай ахборотни кўчириб босган (ёки тарқатган) барча манбалар (шахслар) тенг жавобгарликка тортилади ва 500 дан 2000 еврогача жарима ёки 6 ойдан 3 йилгача озодликдан маҳрум қилиш жазоси берилади.

**Умумий қоидалар**

Қонун лойиҳасининг қабул қилиниши Ўзбекистон Республикасининг Давлат бюджетидан қўшимча харажатларни талаб қилмайди, қолаверса давлат даромадларининг камайиши ёки давлат харажатларининг ортишига, шунингдек Давлат бюджетининг моддалари бўйича ўзгаришларни назарда тутмайди.

**Ўзбекистон Республикаси Олий Мажлиси   
Қонунчилик палатаси депутатлари**

**И.З. Абдуллаев**

**А.Ш. Хамраев**

**У.Р. Джабборов**

**У.Э. Рахмонова**