**“Илм, маърифат ва рақамли иқтисодиётни ривожлантириш йили” давлат дастурининг ижроси юзасидан Вазирлар Маҳкамаси ҳисоботи юзасидан**

**Ўзбекистон Экологик партияси фракциясининг**

**ТАКЛИФЛАРИ**

Маълумки, Ўзбекистон Республикаси Президентининг 2020 йил  
2 мартдаги ПФ–5953-сон Фармони билан Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини **“Илм, маърифат ва рақамли иқтисодиётни ривожлантириш йили”да амалга оширишга оид давлат дастури** тасдиқланган.

Давлат дастури **284 та** банддан иборат бўлиб, унинг **163 та** бандида норматив-ҳуқуқий ҳужжатлар, шу жумладан, **37 та** қонун, **126 та** Ўзбекистон Республикаси Олий Мажлиси палаталарининг қарорлари, Ўзбекистон Республикаси Президентининг фармон, қарор ва фармойишлари, Вазирлар Маҳкамасининг қарор ва фармойишлари, **121 та** чора-тадбирлар дастурлари ва бошқа ҳужжатлар лойиҳаларини ишлаб чиқиш назарда тутилган. Давлат дастури ижроси доирасида умумий қиймати **18,2 трлн сўм** ва **10,3 млрд АҚШ долларига тенг** лойиҳаларни амалга ошириш назарда тутилган.

2020 йилга мўлжалланган Давлат дастури доирасида экология ва атроф муҳитни ва аҳоли соғлиғини муҳофаза қилиш бир қатор ишлар амалга оширилган.

Хусусан, **экология соҳасидаги ҳуқуқбузарликлар ҳамда ҳайвонларга шафқатсиз муносабатда бўлганлик учун жавобгарлик чораларини кучайтириш** мақсадида “Ўзбекистон Республикасининг айрим қонун ҳужжатларига ўзгартириш ва қўшимчалар киритиш тўғрисида”ги Қонун лойиҳаси ишлаб чиқилган.

2020 йилги давлат дастури доирасида ичимлик сув таъминотини яхшилаш учун **3 трлн** сўм, яъни 2016 йилга нисбатан **5 баробар** кўп маблағ ажратилган бўлиб, бунинг ҳисобига **4 минг 866 км** ичимлик сув тармоқлари қурилиши ва реконструкция қилиниши ҳисобига **1 млн 200 минг** нафар аҳолига ичимлик сув етказиб берилди. Натижада аҳолининг ичимлик сув билан таъминланиш даражаси **73 фоизга** етди.

Ўзбекистон Экологик партияси фракцияси ҳисоботни тўлиқ қўллаб-қувватлаган ҳолда, қуйидаги таклифларни билдиради.

**1.** Амалга оширилган кенг кўламли ишлар натижасида аҳолининг ичимлик сув билан таъминланиш даражаси 73 фоизга етган бўлсада, бугунги кунда жойларда сув таъминоти тизимининг яроқсиз ҳолатда эканлигини инобатга олган ҳолда босқичма-босқич амалга ошириш лозим.

Хусусан, аҳолини тоза ичимлик сувига бўлган эҳтиёжларидан келиб чиқиб, ҳудудлардаги ичимлик суви иншоотлари кўрсаткичларни янада оптималлаштириш, яроқсиз ҳолатга келиб қолган сув иншоотларини таъмирлаш, тоза ичимлик сувининг сифатини янада яхшилаш, шу билан бирга тоза ичимлик суви етиб бормаган чекка ҳудудларга сув таъминотни йўлга қўйиш чораларини кўриш, бунда маҳаллий давлат ҳокимияти органларининг ролини янада кучайтириш лозим.

Бундан ташқари, тоза ичимлик сувининг санитар ҳолатини яхшилаш, сувнинг оқова хизматини яхшилаш, сувни исроф қилмаслик, яъни очиқ ҳавзаларга қаровсиз оқизиб юбормасликнинг олдини олиш зарур.

**2.** Давлат дастури доирасида **9 та** қонун, **8 та** Олий Мажлис қарорлари, **24 та** Президент Фармони, **26 та** Президент қарори **38 та** Вазирлар Маҳкамасининг қарор ва фармойишлари, **65 та** чора-тадбирлар режаси қабул қилинган. Мазкур норматив-ҳуқуқий ҳужжатларни ва чора-тадбирлар режасида белгиланган вазифаларнибажарилишини келгусида тизимли мониторинг қилиш, уларни сифатли ва ўз вақтида бажарилишини таъминлаш чораларини кўриш зарур.

Жумладан, Дастурнинг 215-бандида атроф-муҳитни муҳофаза қилиш ва экологик ҳолатни яхшилашга эътиборни кучайтириш банди ижроси юзасидан “Республикада чиқиндиларни қайта ишлаш, шунингдек, чиқиндиларни атроф муҳит ва инсон соғлиғига таъсирини олдини олиш ва камайтиришда экологик хавфсизликни таъминлаш юзасидан “Йўл харитаси” тасдиқланган бўлиб, унда белгиланган тадбирларни босқичма-босқич амалга ошириш лозим.

**3.** Давлат дастурида ижро муддати узайтирилган **20 та** бандда белгиланган вазифаларни 2021 йилда ўз вақтида амалга ошириш юзасидан тегишли чора-тадбирларни кўриш тавсия этилади.

**4.** Дастурнинг **128-бандида** сув тежовчи технологияларни кенг жорий этишга маблағ йўналтириш белгиланган бўлиб, ушбу йўналишда 2020 йил бошидан Сув хўжалиги вазирлиги томонидан қишлоқ хўжалиги маҳсулотларини ишлаб чиқарувчиларининг томчилатиб суғориш технологияси жорий қилинган 381 та талабгорларга жами 12638,5 гектар пахта майдони учун 103,4 млрд.сўм субсидия маблағи ажратиб берилган.

Боғдорчилик ва иссиқхона хўжалигини ривожлантириш Агентлиги томонидан боғдорчилик лойиҳаларига йил бошидан жами 52,8 млрд сўм, жумладан 7740 гектар боғга томчилатиб суғориш технологиясини жорий қилгани учун 44,5 млрд сўм, 69 та суғориш қудуғини бурғулагани учун   
8,3 млрд сўм субсидия ажратилган.

Дастур доирасида қабул қилинган чора-тадбирлар доирасида келгуси йилларда ҳам томчилаб суғориш тизимини жорий этиш кўламини кенгайтириш, томчилаб суғориш технологияларини жорий этган субъектлар учун субсидиялар ажратишни янада ошириш тавсия этилади.