**“Ижтимоий тадбиркорлик тўғрисида”ги   
ҚОНУН ЛОЙИҲАСИ МАЗМУНИ**

| **Таклиф** | **Асос** |
| --- | --- |
| Қонун **5 та** **боб** ва **28 та** **моддадан** иборат.  **1**  Қонун билан ижтимоий тадбиркорликнинг асосий **5 та принциплари,** Давлат идораларининг **мазкур соҳадаги ваколатлари**, **ижтимоий корхона тушунчаси**, унинг ҳуқуқ ва мажбуриятлари ҳамда давлат томонидан ижтимоий тадбиркорлик фаолиятини **қўллаб-қувватлаш ва рағбатлантириш тартиби** белгиланмоқда.  Ушбу Қонуннинг қабул қилиниши натижасида ижтимоий тадбиркорликни амалга ошириш билан боғлиқ **муносабатлар тартибга солинади**, ижтимоий корхоналар фаолиятининг **ҳуқуқий асослари яратилади** ҳамда мазкур соҳада давлат сиёсатининг **асосий йўналишлари** белгиланади. | Ижтимоий инвестициялар асосан **икки усулда амалга оширилади:**  **1)** **бевосита** эҳтиёжманд аҳолига ёрдам кўрсатиш;  **2)** ижтимоий тадбиркорликни **қўллаб-қувватлаш орқали** эҳтиёжманд аҳолига ёрдам кўрсатиш**.**  Ўзбекистонда асосан **биринчи усули қўлланилади** ва ижтимоий масалалар **кўпинча давлат томонидан ҳал этилади** (пенсия, нафақа, стипендия, компенсация ва бошқалар орқали).  Хорижий мамлакатларда эса **ижтимоий тадбиркорлик кенг ривожланган** ва уларнинг ҳуқуқий мақоми **алоҳида қонун билан белгиланган.**  *Мисол учун,* ***Буюк Британияда*** *йиллик пул айланмаси* ***2,7 млрд*** *фунт стерлингга (****33,8 трлн*** *сўмга) тенг* ***55 мингга*** *яқин ижтимоий корхоналар фаолият юритади. Францияда ижтимоий тадбиркорлик мамлакат ялпи ички маҳсулотининг* ***10 фоизини****, Италияда –****15 фоизини****, Бельгияда –****13 фоизини*** *ташкил этади.*  Бунинг асосий сабаби – ижтимоий тадбиркорликнинг **мултипликатив эффектга эга эканлиги.**  Жумладан, аҳолига ажратилган пул улар томонидан **шахсий эҳтиёжларига ишлатилиб давлатга қайтмайди.** Аксинча ижтимоий корхонанинг **ўртача яшаш даври 5-7 йил бўлганлиги** сабабли, унга ажратилган пул ушбу вақт мобайнида **айланиб жамиятдаги айрим ижтимоий муаммоларни ҳал қилишга** ёрдам беради. |
| Тадбиркорлик субъектлари қуйидаги мезонлардан **бирига ёки бир нечтасига мос келганда** ижтимоий корхона сифатида тан олинади:  **2**   * ходимларининг умумий сонида **аҳолининг ижтимоий эҳтиёжманд тоифаларига мансуб шахслар** камида **70 фоизни** ташкил этганда ҳамда уларнинг маоши **меҳнатга ҳақ тўлаш фондининг  70 фоизидан** кам бўлмаганда; * умумий тушум ҳажмининг **камида 50 фоизи ижтимоий товарларни сотишдан ёки ижтимоий хизматлар кўрсатишдан** тушган тушум ташкил этганда;   ***ижтимоий товарлар****– протез-ортопедия буюмлари, реабилитация-техник воситалари, имконияти чекланган болаларга ўқув ва бадиий адабиётлар ҳамда бошқалар;*  ***ижтимоий хизматлар****– “Кексалар, ногиронлар ва аҳолининг бошқа ижтимоий эҳтиёжманд тоифалари учун ижтимоий хизматлар тўғрисида”ги Қонунда белгиланган хизматлар, эҳтиёжманд аҳолини тиббий, ижтимоий  ва касбий реабилитация қилиш ҳамда бошқалар.*   * **кичик бизнес ва хусусий тадбиркорлик субъектларининг** умумий тушум ҳажмининг **камида 90 фоизи ижтимоий соҳадаги фаолиятни амалга оширишдан** тушган тушум ташкил этганда**;**   ***ижтимоий соҳадаги фаолият****– соғлиқни сақлаш, таълим, илм-фан, жисмоний тарбия ва спорт, маданият ҳамда бошқалар*   * фавқулодда ҳолатлар шароитида **ўз фаолиятини бундай ҳолатларга қарши курашиш ва унинг оқибатларини бартараф этишга ўзгартирганда.**   Ижтимоий корхона олган фойдасининг **камида 2/3 қисмини** ижтимоий корхонанинг фаолиятига ёки ижтимоий лойиҳаларга **реинвестицияга йўналтириши лозим.** | Ҳозирги кунда **хусусий секторда 2 806 та** таълим, **5 402 та** тиббиёт, **1 357 та** соғломлаштириш ва спорт соҳасидаги, **400 га** яқин ижтимоий хизматлар соҳасидаги ташкилотлар, **15 та** протез-ортопедия буюмлари ва реабилитация воситаларини ишлаб чиқарадиган корхоналар,  **15 та** умумий ходимлар сонида ногиронлиги бўлган шахслар **камида  50 фоизни** ташкил этадиган ташкилотлар фаолият юритмоқда.  Ушбу тадбиркорлик субъектларини бошқа субъектлардан ажратиш  ва уларни ижтимоий корхона сифатида тан олиб кейинчалик давлат томонидан қўллаб-қувватлаш мақсадида **ижтимоий корхонанинг мезонларини белгилаш лозим.**  *Хорижий давлатларда (****Корея, Россия, Италия, АҚШ, Польша****) ижтимоий корхоналар амалга оширилаётган* ***фаолият тури*** *ҳамда* ***меҳнат коллективининг таркибига*** *қараб ажратилади (****25 фоизидан 50 фоизигача*** *ижтимоий эҳтиёжманд шахслар бўлиши лозим).*  Шунингдек, ижтимоий корхонанинг асосий мақсади **даромад олишдан иборат бўлмаганлиги сабабли,** унга олинган фойдасининг камида **2/3 қисмини реинвестиция қилиш** вазифасини юклаш керак.  *Мисол учун* ***Кореяда*** *ижтимоий корхона фойдасининг камида* ***66 фоизини*** *реинвестицияга йўналтириши лозим,* ***Буюк Британияда – 50 фоизини.*** |
| **“Аҳолининг ижтимоий эҳтиёжманд тоифалари”** тушунчаси белгиланмоқда ҳамда мазкур тоифага қуйидагилар киритилмоқда:  **3**   * I ва II гуруҳ **ногиронлиги бўлган** шахслар, ногиронлиги бўлган болалар; * **етим** болалар ва **ота-она қарамоғидан маҳрум** бўлган болалар; * ижтимоий аҳамиятга молик бўлган **касалликлар ва атрофдагилар учун хавф туғдирадиган касалликларга** чалинган шахслар; * қарамоғида **16 ёшга тўлмаган ёки ногиронлиги бўлган** болалари бўлган **ёлғиз шахслар;** * ўқишни тугатгандан кейин **3 йил ўтмаган** умумий ўрта, ўрта махсус ва профессионал **таълими ташкилотлари битирувчилари;** * **“Меҳрибонлик” уйларининг** 30 ёшга етмаган битирувчилари; * **жазони ўташ муассасаларидан** озод қилинган шахслар; * **ўзгаларнинг парваришига муҳтож бўлган** ёлғиз кексалар  ва **ёлғиз яшовчи** кексалар; * **муомалага лаёқатсиз ва муомала лаёқати чекланган** шахслар. | Бугунги кунда **154,8 минг** боқувчисини йўқотган оилалар, **81,2 минг** – 5 ва ундан ортиқ фарзанди бор кам таъминланган оилалар, **15,9 минг** якка ёлғиз яшовчи кексалар, **298,6 минг** ижтимоий аҳамиятга эга касалликка чалинган фуқаролар, **229,8 минг** вояга етмаган етим  ва ота-она қарамоғидан маҳрум бўлган болалар, **641 минг** умумий ўрта, ўрта махсус ва профессионал таълими ташкилотлари битирувчилари мавжуд.  Фуқароларнинг мазкур тоифаларини иш билан таъминлаш асосан ижтимоий муҳофазага муҳтож шахслар учун **банд қилиб қўйилган иш ўринлари ҳисобига** амалга оширилмоқда.  *2019 йилда* ***17,8 минг*** *ташкилотларда* ***123 минг*** *иш ўринлари банд  қилиниб, мазкур иш ўринларига* ***93,5 минг*** *ижтимоий муҳофазага муҳтож шахслар* ***жойлаштирилган.***  Уларнинг **иш билан таъминланмаган қисми** давлат томонидан ажратиладиган **пенсия ва нафақалар ҳисобидан кун кечиради.**  *Жумладан, кам таъминланганлик нафақасини олувчилар* ***365,7 минг,*** *ногиронлик нафақасини олувчилар* ***429,8 минг,*** *пенсионерлар* ***3,3 млн*** *нафарни ташкил қилади.*  Аҳолининг ижтимоий эҳтиёжманд тоифаларининг ҳуқуқий мақомини белгилаш натижасида ижтимоий корхоналарда мазкур шахсларни **ишга қабул қилишга қизиқиш пайдо бўлади,** уларнинг **бандлиги таъминланади,** **турмуш тарзи яхшиланади** ҳамда давлатнинг нафақа ва пенсия тўлашга **сарфлайдиган харажатлари камаяди.** |
| Ижтимоий корхоналарга қуйидаги **имтиёзлар ва преференциялар тақдим этилади:**  **4**   * **солиқлар ва божхона тўловлари** бўйича имтиёзлар бериш;   *бунда солиқ имтиёзларини бериш тартиби* ***Солиқ кодекси билан белгиланади***   * давлат мулки объектларини ёки уларга бўлган мулкий ҳуқуқларни **имтиёзли ёки “ноль” қиймат бўйича бериш;** * давлат буюртмачиларига **тўғридан-тўғри шартномалар орқали** ижтимоий товарларни реализация қилиш ва ижтимоий хизматларни кўрсатиш; * молиявий ва солиқ **ҳисоботларини соддалаштирилган тартибда юритиш;** * фаолияти Давлат бюджети ҳисобидан тўлиқ ёки қисман молиялаштириладиган реклама тарқатувчиларда **ижтимоий товарлар ва ижтимоий хизматлар рекламасини бепул жойлаштириш.** | Солиқ кодексига мувофиқ ижтимоий корхоналар:   * қўшилган қиймат, фойда, айланмадан олинадиган ва мол-мулк солиқларидан **озод қилинган;** * ер солиғини **0,1 коэффициентни** қўллаган ҳолдатўлайди.   *2019 йилда* ***2,5 мингта*** *ижтимоий корхоналарга* ***730 млрд*** *сўмга яқин* ***солиқ имтиёзлари берилган.***  Ижтимоий тадбиркорлик **паст даромадли фаолият тури бўлганлиги сабабли,** унинг субъектларига солиқ имтиёзларидан ташқари **қўшимча преференцияларни ҳам тақдим этиш лозим.**  Мисол учун, ижтимоий корхоналар бошқа тадбиркорлик субъектлари билан **аукцион ва танловларда тенг шартларда рақобатлаша олмаслиги сабабли** хорижий давлатларда (**Корея, Италия, Россия**) ижтимоий корхоналарга давлат мулки объектларини **харид қилиш, ижарага олиш ва давлат харидларида қатнашиш** бўйича преференциялар берилган.  Шунингдек, амалдаги қонунчиликка мувофиқ реклама тарқатувчилар реклама учун ажратилган эфир вақти, нашр ёки реклама майдони умумий **йиллик ҳажмининг 5 фоизида ижтимоий рекламани бепул жойлаштириши шарт.** Шунинг учун ижтимоий корхоналарга **ушбу ҳажм доирасида ижтимоий товарлар ва хизматлар рекламасини бепул жойлаштириш** ҳуқуқини бериш лозим. |
| Ижтимоий лойиҳаларни молиялаштириш учун **Давлат** **бюджетидан субсидиялар ажратилади**.  **5**  Бунда:   * субсидиялар **қайтарилмайдиган асосда берилади;** * субсидияларнинг ҳажми Ҳукумат томонидан **тасдиқланадиган дастурлар доирасида белгиланади;** * субсидиялар ажратиладиган ижтимоий корхоналар ўтказиладиган **танловлар орқали аниқланади.** | Бугунги кунда ижтимоий лойиҳаларнинг **рентабеллиги паст бўлганлиги сабабли,** улар асосан **давлат томонидан амалга оширилмоқда.**  Тадбиркорларни **ижтимоий лойиҳаларни амалга оширишга қизиқтириш учун** уларга давлат томонидан **субсидия бериш таклиф этилмоқда.**  *Мисол учун,* ***Россияда*** *маҳаллий ҳокимликлар томонидан тадбиркорлик субъектларига* ***ижтимоий лойиҳаларни амалга ошириш*** *учун* ***600 минг*** *рублгача (****84 млн*** *сўмгача) миқдорда субсидиялар ажратилади.*  Бунинг натижасида лойиҳаларни амалга ошириш бўйича **харажатларнинг бир қисми тадбиркорлар зиммасига юкланади**  ва давлат бюджети маблағлари тежалади. |
| Ижтимоий тадбиркорлик фаолиятининг **молиявий қўллаб-қувватлаш турлари** белгиланмоқда.  **6**  Жумладан, мазкур фаолият доирасида **Давлат бюджети ва давлат мақсадли жамғармалари** маблағлари ҳисобидан:   * кейинчалик ижтимоий лойиҳаларни амалга оширишга кредитлар ажратиш учун **тижорат банкларида ресурслар жойлаштирилади;** * ижтимоий лойиҳани амалга ошириш учун ижтимоий корхона томонидан олинадиган кредитлар бўйича **кафиллик берилади** ва фоиз харажатларини қоплаш учун **компенсациялар тўланади;** * аҳолининг ижтимоий эҳтиёжманд тоифаларини белгиланган **энг кам сондан ортиқ миқдорда ишга қабул қилганлик учун субсидиялар берилади.** | Ҳозирги кунда **“Ҳар бир оила тадбиркор”, "Ёшлар келажагимиз", ҳунармандчиликни ривожлантириш** давлат дастурлари доирасида, **Бандликка кўмаклашиш** давлат жамғармаси, **маҳаллий ҳокимликлар ҳузуридаги** ва бошқа жамғармалар ҳисобидан тадбиркорларга **кредит линиялар очилмоқда** ҳамда ажратилган кредитлар бўйича фоиз харажатларини қоплаш учун **компенсация, субсидиялар ва кафиллик берилмоқда.**  *2020 йилда мазкур дастурлар доирасида* ***40,7 минг*** *нафар тадбиркорга* ***1,4 трлн*** *сўм миқдорида кредитлар ажратилган.*  *Тадбиркорлик фаолиятини қўллаб-қувватлаш давлат жамғармаси маблағлари ҳисобидан* ***972 нафар*** *тадбиркорларга* ***722,4 млрд*** *сўм миқдорида* ***кафиллик*** *берилган ҳамда* ***3 272 нафар*** *тадбиркорларга* ***768,3 млрд*** *сўм миқдорида кредит фоизининг бир қисмини қоплаш учун* ***компенсация тўланган.***  Шунингдек, аҳолининг ижтимоий эҳтиёжманд тоифаларини белгиланган энг кам сондан ортиқ миқдорда ишга қабул қилиш учун **Бандликка кўмаклашиш давлат жамғармаси томонидан субсидиялар тўланмоқда.**  *2020 йилнинг 5 ойи давомида* ***443 млн*** *сўм миқдорида субсидия ажратилган.*  Ижтимоий корхоналар фаолиятини молиявий қўллаб-қувватлаш мақсадида, юқоридаги **компенсация, субсидия ва кафилликларни уларга ҳам ажратиш** таклиф этилмоқда. |
| Давлат бошқаруви органлари ва давлат ташкилотларига бюджетдан ташқари маблағлари ҳисобидан ижтимоий корхоналарга ижтимоий лойиҳаларни амалга ошириш учун **давлат ижтимоий буюртмасини жойлаштириш ҳуқуқи берилмоқда.**  **7** | Амалдаги қонунчиликка мувофиқ давлат бошқаруви органлари  ва давлат ташкилотларига ижтимоий лойиҳаларни амалга ошириш учун давлат ижтимоий буюртмасини **фақат нодавлат нотижорат ташкилотларида жойлаштиришлари мумкин.**  *2019 йилда Ўзбекистон Республикаси Олий Мажлиси ҳузуридаги* ***Нодавлат нотижорат ташкилотлари ва фуқаролик жамиятининг бошқа институтларини қўллаб-қувватлаш жамоат фонди*** *ҳисобидан* ***15,8 млрд*** *сўм миқдорида* ***давлат субсидияси****,* ***4 млрд*** *сўм миқдорида давлат* ***ижтимоий буюртмаси****,* ***8,8 млрд*** *сўм миқдорида* ***давлат гранти*** *ажратилган.*  Ижтимоий корхоналарнинг савдо бозорини кенгайтириш мақсадида, **уларга ҳам давлат ижтимоий буюртмалари бўйича танловларда иштирок этиш ҳуқуқини** бериш лозим. |
| Ижтимоий корхона таъсисчилари ва ходимларини **ўқитиш ва кадрларни тайёрлаш соҳасида** давлат қуйидагиларни амалга оширади:  **8**   * ижтимоий корхона таъсисчилари ва ходимларининг **бизнес юритиш, бизнес-режалар тузиш, менежмент, молиявий бошқарув асослари ва бошқа зарур фанлар** бўйича ўқитишни ташкил этади; * ижтимоий корхоналар учун кадрларни танлаш ва ўқитишда, уларнинг касбий малакасини оширишда **ёрдам кўрсатади;** * аниқ ҳудудларда ва тадбиркорлик соҳаларида малакали кадрларга бўлган эҳтиёжлардан келиб чиққан ҳолда, **профессионал  ва олий таълим ташкилотларида мутахассислар тайёрлаш учун давлат буюртмасини жойлаштиради;** * ижтимоий корхона томонидан аҳолининг ижтимоий эҳтиёжманд тоифаларини ўқитиш ва малакасини оширишга **сарфланадиган харажатларни молиялаштириш** **учун** **уларга субсидиялар беради;** * аҳолининг ижтимоий эҳтиёжманд тоифаларини ўқитган таълим ташкилотларига **грантлар ажратади.** | Ижтимоий корхоналарни малакали мутахассислар билан таъминлаш мақсадида **аҳолининг ижтимоий эҳтиёжманд тоифаларини касбга ўқитиш, қайта тайёрлаш ва малакасини ошириш** тизимини ривожлантириш лозим.  Бунинг учун:   * Бандлик ва меҳнат муносабатлари вазирлиги қошидаги таълим ташкилотларида ҳамда Савдо-саноат палатаси қошидаги Республика тадбиркорлик фаолияти асосларини ўқитиш марказда **ижтимоий корхоналарнинг ходимлари ўқитилади;**   *2020 йилнинг 5 ойи давомида Бандлик ва меҳнат муносабатлари вазирлиги қошидаги* ***ўқув марказларида 3 733 нафар*** *ишсиз фуқаролар касбга ўқитилган бўлиб, уларнинг* ***3 305 нафари (89 фоизи) ишга жойлаштирилган.***   * олий ҳамда профессионал таълим муассасаларига ўқишга қабул қилишнинг давлат буюртмаси параметрларини шакллантиришда, ижтимоий корхоналарда **талаби юқори бўлган мутахассисликлар бўйича кадрлар тайёрлаш назарда тутилади;** * Бандликка кўмаклашиш давлат жамғармаси маблағлари ҳисобидан ижтимоий корхоналарнинг ўз ходимларини ўқитишга **сарфлаган харажатларини қоплаш** учун субсидиялар берилади  ва таълим ташкилотларига **грантлар ажратилади.**   *2020 йилнинг 5 ойи давомида* ***Жамғарма маблағлари ҳисобидан*** *тадбиркорларнинг ўқитишга сарфланадиган харажатларини қоплаш учун* ***4,2 млрд*** *сўм миқдорида* ***субсидиялар ажратилган*** *ҳамда таълим ташкилотларига* ***176 млн*** *сўм миқдорида* ***грантлар ажратилган.*** |

Лойиҳа **10 та ташкилот** билан келишилган: Ўзбекистон Республикаси Президентининг маслаҳатчиси Р.Ғуломов, Ўзбекистон Республикаси Бош вазирининг ўринбосари Ж.Қўчқоров, Иқтисодий тараққиёт ва камбағалликни қисқартириш вазирлиги, Молия вазирлиги, Адлия вазирлиги, Бандлик ва меҳнат муносабатлари вазирлиги, Соғлиқни сақлаш вазирлиги, Давлат солиқ қўмитаси, Давлат божхона қўмитаси, Савдо-саноат палатаси ва бошқалар.