**Йўл ҳаракати хавфсизлигини таъминлаш мақсадида светофорларнинг ишлаш тизимини такомиллаштириш ҳақида**

Қонунчилик муаммолари ва парламент тадқиқотлари институти томонидан йўл ҳаракати хавфсизлигини таъминлаш мақсадида светофорларнинг ишлаш тизимини такомиллаштириш масаласи ўрганиб чиқилди.

**I. Ўрганишлар натижасида қуйидагилар аниқланди:**

**1) Светофорларнинг фаолиятини тартибга солувчи норматив-ҳуқуқий ҳужжатлар тарқоқ ҳолатда;**

***Маълумот учун:****республикада йўл ҳаракатини тартибга солиш мақсадида* ***4 та*** *Қонун ва* ***20 яқин*** *қонуности ҳужжатлари қабул қилинган. Бироқ уларнинг орасида светофорлар фаолиятини тўлиқ тартибга солишга қаратилган яхлит қонун ҳужжати мавжуд эмас.*

**2) Светофорларнинг ишлаш тизимига доир мезонлар аниқ белгиланмаган;**

***Маълумот учун:****Бугунги кунда Тошкент шаҳрида****468 та*** *светофор мавжуд бўлиб, уларнинг ишлаш тизими бир хил этиб белгиланмаган. Кузатишлар натижасида аниқландики,* ***Мирзо Улуғбек, Миробод, Олмазор*** *туманларида светофорлар тунги режим (сариқ чироғининг ёниб-ўчиб турган ҳолати)га соат 23:00 да ўтказилса,* ***Чилонзор, Бектемир, Сергели*** *туманларида светофорлар тунги соат 24:00 да ҳам ишлаётганлигини кузатиш мумкин. Бундай ҳолатлар республиканинг бошқа ҳудудларида ҳам мавжуд.*

**Шунингдек:**

**а) Республикада пиёда йўлакларининг қайриб 75 фоизига светофорлар ўрнатилмаган;**

***Маълумот учун:****Австрия пойтахти* ***Вена****да, Дания пойтахти* ***Копенгаген****да ва Сингапур давлатида пиёдалар ўтиш йўлакларига пиёданинг яқинлашиши билан “яшил чироқ” ёниш сигналини берувчи камералар билан жиҳозланган светофорлар ўрнатилган.*

**б)** **Светофорларнинг ишлаши, “техник жиҳатдан соз” эканлигини онлайн тарзда назорат қилиш имкониятини берувчи махсус платформа (дастур) мавжуд эмас;**

***Маълумот учун:****кўп ҳолларда светофорларнинг техник носозлиги туфайли бир қанча вақт мобайнида ишламай қолиши ҳолатлари юзага келмоқда. Светофорларнинг ишламай қолиши натижасида тирбандликлар ва турли қоидабузарликлар келиб чиқмоқда.*

**3) Йўл транспорт ҳодисаларини олдини олишда светофорларнинг таъсирини баҳолаш амалиёти мавжуд эмас;**

***Маълумот учун:****кўп ҳолларда аянчли йўл транспорт ҳодисаларининг содир этилишига светофорларнинг керакли жойларга ўрнатилмаганлиги ёки уларни нотўғри ўрнатилганлиги сабаб бўлган. Хусусан, 2020 йилнинг биринчи чорагида* ***1 минг 229 та*** *йўл-транспорт ҳодисаси содир этилиб, уларнинг оқибатида* ***376 нафар*** *фуқаро ҳалок бўлган. Мазкур йўл-транспорт ҳодисаларининг қарийб* ***20 фоизи******(210 таси)*** *чорраҳаларда содир бўлган.*

**II.**Хорижий давлатларнинг йўл ҳаракат хавфсизлигини таъминлаш, хусусан, светофорларнинг ишлаш тизимига доир тажрибаси ўрганилганда қуйидагилар аниқланди:

**1) Светофорларнинг ишлаш тизими махсус қонун ҳужжатлари билан тартибга солинган;**

***Маълумот учун:******Беларусь, Украина, Қозоғистон, Россия Федерацияси*** *ва* ***Финландия*** *каби давлатларда светофорларнинг ишлаш тартиби “****Йўл ҳаракатини ташкиллаштиришнинг техник воситаларига оид давлат стандартлари”да*** *белгилаб ўтилган.*

*Хусусан,* ***Беларусь Республикаси****нинг* ***“Йўл ҳаракатини ташкиллаштиришнинг техник воситаларига оид давлат стандарти”*** *ва* ***“Йўл ҳаракати қоидалари”****да “****йўл ҳаракати интенсивлигининг кескин ва узоқ вақт пасайиши даврида*** *светофор ҳолатини огоҳлантирувчи ҳолатга ўтказиш йўл ҳаракати хавфсизлиги талабларига жавоб берсагина, бунга рухсат берилиши” белгиланган.*

***Россия Федерацияси****нинг* ***“Йўл ҳаракати қоидалари”****да* ***йўл ҳаракати интенсивлиги эллик фоиздан камроққа пасаядиган даврида*** *светофорнинг фаол ҳолатини огоҳлантирувчи ҳолатга ўтказишга рухсат берилиши белгиланган. Агар йўл ҳаракати хавфсизлиги талаблари бунга имкон бермаса, ҳар қандай ҳолатда ҳам светофорнинг узлуксиз ишлаши таъминланади.*

***Финляндия*** *давлати* ***“Йўл ҳаракати қоидалари”****га кўра, светофорнинг сариқ чироқлари ёниб-ўчувчи огоҳлантирувчи ҳолатига фақат* ***тегишли асос юзага келганда ёки вазият шуни талаб қилган вақтларда*** *ўтказилишига рухсат берилиши белгиланган.*

**2) Светофорларнинг ишлашини онлайн назорат қилиш дастурлари ишлаб чиқилган;**

***Маълумот учун:******Финландия, Австрия, Германия, Италия*** *каби давлатларда светофорлар рақамли бошқарув дастурлари асосида ишлайди.*

**3) Светофорларнинг ишлаш тизимини халқ томонидан баҳолаш амалиёти мавжуд;**

***Маълумот учун:******Германия, Франция, Финландия, Швеция*** *каби давлатларда “****йўл транспорт ҳодисаларини олдини олишда светофорларнинг таъсирини баҳолаш платформаси****” ташкил этилган.*

**4) Йўл ҳаракат хавфсизлигини таъминлаш мақсадида халқаро дастурлар ишлаб чиқилган;**

***Маълумот учун: Vision Zero*** *– йўл ҳаракати хавфсизлигини яхшилаш ва йўл-транспорт ҳодисаларида ўлим ҳолатларини камайтиришга қаратилган халқаро дастур ишлаб чиқилган бўлиб, унинг индикаторларидан бири сифатида* ***“светофорларнинг ишлаш тизими самарадорлиги”*** *ҳам назарда тутилган.*

*Уни биринчи маротаба* ***Швеция*** *парламенти* ***1997 йил****да қабул қилган бўлса, кейинчалик* ***Голландия, Англия, АҚШ, Канада, Россия*** *ва бошқа давлатлар ушбу дастурга ўтишган.*

**5) Аксарият мамлакатларда йўл ҳаракати қоидаларида велосипедлар учун алоҳида светофорлар ўрнатилган ва уларнинг ишлаш тартиби белгиланган.**

***Маълумот учун: АҚШ, Франция, Германия, Дания*** *ва* ***Финландия*** *каби давлатларининг* ***“Йўл ҳаракати қоидалари”****да велосипеда ҳаракатланувчилар учун қўшимча қоидалар назарда тутилган. Хусусан, ушбу давлатларда велосипедлар ҳаракатини тартибга солиш учун* ***автотранспорт воситалари ва пиёдаларникидан алоҳида светофорлардан фойдаланилиши*** *белгиланган.*

*Қолаверса, велосипедлар иштирокидаги йўл транспорт ҳодисаларини олдини олиш ва велосипедларнинг автотранспорт воситаларига ҳалақит бермаслигини таъминлаш мақсадида улар учун светофорлар “яшил”**чироғининг ёниш муддати автотранспорт воситалари учун мўлжалланган светофорларникидан бир неча сония олдинроқ қилиб белгиланган.*

**III.**Юқоридагилардан келиб чиқиб, Ўзбекистон Республикасида йўл ҳаракати хавфсизлигини таъминлаш борасидаги ишларнинг самарадорлигини ошириш ва йўл ҳаракати қоидаларига оид қонунчиликни янада такомиллаштириш мақсадида қуйидаги таклифлар билдирилади:

**1) Светофорларнинг ишлаш тизимини тартибга солувчи қонун ҳужжатини ишлаб чиқиш;**

Унда:

**биринчидан,**светофорларнинг ишлаш тизимига оид мезонларни аниқ белгилаш;

**иккинчидан,**светофорлар ишлаш тизимининг узлуксизлигини таъминлаш, шунингдек республиканинг чекка ҳудудларидаги светофорларни замонавий қуёш батареялари билан жиҳозлаш;

**учинчидан,**светофорларнинг созлигини таъминлаш ва уларга техник хизмат кўрсатишга доир қоидалар *(таъмирлаш ва техник кўздан кечириш даврийлиги кабилар)*ни белгилаш.

**2) Светофорларнинг ишлашини онлайн тарзда назорат қилиш имкониятини берувчи махсус платформа (дастур) ишлаб чиқиш;**

Мазкур Дастур орқали Давлат йўл ҳаракат хавфсизлиги хизмати ходимлари йўл ҳаракати иштирокчиларининг светофорларнинг шартли белгиларига риоя қилишлари ҳамда светофорларнинг созлигини мунтазам равишда кузатиш имконига эга бўладилар.

**3) Йўл транспорт ҳодисаларини олдини олишда светофорларнинг таъсирини баҳолаш амалиётини жорий этиш мақсадида махсус платформани ташкил этиш;**

Шунингдек, Ўзбекистоннинг **“Vision Zero”** халқаро Дастурини қабул қилиш бўйича зарур чора-тадбирларни кўриш таклиф этилади.

**4) Аҳамиятидан келиб чиққан ҳолда республикадаги пиёдалар ўтиш йўлакларига светофорларни ўрнатиш;**

**5) Республика миқёсида “қўл билан бошқариладиган светофор”ларни оммалаштириш мақсадида зарур чора-тадбирларни кўриш таклиф этилади.**

***Маълумот учун:****“қўл билан бошқариладиган светофор”лар республикадаги светофорларнинг атиги* ***0,8 фоизи****ни ташкил этади.*

Юқоридаги таклифларнинг амалга оширилиши мамлакатимизда йўл ҳаракати хавфсизлиги соҳасидаги қонунчиликни янада такомиллаштиришга, йўл транспорт ҳодисаларининг олдини олишда илғор хорижий давлатларнинг бой тажрибаларидан келиб чиққан ҳолда замонавий услубларни жорий этишга, шунингдек йўл ҳаракати иштирокчиларига кўплаб қулайликларнинг яратилишига хизмат қилади.

**Бўлим бошлиғи А.Тешабоев**