**Соғлиқни сақлаш сохасида касалликларни олдини олишга эътибор қаратилади.**

Давлатимиз рахбарининг олий мажлисга ва халқимизга қилган мурожаатларини барча фуқороларимиз қатори мен хам катта бир хаяжон билан эшитдим. Мухтарам президентимизнинг мурожаатларини қарайдиган бўлсак, қамраб олинмаган соҳа йуқ. Ушбу мурожаатнома мамлакатимизни ижтимоий-иқтисодий-сиёсий ривожлантириш учун амалга ошириладиган ислохотларнинг устувор йўналишларини белгилаб берди десак муболаға бўлмайди. Узоқ йиллар соғлиқни сақлаш соҳасида хизмат қилган инсон сифатида айта оламанки, йилдан йилга соғлиқни сақлаш сохасига эътибор кучайтирилмоқда, айниқса кейинги йилда касалликларни олдини олишга эътибор қаратиш бу жуда тўғри қарор. Биргина соғлиқни сақлаш сохасига бўладиган эътиборни оладиган бўлсак, бошимиздан ўтказган бу коронавирус касаллиги инсон саломатлиги хаётимизда қанчалик мухим эканлигини эслатиб қўйди. Бугунги мурожаатда фуқороларимизни соғлигини сақлаш, айниқса касалликларни олдини олиш масалаларига бўлган эътиборни эшитиб бехад хурсанд бўлдим. Коронавирус касаллиги хавфи қачон тугаши номаълум бўлиб турган бир пайтда келгуси йилда ҳам коронавирус пандемиясига қарши курашни тизимли равишда давом эттириш энг муҳим вазифаларимиздан бири бўлади. Бу ишлар учун 2021 йил давлат бюджетида 3 триллион сўм захира шакллантирилди. Ушбу маблағлар ҳисобидан, албатта, аҳолини коронавирусга қарши эмлаш тадбирлари ҳам амалга оширилиши кўзда тутилган.

Санитария-эпидемиология хизмати сифатини ошириш, юқумли касалликларни олдини олиш мақсадида унинг моддий-техник базасини яхшилаш ва замонавий лабораториялар ташкил этишга 200 миллион доллар йўналтирилади.

Пандемия сабоқларидан келиб чиққан ҳолда, тиббиёт соҳасини рақамлаштириш кўлами янада кенгайтирилади. Жумладан, барча тиббиёт муассасаларида масофавий хизматларни кўпайтириш, поликлиника ва касалхоналарни электрон иш юритишга ўтказиш чоралари кўрилади.

Шунингдек, республика ихтисослашган тиббиёт марказлари ва уларнинг филиаллари ўртасида телемедицина йўлга қўйилиб, диагностика ва даволаш учун жойлардаги имкониятлар янада кенгайтирилади.

Она ва бола соғлиғига эътибор – жамиятга, келажакка эътибордир. Шу мақсадда, кейинги йилдан бошлаб, 15 ёшгача бўлган болалар ва ҳомиладор аёлларга 7 турдаги витаминлар, болалар учун паразитар касалликларга қарши дори воситалари бепул тарқатилади.

Бу жараён билан 2021 йилда 11 миллион нафар, 2022 йилда 17 миллион нафар аҳоли қамраб олинади ва бу ишларга 100 миллиард сўм маблағ йўналтирилади.

Аёллар ва болаларни йод, темир, фолий кислотаси, витаминлар ва паразитларга қарши дорилар билан бепул таъминлаш орқали аҳоли ўртасида камқонлик касаллиги 25 фоизга камайтирилади.

Тиббиётнинг бирламчи бўғинини кучайтириш, айниқса, қишлоқ ва маҳаллаларда тиббий хизматни сифат жиҳатидан янги босқичга кўтариш зарурлиги айтиб ўтилди. Бу борада бирламчи бўғинда умумий амалиёт шифокори ўрнига оилавий шифокор ва унга 5 та ёрдамчи-ҳамширадан иборат тиббий бригадалар ташкил қилинади. Бошқа соҳалар сингари тиббиёт соҳасида ҳам махаллабай усулда тизимли ишлар олиб борилади. Ҳар бир маҳаллада, энг аввало, 5 ёшгача болалар, шунингдек, туғиш ёшидаги ва ҳомиладор аёллар, ногиронлиги бўлганлар, қон-томир, онкологик, эндокрин каби касалликларга мойиллиги бўлган фуқаролар билан ишлашнинг алоҳида тизими жорий этилади. Шу билан бирга, давлат томонидан бепул тиббий хизматлар ва дори воситалари рўйхати қайта шакллантирилиб, улар билан аҳолини кафолатли таъминлаш тизими босқичма-босқич йўлга қўйилади.

Шунингдек, тиббий хизматлар кўрсатишда бирламчи бўғин қамровини кенгайтириш мақсадида келгуси 3 йилда 315 та оилавий шифокор пункти ва 85 та оилавий поликлиника ишга туширилади. Бундан ташқари, “қишлоқ шифокори” дастури доирасида олис ҳудудларда иш бошлайдиган мингдан ортиқ врачларга 30 миллион сўмдан ёрдам пули берилади ҳамда улар хизмат уйлари билан таъминланади.

Олис ва чекка ҳудудларда бирламчи ва ихтисослашган тиббий ёрдам кўрсатиш ва эҳтиёжманд аҳоли учун скрининг тадбирларига хусусий шифохоналар ҳам жалб қилиниб, уларга субсидия ажратилади.

Аҳолига энг яқин, унинг саломатлиги билан бевосита шуғулланадиган ўрта бўғин тиббиёт ходимлари – ҳамшира ва фельдшерларнинг обрўси ва мавқеини оширишга алоҳида урғу берилади.Хусусан, 47 та Ибн Сино техникумини ҳар йили битирадиган 20 мингдан ортиқ ўғил-қизларимиз тиббиётнинг бир нечта соҳаларида касб эгаси бўлиб чиқади. Шунингдек, ўрта бўғин тиббиёт ходимларига “ҳамширалик иши” билан мустақил шуғулланиш учун рухсат берилади.

Статистика маълумотларига кўра ҳозирги кунда 12 мингдан зиёд фуқароларимиз оқ қон ва оғир ирсий гематологик касалликдан азият чекмоқда. Шу сабабли келгуси йилда онко-гематология соҳаси ҳамда даволаш қийин бўлган касалликлар бўйича мураккаб диагностика ва тиббий амалиётлар учун бюджетдан 250 миллиард сўм ажратилади. Ўткир буйрак етишмовчилиги бўлган 5 мингдан ортиқ бемор эса илк бор бепул гемодиализ хизмати билан қамраб олинади ва шу мақсадлар учун бюджетдан 140 миллиард сўм йўналтирилади. Шунингдек, эндокрин касалликларни аниқлаш ва даволаш мақсадида ҳудудий шифохоналарда махсус бўлимлар ташкил этилади. Бунинг учун 2021 йилда бюджетдан 150 миллиард сўм ажратилади.

Яна бир масала – аҳолимизнинг катта қисмини қийнайдиган ўткир қон-томир касалликлари бўйича 35 та туманлараро марказ ташкил этилади. Ушбу марказлар аҳолига инфаркт ва инсульт ҳолатларида тезкор ва малакали тиббий ёрдам кўрсатиш орқали ўлим ва ногиронликни камайтиришга хизмат қилади. Шу тариқа ҳар йили камида 30 минг нафар инсоннинг ҳаёти сақлаб қолинади.

Жисмоний тарбия ва спортни янада оммалаштириш аҳоли саломатлигини таъминлашда муҳим омилдир. Келгуси йилда 70 та жисмоний тарбия ва спорт муассасаси, 16 мингта боғча ва мактабларни спорт жиҳозлари билан таъминлашга 100 миллиард сўм ажратилади.

Шунингдек, барча туман марказлари ва шаҳарларда пиёдалар ва велосипед йўлаклари барпо этилади.

Аҳолини оммавий спорт турларига кенг жалб қилиш орқали 2021 йилда қамров ҳозирги 19 фоиздан 25 фоизга етказилади. Натижада ахоли орасида кўпчилик касалликларни олдини олишга эришилади. Ушбу мурожаатнома албатта менинг кейинги йил иш фаолиятим учун бир дастуриламал бўлади. Мухтарам Президентимиз мурожаатномада ҳудудлардаги ҳақиқий ҳолатга баҳо бериш, амалга оширилаётган ислохотлар ижросини назорат қилиш Олий Мажлис палаталари ва маҳаллий Кенгашларнинг диққат марказида бўлиши лозимлигини таъкидладилар.

Белгиланган устувор йўналишларни ижросини таъминлашда парламентнинг ўзига хос ўрни бор. Бугун парламент қуйи палатаси тамонидан қабул қилинадиган қонунлардан кейин хеч қандай қонун ости хужжатларига эхтиёж қолмаслиги лозим. Қонунларни халқимиз кундалик хаётида, турмуш тарзида ҳис қилмоқлари лозим.