Мамлакатимизда таълим тизимини сифат жиҳатидан юқори босқичга кўтариш, кадрлар салоҳиятини юксалтириш, касб-ҳунар коллежлари битирувчиларини иш билан таъминлаш, уларга назарий билим бериш баробарида, корхона ҳамда ташкилотларда амалий кўникмаларини оширишлари учун зарур шарт-шароитларни яратиш доимий эътибордаги масалалардан бири ҳисобланади. Тизимнинг қонунчилик базаси мустаҳкамлангани бу борада олиб борилаётган ишлар кўламини кенгайтиришда, реал иқтисодиётнинг турли жабҳалари учун зарур мутахассислар тайёрлашда муҳим омил бўлаяпти.  
Маълумки, давлатимиз раҳбарининг 27 январь куни ёшлар бандлигини таъминлаш ва бўш вақтларини мазмунли ташкил этиш чора-тадбирлари муҳокамаси юзасидан видеоселектор йиғилишида аҳоли бандлигини таъминлаш, айниқса, ёшларнинг бўш вақтини мазмунли ташкил этиш, қобилиятини юзага чиқариши учун зарур шароитлар яратиш масалаларига алоҳида эътибор қаратилиб, бу бўйича аниқ чора-тадбирларни ҳаётга татбиқ этиш айни зарурат эканлиги таъкидланган эди.  
Президентимиз Олий Мажлисга Мурожаатномасида «Янги Ўзбекистон – мактаб остонасидан, таълим-тарбия тизимидан бошланади», деган ғояни илгари сургани бежиз эмас. Зотан, юртбошимиз таъкидлаганидек, «Агар катта авлоднинг билими ва тажрибасини, узоқни кўра олиш фазилатларини ёшларимиздаги ғайрат-шижоат, мардлик ва фидойилик билан бирлаштира олсак, кўзлаган марраларга албатта етамиз».  
Шу нуқтаи назардан бугун Олий Мажлис Қонунчилик палатаси депутатлари Мурожаатномада баён этилган устувор вазифаларнинг ижросини таъминлаш учун фаол иш олиб бормоқда.