**Ўзбекистон Республикаси ташқи ишлар вазири Абдулазиз Комилов видеоконференция шаклида уюштирилган “Ҳиндистон - Марказий Осиё” мулоқоти ташқи сиёсат идорлари раҳбарларининг иккинчи йиғилишида иштирок этди.**

[**http://uza.uz/uz/posts/-indiston-markaziy-osiye-mulo-oti-tash-i-ishlar-vazirlarinin-28-10-2020**](http://uza.uz/uz/posts/-indiston-markaziy-osiye-mulo-oti-tash-i-ishlar-vazirlarinin-28-10-2020)

**Ўзбекистон Республикаси ташқи ишлар вазири Абдулазиз Комилов видеоконференция шаклида уюштирилган “Ҳиндистон - Марказий Осиё” мулоқоти ташқи сиёсат идорлари раҳбарларининг иккинчи йиғилишида иштирок этди.**  
Тадбирда, шунингдек, Ҳиндистон, Қирғизистон, Қозоғистон, Тожикистон, Туркманистон ва Афғонистон ташқи ишлар вазирлари қатнашди.  
  
Ўтган йили Самарқандда ташкил этилган ушбу дипломатик платформа минтақавий ҳамкорликни кенгайтириш учун долзарб ва самарали механизм экани таъкидланди.

Тадбир давомида вазирлар Ҳиндистон ва Марказий Осиё мамлакатлари ўртасидаги сиёсий, савдо-иқтисодий, сармоявий, транспорт-коммуникация, сайёҳлик, маданий-гуманитар, экология ва бошқа соҳалардаги алоқаларни янада мустаҳкамлашнинг долзарб масалаларини муҳокама қилдилар.  
  
Минтақада тинчлик ва барқарорликни сақлаш мақсадида ҳуқуқни муҳофаза қилиш идоралари ўртасидаги ҳамкорликни ривожлантириш, трансчегаравий хатар ва таҳдидларга қарши курашиш бўйича ҳаракатларни мувофиқлаштириш муҳимлиги қайд этилди. Ўзбекистон томони минтақавий муаммоларни аниқлаш учун мунтазам равишда экспертлар учрашувлари ташкил этишни таклиф қилди.  
  
Учрашув иштирокчилари минтақадаги хавфсизлик ва барқарорлик Афғонистондаги вазият билан чамбарчас боғлиқлигини таъкидладлар. Шу нуқтаи назардан томонлар Афғонистонни минтақавий савдо-иқтисодий ва транспорт-транзит ҳамкорлигига кенгроқ жалб қилиш, айни соҳаларда аниқ лойиҳаларни амалга ошириш тарафдори эканликларини маълум қилдилар.  
  
ТИВ раҳбарлари Ҳиндистон ва Марказий Осиё давлатлари санитар-эпидемиология хизматлари ўртасида СОВИД-19 пандемиясига қарши курашда яқин ҳамкорликни давом эттириш зарурлигини эътироф этдилар.  
  
Вазирлар шу куни бўлиб ўтган Ҳиндистон - Марказий Осиё ишбилармонлар кенгаши иккинчи йиғилиши натижаларини олқишладилар.  
  
Тадбир якунлари бўйича Қўшма баёнот қабул қилинди.