**“Ўзбекистон Республикасининг айрим қонун ҳужжатларига ўзгартиш ва қўшимчалар киритиш ҳақида”ги**

**қонуни лойиҳаси юзасидан  
КЕЛИШМОВЧИЛИКЛАР ЖАДВАЛИ**

|  |  |  |
| --- | --- | --- |
| **Қонун лойиҳаси таҳрири** | **Таклиф этилаётган таҳрир** | **Асослантириш** |
| **Олий суд** | | |
| 1483-модда. Вояга етмаган шахсни меҳнатга мажбурлаш  Вояга етмаган шахсни унинг соғлиғига, хавфсизлигига ёки ахлоқ-одобига зиён етказиши мумкин бўлган меҳнатга мажбурлаш –  базавий ҳисоблаш миқдорининг эллик бараваридан юз бараваригача миқдорда жарима ёки бир йилгача озодликни чеклаш ёхуд бир йилгача озодликдан маҳрум қилиш билан жазоланади.  Ўша ҳаракат баданга ўртача оғир шикаст етказилишига сабаб бўлса, –  уч юз олтмиш соатгача мажбурий жамоат ишлари ёки бир йилдан уч йилгача озодликни чеклаш ёхуд бир йилдан уч йилгача озодликдан маҳрум қилиш билан жазоланади.  Ўша ҳаракат баданга оғир шикаст етказилишига ёки бошқа оғир оқибатларга сабаб бўлса, –  уч йилдан беш йилгача озодликни чеклаш ёхуд уч йилдан беш йилгача озодликдан маҳрум қилиш билан жазоланади. | Қонун лойиҳаси юзасидан қуйидаги таклиф ва мулоҳазалар билдирилмоқда.  Жумладан, Қонун лойиҳаси билан Жиноят кодексини янги 148-3-моддаси билан тўлдириш ва вояга етмаган шахсни унинг соғлиғига, хавфсизлигига ёки ахлоқ-одобига зиён етказиши мумкин бўлган ишларга мажбурий жалб қилиш учун жиноий жавобгарлик белгилаш таклиф этилган.  Таъкидлаш жоизки, Мехнат кодексининг 241-моддасида ўн саккиз ёшга тўлмаган шахслар меҳнатидан шу тоифа ходимларининг соғлиғи, хавфсизлиги ёки ахлоқ-одобига зиён етказиши мумкин бўлган меҳнат шароити ноқулай ишларда, ер ости ишларида ва бошқа ишларда фойдаланиш тақиқланган бўлиб, битта мавзуда иккала кодекс ўртасида бир бирига қарама-қарши ёндашув таклиф этилаётганлиги кўринмоқда.  Бундай ҳолда, Қонун лойиҳасининг ушбу қонун нормасини амалиётда тўғри талқин этилишини таъминлаш мақсадида унинг матнини Мехнат кодексининг 241-моддаси матнига мувофиқлаштириш лозим бўлади. | **Қабул қилинмади.**  Таклиф этилаётган модда махсус норма бўлиб, вояга етмаган шахсларни ҳар қандай шаклдаги мажбурий меҳнатга (пахта йиғими, ҳашарлар, ипак қурти етиштириш, экинлар учун ер тайёрлаш, қолдиқларн йиғиш, мактабларни безатиш, бозорларда савдо қилиш ва ҳ.к.) жалб қилганлик учун тўғридан-тўғри жиноий жавобгарликни келтириб чиқаради. Меҳнат кодексининг 241-моддасида белгиланган ўн саккиз ёшга тўлмаган шахслар меҳнатидан шу тоифа ходимларининг соғлиғи, хавфсизлиги ёки ахлоқ-одобига зиён етказиши мумкин бўлган меҳнат шароити ноқулай ишларда, ер ости ишларида ва бошқа ишларда фойдаланишга оид норма меҳнат шартномаси асосида ишлайдиган вояга етмаган ходимга нисбатан татбиқ этилади. Ушбу тоифадаги тақиқланган ишлар рўйхати «Вояга етмаганларнинг меҳнатидан фойдаланишга йўл қўймаслик бўйича талаблар тўғрисида»ги низом (рўйхат рақами: 2071, 21.01.2010 й.)да белгиланган. Ушбу рўйхатда тақиқланган ишларга вояга етмаган шахс жалб қилинган ҳолатларда иш берувчининг қилмиши ЖК 148-1-моддаси (Вояга етмаган шахсларнинг меҳнатидан фойдаланишга йўл қўйилмаслиги тўғрисидаги талабларни бузиш) билан квалификация қилинади. Бошқа ҳар қандай ҳолатда вояга етмаган шахсни меҳнатга мажбурлаганлик учун ЖКнинг 148-3-моддаси билан жиноий жавобгарлик келиб чиқади.  Шунингдек, ЖКнинг 148-1-моддаси маъмурий преюдицияга эга бўлиб, шахс биринчи марта ушбу ҳаракатни содир этганда маъмурий жавобгарликка тортилади.  2020 йилнинг 30 сентябрь куни эълон қилинган АҚШ Меҳнат департаментининг 2019 йил якунлари бўйича “Болалар меҳнатининг энг ёмон шакллари”бўйича (TDA) ҳисоботида Ўзбекистон қонунчилиги бўйича вояга етмаганни мажбурий меҳнатга жалб қилганлик билан боғлиқ биринчи ҳуқуқбузарлик учун шахснинг аввал маъмурий жавобгарликка тортилиши танқид қилинган бўлиб, вояга етмаган шахс манфаатидан келиб чиқиб, бу қилмиш учун тўғридан-тўғри жиноий жавобгарлик белгиланиши ва жазони янада кучайтириш тавсия этилган. |
| 2161-модда. Ғайриқонуний жамоат бирлашмалари ва диний ташкилотлар фаолиятида қатнашишга ундаш  Ўзбекистон Республикасида ғайриқонуний жамоат бирлашмалари ва диний ташкилотлар, оқимлар, секталар фаолиятида қатнашишга ундаш, шундай ҳаракатлар учун маъмурий жазо қўлланилганидан кейин содир этилган бўлса, –  базавий ҳисоблаш миқдорининг йигирма беш бараваридан эллик бараваригача миқдорда жарима ёки уч юз олтмиш соатгача мажбурий жамоат ишлари ёки уч йилгача ахлоқ тузатиш ишлари ёхуд бир йилдан уч йилгача озодликни чеклаш ёки уч йилгача озодликдан маҳрум қилиш билан жазоланади.  **Ўша ҳаракатлар вояга етмаган шахсга нисбатан содир этилган бўлса, –**  **уч йилдан беш йилгача озодликни чеклаш ёки уч йилдан беш йилгача озодликдан маҳрум қилиш билан жазоланади.** | Шу билан бирга, Жиноят кодекси 216-1-моддасини янги иккинчи қисм билан тўлдириш таклиф этилиб, унинг биринчи қисмида назарда тутилган, яъни Ўзбекистон Республикасида ғайриқонуний жамоат бирлашмалари ва диний ташкилотлар, оқимлар, секталар фаолиятида қатнашишга ундаш, шундай ҳаракатлар учун маъмурий жазо қўлланилганидан кейин содир этилган ҳаракатлар вояга етмаган шахсга нисбатан содир этилган тақдирда жавобгарлик белгилаш назарда тутилган бир вазиятда, ушбу қўшимча ва ўзгартишларнинг киритилиши Ўзбекистон Республикаси Маъмурий жавобгарлик тўғрисидаги кодекснинг 202-1-моддасининг тақдирига нақадар таъсир қилиши масаласи мавҳумлигича қолган.  Албатда, Қонун лойиҳасининг 216-1-моддасига таклиф этилаётган қўшимча ва ўзгартишларни амалдаги Жиноят кодекси 127-моддасида ишлатилган атамаларга мувофиқлаштириш лозим бўлади.. | **Қабул қилинмади.**  Мазкур жиноятнинг ижтимоий хавфлилиги ҳамда вояга етмаган шахсларнинг мазкур жиноятлар қурбони бўлиш хавфи юқорилигини инобатга олиб ҳамда болаларнинг ҳуқуқ ва эркинликлари ҳимояси кафолатларини янада кучайтириш мақсадида вояга етмаган шахс ғайриқонуний жамоат бирлашмалари ва диний ташкилотлар, оқимлар, секталар фаолиятида қатнашишга жалб қилингани учун маъмурий эмас, тўғридан-тўғри жиноий жавобгарликка тортилиши белгиланмоқда.  2020 йилнинг 30 сентябрь куни эълон қилинган АҚШ Меҳнат департаментининг 2019 йил якунлари бўйича “Болалар меҳнатининг энг ёмон шакллари”бўйича (TDA) ҳисоботида болаларни таъқиқланган ёки ғайриқонуний бирлашмалар фаолиятига, шу жумладан нодавлат ҳарбийлаштирилган гуруҳларга жалб қилганлик учун жавобгарлик тўғридан-тўғри жиноий жавобгарлик масаласи бўйича қонунчиликда бўшлиқ мавжудлиги қайд этилиб, ушбу ҳаракатлар учун жиноий жавобгарлик белгиланиши лозимлиги кўрсатилган.  Қонунчиликка мазкур ўзгартиришнинг киритилиши АҚШ Меҳнат Департаментини “Болалар меҳнатининг энг ёмон шакллари” ҳисоботи бўйича Ўзбекистоннинг позициясини яхшилаш имконини беради.  ЖК 127-моддаси бошқа тоифадаги жиноятларга тааллуқли бўлгани сабабли, таклиф этилаётган моддани унга мувофиқлаштиришга зарурат йўқ. |
| 15-модда. Никоҳ ёши  Никоҳ ёши эркаклар ва аёллар учун ўн саккиз ёш этиб белгиланади.  ***Узрли сабаблар бўлганида, алоҳида ҳолларда (ҳомиладорлик, бола туғилиши, вояга етмаган шахснинг тўла муомалага лаёқатли деб эълон қилиниши (эмансипация), никоҳга киришни хоҳловчиларнинг илтимосига кўра никоҳ давлат рўйхатидан ўтказиладиган жойдаги туман, шаҳар ҳокими никоҳ ёшини кўпи билан бир йилга камайтириши мумкин.*** | Қонун лойиҳасининг Оила кодекси 15-моддасига таклиф этилаётган қўшимча ва ўзгартишлар мунозарали бўлиб, ниқоҳ ёшини қатьий қилиб белгиланиши келажакда жамиятимизда келтириб чиқариши мумкин бўлган оқибатлар масаласида жамоатчиликнинг фикрини ўрганиш, бу омил жиноятчиликнинг суръатларига қандай салбий таъсир кўрсатилиши юзасидан чуқур таҳлил ўтказишни тақоза этади.  Юқоридагиларга асосан Қонун лойиҳаси билдирилган таклиф ва мулоҳазаларни инобатга олган ҳолда такомиллаштирилиши мақсадга мувофиқ деб ҳисоблаймиз. | **Қабул қилинди.**  Қонун лойиҳасидан чиқариб ташланди. |
| **Судьялар Олий кенгаши** | | |
| 128-модда. ***Ўн олти*** ёшга тўлмаган шахс билан жинсий алоқа қилиш  Шахснинг ***ўн олти*** ёшга тўлмаганлиги айбдорга аён бўлган ҳолда у билан жинсий алоқа қилиш ёки жинсий эҳтиёжни ғайритабиий усулда қондириш –  ***уч юз олтмиш соатгача мажбурий жамоат ишлари ёки икки йилгача ахлоқ тузатиш ишлари ёки*** бир йилдан уч йилгача озодликни чеклаш ёхуд уч йилгача озодликдан маҳрум қилиш билан жазоланади.  Ўша ҳаракатлар:  а) такроран ёки хавфли рецидивист томонидан;  б) илгари ушбу Кодекснинг 118 ёки 119-моддаларида назарда тутилган жиноятларни содир этган шахс томонидан содир этилган бўлса, –  уч йилдан беш йилгача озодликни чеклаш ёхуд уч йилдан беш йилгача озодликдан маҳрум қилиш билан жазоланади. | Лойиҳани янада такомиллаштиришга қаратилган қуйидаги фикр- мулоҳазалар ва таклифлар билдирилади.  1) Лойиҳанинг 1-моддаси 1-бандида шахснинг ўн саккиз ёшга тўлмаганлиги айбдорга аён бўлган ҳолда у билан жинсий алоқа қилиш ёки жинсий эҳтиёжни ғайритабиий усулда қондириш кўзда тутилган.  Бироқ, қонун лойиҳасига унинг концепцияси баён қилинган тушунтириш хати илова қилинмаганлиги сабабли нима сабабдан айнан ўн саккиз тўлмаганлиги айбдорга аён бўлган ҳолда у билан жинсий алоқа қилиш ёки жинсий эҳтиёжни ғайритабиий усулда қондириш учун жавобгарлик белгиланаётганлиги тушунарсиз. Сабаби, мазкур ёшни белгилашда жинсий етукликниг тиббий мезонлари ва жинсий дахлсизлик(эркинлик) ёшидан келиб чиқиш мақсадга мувофиқ бўлади.  Дунёнинг аксарият давлатларида жинсий дахлсизлик(эркинлик) ёши 16 ёш қилиб белгиланган. Шу жумладан, МДҲнинг аксарият давлатларида Россия Федерацияси, Украина, Озарбайжон, Қозоғистон, Қирғизистон, Тожикистон, Грузияда 16 ёш этиб белгиланган.  Жинсий дахлсизлик(эркинлик) ёшини фақатгина никоҳ ёшидан келиб чиққан ҳолда белгилаш мақсадга мувофиқ эмас, мазкур масалани миллий, диний қадриятлар ва тиббий мезонлардан келиб чиқиб ҳал қилиш мақсадга мувофиқ бўлади. Жинсий дахлсизлик(эркинлик) ёши 16 ёш қилиб белгиланган бугунги кунда, мазкур жиноятнинг салмоғи, айниқса вояга етмаганлар томонидан содир этилган жиноятлар салмоғи ошганлигини кузатиш мумкин. Қонунни мазкур таҳрирда қабул қилиниши, жинсий дахлсизлик(эркинлик) ёшининг 18 ёш қилиб белгиланиши натижасида, мазкур модда бўйича жиноятчилик, айниқса вояга етмаган орасида сунъий равишда ортиши, натижада коррупцияга олиб келиши мумкин. Сабаби мазкур жиноят бугунги кунда асосан касалхона ва туғруқхоналардан тушган хабарлар асосида аниқланади.  Бундан ташқари, Жиноят кодексининг 17-моддасига мувофиқ, мазкур жиноят учун жавобгарликка 16 ёшга тўлган шахслар тортилади.  Лойиҳага кўра, 16 ёшган тўлган шахс 18 ёшга тўлмаган шахс билан жинсий алоқа қилганлиги ёки жинсий эҳтиёжни ғайритабиий усулда қондирганлиги жиноий жавобгарлик келтириб чиқариши мумкин. Шу сабабли, мазкур моддада субъект ёшини 18 ёш қилиб белгилаш таклиф қилинади. | **Қабул қилинди.**  Модданинг амалдаги таҳрири қолдирилиб, қуйидаги мазмундаги биринчи қисм билан тўлдирилди:  “128-модда. **Вояга етмаган** шахс билан жинсий алоқа қилиш  **Вояга етмаган шахснинг ўн олти ёшга тўлганлиги айбдорга аён бўлган ҳолда ҳақ эвазига у билан жинсий алоқа қилиш ёки жинсий эҳтиёжни ғайритабиий усулда қондириш, —**  **уч юз соатгача мажбурий жамоат ишлари ёхуд икки йилгача ахлоқ тузатиш ишлари билан ёки бир йилгача озодликни чеклаш ёхуд бир йилгача озодликдан маҳрум қилиш жазоланади**”. |
| **1483-модда.** **Вояга етмаган шахсни меҳнатга мажбурлаш**  **Вояга етмаган шахсни унинг соғлиғига, хавфсизлигига ёки ахлоқ-одобига зиён етказиши мумкин бўлган меҳнатга мажбурлаш –**  **базавий ҳисоблаш миқдорининг эллик бараваридан юз бараваригача миқдорда жарима ёки бир йилгача озодликни чеклаш ёхуд бир йилгача озодликдан маҳрум қилиш билан жазоланади.**  **Ўша ҳаракат баданга ўртача оғир шикаст етказилишига сабаб бўлса, –**  **уч юз олтмиш соатгача мажбурий жамоат ишлари ёки бир йилдан уч йилгача озодликни чеклаш ёхуд бир йилдан уч йилгача озодликдан маҳрум қилиш билан жазоланади.**  **Ўша ҳаракат баданга оғир шикаст етказилишига ёки бошқа оғир оқибатларга сабаб бўлса, –**  **уч йилдан беш йилгача озодликни чеклаш ёхуд уч йилдан беш йилгача озодликдан маҳрум қилиш билан жазоланади.** | 2) Лойиҳанинг 1-моддаси 3-бандида Жиноят кодексини 148-3-модда(Вояга етмаган шахсни мажбурий меҳнатга жалб қилиш) билан тўлдириш таклиф қилинмоқда. Мазкур моддада вояга етмаган шахсни унинг соғлиғига, хавфсизлигига ёки ахлоқ-одобига зиён етказиши мумкин бўлган ишларга мажбурий жалб қилиш учун жавобгарлик белгилаш кўзда тутилган. Бироқ, мазкур моддада Жиноят кодексининг вояга етмаган шахсларнинг меҳнатидан фойдаланишга йўл қўйилмаслиги тўғрисидаги талабларни бузиш учун жиноий жавобгарлик белгиловчи 148-1-модда диспозицияси деярли айнан такрорланган. Ваҳоланки, 148-1-модда мажбурий меҳнатга жалб қилмаган ҳолда вояга етмаган шахсларнинг меҳнатидан фойдаланиш учун жавобгарлик белгилайди. Жиноят кодексининг 148-2-моддаси меҳнатга бирон-бир шаклда маъмурий тарзда мажбурлаш учун жавобгарликни кўзда тутади. Яъни, лойиҳада кўзда тутилган ўзгартиришлар вояга етмаган шахсни унинг соғлиғига, хавфсизлигига ёки ахлоқ-одобига зиён етказиши мумкин бўлган ишларга мажбурий жалб қилиш учунгина жавобгарлик белгиласа, Жиноят кодексининг 148-2-моддасида меҳнатга ҳар қандай шаклда мажбурлаш учун жавобгарлик белгиланиб, мажбурий меҳнатга вояга етмаганларни жалб қилганлик учун жавобгарлик доираси муайян тоифадаги ишлар билан чеклаб қўйилган. | **Қабул қилинмади.**  Таклиф этилаётган модда махсус норма бўлиб, вояга етмаган шахсларни ҳар қандай шаклдаги мажбурий меҳнатга (пахта йиғими, ҳашарлар, ва ҳ.к.) жалб қилганлик учун тўғридан-тўғри жиноий жавобгарликни келтириб чиқаради. Меҳнат кодексининг 241-моддасида белгиланган ўн саккиз ёшга тўлмаган шахслар меҳнатидан шу тоифа ходимларининг соғлиғи, хавфсизлиги ёки ахлоқ-одобига зиён етказиши мумкин бўлган меҳнат шароити ноқулай ишларда, ер ости ишларида ва бошқа ишларда фойдаланишга оид норма меҳнат шартномаси асосида ишлайдиган вояга етмаган ходимга нисбатан татбиқ этилади. Ушбу тоифадаги тақиқланган ишлар рўйхати «Вояга етмаганларнинг меҳнатидан фойдаланишга йўл қўймаслик бўйича талаблар тўғрисида»ги низом (рўйхат рақами: 2071, 21.01.2010 й.)да белгиланган. Ушбу рўйхатда тақиқланган ишларга вояга етмаган шахс жалб қилинган ҳолатларда иш берувчининг қилмиши ЖК 148-1-моддаси (Вояга етмаган шахсларнинг меҳнатидан фойдаланишга йўл қўйилмаслиги тўғрисидаги талабларни бузиш) билан квалификация қилинади. Бошқа ҳар қандай ҳолатда вояга етмаган шахсни меҳнатга мажбурлаганлик учун ЖКнинг 148-3-моддаси билан жиноий жавобгарлик келиб чиқади.  Шунингдек, ЖКнинг 148-1-моддаси маъмурий преюдицияга эга бўлиб, шахс биринчи марта ушбу ҳаракатни содир этганда маъмурий жавобгарликка тортилади.  2020 йилнинг 30 сентябрь куни эълон қилинган АҚШ Меҳнат департаментининг 2019 йил якунлари бўйича “Болалар меҳнатининг энг ёмон шакллари”бўйича (TDA) ҳисоботида Ўзбекистон қонунчилиги бўйича вояга етмаганни мажбурий меҳнатга жалб қилганлик билан боғлиқ биринчи ҳуқуқбузарлик учун шахснинг аввал маъмурий жавобгарликка тортилиши танқид қилинган бўлиб, вояга етмаган шахс манфаатидан келиб чиқиб, бу қилмиш учун тўғридан-тўғри жиноий жавобгарлик белгиланиши ва жазони янада кучайтириш тавсия этилган. |
| 15-модда. Никоҳ ёши  Никоҳ ёши эркаклар ва аёллар учун ўн саккиз ёш этиб белгиланади.  ***Узрли сабаблар бўлганида, алоҳида ҳолларда (ҳомиладорлик, бола туғилиши, вояга етмаган шахснинг тўла муомалага лаёқатли деб эълон қилиниши (эмансипация), никоҳга киришни хоҳловчиларнинг илтимосига кўра никоҳ давлат рўйхатидан ўтказиладиган жойдаги туман, шаҳар ҳокими никоҳ ёшини кўпи билан бир йилга камайтириши мумкин.*** | Лойиҳага кўра Ўзбекистон Республикаси Оила кодекси 15-моддасининг 2-қисмини (Узрли сабаблар бўлганида, алоҳида ҳолларда (ҳомиладорлик, бола туғилиши, вояга етмаган шахснинг тўла муомалага лаёқатли деб эълон қилиниши (эмансипация), никоҳга киришни хоҳловчиларнинг илтимосига кўра никоҳ давлат рўйхатидан ўтказиладиган жойдаги туман, шаҳар ҳокими никоҳ ёшини кўпи билан бир йилга камайтириши мумкин) чиқариб ташлаш таклиф қилинган.  Аммо белгиланган никоҳ ёшига етмаган шахсларда узрли сабаблар бўлган тақдирда никоҳ ёшини камайтиришга истисно тариқасида йўл қўйилиши фикримизча зарур норма хисобланади.  Ушбу норма Украина, Грузия, Молдова, Қозоғистон, Россия Федерацияси қонунчилигида мавжуд.  Бундан ташқари, Ўзбекистон Республикаси Фуқаролик кодексининг 22-моддасига кўра вояга етгунга қадар қонуний асосда никоҳдан ўтган фуқаро никоҳдан ўтган вақтдан эътиборан тўла ҳажмда муомала лаёқатига эга бўлади.  Демак фуқаронинг муомала лаёқати, истисно тариқасида никоҳ ёшига етмасдан тузилган никоҳдан келиб чиқиб вужудга келиши фуқаролик қонунчилигида белгиланган.  Никоҳ ёшини камайтиришга йўл қўйилмаслиги, никоҳ ёшига етмасдан туғилган фарзандларнинг ҳуқуқий ҳолати ва ижтимоий ҳимояланишига салбий таъсир ўтказиши мумкин. | **Қабул қилинди.**  Қонун лойиҳасидан чиқариб ташланди. |
| **Адвокатлар палатаси** | | |
| 128-модда. ***Ўн олти*** ёшга тўлмаган шахс билан жинсий алоқа қилиш  Шахснинг ***ўн олти*** ёшга тўлмаганлиги айбдорга аён бўлган ҳолда у билан жинсий алоқа қилиш ёки жинсий эҳтиёжни ғайритабиий усулда қондириш –  ***уч юз олтмиш соатгача мажбурий жамоат ишлари ёки икки йилгача ахлоқ тузатиш ишлари ёки*** бир йилдан уч йилгача озодликни чеклаш ёхуд уч йилгача озодликдан маҳрум қилиш билан жазоланади.  Ўша ҳаракатлар:  а) такроран ёки хавфли рецидивист томонидан;  б) илгари ушбу Кодекснинг 118 ёки 119-моддаларида назарда тутилган жиноятларни содир этган шахс томонидан содир этилган бўлса, –  уч йилдан беш йилгача озодликни чеклаш ёхуд уч йилдан беш йилгача озодликдан маҳрум қилиш билан жазоланади.  129-модда. ***Ўн олти*** ёшга тўлмаган шахсга нисбатан уятсиз-бузуқ ҳаракатлар қилиш  Шахснинг ***ўн олти*** ёшга тўлмаганлиги айбдорга аён бўлган ҳолда, унга нисбатан зўрлик ишлатмай уятсиз-бузуқ ҳаракатлар содир этиш –  уч юз соатгача мажбурий жамоат ишлари ёки икки йилгача ахлоқ тузатиш ишлари ёхуд бир йилгача озодликни чеклаш ёки бир йилгача озодликдан маҳрум қилиш билан жазоланади.  Ўша ҳаракатлар зўрлик ишлатиб ёки қўрқитиб содир этилган бўлса, –  икки йилдан уч йилгача ахлоқ тузатиш ишлари ёки икки йилдан беш йилгача озодликни чеклаш ёхуд беш йилгача озодликдан маҳрум қилиш билан жазоланади. | Жиноят кодекси 128 ва 129-моддалари амалдаги таҳририга мувофиқ ушбу моддаларда назарда тутилган ҳар икки жиноятнинг объекти сифатида ўн олти ёшга тўлмаган шахснинг жинсий даҳлсизлиги ҳисобланади.  Шунда ушбу жиноятлар учун жавобгарликка ЖК 17-моддаси биринчи қисмига биноан жиноят содир этгунга қадар ўн олти ёшга тўлган шахс тортилиши мумкинлиги табийдир.  Лойиҳада ЖК 128 ва 129-моддалари таҳририни ўзгартириб, жинсий дахлсизлик ёшини 18 ёш деб белгилаш назарда тутилган бўлсада, унга тажовуз қилганлиги учун жавобгарлик ёши 16 ёш деб қолдирилиши  мантиққа мувофиқ эмасдир. Чунки икки нафар 18 ёшга тўлмаган шахс жинсий алоқа ёки бир-бирига нисбатан уятсиз-бузуқ ҳаракатлар қилганда, улар ҳар иккаласи бир вақтнинг ўзида жабрланган ҳам, жиноят содир қилган ҳам бўлиб қолади.  Шунинг учун таклиф қилинаётган ўзгартишлар билан бирга, санаб ўтилган жиноятлар учун жавобгарлик ёшини ҳам 18 ёш деб белгилаш, шу мақсадда ЖК 17-модда тўртинчи қисмини “127-1” сўзлардан кейин “128, 129” сўзлари билан тўлдириш лозимдир. | **Қабул қилинди.**  Лойиҳадан чиқариб ташланди. |
| **Ёшлар агентлиги** | | |
| 15-модда. Никоҳ ёши  Никоҳ ёши эркаклар ва аёллар учун ўн саккиз ёш этиб белгиланади.  ***Узрли сабаблар бўлганида, алоҳида ҳолларда (ҳомиладорлик, бола туғилиши, вояга етмаган шахснинг тўла муомалага лаёқатли деб эълон қилиниши (эмансипация), никоҳга киришни хоҳловчиларнинг илтимосига кўра никоҳ давлат рўйхатидан ўтказиладиган жойдаги туман, шаҳар ҳокими никоҳ ёшини кўпи билан бир йилга камайтириши мумкин.*** | Қонун лойиҳасининг 2-моддаси билан Ўзбекистон Республикаси Оила кодексининг 15-моддасининг иккинчи қисми, никоҳ ёши кўпи билан бир йилга узайтирилиши мумкинлиги ҳақидаги қоидани чиқариб ташлаш назарда тутилмоқда.  Ўзбекистон Республикаси Фуқаролик кодексининг 22-моддаси 2-4-қисмларига мувофиқ:  вояга етгунга қадар қонуний асосда никоҳдан ўтган фуқаро никоҳдан ўтган вақтдан эътиборан тўла ҳажмда муомала лаёқатига эга бўлиши;  никоҳ тузиш натижасида эга бўлинган муомала лаёқати ўн саккиз ёшга тўлмасдан туриб никоҳ бекор қилинган тақдирда ҳам тўла сақланиб қолиши;  никоҳ ҳақиқий эмас деб топилганида суд вояга етмаган эр (хотин) суд белгилаган пайтдан бошлаб тўла муомала лаёқатини йўқотганлиги ҳақида қарор қабул қилиши мумкинлиги белгиланган.  Шу муносабат билан, лойиҳада Ўзбекистон Республикаси Фуқаролик кодексининг 22-моддасига, Маъмурий суд ишларини юритиш тўғрисидаги кодекснинг 36-моддасига, Уй-жой кодексининг 39-моддасига тегишли ўзгартиришлар киритишни белгилаш мақсадга мувофиқ. | **Қабул қилинди.**  Лойиҳадан чиқариб ташланди. |
| **Бандлик ва меҳнат муносабатлари вазирлиги** | | |
|  | Қонун лойиҳасининг 1-моддасини қуйидаги  3-банд билан тўлдириш:  “148-2-модда қуйидаги мазмундаги учинчи ва тўртинчи қисмлар билан тўлдирилсин:  «Меҳнатга бирон-бир шаклда маъмурий тарзда мажбурлаш:  а) оммавий равишда;  б) ҳомиладорлиги айбдорга аён бўлган шахсга нисбатан содир этилган бўлса,  - уч йилдан беш йилгача озодликни чеклаш ёхуд уч йилдан беш йилгача озодликдан маҳрум қилиш билан жазоланади.  Ўша ҳаракатлар:  а) одам ўлишига;  б) бошқа оғир оқибатлар келиб чиқишига сабаб бўлса,  - беш йилдан саккиз йилгача озодликдан маҳрум қилиш билан жазоланади”.  Одам савдосига ва мажбурий меҳнатга қарши курашиш миллий комиссияси раиси томонидан жорий йилнинг 10 ноябрида тасдиқланган АҚШ Меҳнат департаментининг “Болалар меҳнатининг энг ёмон шакллари” бўйича навбатдаги ҳисоботида Ўзбекистон позициясини яхшилаш ҳамда “Болалар меҳнати ёхуд мажбурий меҳнатдан фойдаланган ҳолда ишлаб чиқарилган товарлар рўйхати”дан ўзбек пахтаси ва ипак қурти пилласини чиқариш бўйича тавсияларида мажбурий меҳнатга жалб қилиш билан боғлиқ биринчи қоидабузарлик учун жиноий жавобгарликни жорий қилиш кўрсатилган. | **Қабул қилинмади.**  Таклиф асослантирилмаган.  Шунингдек, лойиҳада таклиф этилаётган модда махсус норма бўлиб, вояга етмаган шахсларни ҳар қандай шаклдаги мажбурий меҳнатга (пахта йиғими, ҳашарлар, ва ҳ.к.) жалб қилганлик учун тўғридан-тўғри жиноий жавобгарликни келтириб чиқаради. Меҳнат кодексининг 241-моддасида белгиланган ўн саккиз ёшга тўлмаган шахслар меҳнатидан шу тоифа ходимларининг соғлиғи, хавфсизлиги ёки ахлоқ-одобига зиён етказиши мумкин бўлган меҳнат шароити ноқулай ишларда, ер ости ишларида ва бошқа ишларда фойдаланишга оид норма меҳнат шартномаси асосида ишлайдиган вояга етмаган ходимга нисбатан татбиқ этилади. Ушбу тоифадаги тақиқланган ишлар рўйхати «Вояга етмаганларнинг меҳнатидан фойдаланишга йўл қўймаслик бўйича талаблар тўғрисида»ги низом (рўйхат рақами: 2071, 21.01.2010 й.)да белгиланган. Ушбу рўйхатда тақиқланган ишларга вояга етмаган шахс жалб қилинган ҳолатларда иш берувчининг қилмиши ЖК 148-1-моддаси (Вояга етмаган шахсларнинг меҳнатидан фойдаланишга йўл қўйилмаслиги тўғрисидаги талабларни бузиш) билан квалификация қилинади. Бошқа ҳар қандай ҳолатда вояга етмаган шахсни меҳнатга мажбурлаганлик учун ЖКнинг 148-3-моддаси билан жиноий жавобгарлик келиб чиқади. |
| 1483-модда. Вояга етмаган шахсни меҳнатга мажбурлаш  Вояга етмаган шахсни унинг соғлиғига, хавфсизлигига ёки ахлоқ-одобига зиён етказиши мумкин бўлган меҳнатга мажбурлаш –  базавий ҳисоблаш миқдорининг эллик бараваридан юз бараваригача миқдорда жарима ёки бир йилгача озодликни чеклаш ёхуд бир йилгача озодликдан маҳрум қилиш билан жазоланади.  Ўша ҳаракат баданга ўртача оғир шикаст етказилишига сабаб бўлса, –  уч юз олтмиш соатгача мажбурий жамоат ишлари ёки бир йилдан уч йилгача озодликни чеклаш ёхуд бир йилдан уч йилгача озодликдан маҳрум қилиш билан жазоланади.  Ўша ҳаракат баданга оғир шикаст етказилишига ёки бошқа оғир оқибатларга сабаб бўлса, –  уч йилдан беш йилгача озодликни чеклаш ёхуд уч йилдан беш йилгача озодликдан маҳрум қилиш билан жазоланади. | Қонун лойиҳасининг 3-5 бандлари 4-6 бандлар сифатида белгилаш ва 4-бандни қуйидаги таҳрирда баён этиш:  «148-3-модда. Вояга етмаган шахсни мажбурий меҳнатга жалб қилиш  Вояга етмаган шахсни унинг соғлиғига, хавфсизлигига ёки ахлоқ-одобига зиён етказиши мумкин бўлган ишларга мажбурий жалб қилиш –  базавий ҳисоблаш миқдорининг **бир юз** эллик бараваридан **икки** юз бараваригача миқдорда жарима ёки бир йилгача озодликни чеклаш ёхуд бир йилгача озодликдан маҳрум қилиш билан жазоланади.  Ўша ҳаракат вояга етмаган шахснинг соғлиғига ўртача оғир шикаст етказилишига сабаб бўлса, –  уч юз олтмиш соатгача мажбурий жамоат ишлари ёки бир йилдан уч йилгача озодликни чеклаш ёхуд бир йилдан уч йилгача озодликдан маҳрум қилиш билан жазоланади.  Ўша ҳаракат вояга етмаган шахснинг соғлиғига оғир шикаст етказилишига ёки бошқа оғир оқибатларга сабаб бўлса, –  уч йилдан беш йилгача озодликни чеклаш ёхуд уч йилдан беш йилгача озодликдан маҳрум қилиш билан жазоланади.  Амалдаги Жиноят кодексининг 148-2-моддаси иккинчи қисмида Меҳнатга бирон-бир шаклда маъмурий тарзда мажбурлаш, вояга етмаган шахсга нисбатан худди шундай қилмиш учун маъмурий жазо қўлланилганидан кейин содир этилган бўлса, —базавий ҳисоблаш миқдорининг бир юз эллик бараваридан икки юз бараваригача миқдорда жарима ёки уч йилгача муайян ҳуқуқдан маҳрум қилиш ёки уч йилгача ахлоқ тузатиш ишлари билан жазоланиши белгиланган. Амалдаги Маъмурий жавобгарлик тўғрисидаги кодекснинг 51-моддаси иккинчи қисмида меҳнатга бирон-бир шаклда маъмурий тарзда мажбурлаш, вояга етмаган шахсга нисбатан содир этилган бўлса, —  базавий ҳисоблаш миқдорининг етмиш бараваридан юз бараваригача миқдорда жарима солишга сабаб бўлиши белгиланган. | **Қабул қилинди.**  Қуйидаги таҳрирда баён этилди:  “1483-модда. Вояга етмаган шахсни меҳнатга мажбурлаш  Вояга етмаган шахсни унинг соғлиғига, хавфсизлигига ёки ахлоқ-одобига зиён етказиши мумкин бўлган меҳнатга мажбурлаш –  базавий ҳисоблаш миқдорининг **бир юз** эллик бараваридан **икки** юз бараваригача миқдорда жарима ёки бир йилгача озодликни чеклаш ёхуд бир йилгача озодликдан маҳрум қилиш билан жазоланади.  Ўша ҳаракат баданга ўртача оғир шикаст етказилишига сабаб бўлса, –  уч юз олтмиш соатгача мажбурий жамоат ишлари ёки бир йилдан уч йилгача озодликни чеклаш ёхуд бир йилдан уч йилгача озодликдан маҳрум қилиш билан жазоланади.  Ўша ҳаракат баданга оғир шикаст етказилишига ёки бошқа оғир оқибатларга сабаб бўлса, –  уч йилдан беш йилгача озодликни чеклаш ёхуд уч йилдан беш йилгача озодликдан маҳрум қилиш билан жазоланади. |
| **Адлия вазирлиги** | | |
| 128-модда. **Вояга етмаган** шахс билан жинсий алоқа қилиш  **Вояга етмаган шахснинг ўн олти ёшга тўлганлиги айбдорга аён бўлган ҳолда ҳақ эвазига у билан жинсий алоқа қилиш ёки жинсий эҳтиёжни ғайритабиий усулда қондириш, —**  **уч юз соатгача мажбурий жамоат ишлари ёхуд икки йилгача ахлоқ тузатиш ишлари билан ёки бир йилгача озодликни чеклаш ёхуд бир йилгача озодликдан маҳрум қилиш жазоланади.**  Шахснинг ўн олтиёшга тўлмаганлиги айбдорга аён бўлган ҳолда у билан жинсий алоқа қилиш ёки жинсий эҳтиёжни ғайритабиий усулда қондириш –  бир йилдан уч йилгача озодликни чеклаш ёхуд **бир йилдан** уч йилгача озодликдан маҳрум қилиш билан жазоланади.  **Ушбу модданинг иккинчи қисмида назарда тутилган** ҳаракатлар:  а) такроран ёки хавфли рецидивист томонидан;  б) илгари ушбу Кодекснинг 118 ёки 119-моддаларида назарда тутилган жиноятларни содир этган шахс томонидан содир этилган бўлса, –  уч йилдан беш йилгача озодликни чеклаш ёхуд уч йилдан беш йилгача озодликдан маҳрум қилиш билан жазоланади. | 1-модданинг 1-банди билан Жиноят кодексининг 128-моддасига ўзгартириш киритиш таклиф этилиб, бунда вояга етмаган шахснинг **ўн олти ёшга тўлганлиги** айбдорга аён бўлган ҳолда **ҳақ эвазига** у билан жинсий алоқа қилиш ёки жинсий эҳтиёжни ғайритабиий усулда қондириш учун жиноий жавобгарлик белгиланмоқда.  Жиноят кодексининг 128-моддасининг биринчи қисмига мувофиқ шахснинг **ўн олти ёшга тўлмаганлиги** айбдорга аён бўлган ҳолда у билан жинсий алоқа қилиш ёки жинсий эҳтиёжни ғайритабиий усулда қондириш (*лойиҳа билан ушбу қисми модданинг иккинчи қисмига кўчирилмоқда*) учун жавобгарлик белгиланган.  Хорижий давлатлар жиноий қонунчилиги таҳлили шуни кўрсатдики, **Россия Федерацияси** Жиноят кодексининг 134-моддасида, **Қозоғистон Республикаси** Жиноят кодексининг **122-моддасида 16 ёшга тўлмаган шахс билан жинсий алоқа қилиш учун жиноий жавобгарлик белгиланган.**  Ушбу норма Ўзбекистон Республикасида **шахснинг жинс дахлсизлиги 16 ёшгачалигини англатади**, яъни 16 ёшдан катта бўлган шахс билан тарафларнинг ўзаро розилиги асосида жинсий алоқа қилиш учун жавобгарлик белгилаш Жиноий кодекснинг ва айнан 128-модданинг конструкциясига зид ҳисобланади.  Шу билан бирга, мазкур жавобгарликнинг белгиланиши ҳуқуқни қўллаш амалиётида “жабрланувчилар” томонидан ушбу моддадан ғаразли ва бошқа паст мақсадларда фойдаланилишига сабаб бўлиб, **мазкур жиноят таркиби юзасидан асоссиз қўзғатилган жиноят ишларининг сони кўпайишига олиб келади.**  Бундан ташқари, Маъмурий жавобгарлик тўғрисидаги кодекснинг 190-моддасида фоҳишалик билан шуғулланиш учун жавобгарлик белгиланган бўлиб, ушбу **ҳуқуқбузарлик субъекти 16 ёшга тўлган шахс ҳисобланади**. Яъни, таклиф этилаётган янги жавобгарлик тури бўйича очилган жиноят ишида жабраланувчи сифатида жалб қилинган шахс, бир вақтнинг ўзида Маъмурий жавобгарлик тўғрисидаги кодекснинг 190-моддасига асосан ҳуқуқбузар деб топилиб, унга нисбатан маъмурий жазо чораси қўлланилади.  Шунингдек, лойиҳани тайёрлаш учун асос бўлган Чора-тадбирлар режасининг 1-бандида **болалардан фоҳишалик мақсадида фойдаланиш** учун жиноий жавобгарликни **зарурият мавжуд бўлган тақдирда** жорий қилиш кўзда тутилган бўлиб, бунда **жиноятнинг субъекти** сифатида вояга етмаган шахслар билан жинсий алоқа килувчи шахсларни эмас, балки уларни фоҳишалик билан шуғуллантириш орқали улардан бошқа турли мақсадларда фойдаланувчи шахсларни (масалан, қўшмачилик билан шуғулланувчилар) белгилаш назарда тутилган.  Ўз навбатида, Жиноят кодекси 131-моддасининг тўртинчи қисмида **вояга етмаган шахсни жалб қилган ҳолда** қўшмачилик қилиш ёки фоҳишахона сақлаш учун жиноий жавобгарлик белгиланган.  Яъни, чора-тадбирлар режасининг 1-бандида назарда тутилган жиноятни ушбу модда билан квалификация қилиш имконияти мавжуд.  Бундан ташқари, юқоридаги модданинг диспозициясида жиноятнинг объектив томони мавҳум баён этилиб, бу кейинчалик ҳуқуқни қўллаш амалиётида ушбу жиноятнинг квалификациясида қийинчиликларни вужудга келтиради. Хусусан, мазкур моддада жинсий алоқа қилиш ёки жинсий эҳтиёжини ғайритабиий усулда қондириш **ҳақ эвазига** амалга оширилиши назарда тутилган бўлиб, ҳақ эвазига деганда нима назарда тутилаётганлиги ноаниқ бўлиб қолмоқда (масалан, фақат пул шаклида тўланган ҳақ ёки бошқа шаклларда моддий манфаатдор этиш).  Шу боис ҳамда лойиҳада назарда тутилаётган қилмишнинг **ижтимоий хавфлилик даражасини ҳисобга олиб**, мазкур ҳаракатлар учун **тўғридан-тўғри жиноий жавобгарлик белгиланиши мақсадга мувофиқ эмас.**  Юқоридагилардан келиб чиқиб,  ***биринчидан,*** 1-модданинг 1-банди лойиҳадан ортиқча сифатида чиқариб ташланиши;  ***иккинчидан,*** топшириқ мазмунидан келиб чиқиб ҳамда болалар фохишалигидан фойдаланиш ҳолатларига қарши кескин чоралар белгилаш мақсадида Жиноят кодекси 131-моддасининг тўртинчи қисмида вояга етмаган шахсни жалб қилган ҳолда қўшмачилик қилиш ёки фохишахона сақлаш учун белгиланган жиноий жавобгарликнинг санкциясини кучайтириш масаласини кўриб чиқиш лозим. | **Қисман қабул қилинди.**  Қуйидаги мазмундаги 1281-модда билан тўлдирилди:  “**1281-модда.** **Вояга етмаган шахсга моддий қимматликлар бериш ёки уни мулкий манфаатдор этиш эвазига у билан жинсий алоқа қилиш**  **Вояга етмаган шахснинг ўн олти ёшга тўлганлиги айбдорга аён бўлган ҳолда унга моддий қимматликлар бериш ёки уни мулкий манфаатдор этиш эвазига у билан жинсий алоқа қилиш ёки жинсий эҳтиёжни ғайритабиий усулда қондириш,** **шундай ҳаракатлар учун маъмурий жазо қўлланилганидан кейин содир этилган бўлса**, —  **уч юз соатгача мажбурий жамоат ишлари ёхуд икки йилгача ахлоқ тузатиш ишлари билан ёки бир йилгача озодликни чеклаш ёхуд бир йилгача озодликдан маҳрум қилиш жазоланади**”.  АҚШ Меҳнат департаментининг 2019 йил якунлари бўйича “Болалар меҳнатининг энг ёмон шакллари”бўйича (TDA) ҳисоботида Ўзбекистон ЖКнинг 131 ва 135-моддаларида вояга етмаганларни фоҳишаликка жалб қилганлик ёки мажбур қилганлик учун жавобгарлик белгиланиб, болалар иштирокидаги фоҳишаликдан даромад олувчи шахсларга жавобгарлик ўрнатилгани қайд этилган.  Шу билан бирга, ҳисоботда қонунчиликда болалар иштирокидаги шаҳвоний хизматлардан фойдаланган шахсларнинг жиноий жавобгарлиги белгиланмагани баён этилган.  Шунингдек, Жиноят кодекси 131-моддасининг тўртинчи қисмида **вояга етмаган шахсни жалб қилган ҳолда** қўшмачилик қилиш ёки фоҳишахона сақлаш учун белгиланган жиноий жавобгарлик доирасига вояга етмаганларнинг шаҳвоний хизматидан фойдаланган шахслар, яъни улар билан жинсий алоқа қилган шахслар кирмайди.  МЖтК қуйидаги мазмундаги 1901-модда билан тўлдирилди:  “**1901-модда. Вояга етмаган шахсга моддий қимматликлар бериш ёки уни мулкий манфаатдор этиш эвазига у билан жинсий алоқа қилиш**  **Вояга етмаган шахснинг ўн олти ёшга тўлганлиги айбдорга аён бўлган ҳолда унга моддий қимматликлар бериш ёки уни мулкий манфаатдор этиш эвазига у билан жинсий алоқа қилиш ёки жинсий эҳтиёжни ғайритабиий усулда қондириш, —**  **базавий ҳисоблаш миқдорининг етти бараваридан ўн бараваригача миқдорда жарима солишга ёки ўн беш суткагача муддатга маъмурий қамоққа олишга сабаб бўлади**”. |
| **1483-модда.** **Вояга етмаган шахсни меҳнатга мажбурлаш**  **Вояга етмаган шахсни унинг соғлиғига, хавфсизлигига ёки ахлоқ-одобига зиён етказиши мумкин бўлган меҳнатга мажбурлаш –**  **базавий ҳисоблаш миқдорининг бир юз эллик бараваридан икки юз бараваригача миқдорда жарима ёки бир йилгача озодликни чеклаш ёхуд бир йилгача озодликдан маҳрум қилиш билан жазоланади.**  **Ўша ҳаракат баданга ўртача оғир шикаст етказилишига сабаб бўлса, –**  **уч юз олтмиш соатгача мажбурий жамоат ишлари ёки бир йилдан уч йилгача озодликни чеклаш ёхуд бир йилдан уч йилгача озодликдан маҳрум қилиш билан жазоланади.**  **Ўша ҳаракат баданга оғир шикаст етказилишига ёки бошқа оғир оқибатларга сабаб бўлса, –**  **уч йилдан беш йилгача озодликни чеклаш ёхуд уч йилдан беш йилгача озодликдан маҳрум қилиш билан жазоланади.** | 1-модданинг 2-банди билан Жиноят кодексини 1483-модда билан тўлдириш таклиф этилиб, бунда **вояга етмаган шахсни меҳнатга мажбурлаш** учун жиноий жавобгарлик белгиланиши кўзда тутилмоқда.  Таъкидлаш лозимки, Жиноят кодекси 1482-моддасида **вояга етмаган шахсни** меҳнатга маъмурий тарзда мажбурлаш **маъмурий жазо қўлланилганидан кейин** содир этилганганлиги учун **жиноий жавобгарлик белгиланган.**  Яъни, лойиҳада назарда тутилаётган жиноятни Жиноят кодексининг 1482-моддаси билан квалификация қилиш мумкин.  Шу билан бирга, лойиҳани тайёрлаш учун асос бўлган чора-тадбирлар режасининг 4-бандида вояга етмаган шахсни меҳнатга мажбурлаш учун янги жиноий жавобгарлик белгилаш эмас, **балки мажбурий меҳнатга жалб қилиш билан боғлиқ биринчи ҳуқуқбузарлик учун жиноий жавобгарлик белгилаш** назарда тутилган. Яъни, вояга етмаган шахсни меҳнатга мажбурлаш учун **тўғридан-тўғри жиноий жавобгарликни ўрнатиш** Жиноят кодексининг 1482-моддасига ўзгартириш ва қўшимчалар киритиш орқали амалга оширилиши мумкин.  Юқоридагиларни инобатга олиб, лойиҳада:  ***биринчидан,*** Жиноят кодекси 1482-моддасининг иккинчи қисмидан маъмурий преюдиция чиқариб ташланишини белгиловчи норма акс эттирилиши;  ***иккинчидан,*** Маъмурий жавобгарлик тўғрисидаги кодекснинг 51-моддасининг иккинчи қисми чиқариб ташланишини;  ***учинчидан,*** таклиф этилаётган 1483-модда ортиқча сифатида чиқариб ташланиши зарур. | **Қабул қилинди.**  Ушбу модда лойиҳадан чиқарилди.  ЖКнинг 1482-моддаси (Меҳнатга маъмурий тарзда мажбурлаш) иккинчи қисми қуйидаги таҳрирда баён этилди:  “Худди шундай ҳаракат вояга етмаган шахсга нисбатан содир этилган бўлса, —  базавий ҳисоблаш миқдорининг бир юз эллик бараваридан икки юз бараваригача миқдорда жарима ёки уч йилгача муайян ҳуқуқдан маҳрум қилиш ёки уч йилгача ахлоқ тузатиш ишлари билан жазоланади”.  МЖтКнинг 51-моддаси иккинчи қисми чиқарилди. |
| 2161-модда. Ғайриқонуний жамоат бирлашмалари ва диний ташкилотлар фаолиятида қатнашишга ундаш  Ўзбекистон Республикасида ғайриқонуний жамоат бирлашмалари ва диний ташкилотлар, оқимлар, секталар фаолиятида қатнашишга ундаш, шундай ҳаракатлар учун маъмурий жазо қўлланилганидан кейин содир этилган бўлса, –  базавий ҳисоблаш миқдорининг йигирма беш бараваридан эллик бараваригача миқдорда жарима ёки уч юз олтмиш соатгача мажбурий жамоат ишлари ёки уч йилгача ахлоқ тузатиш ишлари ёхуд бир йилдан уч йилгача озодликни чеклаш ёки уч йилгача озодликдан маҳрум қилиш билан жазоланади.  **Ўша ҳаракатлар вояга етмаган шахсга нисбатан содир этилган бўлса, –**  **уч йилдан беш йилгача озодликни чеклаш ёки уч йилдан беш йилгача озодликдан маҳрум қилиш билан жазоланади.** | 1-модданинг 3-банди билан Жиноят кодексининг 2161-моддаси янги иккинчи қисм билан тўлдирилиб, алоҳида ижтимоий хавфли қилмиш учун жиноий жавобгарлик белгилаш таклиф этилмоқда.  Бироқ, Жиноят кодексига киритилиши таклиф этилаётган 2161-модданинг иккинчи қисмида кўзда тутилаётган ҳуқуқбузарлик юзасидан дастлабки тергов ёки суриштирув олиб борувчи органни белгилаш масаласи бўйича **Жиноят-процессуал кодексига тегишли ўзгартириш ва қўшимчалар киритиш масаласи** лойиҳада кўзда тутилмаган.  Ўз навбатида, Жиноят-процессуал кодексида Жиноят кодекси 2161-моддасида белгиланган жиноят бўйича **дастлабки тергов ёки суриштирув олиб борувчи орган назарда тутилмаган.**  Шу боис, Жиноят-процессуал кодексига таклиф этилаётган 2161-модда бўйича қайси орган суриштирув (дастлабки тергов) олиб бориши юзасидан ўзгартиришлар киритилиши лозим. | **Қабул қилинди.**  ЖПКнинг 345-моддаси бешинчи қисми “**2161-моддаси иккинчи қисмида**” сўзлари билан тўлдирилди. |