Ўзбекистон Республикаси Вазирлар Маҳкамасининг “Ёшлар ва хотин-қизларни касб-ҳунар ва тадбиркорликка ўқитиш дастурларини самарали амалга ошириш ва уларнинг тадбиркорлик фаолияти учун микрокредитлар ажратиш чора-тадбирлари тўғрисида”ги қарори лойиҳасини (ID-25232 (V-1) кўриб чиқиш натижалари бўйича қуйидагилар таклиф этилади:

**I.** Қарор лойиҳасининг 1-иловаси бўйича.

1. Қарор лойиҳасининг 1-иловасида келтирилган Ёшлар ва хотин-қизларни касб-ҳунар ва тадбиркорликка ўқитиш дастурларида иштирок этувчи нодавлат таълим ташкилотлари электрон реестрини шакллантириш ҳамда уларнинг ўқитишга сарфланган харажатларини компенсация қилиш тартиби тўғрисидаги Низом тасдиқланиши белгиланмоқда.

Низом лойиҳасининг 2-банди тўртинчи хатбошисида “**тадбиркорлик кўникмаларини шакллантириш**” ва “**имтиёзли кредит**” тушунчаларига таъриф берилган бўлсада, ушбу тушунчалар низом матнида келтирилмагани сабабли ушбу тушунчаларга таърифлар чиқариб ташланиши лозим.

**2.**Микрокредитлаш дастурида иштирок этиш учун ўқув курслари битирувчилари билан бир қаторда молиявий билимларга эга ёшлар ва хотин-қизларга ҳам тенг имконият яратиш мақсадида 2-банднинг тўққизинчи хатбошисидан кейин қўшимча хатбоши сифатида қуйидаги жумалани киритиш мақсадга мувофиқ:

**“имтиҳон** **–**ўқув курслари битирувчилари ёки тўғридан-тўғри Олий мактабга ёки унинг ҳудудий филиалларига мурожаат қилган ёшлар ва хотин-қизларнинг молиявий савдхонлиги бўйича билимини баҳолашнинг миллий тест тизими;”

Шу муносабат билан 2-бандда келтирилган “махсус сертификат” тушунчасига таърифни қуйидаги таҳрирда баён этиш мақсадга мувофиқ:

“**махсус сертификат** – якуний имтиҳон натижаларига кўра 71 балл   
ва ундан юқори балл тўплаган ёшлар ва хотин-қизларга тақдим этиладиган малакавий ҳужжат;”

**3**. Ўқув курсларида иштирок этган ёшлар ва хотин-қизларни ўқитиш учун сарфланган харажатларнинг маълум қисми фақатгина электрон реестрга киритилган ННТларга компенсация қилинишини инобатга олиб, бу борада амалиётда тушунмовчиликлар келиб чиқишининг олдини олиш мақсадида 2-бандда “компенсация” тушунчасига берилган таърифни қуйидаги таҳрирда баён этиш мақсадга мувофиқ:

“**компенсация** – электрон реестрга киритилган нодавлат таълим ташклотларига махсус сертификатга эга бўлган ўқув курслари битирувчиларини ўқитиш учун сарфланган харажатларнинг маълум бир қисмини қоплаш мақсадида тўланадиган маблағ;”.

**4**. Ўзбекистон Республикаси Президенти раҳбарлигида 2020 йил  
8 октябрь куни кенгайтирилган тарзда ўтказилган видеоселектор йиғилишининг 79-сон баёни 31-банди еттинчи ва саккизинчи хатбошиларида “Ёшлар дафтари” ва “Аёллар дафтари” бўйича натижадорликни таъминлаш бўйича Ўзбекистон Республикаси Ёшлар ишлари агентлиги ҳамда Маҳалла   
ва оилани қўллаб-қувватлаш вазирлиги масъул этиб белгиланган.

Шу сабабли, қарор лойиҳасининг 1-иловасини қуйидаги мазмундаги янги банд билан тўлдириш мақсадга мувофиқ:

“Ёшлар ва хотин-қизларни касб-ҳунар ва тадбиркорликка ўқитиш дастурларида иштирок этувчи нодавлат таълим ташкилотларига:

“Ёшлар дафтари”га киритилган ёшларни ўқитиш бўйича – Ёшлар ишлари агентлигининг ҳудудий бошқармалари;

“Аёллар дафтари”га киритилган хотин-қизларни ўқитиш бўйича – Маҳалла ва оилани қўллаб-қувватлаш вазирлигининг ҳудудий бошқармалари томонидан тавсиянома берилиши мумкин”.

**5.** Ўзбекистон Республикаси Президентининг 2020 йил 13 октябрдаги ПҚ–4862-сон “Аҳолини тадбиркорликка жалб қилиш тизимини такомиллаштириш ва тадбиркорликни ривожлантиришга доир қўшимча чора-тадбирлар тўғрисида”ги қарорининг 2-банди учинчи хатбошида нодавлат нотижорат ташкилотлари ва фуқаролик жамиятининг бошқа институтларини қўллаб-қувватлаш жамоат фонди ҳудудларда аҳолининг тадбиркорликка қизиқишини ва манфаатдорлигини оширишга қаратилган тадбирларни амалга ошириш жараёнида нодавлат нотижорат ташкилотларининг фаол иштирокини таъминлаш назарда тутилган.

Шу боис, ўқув дастурини амалга ошириш ва ўқув курсларини ташкил этишда нодавлат нотижорат ташкилотларининг фаол иштирокини таъминлаш мақсадида, қарор лойиҳасининг 1-иловасини қуйидаги мазмундаги янги банд билан тўлдириш таклиф этилади:

“Тадбиркорликни ривожлантириш агентлиги, Олий мактаб, Ёшлар ишлари агентлиги, Маҳалла ва оилани қўллаб-қувватлаш вазирлиги ва уларнинг ҳудудий бўлимлари Фуқаролик жамиятининг бошқа институтларини қўллаб-қувватлаш жамоат фонди билан биргаликда ёшлар ва хотин қизларни касб-ҳунар ва тадбиркорликка ўқитиш дастурларида нодавлат нотижорат ташкилотларининг фаол иштирокини таъминлаш бўйича тарғибот-ташвиқот ишларини амалга оширади”.

**6.** Ўзбекистон Республикаси Президентининг 2020 йил 13 октябрдаги ПҚ–4862-сон қарорининг 4-бандида Тадбиркорликни ривожлантириш агентлиги Бизнес ва тадбиркорлик олий мактаби билан биргаликда:

2020 йил 15 ноябрдан бошлаб аҳолини касб-ҳунар ва тадбиркорликка ўқитиш дастурларида иштирок этувчи нодавлат таълим ташкилотлари электрон реестрини шакллантириб борсин ва унинг ошкоралигини таъминлаши;

2022 йил 1 январдан хорижий экспертларни жалб қилган ҳолда халқаро стандартлар, шу жумладан Халқаро меҳнат ташкилоти ва бошқа халқаро ташкилотларнинг тадбиркорликка ўқитиш дастурлари ва тизими асосида Тадбиркорликка ўқитишнинг ягона тизимини ишга тушириши белгиланган.

Шу боис, ўқув дастурини амалга ошириш ва ўқув курсларини ташкил этишда нодавлат таълим ташкилотлар томонидан йил давомида иштирок этишлари ва тўғридан-тўғри мурожаат қилишларига имконият яратиш мақсадида, қарор лойиҳаси 1-иловасининг 4-бандини қуйидаги таҳрирда баён этиш мақсадга мувофиқ:

“4. Олий мактабнинг ҳудудий филиаллари томонидан тегишлилиги бўйича Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликлари (кейинги ўринларда – ҳокимликлар) билан биргаликда НТТларнинг ёшлар ва хотин-қизларни касб-ҳунар ва тадбиркорликка ўқитиш дастурларида иштирок этиш хоҳиш-истагини ўрганади ва уларнинг рўйхатини йилнинг ҳар чораги якунига қадар Олий мактабга дастлабки реестрни шакллантириш учун тақдим этади”.

Шунингдек, қарор лойиҳаси 6-бандидаги “ҳар йили 1 ноябрга қадармаҳаллий ҳокимликларга” сўзларини “Олий мактабга” сўзлари билан алмаштириш таклиф этилади.

Шу билан бирга, қарор лойиҳасининг 1-иловасини қуйидаги мазмундаги янги банд билан тўлдириш таклиф этилади:

“Ёшлар ва хотин-қизларни касб-ҳунар ва тадбиркорликка ўқитиш дастурларида иштирок этиш истагидаги ННТлар электрон реестрга киритишни сўраб мустақил равишда тўғридан-тўғри Олий мактабга ёки унинг ҳудудий филиалларига мурожаат қилишлари мумкин.

Бунда, мазкур Низомнинг \_\_\_, \_\_\_\_-бандларида назарда тутилган маълумотлар ва ҳужжатлар тақдим этилиши лозим”.

**7.** Қарор лойиҳаси 1-иловасининг 7-банди иккинчи хатбошисидаги “киритилмайди” сўзидан кейин “ва бир иш куни ичида бу ҳақда ННТ ёзма шаклда хабардор қилинади ва тақдим этилган ҳужжатлар қайтарилади” сўзлари билан тўлдириш мақсадга мувофиқ.

Шунингдек, ушбу бандни қуйидаги мазмундаги учинчи ва тўртинчи хатбошилар билан тўлдириш мақсадга мувофиқ:

“ННТлар томонидан камчиликлар бартараф этилгандан сўнг такроран мурожаат қилишга ҳақли.

Такрор тақдим этилган ҳужжатлар ушбу Низомнинг \_\_\_, \_\_\_-бандларида белгиланган тартибда қайта кўриб чиқилади”.

**8.** Ёшлар ва хотин-қизларни касб-ҳунар ва тадбиркорликка ўқитиш дастурларида иштирок этиш истагидаги ННТлар электрон реестрга киритишни сўраб мустақил равишда тўғридан-тўғри Олий мактабга ёки унинг ҳудудий филиалларига мурожаат қилишлари мумкинлигини инобатга олиб қарор лойиҳаси 1-иловасининг 8-бандини қуйидаги таҳрирда баён этиш таклиф этилади:

“8. Рўйхатларга киритилган ёки тўғридан-тўғри мурожаат қилган НТТларнинг 5, 6-бандларда қайд этилган кўрсаткич ва талабларга жавоб бериши ҳамда уларни электрон реестрга киритишнинг мақсадга мувофиқ ёки мувофиқ эмаслиги Олий мактабнинг ҳудудий филиаллари томонидан бевосита жойига чиққан ҳолда ўрганиб чиқилади.

Олий мактаб ҳудудий филиалларининг ўрганиш натижаларини умумлаштириш асосида, ўн иш куни ичида Олий мактаб томонидан НТТларнинг электрон реестри шакллантирилади ҳамда ваколатли давлат органи билан келишилган ҳолда тасдиқланади.

Электрон реестр ваколатли давлат органи ва Олий мактабнинг веб-саҳифаларига жойлаштирилади.

Тасдиқланган реестрга Олий мактабнинг ҳудудий филиалларининг ҳокимликлар билан келишилган тақдимномаси асосида, ваколатли давлат органи ва Олий мактаб томонидан ўзгартириш ҳуқуқига эга”.

**9.** Қарор лойиҳаси 1-иловасининг 11-банди иккинчи хатбошисидаги “тадбиркорлик асослари” сўзидан кейин “молиявий саводхонлик, бухгалтерия, маркетинг, брендинг, банк, суғурта, меҳнат ва бошқа соҳалар” сўзлари билан тўлдириш мақсадга мувофиқ.

**10**. Бизнес лойиҳасини банк томонидан молиялаштирилиши учун махсус сертификатга эга бўлиш имкониятини ўқув курслари тингловчилари (битирувчилари) билан бир қаторида ўқув курсларида иштирок этишга шароити бўлмаган ёки тегишли касб-ҳунар ва тадбиркорлик кўникмасига, молиявий билимга эга бўлган ёшлар ва хотин-қизларга ҳам бериш мақсадида қарор лойиҳаси 1-иловасининг 15-бандини қуйидаги таҳрирда баён этиш мақсадга мувофиқ:

“15. Ўқув курслари якунларига кўра Олий мактабнинг ҳудудий филиаллари ва Ёшлар ишлари агентлигининг ҳудудий бошқармалари томонидан замонавий ахборот технологиялари воситаларини қўллаган ҳолда он-лайн режимда молиявий савдхонлик билимини баҳолаш бўйича имтиҳон ўтказилади”.

**11**. Бундан ташқари, қарор лойиҳасининг 1-иловасини қуйидаги мазмундаги янги банд билан тўлдириш таклиф этилади:

“Имтиҳонда ўқув курслари битирувчилари ёки тўғридан-тўғри Олий мактабга мурожаат қилган ёшлар ва хотин-қизлар иштирок этади”.

“Ўқув курсларида ўқимасдан тўғридан-тўғри Олий мактабга мурожаат қилган ёшлар ва хотин-қизлар учун имтиҳон топшириш пулли ҳисобланади. Тўғридан-тўғри имтиҳон топшириш учун мурожаат қилган ёшлар ва хотин-қизлардан базавий ҳисоблаш миқдорининг 0,5 (ярим) баравари миқдорида Ёшлар ишлари агентлиги ҳисобига воситачилик ҳақи ундирилади.

Воситачилик ҳақи ҳисобидан шакллантирилган маблағлар имтиҳон жараёнида замонавий ахборот технологияларини жорий этиш, ўқув дастурларини такомиллаштириш ҳамда нодавлат таълим ташкилотлари фаолиятини ривожлантиришни қўллаб-қувватлаш мақсадларига йўналтирилади”.

**12.** Қарор лойиҳаси 1-иловасининг 1-боби 2-бандида қўшимча сифатида “имтиҳон” тушунчаси киритилаётганлиги сабабли, 1-илованинг 16-бандини қуйидаги таҳрирда баён этиш мақсадга мувофиқ:

“16. Имтихон саволномалари Олий мактаб ва “Микрокредитбанк” АТБ томонидан ўқув дастурига асосан ишлаб чиқилади”.

**13.** Қарор лойиҳаси 1-иловасининг 17-бандидаги “Тест синовларидамаксимал балл”сўзларини “Имтиҳоннинг энг юқори балли” сўзлари билан алмаштириш лозим.

**14.** Ўзбекистон Республикаси Президентининг 2020 йил 13 октябрдаги ПҚ–4862-сон қарорининг 5-бандида “Микрокредитбанк” АТБ томонидан нодавлат таълим ташкилотлари махсус сертификатини олган:

тадбиркорлик ташаббусига эга жисмоний шахслар, шу жумладан ёшлар ва хотин-қизларга ўз бизнесини ташкил этиш учун 33 миллион сўмгача бўлган миқдордаги микрокредитлар таъминотсиз ажратилади;

микрофирма ва кичик корхона таъсис этган шахсларга учинчи шахс кафиллиги, суғурта полислари, кредит ҳисобига сотиб олинаётган мол-мулклар гарови, Тадбиркорлик фаолиятини қўллаб-қувватлаш давлат жамғармасининг кафиллиги ва қонун ҳужжатларида назарда тутилган бошқа таъминот турлари асосида 225 миллион сўмгача миқдорда микрокредитлар ажратилади.

Бунда микрокредитлар 3 йил муддатгача 6 ойгача имтиёзли давр билан Марказий банкнинг асосий ставкасида ажратилиши белгиланган.

Шу сабабли, қарор лойиҳаси 1-иловасининг 19-бандини қуйидаги таҳрирда баён этиш мақсадга мувофиқ:

“19. Махсус сертификат эга бўлган ёшлар ва хотин-қизларга ўз бизнесини ташкил этиш учун Ўзбекистон Республикаси Президентининг “Аҳолини тадбиркорликка жалб қилиш тизимини такомиллаштириш ва тадбиркорликни ривожлантиришга доир қўшимча чора-тадбирлар тўғрисида” 2020 йил 13 октябрдаги ПҚ–4862-сон қарорига асосан “Микрокредитбанк” АТБ томонидан қуйидаги тартибга асосан микрокредитлар ажратилади:

тадбиркорлик ташаббусига эга жисмоний шахслар, шу жумладан ёшлар ва хотин-қизларга ўз бизнесини ташкил этиш учун 33 миллион сўмгача бўлган миқдордаги микрокредитлар таъминотсиз;

микрофирма ва кичик корхона таъсис этган шахсларга учинчи шахс кафиллиги, суғурта полислари, кредит ҳисобига сотиб олинаётган мол-мулклар гарови, Тадбиркорлик фаолиятини қўллаб-қувватлаш давлат жамғармасининг кафиллиги ва қонун ҳужжатларида назарда тутилган бошқа таъминот турлари асосида 225 миллион сўмгача миқдорда.

Бунда микрокредитлар 3 йил муддатгача 6 ойгача имтиёзлидавр билан Марказий банкнинг асосий ставкасида ажратилади.”

**15**. Ўқув курси харажатларининг компенсация қилинмайдиган қисми бўйича тўловчини ва тўлов муддатларини аниқ белгилаш мақсадида, қарор лойиҳасининг 1-иловасини қуйидаги мазмундаги янги банд билан тўлдириш таклиф этилади:

“Ўқув курси бўйича харажатларнинг қолдиқ қисми касб-ҳунар ва тадбиркорликка ўқиш истагидаги ёшлар ва хотин-қизлар томонидан ўқув курси бошида шартномага асосан тўланади”.

**16.** Ўзбекистон Республикаси Президентининг 2020 йил 13 октябрдаги ПҚ–4862-сон қарорининг 11-бандида Тадбиркорликни ривожлантириш агентлиги Таълим сифатини назорат қилиш давлат инспекцияси ва Адлия вазирлиги билан биргаликда бир ой муддатда аҳолини касб-ҳунар ва тадбиркорликка ўқитиш дастурларида иштирок этувчи нодавлат таълим ташкилотлари электрон реестрини шакллантириш ҳамда уларнинг ўқитишга сарфланган харажатларини компенсация қилиш тартибини тасдиқлаш учун Вазирлар Маҳкамасига киритиши. Бунда, шу жумладан қуйидагилар назарда тутиши:

нодавлат касб-ҳунар таълими ташкилотлари ва мутасадди идоралар ўртасида ўқувчиларнинг давоматини реал вақт режимида мониторинг қилиш, махсус сертификатга эга битирувчилар тўғрисида маълумотлар олиш имкониятини берувчи идоралараро электрон ҳамкорликни жорий этиш;

нодавлат касб-ҳунар таълими ташкилотлари фаолиятини энг асосий мезон сифатида уларнинг натижадорлиги, шу жумладан махсус сертификат олган битирувчиларнинг тадбиркорлик ва касб-ҳунар бўйича фаолиятини бошлаганлигидан келиб чиққан ҳолда баҳолаб бориш;

компенсация тақдим этишда ошкоралик ва ҳаққонийликни таъминлаш, мазкур жараёнда турли хил суиистеъмолликлар қилинишининг олдини олишга қаратилган коррупцияга қарши курашиш комплаенс назорат тизимини яратиш белгиланган.

Шу сабабли, қарор лойиҳаси 1-иловасининг 21-бандини қуйидаги таҳрирда баён этиш мақсадга мувофиқ:

“21. Ўқув курсларини тамомлаган ва махсус сертификатга эга бўлган битирувчиларга касб-ҳунар ва тадбиркорликка ўқитиш бўйича сарфлаган харажатларини қоплаб бериш учун НТТлар томонидан Жамғармага мурожаат киритилади ва қуйидаги ҳужжатлар илова қилинади:

ННТ ва тинловчи ўртасида тузилган шартнома нусхаси;

ўқитиш харажатларининг қолдиқ қисми учун битирувчи томонидан амалга оширилган тўлов квитанциялари нусхаси.

Шартнома тузилган кундан бошлаб уч иш куни мобайнида Жамғарма томонидан НТТга белгиланган компенсация маблағлари ўтказиб берилади”.

**II. Қарор лойиҳасининг 2-иловаси бўйича.**

**1.** Ўзбекистон Республикаси Президентининг 2020 йил 13 октябрдаги ПҚ–4862-сон қарорининг 5-бандида махсус сертификатини олган ёшлар ва хотин-қизларга микрокредитлар ажратилиши белгиланганлигини инобатга олиб, қарор лойиҳаси 2-иловасининг 2-банди:

а) иккинчи хатбошисини қуйидаги таҳрирда баён этиш мақсадга мувофиқ:

“**қарз олувчилар** – махсус сертификатга эга бўлган тадбиркорлик фаолияти билан шуғулланиш истагидаги ёшлар ва хотин-қизлар;”

б) микрокредитлаш дастурида иштирок этиш учун ўқув курслари битирувчилари билан бир қаторда молиявий билимларга эга ёшлар ва хотин қизларга ҳам тенг имконият яратиш мақсадида, бешинчи хатбошисини қуйидаги таҳрирда баён этиш мақсадга мувофиқ:

**“махсус сертификат** – якуний имтихон натижаларига кўра 71 балл ва ундан юқори балл тўплаган ёшлар ва хотин қизларга тақдим этиладиган малакавий ҳужжат”.

в) қуйидаги мазмундаги янги хатбошилар билан тўлдириш таклиф этилади:

**“электрон реестр**– ёшлар ва хотин-қизларни касб-ҳунар ва тадбиркорликка ўқитиш дастурларида иштирок этувчи нодавлат таълим ташкилотлари, уларнинг ўқувчилари ва битурувчилари тўғрисидаги тўлиқ ва аниқ маълумотларни ўзида жамлайдиган, ваколатли давлат органи томонидан шаклантириладиган электрон ахборот тизими;

**имтиҳон** **–**ўқув курслари битирувчилари ёки тўғридан-тўғри Олий мактабга ёки унинг ҳудудий филиалларига мурожаат қилган ёшлар ва хотин қизларнинг молиявий савдхонлиги бўйича билимини баҳолашнинг миллий тест тизими;”

**“микрокредит**– махсус сертификатга эга ёшлар ва хотин қизларга “Микрокредитбанк” АТБ томонидан ажратиладиган имтиёзли кредитлар”.

**2.** Микрокредитлаш дастурида иштирок этиш учун ўқув курслари битирувчилари билан бир қаторда молиявий билимларга эга ёшлар ва хотин-қизларга ҳам тенг имконият яратиш мақсадида, қарор лойиҳаси 2-иловасининг 3 ва 4-бандларини қуйидаги таҳрирда баён этиш мақсадга мувофиқ:

“3. Мазкур Низомга мувофиқ, кредит маблағлари махсус сертификатга эга қарз олувчиларга Жамғарма билан банк ўртасида тузилган Бош келишувга асосан ажратиладиган маблағлар доирасида берилади.

4. Микрокредитларнинг ўз вақтида ажратилишини таъминлаш ва махсус сертификат олган шахслар тўғрисида маълумот алмашиш мақсадида, Банк ваколатли давлат органи микрокредитлаш дастурларида иштирок этаётган касб-ҳунар ва тадбиркорликка ўқитиш бўйича нодавлат таълим ташкилотлари электрон реестри билан электрон ахборот алмашинуви тизимини йўлга қўяди”.

**3.**Ўзбекистон Республикаси Президентининг 2020 йил 13 октябрдаги ПҚ–4862-сон қарорининг 5-бандида “Микрокредитбанк” АТБ томонидан нодавлат таълим ташкилотлари махсус сертификатини олган:

тадбиркорлик ташаббусига эга жисмоний шахслар, шу жумладан ёшлар ва хотин-қизларга ўз бизнесини ташкил этиш учун 33 миллион сўмгача бўлган миқдордаги микрокредитлар таъминотсиз ажратилади;

микрофирма ва кичик корхона таъсис этган шахсларга учинчи шахс кафиллиги, суғурта полислари, кредит ҳисобига сотиб олинаётган мол-мулклар гарови, Тадбиркорлик фаолиятини қўллаб-қувватлаш давлат жамғармасининг кафиллиги ва қонун ҳужжатларида назарда тутилган бошқа таъминот турлари асосида 225 миллион сўмгача миқдорда микрокредитлар ажратилади.

Бунда микрокредитлар 3 йил муддатгача 6 ойгача имтиёзли давр билан Марказий банкнинг асосий ставкасида ажратилиши белгиланган.

Шу боис, қарор лойиҳаси 2-иловасининг 7-банди иккинчи ва учинчи хатбошиларини қуйидаги таҳрирда баён этиш мақсадга мувофиқ:

“тадбиркорлик ташаббусига эга жисмоний шахслар, хусусан ёшлар ва хотин-қизларга ўз бизнесини ташкил этиш учун 33 миллион сўмгача бўлган миқдорда;

микрофирма ва кичик корхона таъсис этган шахсларга 225 миллион сўмгача миқдорда микрокредитлар ажратилади”.

**4.** Қарор лойиҳаси 2-иловасининг 20-бандидаги “қарз олувчиларга” сўзларидан олдин “жисмоний шахс бўлган” сўзлари билан тўлдириш мақсадга мувофиқ.

**III. Қарор лойиҳасининг 3-иловаси бўйича.**

**1.** Қарор лойиҳасининг 3-иловасида келтирилган “Ёшлар ва хотин-қизларни тадбиркорликка ўқитиш ва унга жалб қилиш лойиҳаларини амалга оширадиган нодавлат нотижорат ташкилотларини давлат томонидан қўллаб-қувватлаш тартиби тўғрисидаги Низом” лойиҳаси 3-иловасининг 3-банди:

а) биринчи хатбошисини қуйидаги таҳрирда баён этиш:

“Агентлик томонидан мазкур Низомнинг 2-бандида назарда тутилган маблағлар ҳисобидан қарз ажратиш ННТлар орасида очиқ танлов асосида амалга оширилади.

б) иккинчи хатбошини Ёшлар ишлар ишлари агентлиги ва мустақил экспертлар сўзлари билан тўлдириш таклиф этилади.

**3.** Қарор лойиҳаси 3-иловасининг 3-бандини қуйидаги мазмундаги янги хатбоши билан тўлдириш мақсадга мувофиқ:

“Устав ҳужжатларида ёшлар ва хотин-қизларни тадбиркорликка ўқитишни ташкил этиш бўйича фаолият турининг мавжудлиги;”.

**4.** Ўзбекистон Республикаси Президентининг 2020 йил 13 октябрдаги  
ПҚ–4862-сон қарорининг 13-бандига мувофиқ, қарор лойиҳаси   
3-иловасини қуйидаги мазмундаги янги банд билан тўлдириш таклиф этилади:

“Агентлик ННТлар ўртасида танловни ошкоралик ва очиқ-ойдинликни таъминлаш принциплари асосида амалга оширади, нодавлат нотижорат ташкилотларига бериладиган маблағлардан белгиланган мақсадда фойдаланилишини таъминлайди”.

**5.** Ўзбекистон Республикаси Президентининг 2020 йил 13 октябрдаги  
ПҚ–4862-сон қарорининг 13-банди олтинчи хатбошига мувофиқ нодавлат нотижорат ташкилотларига қарз ажратиш бўйича танловларни эълон қилишда танловда қатнашиш имкониятини вақт билан чекламаслик ҳамда ННТлар орасида рақобат муҳитини шакллантириш мақсадида, қарор лойиҳаси 3-иловасининг 5-бандини қуйидаги таҳрирда баён этиш мақсадга мувофиқ:

“5. Агентлик томонидан ҳар йили 1 январга қадар февраль-июнь ойлари   
ва 1 июлга қадар август-декабрь ойлари давомида амалга ошириладиган лойиҳалар учун танловлар эълон қилинади.

Танловлар бўйича эълонлар ва маълумотлар Агентликнинг веб-саҳифасида ҳамда оммавий ахборот воситаларида ёритиб борилади.”.

**6.** Қарор лойиҳаси 3-иловасининг 6-бандини қуйидаги таҳрирда баён этиш таклиф этилади:

“6. Танловлар 20 кун давомида ўтказилиб, Танлов комиссияси хулосаси асосида ғолиб деб топилган ННТлар билан ижтимоий шериклик бўйича шартнома тузиш учун Агентлик томонидан Жамғармага тавсиянома тақдим этилади.”.

**7.** Ўзбекистон Республикаси Президентининг 2020 йил 13 октябрдаги  
ПҚ–4862-сон қарорининг 13-бандининг тўртинчи хатбошида нодавлат нотижорат ташкилотлари ўзларига ажратилган қарзнинг бир қисмини микрокредит ташкилотларига шартнома асосида ресурс сифатида жойлаштириши белгиланган.

Қарор лойиҳаси 3-иловасининг 10-бандини қуйидаги таҳрирда баён этиш мақсадга мувофиқ:

“10. ННТлар ўзларига ажратилган қарзнинг бир қисмини микрокредит ташкилотларига шартнома асосида ресурс сифатида ҳамда ёшлар ва хотин-қизларга микроқарзлар ажратиш мақсадида кредит линияларини очиш учун жойлаштиради.”.

**8**. Қарор лойиҳаси 3-иловасининг 11-бандидаги “ННТларга тақдим этиладиган қарз” сўзларини “ННТлар томонидан жойлаштирилган ресурс” сўзлари билан алмаштириш таклиф этилади.

**9**. Қарор лойиҳаси 3-иловасининг 14-бандини қуйидаги таҳрирда баён этиш таклиф этилади:

“14. Агентлик танлов натижалари, нодавлат нотижорат ташкилотлари фаолиятини қўллаб-қувватлаш доирасида ажратилган маблағларнинг тақсимланиши ҳамда ишлатилиши тўғрисидаги ҳисоботни ҳар йили оммавий ахборот воситаларида эълон қилади”.