**ТОШКЕНТ ДАВЛАТ ЮРИДИК УНИВЕРСИТЕТИ ҲУЗУРИДАГИ ИЛМИЙ ДАРАЖАЛАР БЕРУВЧИ DSc.07/30.12.2019.Yu.22.02   
РАҚАМЛИ ИЛМИЙ КЕНГАШ**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ТОШКЕНТ ДАВЛАТ ЮРИДИК УНИВЕРСИТЕТИ**

**ШИРИНОВ ДЖАХОНГИР ДЖАББАРОВИЧ**

**ЎЗБЕКИСТОНДА ФУҚАРОЛИК ЖАМИЯТИ ИНСТИТУТИ СИФАТИДА НОДАВЛАТ НОТИЖОРАТ ТАШКИЛОТЛАРИ ФАОЛИЯТИНИ ТАШКИЛ ЭТИШНИНГ ҲУҚУҚИЙ**

**АСОСЛАРИ**

**12.00.02. – Конституциявий ҳуқуқ. Маъмурий ҳуқуқ.**

**Молия ва божхона ҳуқуқи**

**юридик фанлар бўйича фалсафа доктори (PhD) диссертацияси АВТОРЕФЕРАТИ**

**Тошкент – 2020**

**УДК: УЎК: 347.471(043.5)(575.1)**

**Фалсафа доктори (PhD) диссертацияси автореферати мундарижаси**

**Оглавление автореферата диссертации доктора философии (PhD)**

**Contents of the abstract of the dissertation of the Doctor of Philosophy (PhD)**

**Ширинов Джахонгир Джаббарович**

Ўзбекистонда фуқаролик жамияти институти сифатида   
нодавлат нотижорат ташкилотлари фаолиятини ташкил   
этишнинг ҳуқуқий асослари …............................................................................ 3

**Ширинов Джахонгир Джаббарович**

Правовые основы организации деятельности негосударственных некоммерческих организаций как институт гражданского общества в Узбекистане .......................................................................................................... 23

**Shirinov Djakhongir Djabbarovich**

Legal framework for organizing the activities of non-governmental non-profit organizations as an institution of civil society in Uzbekistan ................................ 43

**Эълон қилинган ишлар рўйхати**

Список опубликованных работ

List of published works .......................................................................................... 47

**ТОШКЕНТ ДАВЛАТ ЮРИДИК УНИВЕРСИТЕТИ ҲУЗУРИДАГИ ИЛМИЙ ДАРАЖАЛАР БЕРУВЧИ DSc.07/30.12.2019.Yu.22.02   
РАҚАМЛИ ИЛМИЙ КЕНГАШ**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ТОШКЕНТ ДАВЛАТ ЮРИДИК УНИВЕРСИТЕТИ**

**ШИРИНОВ ДЖАХОНГИР ДЖАББАРОВИЧ**

**ЎЗБЕКИСТОНДА ФУҚАРОЛИК ЖАМИЯТИ ИНСТИТУТИ СИФАТИДА НОДАВЛАТ НОТИЖОРАТ ТАШКИЛОТЛАРИ ФАОЛИЯТИНИ ТАШКИЛ ЭТИШНИНГ ҲУҚУҚИЙ**

**АСОСЛАРИ**

**12.00.02. – Конституциявий ҳуқуқ. Маъмурий ҳуқуқ.**

**Молия ва божхона ҳуқуқи**

**юридик фанлар бўйича фалсафа доктори (PhD) диссертацияси АВТОРЕФЕРАТИ**

**Тошкент – 2020**

**Фалсафа доктори (PhD) диссертацияси мавзуси Ўзбекистон Республикаси Вазирлар Маҳкамаси ҳузуридаги Олий аттестация комиссиясида В2020.3.PhD/Yu186 рақам билан рўйхатга олинган.**

Диссертация Тошкент давлат юридик университетида бажарилган.

Диссертация автореферати уч тилда (ўзбек, рус, инглиз (резюме)) Илмий кенгашнинг веб-саҳифасида (https://tsul.uz/uz/fan/avtoreferatlar) ва «ZiyoNET» Ахборот таълим тармоғида (www.ziyonet.uz) жойлаштирилган.

|  |  |  |
| --- | --- | --- |
| **Илмий раҳбар:** |  | **Саидов Акмал Холматович** юридик фанлар доктори, академик |
| **Расмий оппонентлар:** |  | **Исмаилова Гулноза Сайдиганиходжаевна**  юридик фанлар доктори, доцент  **Отахонов Фозилжон Хайдарович**  юридик фанлар номзоди, доцент |
| **Етакчи ташкилот:** |  | **Тошкент давлат юридик университети** |

Диссертация ҳимояси Тошкент давлат юридик университети ҳузуридаги Илмий даражалар берувчи DSc.07/30.12.2019.Yu.22.02 рақамли илмий кенгашнинг 2021 йил «\_\_\_» \_\_\_\_\_\_ соат \_\_:00 даги мажлисида бўлиб ўтади (Манзил: 100047, Тошкент шаҳар, Сайилгоҳ кўчаси, 35-уй. Тел.: (99871) 233-66-36; факс: (99871) 233-37-48, e-mail: info@tsul.uz).

Диссертация билан Тошкент давлат юридик университети Ахборот-ресурс марказида танишиш мумкин (938-рақам билан рўйхатга олинган). (Манзил: 100047, Тошкент шаҳар, Сайилгоҳ кўчаси, 35-уй. Тел.: (99871) 233-66-36).

Диссертация автореферати 2021 йил «\_\_\_» \_\_\_\_\_\_\_ тарқатилди.

(2021 йил «\_\_\_» \_\_\_\_\_\_\_\_даги \_\_\_-рақамли реестр баённомаси).

|  |  |
| --- | --- |
|  | **Р.Р.Хакимов**  Илмий даражалар берувчи Илмий кенгаш раиси, юридик фанлар доктори, профессор |
|  | **И.Р.Беков**  Илмий даражалар берувчи Илмий кенгаш котиби, юридик фанлар номзоди, профессор в.б. |
|  | **М.А.Ахмедшаева**  Илмий даражалар берувчи илмий кенгаш ҳузуридаги Илмий семинар раиси, юридик фанлар доктори, профессор |

**КИРИШ (Фалсафа доктори (PhD) диссертация аннотацияси)**

**Диссертация мавзусининг долзарблиги ва зарурати.** Дунёда демократик ислоҳотларни чуқурлаштиришда фуқаролик жамияти институтларининг жамият ва давлат ҳаётидаги иштирокини янада кучайтириш муҳим омилга айланмоқда. Фуқаролик ва сиёсий ҳуқуқлар тўғрисидаги халқаро пакт 25-моддаси давлатларга фуқароларни жамият ва давлат ишларини бошқаришда бевосита ва ўз вакиллари орқали иштирок этиши учун шароит яратиш мажбуриятини юклайди. Бугунги кунда фуқаролик жамияти институтлари фаолиятининг ҳуқуқий асосларини такомиллаштириш нафақат ривожланаётган, балки ривожланган демокартик мамлакатларнинг ҳам олдида турган муҳим вазифалардан бирига айланган.

Жаҳонда глобализация жараёнининг тобора ривожланиши ва унинг оқибатида фуқаролик жамияти институтлари ўртасида ахборот алмашиш ва ҳамкорлик қилиш, улар фаолиятини такомиллаштиришнинг иқтисодий, ҳуқуқий ва бошқа масалалари йирик тадқиқот марказлари диққат марказида турибти. АҚШ, Германия, Япония ва бошқа демократик давлатларда аҳолига турли ижтимоий хизматлар кўрсатиб келмоқдалар, экологик муаммолар билан шуғулланмоқдалар, ижтимоий ёрдамга муҳтож шахсларга кўмаклашмоқдалар, уларнинг ҳуқуқ ва қонуний манфаатларини ҳимоя қилмоқдалар. Уларга ўз фаолиятини самарали амалга ошириш учун турли қонун ҳужжатларида солиқ ва бошқа имтиёзлар ҳамда давлат ва ҳудудий дастулар, норматив-ҳуқуқий ҳужжатларни ишлаб чиқишда ва амалга оширишда, сайлов жараёнини кузатишда ва бошқа соҳаларда кенг имкониятлар берилмоқда.

Ўзбекистон мустақилликка эришганидан сўнг ижтимоий ҳаётнинг барча соҳаларида фуқаролик жамияти институтлари ҳуқуқий мақомини мустаҳкамланди ва ҳуқуқлари кенгайтириб борилди. «2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси» фуқаролик жамияти институтларини ривожлантириш, уларнинг ижтимоий ва сиёсий фаоллигини ошириш вазифаси белгиланди[[1]](#footnote-1). Ўзбекистон Республикаси Президенти Ш.М.Мирзиёев ўзининг Олий Мажлисга тақдим этган Мурожаатномасида «эркин фуқаролик жамиятини ривожлантиришда нодавлат нотижорат ташкилотлари ва оммавий ахборот воситаларини қўллаб-қувватлашни давом эттирамиз» деб таъкидлади[[2]](#footnote-2). Ушбу вазифаларни амалга ошириш соҳага оид қонунчиликни унификация қилган ҳолда нодавлат нотижорат ташкилотларининг барча шаклларини қонунда белгилаш, нодавлат нотижорат ташкилотларини таъсис этиш ва уларни давлат рўйхатидан ўтказишда қонунчиликда мавжуд тўсиқлар, ҳуқуқий бўшлиқлар ва зиддиятларни бартараф этишнини талаб қилади.

Ўзбекистон Республикасининг «Нодавлат нотижорат ташкилотлари тўғрисида»ги (2007), «........»ги (2003), Ўзбекистон Республикасининг “Электр энергетикаси тўғрисида”ги (2009) қонунлари, 2017 йил 7 февралдаги ПФ-4947-сон «Ўзбекистон Республикасини янада ривожлантириш бўйича Ҳаракатлар стратегияси тўғрисида»ги, «..............-сон фармонлари ва мавзуга оид бошқа норматив-ҳуқуқий ҳужжатларда белгиланган вазифаларни амалга оширишга ушбу диссертация тадқиқоти муайян даражада хизмат қилади.

**Тадқиқотнинг республика фан ва технологиялари ривожланишининг устувор йўналишларига мослиги.** Мазкуртадқиқот республика фан ва технологиялари ривожланишининг I. «Демократик ва ҳуқуқий жамиятни маънавий-ахлоқий ҳамда маданий ривожлантириш, инновацион иқтисодиётни шакллантириш» устувор йуналишига мос келади.

**Муаммонинг ўрганилганлик даражаси.** Ўзбекистонда фуқаролик жамиятини шакллантириш ва унда нодавлат нотижорат ташкилотларининг ўрни борасида умумназарий масалалар А.А.Азизхўжаев, А.Х.Саидов, М.Бойдадаев, З.М.Исломов, Ф.Х.Раҳимов, М.Шарифходжаев, М.Қирғизбоев, О.Т.Ҳусанов ва Ш.У.Якубов каби олимларнинг асарларида тадқиқ этилган[[3]](#footnote-3).

Шунингдек, нодавлат нотижорат ташкилотларига оид қонунчиликнинг шаклланиш ва ривожланиш босқичлари ҳамда нодавлат нотижорат ташкилотларининг ҳуқуқий мақоми академиклар Ҳ.Раҳмонқулов, А.Х.Саидов, шунингдек олимлар Ғ.Абдукаримов, Ш.М.Асьянов, К.В.Джавакова, Б.Нариманов, Х.Т.Одилқориев, Т.М.Туребеков, З.Р.Рузиев, Д.Холманова, И.Толибов, Х.Т.Маматов, М.Раҳимова, Ш.Н.Назаровларнинг илмий изланишлари доирасида ўрганилган ва таҳлил қилинган[[4]](#footnote-4).

Хорижий мамлакатлар олимларидан Jesse D. Lecy, Hans Peter Schmitz, Haley Swedlund, В.Е.Чиркин, Л.Ю.Грудцына, Л.В.Бойцова, В.В.Бойцова, И.АХалий, С.В.Калашников, И.Ж.Искаков, В.М.Каменева, О.Смолянко, Н.В.Костенко, А.М.Понамарев, А.В.Меняев, В.В.Залесский, А.А.Кумаритова, О.М.Кокорева, Г.А.Кудрявцева, А.В.Квашонкин ва М.В.Батуринларнинг фуқаролик жамияти институтлари таркибининг назарий-ҳуқуқий асослари ва нодавлат нотижорат ташкилотлари фаолиятини ташкил этиш мавзусига оид асарлари диққатга сазовордир[[5]](#footnote-5).

Таъкидлаш лозимки, юридик адабиётларда фуқаролик жамияти институтлари тизимида нодавлат нотижорат ташкилотлари фаолиятини ҳуқуқий тартибга солишнинг айрим жиҳатлари илмий ва методологик жиҳатдан ўрганилган бўлса-да, «фуқаролик жамияти институти» тушунчаси ва унинг таркиби қонунчиликда очиб берилмаган, айрим олимлар томонидан бу борада берилган таърифлар эса баҳсларга сабаб бўлмоқда, нодавлат нотижорат ташкилотини таъсис этишда давлатнинг иштироки чегараси таҳлил этилмаган, нодавлат нотижорат ташкилоти ташкилий-ҳуқуқий шаклининг ҳар бир элементлари, шунингдек нодавлат нотижорат ташкилотини таъсис этиш, давлат рўйхатидан ўтказиш, унинг алоҳида бўлинмаларини ҳисобга қўйиш жараёни илмий-амалий ва ҳуқуқий жиҳатдан тадқиқ этилмаган.

**Диссертация тадқиқотининг диссертация бажарилган олий таълим муассасанининг илмий-тадқиқот ишлари режалари билан боғлиқлиги.** Диссертация мавзуси Тошкент давлат юридик университетининг илмий тадқиқот ишлари режасига киритилиб илмий тадқиқотларнинг устувор йўналишлари доирасида амалга оширилган.

**Тадқиқотнинг мақсади** Ўзбекистонда фуқаролик жамияти институти сифатида нодавлат нотижорат ташкилотлари фаолиятини ташкил этишнинг ҳуқуқий асосларини конституциявий ҳуқуқ фани нуқтаи назаридан комплекс тадқиқ этиш ҳамда натижаси бўйича илмий асосланган таклиф ҳамда тавсиялар ишлаб чиқишдан иборат.

**Тадқиқот вазифалари:**

фуқаролик жамияти институти ва унинг таркибини ҳуқуқий жиҳатдан очиб бериш;

Ўзбекистонданодавлат нотижорат ташкилотлари тўғрисидаги қонунчиликнинг шаклланиши ва ривожланиши босқичларини таҳлил этиш;

нодавлат нотижорат ташкилотларининг ташкилий-ҳуқуқий шаклига ҳуқуқий таъриф бериш;

бугунги кунда ўз табиатига кўра давлатдан холи бўлган қатор нотижорат ташкилотларни нодавлат нотижорат ташкилотлари сирасига киритмаслик билан боғлиқ нотўғри амалиётнинг олдини олиш;

нодавлат нотижорат ташкилотининг таъсис съезди (конференцияси), умумий йиғилишини ўтказиш ва унда қарор қабул қилишнинг умумий тартибини ишлаб чиқиш;

нодавлат нотижорат ташкилотини давлат рўйхатидан ўтказишга илмий-ҳуқуқий таъриф бериш ҳамда давлат рўйхатидан ўтказиш учун талаб этиладиган ҳужжатларни тоифаларга бўлган ҳолда ортиқча ҳужжатларни қисқартириш таклифини илгари суриш;

нодавлат нотижорат ташкилотининг таъсис ҳужжатларини экспертиза қилиш жараёнида текширилиши лозим бўлган ҳолатларни аниқлаш;

нодавлат нотижорат ташкилотининг юридик шахс бўлмаган алоҳида бўлинмасини ҳисобга қўйишни янада соддалаштириш.

**Тадқиқот объекти**нифуқаролик жамияти институти сифатида нодавлат нотижорат ташкилотлари фаолиятини ташкил этиш соҳасидаги ижтимоий муносабатлар тизими ташкил этади.

**Тадқиқот предмети**нифуқаролик жамияти институтлари тушунчаси ва таркибини тадқиқ этишга, нодавлат нотижорат ташкилотлари фаолиятини ташкил этишга оид илмий адабиётлар ва қонунчилик ҳужжатлари, шунингдек нодавлат нотижорат ташкилотларини таъсис этиш, давлат рўйхатидан ўтказиш назарияси ва амалиёти ҳамда бу соҳада мавжуд ҳуқуқий муаммолар, статистик ва бошқа таҳлилий маълумотлар ташкил этади.

**Тадқиқотнинг усуллари.** Тадқиқотни амалга оширишда фалсафий ва махсус илмий усуллар: жумладан, тарихий, диалектик, концептуал, муаммовий-мақсадли, қиёсий-таҳлилий, формал-юридик, мантиқий ёндашув, амалиёт натижалари ва жорий қонунчиликни таҳлил этиш, тизимлаштириш, социологик сўров натижаларини таҳлил қилиш ва илмий билишнинг бошқа усулларидан фойдаланилган.

**Тадқиқотнинг илмий янгилиги** қуйидагилардан иборат:

қонунчиликда “жамоатчилик бирлашмлари” тушунчасини бир хилда қўлланилишини таъминлаш ва ноаниқликларга барҳам бериш мақсадида уларга нисбатана «жамоат ташкилоти» тушунчасини ишлатмаслик зарурати асослаб берилган;

давлат органлари муайян соҳада нодавлат нотижорат ташкилотининг кўмагига эҳтиёж сезганда, ушбу масалани тарафларнинг тенг ижтимоий шериклиги асосида ҳал этиши, шунингдек давлат органларининг нодавлат нотижорат ташкилотлари фаолиятидаги иштирокининг чегарасини белгилаш мезонлари асослантирилган;

нодавлат нотижорат ташкилотлари ва фуқаролик жамиятининг бошқа институтлари жамоатчилик назоратининг реал субъектига айланганлиги тадқиқ этилган;

бошқа шаклдаги нодавлат нотижорат ташкилотларидан фарқли равишда жамоат бирлашмаси «ташаббускор фуқаролар гуруҳи» томонидан таъсис этилиши асослаб берилган;

нодавлат нотижорат ташкилотининг устави нодавлат нотижорат ташкилоти давлат рўйхатига олингандан сўнг юридик кучга эга бўлиши ҳамда уставга қўйилган талаблар асослантириб берилган.

**Тадқиқотнинг амалий натижалари** қуйидагилардан иборат:

нодавлат нотижорат ташкилотининг ташкилий-ҳуқуқий шакли ҳамда нодавлат нотижорат ташкилотини давлат рўйхатидан ўтказишнинг назарий-ҳуқуқий тавсифи аниқлаштирилган;

нодавлат нотижорат ташкилотларига оид терминларни тўғри қўллаш, нодавлат нотижорат ташкилотлари фаолиятини ташкил этиш тизимини такомиллаштиришга оид таклифлар асослаб берилган ва қонунчиликда ўз аксини топган;

«фуқаролик жамияти институти» ва унинг таркибига ҳуқуқий таъриф бериш мақсадида Ўзбекистон Республикасининг «Ижтимоий шериклик тўғрисида»ги Қонунига қўшимча киритиш ҳақида таклиф ишлаб чиқилган;

давлат божини олдиндан эмас, балки нодавлат нотижорат ташкилотини рўйхатдан ўтказиш ҳақидаги адлия органи қарори қабул қилингандан сўнг тўлаш амалиётини жорий этиш ҳақидаги таклиф илмий-ҳуқуқий жиҳатдан асослантирилган;

нодавлат нотижорат ташкилотининг юридик шахс бўлмаган алоҳида бўлинмасини ҳисобга қўйишда «рухсат бериш» тартиб тамойилидан воз кечиб, «хабардор қилиш» тартибига ўтишни илмий-ҳуқуқий жиҳатдан асослаб берилган.

**Тадқиқот натижаларининг ишончлилиги**. Диссертацияда мавзуга оид 1710 га яқин илмий ва амалий адабиёт ҳамда манбалардан фойдаланилган. Тадқиқот ишида фойдаланилган қонун ҳужжатлари ва адабиётлар расмий манбалардан олинган ҳамда уларга диссертацияда тегишли тартибда ҳавола қилинган. Илмий тадқиқот ишининг якуни бўйича назарий хулосалар ва амалдаги қонунчиликни такомиллаштиришга қаратилган таклиф ҳамда тавсиялар конституциявий ҳуқуқ, маъмурий-ҳуқуқ, давлат ва ҳуқуқ назарияси фанларида мавжуд назарий қарашларни, нодавлат нотижорат ташкилотлари фаолиятини ташкил этишга оид қонунчилик нормаларини ҳамда ҳуқуқни қўллаш амалиётини чуқур таҳлил қилиш асосида ишлаб чиқилган. Шу билан бирга, тадқиқот натижаларининг ишончлилиги диссертация ишининг дастлабки натижалари амалиётга жорий қилингани ва бу ваколатли идоралар томонидан тегишли тартибда тасдиқлангани билан изоҳланади.

**Тадқиқот натижаларининг илмий ва амалий аҳамияти.** Тадқиқот натижалари бўйича ишлаб чиқилган илмий-назарий хулосалар, таклиф ва тавсиялар нодавлат нотижорат ташкилотини таъсис этишда давлатнинг иштироки чегарасига ҳамда нодавлат нотижорат ташкилотларининг барча шаклларига аниқлик киритади. Мазкур хулоса, таклиф ва тавсиялар «Конституциявий ҳуқуқ», «Маъмурий ҳуқуқ», «Давлат ва ҳуқуқ назарияси», «Сиёсатшунослик» каби фанларни илмий-назарий жиҳатдан бойитишга ҳамда фуқаролик жамияти институтлари, нодавлат нотижорат ташкилотлари фаолиятига оид янги илмий тушунча ҳамда таърифлар ишлаб чиқишда алоҳида аҳамият касб этади.

Тадқиқот натижаларининг амалий аҳамияти нодавлат нотижорат ташкилотлари фаолиятини ташкил этишга оид қонунчиликни ҳамда бу борадаги ҳуқуқни қўллаш амалиётини такомиллаштиришда, шунингдек нодавлат нотижорат ташкилотларини давлат рўйхатидан ўтказишдаги бюрократик тўсиқларни бартараф этишда фойдаланиш мумкинлиги билан белгиланади.

**Тадқиқот натижаларининг жорий қилиниши.** Тадқиқот иши бўйича илмий натижалар асосида:

қонунларда «жамоат ташкилоти» тушунчасини ишлатмаслик, жумладан касаба уюшмаларига нисбатан «жамоат бирлашмаси» деган тушунчани қўллаш таклифи Ўзбекистон Республикасининг 2016 йил 28 ноябрдаги ЎРҚ-413-сонли Қонуни билан «Касаба уюшмалари, уларнинг ҳуқуқлари ва фаолиятининг кафолатлари тўғрисида»ги 2016 йил 28 ноябрдаги   
ЎРҚ-413-сонли Қонуннинг 1-моддасига кииритилган, кейинчалик 2019 йил 6 декабрда қабул қилинган «Касаба уюшмалари тўғрисида»ги ЎРҚ-588-сонли Қонунида ўз аксини топган (Олий Мажлис Қонунчилик палатаси Демократик институтлар, нодавлат ташкилотлар ва фуқароларнинг ўзини ўзи бошқариш органлари қўмитасининг 2017 йил 29 декабрдаги 05/01-11-389/1-сонли далолатномаси). **Таклифни жорий қилиш натижасида норматив-ҳуқуқий ҳужжатларда жамоат бирлашмаларига нисбатан бошқа тушунчани қўллаш амалиётига барҳам берилган**;

давлат органининг нодавлат нотижорат ташкилотлари ва фуқаролик жамиятининг бошқа институтлари билан ижтимоий шериклигига оид таклиф 2017 йил 29 августдаги «Ўзбекистон Республикаси Президенти ҳузуридаги тадбиркорлик субъектларининг ҳуқуқлари ва қонуний манфаатларини ҳимоя қилиш бўйича вакил тўғрисида»ги ЎРҚ-440-сонли Қонуннинг 17-моддасида, «Ўзбекистон Республикаси Олий Мажлисининг Инсон ҳуқуқлари бўйича вакили (омбудсман) тўғрисида»ги Ўзбекистон Республикаси қонунига ўзгартиш ва қўшимчалар киритиш ҳақида»ги ЎРҚ-441-сонли Қонуннинг   
206-моддасида ўз аксини топди (Олий Мажлис Қонунчилик палатаси Демократик институтлар, нодавлат ташкилотлар ва фуқароларнинг ўзини ўзи бошқариш органлари қўмитасининг 2017 йил 29 декабрдаги 05/01-11-389/3-сонли далолатномаси);

жамоатчилик назорати нодавлат нотижорат ташкилотлари ва фуқаролик жамиятининг бошқа институтлари томонидан ўтказилишига оид таклиф 2018 йил 12 апрелдаги «Жамоатчилик назорати тўғрисида»ги   
ЎРҚ-474-сонли Қонуннинг 3-моддасида, 2018 йил 9 апрелдаги «Давлат харидлари тўғрисида»ги ЎРҚ-472-сонли Қонуннинг 71-моддасида ўз аксини топди (Олий Мажлис Қонунчилик палатаси Спикери ўринбосарининг   
2018 йил 19 апрелдаги 16/1-63-сонли далолатномаси);

жамоат бирлашмаси ҳисобланмиш касаба уюшмасини ташкил этиш ташаббускорлар томонидан амалга оширилиши, касаба уюшмасининг рўйхатдан ўтказилган устав асосида фаолият кўрсатиши ҳамда унинг уставига нисбатан талаблар ўрнатиш ҳақидаги таклиф 2019 йил 6 декабрдаги «Касаба уюшмалари тўғрисида»ги ЎРҚ-588-сонли Қонуннинг 19, 20-моддаларида ўз аксини топди (Олий Мажлис Қонунчилик палатаси Демократик институтлар, нодавлат ташкилотлар ва фуқароларнинг ўзини ўзи бошқариш органлари қўмитасининг 2020 йил 3 июндаги 05-1-04-116-сонли далолатномаси). Бундан ташқари, илмий тадқиқот доирасида ишлаб чиқилган нодавлат нотижорат ташкилотларининг намунавий устави рўйхатдан ўтказувчи органнинг амалиётига жорий этилди (Адлия вазирлигининг 2020 йил 6 ноябрдаги 9/1-3110/3-сонли хати).

**Тадқиқот натижаларининг апробацияси.** Тадқиқот ишининг натижалари 5 та илмий анжуманда, жумладан 3 та халқаро, 4 та республика миқёсида ўтказилган илмий-амалий конференция, давра суҳбатлари ва форумларда синовдан ўтган.

**Тадқиқот натижаларининг эълон қилинганлиги.** Диссертация мавзуси бўйича жами 46 та иш чоп этилган, шулардан Олий аттестация комиссиясининг докторлик диссертациялари асосий илмий натижаларини чоп этиш тавсия этилган илмий нашрларда 12 та мақола, жумладан, 9 таси республика ва 3 таси хорижий журнал ва тўпламларда нашр этилган.

**Диссертациянинг тузилиши ва ҳажми.** Диссертация таркиби кириш, учта боб, хулоса, фойдаланилган адабиётлар рўйхати, иловадан иборат. Диссертациянинг ҳажми 154 бетни ташкил этган.

**ДИССЕРТАЦИЯНИНГ АСОСИЙ МАЗМУНИ**

Диссертациянинг **кириш** қисмида тадқиқот мавзусининг долзарблиги ва зарурати, унинг республика фан ва технологиялари ривожланишининг асосий устувор йўналишларига боғлиқлиги, мавзу бўйича хорижий илмий тадқиқотлар шарҳи, муаммонинг ўрганилганлик даражаси, мавзунинг диссертация бажарилаётган олий таълим муассасасининг илмий тадқиқот ишлари билан алоқаси, унинг мақсад ва вазифалари, объекти ва предмети, усуллари, илмий янгилиги ва амалий натижаси, тадқиқот натижаларининг ишончлилиги, илмий ва амалий аҳамияти, жорий қилиниши, апробацияси, натижаларнинг эълон қилинганлиги, диссертациянинг ҳажми ва тузилиши ҳақида маълумотлар келтирилган.

Диссертациянинг биринчи боби **«Фуқаролик жамияти институтлари тушунчаси ва унинг тизимида нодавлат нотижорат ташкилотларининг ўрни»** деб номланиб, унда фуқаролик жамияти институтлари тушунчаси, фуқаролик жамияти институтларининг тизими, ушбу тизимда нодавлат нотижорат ташкилотларининг ўрни, нодавлат нотижорат ташкилотларининг вужудга келиши тарихи, нодавлат нотижорат ташкилотини таъсис этишда давлатнинг иштироки чегараси каби масалалар таҳлил қилинган.

Диссертантнинг фикрича, «фуқаролик жамияти институти» атамасидан Ўзбекистон Республикасининг 90 дан ортиқ норматив-ҳуқуқий ҳужжатларида фойдаланилган. Шундай бўлсада, миллий қонунчиликда «фуқаролик жамияти институти»га ҳуқуқий таъриф берилмаган ҳамда унинг таркиби очиб берилмаган. Натижада, Ўзбекистон Республикасининг қонунчилиги аслида таркиби аниқ бўлмаган ҳуқуқий муносабат иштирокчилари фолиятини тартибга солиб келмоқда, ҳатто уларни қўллаб-қувватлаш учун ҳар йили Давлат бюджетидан ўртача 40 млрд. сўм маблағ ажратилмоқда.

Тадқиқотчи фуқаролик жамияти институти қуйидаги мезонларга жавоб бериши лозим деб ҳисоблайди: биринчидан, мақсадлар муштараклигига эришиш учун тузилган кишиларнинг ҳамжамиятига айланиши; иккинчидан, иштирокчилар эркинлиги тамойилига асосланган бўлиши; учинчидан, сиёсий жиҳатдан мустақил ва иқтисодий жиҳатдан эркин бўлиши.

«Институт» сўзи (лотинча institutum – ўрнатиш, одат, муассаса) баъзида муайян тузилмалар тоифасини билдириш учун ҳам ишлатилишини инобатга олиб, диссертант «фуқаролик жамияти институти – мақсадлар муштараклиги ҳамда иштирокчилар ихтиёрийлиги асосида тузилган, асосий фаолияти даромад (фойда) олишга йўналтирилмаган, давлатдан холи, сиёсий жиҳатдан мустақил ва иқтисодий жиҳатдан эркин бўлган кишилик ҳамжамияти тузилмаси» эканлигини асослаб беради.

Тадқиқотчи фуқаролик жамияти институтлари таркибини аниқлаш учун бу борада илмий қарашларини баён этган олимлар (А.Х.Саидов, М.Қирғизбоев, Ш.У.Якубов, Ғ.Абдукаримов, Ш.М.Асьянов, Л.Ю.Грудцына, И.А.Халий, С.В.Калашников, И.Ж.Искаков, Л.М.Романенко, И.С.Усватов) фикрларини таҳлил қилган ҳолда «фуқаролик жамияти институтлари сирасига нодавлат нотижорат ташкилотларини, мустақил оммавий ахборот воситаларини, юридик шахсларнинг нотижорат бирлашмаларини, беғараз хизмат кўрсатувчи ҳуқуқий маслаҳатхона, хусусий уй-жой мулкдорлари ширкатларини, фуқароларнинг ўзини ўзи бошқариш органларини, шунингдек асосий мақсади даромад (фойда) олишга қаратилмаган бошқа нодавлат тузилмаларни киритиш мақсадга мувофиқ» деган хулосага келган.

Мазкур боб доирасида нодавлат нотижорат ташкилотларининг жамиятда тутган ўрнига оид қарашлар (А.Х.Саидов, Jesse D. Lecy, Hans Peter Schmitz, Haley Swedlund, Д.Холманова, Ш.Н.Назаров, А.Жалилов, У.Муҳаммадиев, Қ.Жўраев, Ш.М.Асьянов, М.Ш.Куликова, А.Исаева, М.Н.Моховикова, Б.А.Нариманов, О.Смолянко) ўрганилиб, муаллиф уларнинг асосий фаолияти жисмоний ва юридик шахсларнинг ҳуқуқ ва қонуний манфаатларини, демократик қадриятларни ҳимоя қилиш, ижтимоий, маданий ва маърифий мақсадларга эришиш, маънавий ва бошқа номоддий эҳтиёжларни қондириш, хайрия фаолиятини амалга ошириш ҳамда бошқа ижтимоий фойдали мақсадларга йўналтирилганлиги ҳақидаги фикрни илгари сурган.

Собиқ Совет Иттифоқи даврида бундай ташкилотлар «жамоат ташкилотлари» деб аталган бўлса, Ўзбекистон мустақиллигининг дастлабки йилларида «жамоат бирлашмалари» номини олган. Бунинг асосий сабаби Ўзбекистон Республикаси Конституциясида «нодавлат нотижорат ташкилоти» эмас, балки айнан «жамоат бирлашмаси» атамасидан фойдаланилган. Кейинчалик соҳада махсус қонун қабул қилинганидан сўнг «нодавлат нотижорат ташкилотлари» атамаси кенг қўлланила бошланган. Шунга мувофиқ, Ўзбекистоннинг ҳозирги қонун ижодкорлиги амалиётида «жамоат ташкилоти» сўзларидан воз кечилаётганлиги маълум қилинган.

Диссертант айрим олимларнинг Ўзбекистонда «ноҳукумат ташкилоти» сўзини ишлатишга оид таклифини қўллаб-қувватламаслигини билдирган. Унинг фикрича, Ўзбекистон Республикаси Конституцияси ва қонунларига мувофиқ ҳукумат деганда – Вазирлар Маҳкамаси, яъни ижро этувчи ҳокимият тушунилади. Ваҳоланки, нодавлат нотижорат ташкилотлари нафақат ижро ҳокимиятидан, балки бошқа ҳокимият органларидан, шу жумладан қонун чиқарувчи ва суддан ҳам мустақилдирлар. Қолаверса, «нодавлат нотижорат ташкилоти» сўзларида, унинг ҳар иккала зарурий элементи, яъни ҳам «давлатдан» ҳам «тижоратдан» холи эканлиги аниқ акс этган. Шу тарзда тадқиқотчи Ўзбекистонда «ноҳукумат ташкилоти» деган сўзларнинг ишлатилмаслиги тўғри қарор эканлигини асослаб берган.

Бугунги кунда қонунларда кўрсатилмаган бўлсада, амалиётда нодавлат нотижорат ташкилотлари 2 тоифага, яъни «ўз ташаббуси билан» ташкил этилган ва «давлатнинг кўмаги» асосида ташкил этилган ташкилотларга бўлинади. Иккинчи тоифага кирувчи нодавлат нотижорат ташкилотлари фаолияти юзасидан одатда у ёки бу норматив-ҳуқуқий ҳужжатлар қабул қилинади. Ўзбекистонда 60 дан ортиқ нодавлат нотижорат ташкилоти фаолиятини ташкил этиш юзасидан тегишли норматив-ҳуқуқий ҳужжатлар қабул қилинган.

Диссертация ишида таъкидланишича, муайян нодавлат нотижорат ташкилотини қонун ҳужжати билан ташкил этиб, унинг асосий вазифаларини белгиланиши – давлат томонидан барча жамоат бирлашмаларига ижтимоий ҳаётда тенг ҳуқуқий имкониятлар яратиб бериш каби конституциявий принципга мос келмайди. Қолаверса, бундай нодавлат нотижорат ташкилотининг фаолияти давлат органи билан чамбарчас боғлиқ бўлиб қолади, давлат ва нодавлат сектор ўртасидаги чегара йўқолади.

Гарчи айрим мамлакатларда давлат ва нодавлат ташкилотларининг аралашмасидан иборат «гибрид» ташкилотлар расман тан олиниб, улар алоҳида ҳуқуқий мақомга эга бўлсаларда, диссертант бундай ҳолатни қўллаб-қувватламаслигини баён этган.

Шу сабабли, агар давлат ҳуқуқий нормалар қабул қилиш йўли билан нодавлат нотижорат ташкилотларини қўллаб-қувватламоқчи бўлса, айнан бир нодавлат нотижорат ташкилотига оид эмас, балки тегишли соҳадаги барча нодавлат нотижорат ташкилотларига оид қонун ҳужжатини қабул қилиши кераклиги, агар муайян соҳада нодавлат нотижорат ташкилотини ташкил этиш эҳтиёжи бўлса, бу борада қонун ҳужжатини қабул қилмасдан, балки фуқаролик қонунчилигига мувофиқ таъсис ҳужжатлари асосида ҳал этилиши лозимлиги ҳақида хулоса қилинган.

Диссертациянинг иккинчи боби **«Ўзбекистонда нодавлат нотижорат ташкилотларининг ривожланиши ва уларнинг шакллари»** деб номланиб, унда Ўзбекистонда нодавлат нотижорат ташкилотлари тўғрисидаги қонунчиликнинг шаклланиш ва ривожланиш босқичлари таҳлил қилинган, нодавлат нотижорат ташкилотларининг барча шаклларига таърифлар берилган, уларнинг қонунчиликда ўз аксини топмаган янги шакллари юзасидан таклифлар илгари сурилган.

Диссертант томонидан Ўзбекистонда нодавлат нотижорат ташкилотлари тўғрисидаги қонунчиликнинг шаклланиши асосан мамлакат мустақиллиги қўлга киритилгандан кейинги давр билан боғлиқлиги асослаб берилган. Унинг фикрича, Ўзбекистонда нодавлат нотижорат ташкилотлари фаолиятининг ҳуқуқий асослари – уларнинг Ўзбекистон Республикаси ҳудудидаги фаолияти билан боғлиқ муносабатларни тартибга солувчи норматив-ҳуқуқий ҳужжатлардир.

Тадқиқотчи Ўзбекистонда мустақиллик йилларида нодавлат нотижорат ташкилотлари фаолиятига оид қонунчиликнинг шаклланиш ва ривожланиш босқичларини тўртта даврга бўлиш фикрини илгари сурган ва ушбу босқиларнинг ҳар бирини чуқур таҳлил қилган. *Биринчиси* (1991-2002) – нодавлат нотижорат ташкилотлари фаолиятини ташкил этишга оид қонунчиликнинг шаклланиш босқичи; *иккинчиси* (2003-2009) –нодавлат нотижорат ташкилотлари фаолиятининг кафолатларини ҳамда уларнинг моддий-техник салоҳиятини кучайтириш босқичи; *учинчиси* (2010-2016) – нодавлат нотижорат ташкилотларини янада ривожлантириш ҳамда уларнинг давлат органлари билан тенг ҳамкорлигининг ҳуқуқий асосларини яратиш босқичи; т*ўртинчи босқич* (2017 йилдан бугунги кунга қадар) *–* нодавлат нотижорат ташкилотларини жамоатчилик назоратининг реал субъектига айланиши билан изоҳланади.

Шу билан бирга, ўз табиатига кўра давлатдан холи бўлган қатор ташкилотларнинг нодавлат нотижорат ташкилотлари сирасига киритилмасдан келинаётганлиги масаласи диссертация ишида алоҳида ўрин олган. Жумладан, «Хусусий уй-жой мулкдорларининг ширкатлари тўғрисида»ги Қонунга кўра хусусий уй-жой мулкдорлари ширкати – хусусий турар жойлар мулкдорларининг ташаббуси билан ташкил этиладиган бирлашма бўлиб, у нотижорат ташкилоти ҳисобланади ва ўз уставига мувофиқ ўзини ўзи бошқариш асосида фаолият кўрсатади.

Худди шундай, «Музейлар тўғрисида»ги Қонунга мувофиқ музей – музей ашёлари ва музей коллекцияларини сақлаш, ўрганиш ҳамда оммага намойиш этиш учун мулкдор томонидан ташкил этилган доимий фаолият юритувчи нотижорат маданият муассасаси ҳисобланади. Ушбу Қонунда мулкчилик шаклига кўра нодавлат музейлар ҳам ташкил этилиши мумкинлиги кўрсатилган.

Бироқ, хусусий уй-жой мулкдорлари ширкатлари ва нодавлат музейлар бугунги кунга қадар нодавлат нотижорат ташкилотлари сирасига киритилмасдан келинмоқда.

Диссертациянинг ушбу бобида юридик шахснинг ташкилий-ҳуқуқий шакли борасида тадқиқот олиб борган олимлар (Д.Холманова, Б.А.Нариманов, А.Л.Сергеева, Н.В.Костенко, Ш.М.Асьянов, М.Ш.Куликова, А.Исаева, В.М.Каменева, А.М.Понамарев, Р.В.Уткин, А.В.Меняев, В.В.Залесский) илмий қарашлари ўрганилган ҳолда нодавлат нотижорат ташкилотининг ташкилий-ҳуқуқий шаклини аниқлаб берувчи ҳар бир белги жадвал кўринишида чуқур тадқиқ этилган.

Жумладан, дастлаб нодавлат нотижорат ташкилотининг фаолият мақсадига эътибор қаратилган. Агар ташкилотни тузишдан кўзланган мақсадлар орасида кўпроқ ўз аъзоларининг манфаатини ҳимоя қилиш, уларнинг фаолиятини мувофиқлаштириш кабилар кўзга ташланса, бундай ташкилотлар жамоат бирлашмалари, уюшма (иттифоқ) ва бошқа корпоратив шаклда тузилиши асослаб берилган.

Нодавлат нотижорат ташкилотининг ташкилий-ҳуқуқий шаклини аниқлашда ёрдам берувчи яна бир муҳим белги – ташкилот таъсисчиларининг ҳуқуқий мақоми бўлиб, агар нодавлат нотижорат ташкилотининг таъсисчилари юридик шахслардан иборат бўлса, бундай ташкилот уюшма ва муассаса шаклида тузилиши мумкинлиги кўрсатиб ўтилган.

Нодавлат нотижорат ташкилоти ташкилий-ҳуқуқий шаклининг кейинги муҳим белгиси – ташкилотнинг субъектив таркиби бўлиб, бунда агар ташкилотда аъзолик мавжуд бўлса ҳамда барча аъзолар фақат жисмоний шахслардан иборат бўлса, бундай ташкилот жамоат бирлашмаси шаклида тузилиши мумкин деган хулосага келинган.

Нодавлат нотижорат ташкилотининг навбатдаги муҳим белгиси бу унинг мулкий муносабатлардаги ўзига хос хусусиятларидир. Масалан, аксарият нодавлат нотижорат ташкилотларини ташкил этиш учун устав капитали талаб этилмайди. Бироқ, жамоат фондларини ташкил этиш учун дастлабки маблағларнинг мавжуд бўлиши талаб этилади. Шунингдек, аъзоликка асосланган нодавлат нотижорат ташкилотларининг мол-мулкини шакллантириш манбаларидан бири сифатида аъзолик бадаллари белгиланган бўлса, жамоат фонди ва муассасада аъзолик бадаллари мавжуд бўлмайди.

Юқоридагилардан келиб чиқиб, диссертант, «нодавлат нотижорат ташкилотининг ташкилий-ҳуқуқий шакли деганда унинг фаолият мақсадини намоён этиб турувчи, таъсисчиларининг ҳуқуқий мақомига, ташкилотнинг субъектив таркибига (аъзолик мавжуд ёки мавжуд эмаслиги), унинг мулкий муносабатлардаги хусусиятларига аниқлик киритувчи белгилар мажмуи тушунилади» деган таърифни илгари сурган.

Диссертантнинг фикрича, Ўзбекистонда айрим нодавлат нотижорат ташкилотларининг айнан қайси ташкилий-ҳуқуқий шаклга мансублигини аниқлаш мураккаблигича қолмоқда. Масалан, агар фақат жисмоний шахслар ўзаро уюшган бўлса, бундай ташкилотни жамоат бирлашмаси шаклида, агар фақат юридик шахслар ўзаро уюшган бўлса – юридик шахслар уюшмаси шаклида тузиш мумкин.

Бироқ, жисмоний ва юридик шахсларнинг бирлашмасидан, яъни ҳар иккала субъектлар таркибидан ташкил топган ва уларни ўз аъзоси сифатида фаолиятини мувофиқлаштирадиган, ҳуқуқ ва қонуний манфаатини ҳимоя қиладиган нодавлат нотижорат ташкилотининг ташкилий-ҳуқуқий шакли очиқ қолмоқда.

Шу сабабли, диссертацияда нодавлат нотижорат ташкилотининг янги ташкилий-ҳуқуқий шакли сифатида «жисмоний ва юридик шахслар бирлашмаси»ни қонунда белгилаш таклиф этилган. Бунда, «жисмоний ва юридик шахслар томонидан ўзаро фаолиятларини мувофиқлаштириш, шунингдек муштарак манфаатларини ифода этиш ҳамда ҳимоя қилиш мақсадида тузилган бирлашма жисмоний ва юридик шахслар бирлашмаси деб эътироф этилади» деган таъриф келтирилган.

Тадқиқот ишида «муассаса» шаклидаги юридик шахслар икки хил, яъни «давлат» ва «нодавлат» ташкилоти сифатида тузилиши сабабли, айнан бир номдаги ташкилий-ҳуқуқий шаклни ҳар иккала сектор (давлат ва нодавлат) учун қўллаш мақсадга мувофиқ эмаслиги асослаб берилган. Шу сабабли, нодавлат нотижорат ташкилоти шаклидаги муассасани «жамоат муассасаси» деб номлаш таклиф этилган.

Бундан ташқари, тадқиқотчининг фикрига кўра, жамоат муассасаси нокорпоратив ташкилотлар сирасига кириши сабабли, бундай шаклдаги нодавлат нотижорат ташкилотининг аъзоликка асосланмаслигини қонунда аниқ кўрсатиш лозим. Шуни инобатга олган ҳолда, диссертация ишида жамоат муассасасига қуйидагича таъриф келтирилган: «ижтимоий, маданий ва бошқа нотижорат тусдаги вазифаларни амалга ошириш учун жисмоний ва (ёки) юридик шахс ёхуд бир нечта шахслар томонидан тузилган, аъзоликка асосланмаган нодавлат нотижорат ташкилоти жамоат муассасаси деб эътироф этилади».

Амалиётда уюшма (иттифоқ) шаклидаги ташкилотларни таъсисчисига қараб, унинг юридик шахснинг у ёки бу турига мансублиги белгиланмоқда. Масалан, нотижорат ташкилотлари томонидан таъсис этилган уюшма (иттифоқ)ни нодавлат нотижорат ташкилоти сифатида рўйхатга олинмоқда. Бироқ, тижорат ташкилотлари томонидан таъсис этилган уюшма (иттифоқ)лар алоҳида тартиб асосида рўйхатга олиниб, улар нодавлат нотижорат ташкилотлари сирасига киритилмасдан келинмоқда. Ваҳоланки, Ўзбекистон Республикаси Фуқаролик кодексининг 77-моддасига мувофиқ, тижорат ташкилотлари томонидан таъсис этиладиган уюшма (иттифоқ) ҳам нотижорат ташкилот ҳисобланиши аниқ кўрсатилган.

Диссертантнинг фикрича, юридик шахслар, шу жумладан тижорат ташкилотлари томонидан таъсис этилган уюшма (иттифоқ) ҳам нодавлат нотижорат ташкилоти сифатида рўйхатга олиниши лозим. Шунга мувофиқ, тадқиқот ишида нодавлат нотижорат ташкилотининг алоҳида шакли сифатида «юридик шахслар уюшмаси (иттифоқи)»га қуйидагича таъриф берилган: «икки ва ундан ортиқ юридик шахслар томонидан ўз фаолиятларини мувофиқлаштириш, муштарак манфаатларини ифода этиш ҳамда ҳимоя қилиш мақсадида тузилган, аъзоликка асосланган нодавлат нотижорат ташкилоти юридик шахслар уюшмаси (иттифоқи) ҳисобланади».

Диссертациянинг учинчи боби **«Нодавлат нотижорат ташкилотларини таъсис этиш, давлат рўйхатидан ўтказиш ва уларнинг алоҳида бўлинмаларини ҳисобга қўйиш»** деб номланиб, нодавлат нотижорат ташкилотларини таъсис этиш усуллари ҳамда ушбу жараённи расмийлаштириш тартибига оид ҳуқуқий муаммолар ёритилган ва уларни бартараф этиш борасида илмий асосланган муаллифлик таклифлари берилган.

Ўзбекистон миллий қонунчилигида нодавлат нотижорат ташкилотини таъсис этишга ваколатли субъектлар сифатида «муассислар», «аъзолар», «қатнашчилар», «ташаббускорлар» ва «таъсисчилар» кўрсатилган. Бироқ, ушбу санаб ўтилганлар орасидаги асосий фарқ ҳамда уларнинг қайси бири ҳақиқий маънодаги таъсисчи вазифасини бажара олиши қонунларда ўз аксини топмаган.

Тадқиқотчи нодавлат нотижорат ташкилотларини таъсис этиш борасида қатор олимларнинг (Ш.М.Асьянов, М.Ш.Куликова, А.Исаева, А.В.Квашонкин, А.А.Кумаритова, Н.В.Козлова, С.В.Мартышкин, О.Смолянко, Д.А.Степанов, О.М.Кокорева) фикр ва мулоҳазаларини келтириб, улар билан илмий мунозарага киришган ҳолда муаллифлик хулосаларини берган.

Жумладан, диссертантнинг фикрича: авваламбор, нодавлат нотижорат ташкилотини таъсис этиш жараёнида унинг аъзолари бўлмайди, чунончи аъзолик ташкилот расман вужудга келгандан сўнг белгиланади; *иккинчидан,* нодавлат нотижорат ташкилоти фақат унинг муассислари томонидан таъсис этилади; *учинчидан,* фақат жамоат бирлашмаси шаклидаги нодавлат нотижорат ташкилотларгина «ташаббускор фуқаролар гуруҳи» томонидан таъсис этилиши мумкин.

Диссертация ишида қайта ташкил этиш йўли билан нодавлат нотижорат ташкилотларини тузишнинг усуллари ўзаро солиштирилган, уларни схемалар асосида бир-биридан фарқлари ажратилган. Юридик шахсни қайта ташкил этиш – юридик аҳамиятга эга бўлган ҳаракатлар мажмуи бўлиб, унинг натижасида бир вақтнинг ўзида бир ёки бир нечта янги юридик шахс вужудга келиши, ёхуд мавжуд бир ёки бир нечта юридик шахснинг фаолияти тугатилиши кўрсатиб ўтилган.

Шу сабабли, нодавлат нотижорат ташкилотини ташкил этишнинг анъанавий усулидан фарқли равишда қайта ташкил этиш йўли билан нодавлат нотижорат ташкилотини тузишда ворислик ҳуқуқи вужудга келади. Бунда фақат юридик шахсгина қайта ташкил этишнинг субъекти бўла олади. Бу эса баъзи нодавлат нотижорат ташкилотларини қайта ташкил этиш йўли билан тузиш имкони йўқлигини англатади. Масалан, барчага маълумки жамоат бирлашмаси фақат жисмоний шахсларнинг ташаббуси билан тузилади. Шу сабабли, тадқиқотчи юридик шахсни қайта ташкил этиш йўли билан жамоат бирлашмаси шаклидаги нодавлат нотижорат ташкилотини тузиб бўлмайди деган хулосага келган.

Нодавлат нотижорат ташкилоти кўпчилик муассислар қарори билан ташкил этилганда, таъсис йиғилиши баёни (қарори) ташкилот таъсис этилганлигини, унинг таъсис ҳужжатлари тасдиқланганлиги ва раҳбар органлари шаклланганлиги фактини тасдиқловчи юридик ҳужжат ҳисобланади. Шу сабабли, таъсис йиғилишини қонун доирасида тўғри ўтказиш ва уни расмийлаштириш талаб этилади.

Бироқ, қонунларда таъсис йиғилишини ўтказишга бўлган умумий талаблар кўрсатилмаганлиги боис амалиётда қийинчиликлар вужудга келади. Хусусан, таъсис йиғилиши баёни (қарори)ни нотўғри расмийлаштириш, унда зарур маълумотларни акс эттирмаслик оқибатида амалиётда нодавлат нотижорат ташкилотларини давлат рўйхатидан ўтказиш рад этилади. Шу сабабли, диссертация ишида нодавлат нотижорат ташкилотининг таъсис съезди (конференцияси), таъсис йиғилишини расмийлаштиришга бўлган умумий талаблар ишлаб чиқилган.

Диссертациянинг мазкур бобида нодавлат нотижорат ташкилотини давлат рўйхатидан ўтказишга таъриф келтирилган. Жумладан, нодавлат нотижорат ташкилотини давлат рўйхатидан ўтказиш – тегишли давлат органининг муайян ташкилот ҳақидаги маълумотларни давлат реестрига киритиш орқали янги ҳуқуқ субъектини давлат томонидан тан олинганлигини тасдиқлаш деган мазмунда муаллифлик таклифи илгари сурилган.

Диссертантнинг фикрича, нодавлат нотижорат ташкилотини давлат рўйхатидан ўтказишдан мақсад: давлат ва жамият учун номақбул субъектлар вужудга келишининг олдини олиш мақсадида «фильтр» вазифасини бажариш; нодавлат нотижорат ташкилотларининг статистик ҳисобини юритиш; нодавлат нотижорат ташкилотларини ўз фаолиятини қонунга риоя этган ҳолда олиб боришларига мажбурлашдан иборат.

Диссертант нодавлат нотижорат ташкилотини давлат рўйхатидан ўтказишда давлат божини олдиндан ундирилишини тарафдори эмаслигини маълум қилган. Унинг фикрига кўра, давлат божи юридик аҳамиятга молик ҳаракатларни амалга оширганлик учун ундирилиши лозим. Шу сабабли, нодавлат нотижорат ташкилотини давлат рўйхатига олиш масаласи узил-кесил ҳал бўлмай туриб давлат божини ундириш мақсадга мувофиқ эмас.

Нодавлат нотижорат ташкилотининг асосий таъсис ҳужжати бу унинг уставидир. Бироқ, уставни юридик жиҳатдан тўғри расмийлаштириш барча нодавлат нотижорат ташкилоти вакилларининг ҳам қўлидан келавермайди. Баъзида, қонун талабларига жавоб бермайдиган таъсис ҳужжатлари тақдим этилиб, оқибатда ташкилотни давлат рўйхатидан ўтказиш рад этилади. Шу сабабли, диссертация доирасида нодавлат нотижорат ташкилотининг устави намунаси ишлаб чиқилиб амалиётга жорий этилган.

Амалдаги қонунчиликда таъсис шартномасини тузиш фақат уюшма (иттифоқ) шаклидаги нодавлат нотижорат ташкилотлари учун мажбурий этиб белгиланган. Ваҳоланки, таъсис шартномаси жисмоний шахслар томонидан ҳам тузилиши қонунчиликда тақиқланмаган. Шунга мувофиқ, диссертант уюшма (иттифоқ) учун таъсис шартномасини тузиш мажбурий, бошқа шаклдаги нодавлат нотижорат ташкилотлари учун эса ихтиёрий бўлиши лозимлигини илгари суради.

Диссертант нодавлат нотижорат ташкилотини рўйхатдан ўтказиш амалиётини ҳам ўрганиб, ушбу жараёнда рўйхатдан ўтказувчи органнинг ҳаракатларини таҳлил қилган. Хусусан, аксарият ҳолларда нодавлат нотижорат ташкилотини рўйхатдан ўтказиш таъсис ҳужжатларидаги камчиликлар туфайли рад этилади. Бироқ, такроран тақдим этилган ҳужжатларда рўйхатдан ўтказувчи орган навбатдаги камчиликларни аниқлайди. Яъни биринчи маротаба рад этганда ҳужжатлардаги камчиликлар тўлиқ кўрсатилмаганлиги боис, улар кейинги экспертиза давомида аниқланади. Бу эса, нодавлат нотижорат ташкилотини давлат рўйхатидан ўтказишда бюрократик тўсиқларни вужудга келтиради.

Шу сабабли, диссертант тақдим этилган ҳужжатларда олдиндан мавжуд бўлган, лекин рўйхатдан ўтказувчи органнинг айби билан ўз вақтида кўрсатилмаган камчиликлар, нодавлат нотижорат ташкилотини давлат рўйхатидан ўтказишни такроран рад этиш учун асос бўла олмайди деган қоидани қонунда мустаҳкамлаш ғоясини илгари суради.

Диссертация ишида нодавлат нотижорат ташкилотларининг юридик шахс бўлмаган алоҳида бўлинмалари ҳамда уларни ҳисобга қўйиш амалиёти ва назарияси илмий-ҳуқуқий жиҳатдан таҳлил қилинган. Диссертантнинг фикрича, алоҳида бўлинманинг асосий белгиси сифатида нодавлат нотижорат ташкилотининг доимий бошқарув органи жойлашган жойдан ташқарида фаолият кўрсатадиган тузилмани тушуниш мақсадга мувофиқ.

Тадқиқотчининг таъкидлашича, ҳисобга қўйиш институти аслида ўз табиатига кўра «рухсат бериш» эмас, балки янги ҳуқуқ субъектининг ҳисобини юритиш учун тегишли маълумотни қайд этишдан иборатдир. Бироқ, алоҳида бўлинмани ҳисобга қўйишнинг амалдаги тартиби худди юридик шахсни давлат рўйхатидан ўтказишдаги каби «рухсат берувчи» характер касб этмоқда. Яъни адлия органи алоҳида бўлинмани ҳисобга қўйиш тўғрисида қарор қабул қилиб, тегишли гувоҳномани берган тақдирдагина у ўз фаолиятини бошлай олади.

Ваҳоланки, бош ташкилотнинг ўзи давлат рўйхатидан ўтказиш тартиб-таомилидан ўтган бир пайтда, унинг муайян ҳудудда алоҳида бўлинмасини очишига яна «рухсат олиши» ортиқча бюрократияни келтириб чиқаради. Шу сабабли, нодавлат нотижорат ташкилотининг юридик шахс бўлмаган алоҳида бўлинмаларини хабардор қилиш тартиби асосида ҳисобга қўйиш таклиф этилган.

**ХУЛОСА**

«Ўзбекистонда фуқаролик жамияти институти сифатида нодавлат нотижорат ташкилотлари фаолиятини ташкил этишнинг ҳуқуқий асосларини такомиллаштириш» мавзусидаги тадқиқот иши натижасида қуйидаги хулоса, таклиф ва тавсиялар илгари сурилади.

**Умумназарий хулосалар**

**1.** Ўзбекистон Республикаси қонунчилигида «фуқаролик жамияти институти» терминидан кенг фойдаланиб келинаётган бўлсада, унга ҳуқуқий таъриф берилмаган. Бу эса, аслида таркиби ҳуқуқий жиҳатдан аниқ бўлмаган субъектлар фолиятига оид кўплаб қонун ҳужжатлари қабул қилиниши, ҳатто уларни қўллаб-қувватлаш учун Давлат бюджетидан маблағлар ажратиб борилишига йўл қўйиб бермоқда.

**2.** Фуқаролик жамияти институти – мақсадлар муштараклиги ҳамда иштирокчилар ихтиёрийлиги асосида тузилган, асосий фаолияти даромад (фойда) олишга йўналтирилмаган, давлатдан холи, сиёсий жиҳатдан мустақил ва иқтисодий жиҳатдан эркин бўлган кишилик ҳамжамияти тузилмасидир.

Фуқаролик жамияти институтлари сирасига нодавлат нотижорат ташкилотларини, мустақил оммавий ахборот воситаларини, юридик шахсларнинг нотижорат бирлашмаларини, беғараз хизмат кўрсатувчи ҳуқуқий маслаҳатхона, хусусий уй-жой мулкдорлари ширкатларини, шунингдек асосий мақсади даромад (фойда) олишга қаратилмаган бошқа нодавлат тузилмаларни киритиш мақсадга мувофиқ.

**3.** Ғарб мамлакатларида ишлатилган «ноҳукумат ташкилотлари» деган терминдан Ўзбекистонда фойдаланиш юридик жиҳатдан низоли ҳисобланади. Чунончи, нодавлат нотижорат ташкилотлар нафақат ҳукуматдан, яъни ижро ҳокимиятидан, балки ҳокимиятнинг бошқа органлари (қонун чиқарувчи ва суд)дан ҳам мустақилдирлар. Шу сабабли Ўзбекистонда «ноҳукумат ташкилоти» деган сўзнинг ишлатилмаслиги тўғри қарор бўлган.

**4.** Айрим хорижий мамлакатларда давлат – жамоат бирлашмаси каби «гибрид ташкилот» нотижорат ташкилотининг алоҳида шакли сифатида расман тан олинган. Ўзбекистонда қонунларда кўрсатилмаган бўлсада амалиётда нодавлат нотижорат ташкилотлари 2 тоифага бўлинган, яъни тегишли норматив-ҳуқуқий ҳужжатлар асосида ёки давлат ташаббуси билан ташкил этилган нодавлат нотижорат ташкилотлари ҳамда «ўз ташаббуси билан ташкил этилган» нодавлат нотижорат ташкилотлари мавжуд.

Шу сабабли, давлат органлари муайян соҳада нодавлат нотижорат ташкилотининг кўмагига эҳтиёж сезса, ушбу масала тарафларнинг ижтимоий шериклиги асосида ҳал этилиши лозим. Давлат органи нодавлат нотижорат ташкилотини таъсис этиш эҳтиёжини сезса, бу масалани қонун ҳужжати қабул қилиш йўли билан эмас, балки фуқаролик қонунчилигига мувофиқ таъсис ҳужжатлари асосида ҳал этиши лозим.

**6.** Қонунчиликда юридик шахсга нисбатан «ташкилий-ҳуқуқий шакл» деган термин қўлланилсада, унинг ҳуқуқий таърифи ва моҳияти очиб берилмаган. Нодавлат нотижорат ташкилотининг ташкилий-ҳуқуқий шакли деганда унинг фаолият мақсадини намоён этиб турувчи, таъсисчиларининг ҳуқуқий мақомига, ташкилотнинг субъектив таркибига (аъзолик мавжуд ёки мавжуд эмаслиги), унинг мулкий муносабатлардаги хусусиятларига аниқлик киритувчи белгилар мажмуи тушунилади.

**7.** Бугунги кунда амалиётда уюшмалар (иттифоқлар)ни таъсисчисига қараб, яъни уларнинг «тижорат» ёки «нотижорат» ташкилотлари томонидан таъсис этилишига қараб турлича мақом берилмоқда. Ваҳоланки, тижорат ташкилотлари томонидан тузиладиган бирлашмалар ҳам аслида нодавлат нотижорат ташкилотлари ҳисобланади. Шунга мувофиқ, юридик шахслар, шу жумладан тижорат ташкилотлари томонидан таъсис этилган уюшма (иттифоқ)ни ҳам нодавлат нотижорат ташкилоти сифатида рўйхатга олиш мақсадга мувофиқ. Қолаверса, юридик шахслар уюшмаси (иттифоқи)ни нодавлат нотижорат ташкилотининг алоҳида шакли сифатида тариф бериш лозим. Хусусан, икки ва ундан ортиқ юридик шахслар томонидан ўз фаолиятларини мувофиқлаштириш, муштарак манфаатларини ифода этиш ҳамда ҳимоя қилиш мақсадида тузилган, аъзоликка асосланган нодавлат нотижорат ташкилоти юридик шахслар уюшмаси (иттифоқи) ҳисобланади.

**8.** Нодавлат нотижорат ташкилотини давлат рўйхатидан ўтказиш – тегишли давлат органининг муайян ташкилот ҳақидаги маълумотларни давлат реестрига киритиш орқали янги ҳуқуқ субъектини давлат томонидан тан олинганлигини тасдиқлаш демакдир.

**9.** Юридик шахсни қайта ташкил этиш – юридик аҳамиятга эга бўлган ҳаракатлар мажмуи бўлиб, унинг натижасида бир вақтнинг ўзида бир ёки бир нечта янги юридик шахс вужудга келади, ёхуд мавжуд бир ёки бир нечта юридик шахснинг фаолияти тугатилади. Юридик шахсни қайта ташкил этиш натижасида унинг ташкилий-ҳуқуқий шакли, шунингдек тури ва асосий мақсадлари ўзгариши мумкин.

**10.** Нодавлат нотижорат ташкилотининг таъсис ҳужжатларини экспертиза қилишда қуйидагилар текширилиши лозим: ҳужжатларнинг тўлиқлиги, уларнинг лозим даражада расмийлаштирилганлиги; ҳужжатларни тақдим этиш муддати бузилмаганлиги; ташкилот номидан фойдаланишнинг қонунга мувофиқлиги; ташкилотни ташкил этишнинг белгиланган тартибига риоя этилганлиги; таъсис ҳужжатларининг қонунга номувофиқлиги.

**11.** Ўзбекистонда алоҳида бўлинмани ҳисобга қўйишнинг амалдаги тартиби «рухсат берувчи» характер касб этади. Давлат рўйхатидан ўтган нодавлат нотижорат ташкилоти муайян ҳудудда ўз фаолиятини олиб бориши учун иккинчи маротаба «рухсат олиши» мантиқсиз бўлиб, ортиқча бюрократияни келтириб чиқаради. Шу сабабли, нодавлат нотижорат ташкилотининг юридик шахс бўлмаган алоҳида бўлинмаларини «хабардор қилиш» тартиби асосида ҳисобга қўйишни жорий этиш лозим.

**Норматив-ҳуқуқий базани янада такомиллаштириш бўйича**

**таклиф ва тавсиялар**

**1.** «Ижтимоий шериклик тўғрисида»ги Қонунда фуқаролик жамияти институти ва унинг таркибини ҳуқуқий жиҳатдан очиб бериш лозим.

**2.** «Жамоат ташкилоти» деганда нодавлат нотижорат ташкилотининг алоҳида шаклини эмас, балки унинг ўзини тушуниш лозим. Шу сабабли, бу борада ишлатилган терминларни амалдаги қонунчиликка унификация қилиш лозим.

**3.** «Ўзбекистонда фуқаролик жамияти институтларини ривожлантириш концепцияси»ни ишлаб чиқиш, унда нодавлат нотижорат ташкилотларининг эркин фаолият юритиши учун янада қулай шароитларни назарда тутиш, улар фаолиятига аралашганлик учун жиноий жавобгарликни ўрнатиш, нодавлат нотижорат ташкилотларни ташкил этиш ва давлат рўйхатидан ўтказишни янада соддалаштириш, нодавлат нотижорат ташкилотларнинг ижтимоий аҳамиятга молик лойиҳаларини давлат томонидан рағбатлантириш тизимини янада такомиллаштириш масалалари назарда тутилиши лозим.

**4.** Нодавлат нотижорат ташкилотлари тўғрисидаги кодекс ишлаб чиқишни якунига етказиш, унда барча нодавлат нотижорат ташкилотларининг ташкилий-ҳуқуқий шаклини аниқ белгилаш ҳамда бугунги кунда Нодавлат нотижорат ташкилотлари Реестрига кирмай қолган бази нодавлат нотижорат ташкилотларини ушбу Реестрга киритиш лозим.

**5.** Қонунчиликка «жисмоний ва юридик шахслар бирлашмаси» деган янги ташкилий-ҳуқуқий шаклни киритиш лозим. Хусусан, жисмоний ва юридик шахслар томонидан ўзаро фаолиятларини мувофиқлаштириш, шунингдек муштарак манфаатларини ифода этиш ҳамда ҳимоя қилиш мақсадида тузилган бирлашма жисмоний ва юридик шахслар бирлашмасидир.

**6.** Ўзбекистон Республикасининг 4 та қонун ҳужжатида жамоат бирлашмаларига таъриф келтирилган бўлиб, улар бир-биридан фарқ қилади. Қонунчиликда жамоат бирлашмаларига келтирилган таърифларни ўзаро мувофиқлаштирган ҳолда қуйидагича таҳрир этиш лозим: «фуқароларнинг хохиш-иродаларини эркин билдиришлари натижасида вужудга келган, уларнинг ўз ҳуқуқ ва эркинликларини биргаликда рўёбга чиқариш, шу жумладан маънавий ва (ёки) бошқа номоддий эҳтиёжларини қондириш учун манфаатлар муштараклиги асосида қонунда белгиланган тартибда тузилган ихтиёрий бирлашмаси жамоат бирлашмаси деб эътироф этилади».

**7.** Жамоат фондини нодавлат нотижорат ташкилотининг мустақил шакли эканлигини номоён этиб турувчи ҳамда уни бошқа фондлар (шу жумладан давлат фондлари)дан ажратиб турувчи калит сўз айнан унинг номидаги «жамоат» сўзидир. Шу сабабли қонунчиликда жамоат фондларига оид нормаларни акс эттиришда албатта «жамоат» сўзини ишлатиш лозим. Шу нуқтаи-назардан «Жамоат фондлари тўғрисида»ги Қонунда ишлатилган терминларни қайта кўриб чиқиш, шунингдек «Нодавлат нотижорат ташкилотлари тўғрисида»ги Қонунда ишлатилган «ижтимоий фонд» деган сўзларни «жамоат фонди» сўзларига алмаштириш лозим.

**8.** Нодавлат нотижорат ташкилоти шаклидаги муассасани «жамоат муассасаси» деб номлаш ҳамда уни қонунда акс эттириш лозим. Қолаверса, муассаса ўзининг табиатига кўра нокорпоратив ташкилотлар сирасига кришини инобатга олиб, бундай шаклдаги нодавлат нотижорат ташкилотининг аъзоликка асосланмаслигини қонунда аниқ кўрсатиш лозим.

**9.** Жамоат бирлашмасидан ташқари бошқа шаклдаги нодавлат нотижорат ташкилотларининг муассисларига нисбатан жисмоний шахс бўлиш шарти белгиланмаган. Муассис ягона шахс (жисмоний ёки юридик) бўлган тақдирда таъсис съездини (конференциясини) ёки умумий йиғилишни чақириш имкони бўлмайди ва бунга эҳтиёж ҳам йўқ. Шу сабабли, нодавлат нотижорат ташкилоти ягона муассис томонидан таъсис этилганда, таъсис съезди (конференцияси) ёки умумий йиғилиш чақирмасдан якка бошчилик асосида қарор қабул қилиниши мумкинлигини қонунда белгилаш лозим.

**10.** Нодавлат нотижорат ташкилотини унинг аъзолари, қатнашчилари қарори асосида тузилишини назарда тутувчи қоидаларни қонунчиликдан чиқариб ташлаш лозим.

**11.** Қонунчиликда нодавлат нотижорат ташкилотини тузиш фақатгина унинг муассислари қарори асосида амалга оширилиши кўрсатилган бўлсада, аслида у юридик шахсни қайта ташкил этиш йўли билан ҳам тузилиши мумкин. Бинобарин, қайта ташкил этишнинг субъекти фақат юридик шахс бўла олади. Бироқ, жамоат бирлашмаси жисмоний шахсларнинг ташаббуси билан тузилиши сабабли, уни қайта ташкил этиш йўли билан тузиб бўлмайди. Шунга мувофиқ, юридик шахсни қайта ташкил этиш йўли билан жамоат бирлашмасидан ташқари бошқа нодавлат нотижорат ташкилотини тузиш мумкинлигини қонунда белгилаш лозим.

**12.** Нодавлат нотижорат ташкилоти кўпчилик муассисларнинг ташаббуси билан тузилганда, таъсис йиғилиши баёни ташкилотнинг таъсис ҳужжатлари ва раҳбар органлари шаклланланганлиги фактини тасдиқловчи ягона ҳужжат ҳисобланади. Шунга асосан, нодавлат нотижорат ташкилотининг таъсис съезди (конференцияси), умумий йиғилишини ўтказиш ва унда қарор қабул қилишнинг умумий тартибини қонунда белгилаш лозим.

**13.** Давлат божи аслида юридик аҳамиятга молик ҳаракатларни амалга оширганлик учун ундирилсада, нодавлат нотижорат ташкилотларини давлат рўйхатига олиш масаласини ҳал этмай туриб улардан давлат божи олинмоқда. Шу сабабли, давлат божини олдиндан эмас, балки нодавлат нотижорат ташкилотини рўйхатдан ўтказиш ҳақидаги қарор қабул қилингандан сўнг тўлаш амалиётини жорий этиш лозим.

**14.** Давлат рўйхатидан ўтказиш ҳақидаги аризани нодавлат нотижорат ташкилотининг айнан қайси раҳбар-органи аъзолари имзолаши кераклиги масаласи мавҳум бўлиб қолмоқда. Чунончи, таъсис йиғилиши қарори билан рўйхатга олувчи органга мурожаат қилиш ҳуқуқини ҳар қандай шахсга юклатилиши мумкин. Бундан ташқари, баъзи нодавлат нотижорат ташкилотлари ягона муассис томонидан ҳам тузилиши мумкин. Шунга мувофиқ, қонунда аризани нодавлат нотижорат ташкилотининг таъсис ҳужжатлари билан ваколат берилган раҳбар-органи аъзолари ёки бошқа шахс ёхуд таъсисчи томонидан имзоланиши мумкинлигини мустаҳкамлаш лозим.

**15.** Нодавлат нотижорат ташкилотларини рўйхатдан ўтказиш учун талаб этиладиган баъзи ҳужжатлар ўзига хос хусусиятга эга бўлиб, уларни барча шаклдаги нодавлат нотижорат ташкилотларидан бирдек талаб этиб бўлмайди. Шу сабабли, алоҳида хусусиятга эга бўлган ҳужжатларни умумий рўйхатдан алоҳида мустақил қисмларга ажратиш ҳамдадавлат рўйхатидан ўтказиш учун талаб этиладиган ҳужжатларни 3 тоифага бўлиш таклиф этилган. *Биринчи тоифага,* барча нодавлат нотижорат ташкилотлари учун талаб этиладиган таянч ҳужжатларни; *иккинчи тоифага,* айрим нодавлат нотижорат ташкилотларини рўйхатга олишда талаб этиладиган махсус ҳужжатларни; *учинчи тоифага,* халқаро ҳамда чет эл нодавлат нотижорат ташкилотларининг ваколатхоналари ва филиалларини рўйхатдан ўтказиш учун талаб этиладиган ҳужжатларни киритиш лозим.

**16.** Таъсис шартномаси нафақат юридик шахслар, балки жисмоний шахслар томонидан ҳам тузилиши мумкин. Уюшма (иттифоқ) шаклидаги нодавлат нотижорат ташкилоти учун таъсис шартномаси мажбурий, қолган нодавлат нотижорат ташкилотларининг муассислари учун эса ихтиёрий бўлиши лозим. Шунга мувофиқ, агар таъсис этиш жараёнида таъсис шартномасини тузиш назарда тутилган бўлса, нодавлат нотижорат ташкилотлари уни рўйхатдан ўтказувчи органга тақдим этишлари лозим.

**17.** Амалиётда баъзида нодавлат нотижорат ташкилотини давлат рўйхатидан ўтказишни рад этилиши ҳолати рўйхатдан ўтказувчи органнинг хатоси билан юзага келади. Хусусан, рўйхатдан ўтказиш биринчи маротаба рад этилаётганда ҳужжатлардаги камчиликлар тўлиқ кўрсатилмайди. Натижада, тақдим этилган ҳужжатларда такроран камчиликлар аниқланиб, давлат рўйхатидан ўтказиш яна рад этилади. Бундай бюрократик тўсиқнинг олдини олиш мақсадида қонунда «рўйхатдан ўтказувчи органнинг айби билан ўз вақтида кўрсатилмаган камчиликлар, нодавлат нотижорат ташкилотини давлат рўйхатидан ўтказишни такроран рад этиш учун асос бўла олмайди» деган нормани киритиш лозим.

**18.** Алоҳида бўлинмани тузиш бу нодавлат нотижорат ташкилотининг мажбурияти эмас, балки унинг ҳуқуқидир. Шу сабабли, республика нодавлат нотижорат ташкилотига таъриф беришда бундай ташкилотнинг ҳудудий субъектларда алоҳида бўлинмага эга бўлишига мажбурловчи қоидаларни чиқариб ташлаш лозим.

**ЭЪЛОН ҚИЛИНГАН ИШЛАР РЎЙХАТИ**

**СПИСОК ОПУБЛИКОВАННЫХ РАБОТ**

**LIST OF PUBLISHED WORKS**

**I бўлим (часть I; part I)**

Ширинов Дж. Состояние и перспективы развития институтов гражданского общества в Узбекистане: законодательство и практика // «Ижтимоий фикр. Инсон ҳуқуқлари» №4 2016, 36-39-б.

Ширинов Дж. Общественные комиссии – арена для развития взаимодействия государственных органов с субъектами социального партнерства// Научный журнал Поколение будущего: взгляд молодых ученых Сборник научных статей 4-й Международной молодежной научной конференции 19-20 ноября 2015 года Курск – 2015, с. 342.

Ширинов Дж. «Законодательство и практика поддержки развития институтов гражданского общества в Узбекистане» // Сборник (журнал) по итогам международного «круглого стола» на тему: «Усиление роли и значения институтов гражданского общества в демократическом обновлении и модернизации страны: опыт Узбекистана и международная практика” 2016 год С.35.

Ширинов Дж. «Бола ҳуқуқларини таъминлашда ҳуқуқий тарбия, ҳуқуқий саводхонлик ва ҳуқуқий маданиятни ошириш ва такомиллаштиришда ижтимоий ҳамкорлик» номли тўплам, Тошкент – 2016 йил 32-б.

Ширинов Дж. Мустаҳкам ҳуқуқий асос тараққиёт кафолати // «Маҳалла кўзгуси” илмий-оммабоп журнал октябрь 2017.

Ширинов Дж. «Фуқаролик жамияти институтлари тушунчаси ва таркиби» // Демократлаштириш ва инсон ҳуқуқлари 1 (77) -2018, 24-б.

Ширинов Дж. Нодавлат нотижорат ташкилотлари манфаатлар мувозанатини таъминловчи тузилма//Маҳалла кўзгуси илмий-оммабоп журнал 2018 йил 2-сон 4-б.

Ширинов Дж. «О развитии правовых основ деятельности негосударственных некоммерческих организаций в Узбекистане» // [ЖУРНАЛ ЮРИДИЧЕСКИХ ИССЛЕДОВАНИЙ](https://elibrary.ru/contents.asp?id=35124555) Издательство: [ООО «Научно-издательский центр ИНФРА-М»](https://elibrary.ru/publisher_titles.asp?publishid=10669) (Москва) Опубликовано 18.06.2018 с. 26-42.

Ширинов Дж. Фуқаролик жамияти институтлари тушунчаси ва тизимининг таркибий элементларига доир// Фуқаролик жамияти, Гражданское общество, Civil Society/ умумназарий, ижтимоий-сиёсий, ҳуқуқий журнал 2018 №2 (54) 4-б.

Ширинов Дж. Ўзбекона демократия дарсхонаси // Маҳалла кўзгуси илмий-оммабоп журнал 2018 йил 4-5-сон 4-б.

Ширинов Дж. Нодавлат нотижорат ташкилотлари ташкилий-ҳуқуқий шаклининг назарий-ҳуқуқий масалалари // Юрист ахборотномаси ҳуқуқий, ижтимоий, илмий-амалий журнал 6-сон Т.: – 2020. 10-б.

Shirinov Dj. NON-STATE NON-PROFIT ORGANIZATIONS IN THE SYSTEM OF INSTITUTES OF CIVIL SOCIETY// Pedagogy & Psychology Theory and practice International scientific journal № 2 (28), 2020 р.71.

**II бўлим (часть II, part II)**

Шу ерини тушунмадим? 1-кисмда кайсини ва 2-кисмда кайси маколаларни курсатиш лозим?

1. Ўзбекистон Республикаси Президентининг 2017 йил 7 февралдаги “Ўзбекистон Республикасини янада ривожлантириш бўйича Ҳаракатлар стратегияси тўғрисида”ги ПФ-4947-сонли Фармони // Ўзбекистон Республикаси қонун ҳужжатлари тўплами, 2017 й, - № 6., 70-модда [↑](#footnote-ref-1)
2. Ўзбекистон Республикаси Президенти Шавкат Мирзиёевнинг Олий Мажлисга Мурожаатномаси//

   “Халқ сўзи” 2020 йил 30 декабрь 276-сон. [↑](#footnote-ref-2)
3. Бу ва бошқа тадқиқот ишлари фойдаланилган адабиётлар рўйҳатида келтирилган [↑](#footnote-ref-3)
4. Мазкур олимларнинг илмий ишлари диссертация ишининг фойдаланилган адабиётлар рўйҳатида берилган [↑](#footnote-ref-4)
5. Ушбу илмий ишлар билан диссертация ишининг адабиётлар рўйхати қисмида батафсил танишиш мумкин [↑](#footnote-ref-5)