**Тадбиркорни ноласини эшитадиган борми?**

Ўзбекистон Республикаси Хусусийлаштирилган корхоналарга кўмаклашиш ва рақобатни ривожлантириш Давлат қўмитасининг даъвосига асосан суд “Nodira-M” хусусий корхонасидан 11 йил олдин сотиб олинган бинони унинг қўлидан тортиб олди.

Ушбу даъво ариза Тошкент туманлараро иқтисодий суди томонидан 2017 йил 23 августдаги кўриб чиқилган.

Хусусий корхона томонидан берилган шикоят апелляция инстанциясининг 2017 йил 31 октябрдаги қарорига асосан қаноатлантирилмаган.

Низоли объект Ўзбекистон Республикаси Вазирлар Маҳкамасининг “Ўзбекистон Республикаси Фанлар академиясининг илмий ва моддий-техника базасини мустаҳкамлаш чора-тадбирлари тўғрисида” 2004 йил 7 сентябрдаги 420-сонли қарори билан тасдиқланган рўйхатга мувофиқ, кўчмас мулк биржаси орқали сотилган.

Мазкур рўйхатда кўрсатилишича, Тошкент вилояти Қибрай тумани Юқори-Юз маҳалласида жойлашган “Генетика ва ўсимликлар экспериментал биологияси институтининг Сунъий иқлим яратаиш лабораторияси корпуси” Ўзбекистон Республикаси Фанлар академиясининг кўчмас мулк биржаси орқали сотиладиган объектлар сифатида белгиланган.

Биринчи инстанция судининг ҳал қилув қарорида асослантирувчи қисмида *“...мазкур объект биржа савдоларига чиқарилиб, унинг нархи босқичма-боқич пасайтирилмасдан, 25.01.2006 йилдаги 07/06-сонли шартномага асосан ҳеч бир асоссиз “Nodira-M” хусусий ишлаб чиқариш савдо корхонасига 24 363 610 сўмга сотилган”* – деган важлар келтирилади.

Каранг, ушбу объект бошланғич баҳода бир неча бор биржа савдоларига чиқарилган. Аммо, мазкур объек олувчилар бўлмаганлиги ва узоқ муддат сотилмаганлиги натижасида махсус комиссиянинг қарорига асосан хусусий корхонага 11 йил олдин 24 363 610 сўмга сотишга қарор қилинган ва шартнома расмийлаштирилган.

Ажабланарлиси шундаки, наҳотки суд Вазирлар Маҳкамасининг ушбу қарори бугунги кунда ҳам амалда эканлигига, ўз кучини йўқотмаганлигига эътибор бермаса ёки уни умуман билмаса.

Бундан ташқари, “*агарда мазкур объектда радиоактив нурланиш манбааси мавжуд бўлган бўлса, Вазирлар Маҳкамасининг қарори нотўғри қабул қилинган-ми?* Н*ега унда объект Вазирлар Маҳкамасининг қайд этилган қарори билан тасдиқланган сотиладиган объектлар рўйхатига киритилган?* *Нега радиоактив нурланиш манбааси ҳисобланаши ёки ҳисобланмаслиги, сотиш мумкин ёки мумкин эмаслиги ҳақида қарорни тайёрлаш ва рўйхатни тузиш жараёнида ваколатли давлат органининг хулосаси олинмаган”*. Мабодо Вазирлар Маҳкамасининг қароридек муҳим ҳужжатни ёки ушбу қарор билан тасдиқланадиган рўйхатни тайёрлашда шунчалик бепарволик, масъулиятсизлик билан ёндашилган бўлса тадбиркорни айби нима?

Ваҳоланки, бугунги кунда тадбиркорлик субъекти томонидан қонуний тартибда сотиб олинган ушбу объектга, тадбиркорлик субъекти ва хорижий ҳамкорлар томонидан мллиардлаб инвестиция киритилган, хорижий мамлакатлардан замонавий жихозлар олиб кирилган. Ўнлаб янги ишчи ўринлари яратилган. Бунга ҳам бирор киши баҳо берадими.

Тадбиркорлик субъектига етказилган моддий ва маънавий зарар учун, қолаверса, Вазирлар Маҳкамасининг қарорини тайёрлашда масъуллиятсизликка йўл қўйилган бўлса, у учун ким жавобгар бўлиши керак

Даъвогар аризада Ўзбекистон Республикасининг “Давлат тасарруфидан чиқариш ва хусусийлаштириш тўғрисида”ги Қонунининг 4-моддаси талаблари бузилганлигини важ қилади. Аммо, қонун талаблари ким томонидан бузилганлиги кўрсатмайди, қарангки бунга суд ҳам баҳо бермайди. Ахир, бошқаларнинг айбини суд нега тадбиркорга тўнтаради.

*Эътибор беринг,* Ўзбекистон Республикасининг “Хусусий мулкни ҳимоя қилиш ва мулкдорлар ҳуқуқларининг кафолатлари тўғрисида” Қонунининг 24-моддасида *“Мол-мулкни хусусийлаштириш натижаларининг қайта кўриб чиқилиши ва бекор қилинишига йўл қўйилмаслиги*” белгиланган.

Шу билан бир қаторда *“Давлат мулкини хусусийлаштириш жараёнида вужудга келган хусусий мулк дахлсиздир. Хусусийлаштириш натижалари қайта кўриб чиқилмайди ва бекор қилинмайди*.

*Хусусийлаштириш натижаларини, шу жумладан объектларнинг қийматини баҳолаш натижаларини қайта кўриб чиқиш ва бекор қилиш масалалари юзасидан давлат органлари, шу жумладан назорат, ҳуқуқни муҳофаза қилувчи органлар ва судлар томонидан ташаббус билан чиқиш тақиқланади”* - дейилган. Нима, бу Парламент томонидан қабул қилинган қонунларни суд томонидан менсимасликми ёки олдинги даврга ўхшаб суд ҳозир ҳам "юқоридан" берилган топширикларни бажарувчи қўғирчоқми.

Наҳотки суд, Ўзбекистон Республикаси Президентининг “Давлат мулки объектларини сотиш тартиб-таомилларини янада такомиллаштириш чора-тадбирлари тўғрисида” 2017 йил 16 июндаги ПҚ-3067-сон Қарорининг 1-иловасига мувофиқ, Хусусийлаштирилмайдиган, стратегик давлат мулки объектларининг Ягона Рўйхати тасдиқланган. Мазкур рўйхатга низоли объект киритилмаганлигини  ёки Ўзбекистон Республикаси Президентининг “Тадбиркорлик мақсадларида фойдаланиш учун давлат мулки объектларини сотишни жадаллаштириш ва унинг тартиб-таомилларини янада соддалаштириш чора-тадбирлари тўғрисида” 2017 йил 17 январдаги Фармонида *“**Ўзбекистон Республикасининг талабгор резидентларидан танлов савдоларида давлат мулки объектларини сотиш вақтида буюртманома ва бизнес-режадан бошқа ҳужжатларни талаб қилиш, давлат мулкининг стратегик объектларини сотиш ҳоллари бундан мустасно*- деб белгиланганлигини билмаса. Орадан 11 (ўн бир) йил ўтгандан кейин “Объектда радиоактив нурланиш манбааси мавжуд – деган важ билан суд қарори билан олиб қўйилишит бугун мамлакатимизда олиб борилаётган тадбиркорларни қўллаб қувватлаш сиёсатига қарши исёнми. Наҳотки суд ҳеч бўлмаганда, Фармонда таъкидланган “*давлат органлари, шу жумладан назорат, ҳуқуқни муҳофаза қилиш органлари ва судлар томонидан хусусийлаштириш натижаларини, шу жумладан, объектлар қийматини баҳолаш натижаларини қайта кўриб чиқиш ва бекор қилиш масалаларини ўртага қўйиш”*- тақиқланганлигини инобатга олмаса. Фикримизча, мамлакатимизда қабул қилинган қонун ҳужжатлари устиворлигини таъминлаш учун барчамиз маъсулмиз.