**САБР ВА ЗАҲМАТ**

**Эссе**

Маматқул ака – иш одами. Баракали раҳбар. Бу бараканинг сири нимада? Масъулиятда, заҳматда, деган бўлардим! Ўз касбига, Ватанига, халқига меҳрида, садоқатида.

Қаерда, қайси ишга қўл урмасин, бор меҳрини бериб, ихлос билан меҳнат қилишида. Заҳматкашлиги, жонсараклиги, фидойилиги, ўзига ва қўл остидаги ходимларига ўта талабчанлиги учун Маматқул Ҳазратқулов бош-қош бўлган ташкилот борки, бир пасда қаддини тиклайди. Нуфузи чандон ошиб, жамоатчиликнинг назарига тушади. Барака инади.

Бунга Маматқул ака масъул котиби бўлган “Ўзбекистон адабиёти ва санъати” газетаси мисол. Атоқли адиб, устози Асқад Мухтор билан бирга нишона сонининг тархини чизган нашрнинг қиёфасида, орадан неча ўн йиллар ўтиб кетганига қарамай, ҳали-ҳамон ўша анъаналар уфуриб турибди.

Бунга Маматқул ака йигирма икки йил раҳбарлик қилган ва Ўзбекистоннинг ҳақиқий миллий агентлигига айлантира олган ЎзАдек забардаст ахборот маҳкамаси иккинчи мисол.

Бунга Маматқул ака бир муддат бурун бош муҳаррир этиб тайинланган ва кўз очиб юмгунча мамлакатимизнинг энг нуфузли нашрларидан бирига айланиб, яна қўлма-қўл ўқила бошлаган “Гулистон” журнали яна бир мисол.

Йигирма-йигирма беш йилдан бери маърифатли давралардан “оёғи узилган” мазкур журналда, Асқад Мухтор бош муҳаррир бўлган замонлардагидек, яна атоқли адибларимиз, шоирларимиз, журналистларимиз, олиму уламоларимиз, мусаввирларимиз, ёш ижодкорлар ўз асарларининг чоп этилишини шараф деб билмоқда.

“Гулистон”да бўй кўрсатиш адабиётда, санъатда, ҳаётда тан олинишнинг ўзига хос эътирофига, нашрнинг ўзи эса сара зиёлиларнинг ишончли минбарига айланди. Йўғон чўзилиб, ингичка узилиш арафасига келган пандемия шароитида ҳам таҳририят жамоаси муаллифларни ҳар томонлама, жумладан, моддий ва маънавий рағбатлантириш имкониятини топаётгани таҳсинга лойиқдир. Инсоф билан айтганда, Маматқул Ҳазратқуловгача бу нашрга неча бош муҳаррир келиб-кетди. Кўп одам сўздан амалий ишга ўтиш асносида изсиз йўқолади.

**Санъатлар ичида энг муҳими**

Раҳбарлик ҳам санъат. Чўнг заҳмат, фидойилик, донишмандлик, энг муҳими, юксак маданият талаб қиладиган санъат. Раҳбар ўзини бошқалардан, айниқса, қўл остидагилардан кўра ақллироқ ва донороқ санай бошладими, обрўсини мисқоллаб йиғиб, челаклаб сочгани – шу.

“Маматқул ака одам танийди, – дейди Ўзбекистон халқ ёзувчиси Эркин Аъзам. – Кимнинг қандайлигини бир қарашдаёқ билади. Ҳар қандай ишни қотиради. Лубой соҳани беринг, қотирмаса, отимни бошқа қўяман!”

У айрим раҳбарларга ўхшаб бақириб-чақирмайди. Столга муштламайди. “Думингни тугаман” қабилидаги пўписаю дағдағаларга зўр бериб, ўзининг ожизлигини кўрсатмайди. Қўрслик қилмайди. Бировни беҳуда ранжитишдан қўрқади. Ғазабни оғу деб билади.

Ёдимда. Ўзбекистон ҳукумати билан машҳур халқаро банкнинг қўшма ахбороти эълон қиланадиган бўлди. Эрталабдан-ярим хуфтонгача ЎзАга сим қоқмаган молиячи қолмади: “Бу ахборотни газеталарга қандай бўлса, шундайлигича, қўл текизмасдан узатиш керак!”

Чўпон кўпайса, сурув ҳаром ўлиши тайин. Бу гал ҳам шундай бўлди. Матнни териш чоғида, оператор битта вергулни тушириб қолдирган, бош муҳаррир эса эътибор қилмаган. Қарабсизки, гапнинг маъноси тескарига айланиб кетган. Ана энди жанжални кўринг! Халқаро жанжални!

Бош муҳаррирни эргаштириб, бош директор хонасига кирдим. Маматқул ака хўрсинади. Шу қадар оғир, шу қадар чуқур хўрсинадики, ёниб-ёрилиб кетмаётганига ажабланасиз.

Сўнг у “пичоғи”ни қўлига олади. Пичоқ қайда? Бепичоқ сўйишга тушади: “Ука, сизки, ишга шундай енгил-елпи қарасангиз, бошқалардан нимани кутамиз!”

Энг оғир таънаси ҳам, жазоси ҳам, қуроли ҳам шу. Хўш, бундай гапга, муомалага нима деб жавоб берасиз? Қурбингиз етса, узр сўрайсиз. Сўрашдан олдин ернинг ёриғини излай бошлайсиз. Қани ўша ёриқни топсангизу, кириб кета қолсангиз!

Танасида тафти бор одам бундай самимий дашномдан, маданиятли ва меҳрли муомаладан кейин икки-уч ҳафта кўзи ерни кўрмай, қулоғи гапни эшитмай, ваража тутиб юради.

**Телефондаги тортишув**

У – адолатни маҳкам тутган одам. Кенгашишдан эринмайди. Мажлисбозликка тоқати йўқ, бироқ ўзи ишонадиган ва суянадиган ходимлар билан маслаҳатни пишитиб, кейин ишга қўл уради. “Юқоридан” топшириқ бўлса, айримларга ўхшаб ҳовлиқиб, шайтонлаб қолмайди. Керак бўлса, ҳар қандай амалдорнинг, ҳар қандай нотўғри топшириғини “елкасидан ошириб отади”. Бажармайди.

Ўзим гувоҳ. Анча йил бурун Россия Федерациясининг ташқи ишлар вазири Сергей Лавров Ўзбекистонга келиб, Биринчи Президентимиз, раҳматли Ислом Каримов қабулида бўлди. Матбуот хизмати танлаган ва газеталарда чоп этиш учун мўлжалланган ягона сурат – Ўзбекистоннинг давлат раҳбари билан вазирнинг қўл бериб, саломлашиб тургани – ЎзА бош директорига мутлақо ёқмади. Меҳмон – олдинроқда, Ислом Каримов унинг “соясида” қолган эди.

“Ну, что? – деди телефонда Матбуот хизмати раҳбари вазифасини вақтинча бажариб турган шахс. – Это же Лавров!”

“Лавров бўлса-чи? У вазир, – деди Маматқул ака. – Ислом Каримов – Президент! Мустақил давлатнинг раҳбари!”

“Бошингизни қотириб нима қиласиз, ока! Хўп деб беравермайсизми? Ўзлари кўриб берганлар!..”

Ўзбекистоннинг, халқнинг, миллатнинг шаъни, обрўсига путур кетиши мумкин бўлган жойда табиатан анча ювош, муросага мойиллиги кучли Маматқул Ҳазратқуловни танимай қоласиз: том маънода кўкрагини қалқон қилиб туриб олади. Менга нима деб, ўзини четга олмайди. Қўл силтаб кетмайди. Кетолмайди!

Телефондаги тортишув анча давом этди. Охири ЎзА раҳбарининг айтгани бўлди. Қабул иштирокчиларининг музокара столи ортида ўтирган сурати чоп этилди.

Бандаси борки, каттадир-кичикдир бирор корхонага бошлиқ бўлгиси, бошқаларга ҳукмини ўтказиб, давраларнинг тўрида қўр тўкиб ўтиргиси келади. Шунга интилади. Бироқ синовли дамларда масъулиятни зиммага олиш ва одамларнинг самимий меҳрини қозониб, уларни ўз ортидан эргаштириш ҳаммага ҳам насиб этавермайдиган бахт.

**Афсус**

Маматқул аканинг ижоди ва асарлари ҳақида мунаққидлар кўп ёзишган. Ҳали яна ёзишади. Мен унинг раҳбарлик фаолиятига эътибор қаратганимнинг боиси – сўнгги пайтда машҳур арбобларимиз ҳақида деярли ҳеч ким сўз айтмай қўйди. Айтса ҳам, номига, кўпинча, юбилейлар арафасида бирров пайдо бўлади-ю, бенишон кетади. Афсус!

Маматқул Ҳазратқулов асарлари, айниқса, публицистикаси ҳақида сўз юритар экан, мутахассислар кўпинча бир жиҳатга эътибор қаратадилар. Бу – донишмандларга хос тиниқ ва аниқ фикр. Бунда адиб меҳр қўйган устозлари Асқад Мухторга хос тутум, сокинлик, оғир-вазминлик, Одил Ёқубовга хос бағрикенглик, дангаллик, атоқли мутаржим Ваҳоб Рўзматовга хос ҳазил-мутойибага мойиллик сезилади. Ҳовлиқиш, пала-партишлик, сендан мен камми деган ақида-ю чапакбозликлардан йироқ.

Ҳаётда биров май, биров гул ишқида ўртаниб, биров тўй қилиб яйрайди. Маматқул ака иш кўпаяверса, димоғи чоқ бўладиганлардан. Зиммасидаги юк, масъулият қанча ортаверса, гўё силлани қуритадиган қўшимча ташвиш эмас, мукофот олаётгандай, шунча кишти келаверади. “Шуниси етмай турганди!” деб ёзғирсангиз, эшитадиганингиз тайин: “Шукр қилайлик! Қўлимиздан келадиган иш-ку!..”

Акадан яхши кўрган сўзини сўрамаганман, лекин биламан: шукр! Бу фақат менинг фикрим эмас. Бу - Маматқул Ҳазратқулов билан бирга ишлаган, уни яқиндан билган юзлаб, минглаб ҳамкасб журналистлар, ёзувчилар, драматурглар, мутаржимлар, сценарийнавислар, ноширлар, санъаткорлар, мусаввирлар устозлару шогирдларининг фикри. Бу – Маматқул аканинг юзлаб мақолалари, китобларини ўқиган, телекўрсатувлари, кинофильмларини, пьесалари асосида саҳналаштирилган спектаклларни томоша қилган мухлисларнинг эътирофи.

Мен ҳали талабалик пайтимда, “Ўзбекистон адабиёти ва санъати” ҳафталигига мусаҳҳиҳ сифатида ишга келганимда, у масъул котиб эди. Кейин яна ЎзАда бирга ишладик. У киши – бош директор, мен – ўринбосари.

Маматқул Ҳазратқулов – Ватанимизнинг ахборот хавфсизлигини таъминлаш, халқаро ахборот майдонидаги нуфузини юксалтириш, истиқлолимизнинг мафкуравий, ғоявий асосларини мустаҳкамлаш ишига энг фаол ва энг самарали ҳисса қўшган ва қўшиб келаётган фидойи сиёсат ва маданият арбобларимиздан бири. Шу ишга умрини бағишлаган ижодкор.

Ўзбекистон Республикасининг ички ва ташқи сиёсатига оид энг муҳим расмий ахборотлар йигирма икки йил мобайнида Маматқул Ҳазратқуловнинг назаридан ўтгандан кейин ЎзА орқали дунёга тарқатилган. Агентлик сайтига хабарлар ўзбек, инглиз, рус, немис, хитой, араб, испан, француз - жами саккиз тилда қўйила бошлаганида интернет ҳали нафақат Ўзбекистонда, узоқ хорижда ҳам кенг оммалашмаган эди.

Маматқул Ҳазратқулов – ўзбек миллий журналистикасининг расмий, жумладан, халқаро ахборот йўналишида ўз тарихи ва анъаналарига эга мактабини яратган журналист.

**Саволга неҳожат!**

Мамлакатимизда нафақат оммавий ахборот воситалари тизимида, балки сиёсат, иқтисодиёт, халқаро муносабатлар, парламентаризм, таълим-тарбия, адабиёт, санъат каби кўплаб соҳаларда бир тушунча қатъий шаклланганига анча бўлган. Бирор ташкилотга ишга олинаётган номзод ЎзАдан чиққан бўлса, бас, ортиқча саволга ҳожат қолмайди. Билими, тажрибаси, салоҳиятига шубҳа-гумон қилмаса ҳам бўлади. Ишни ҳам, сиёсатни ҳам, масъулиятни ҳам, тилни ҳам билади. Хат-ҳужжатга пишиқ-пухта.

Маматқул Ҳазратқулов мактабида таълим-тарбия олиб, иш ва тил ўрганиб чиққан, кўплаб йўналишларда самарали меҳнат қилаётган юзлаб машҳур журналистлар, адиблар, сиёсатчилар, депутатлар, дипломатлар ва бошқа соҳалар вакилларининг номини, мансаб-мартабасини келтирсам, каттакон газетанинг саҳифаси камлик қилади. Фақат битта рақамга эътиборингизни қаратиш билан чекланай. Бир неча йил аввал, Маматқул ака билан ҳали ЎзАда бирга ишлаб юрган кезларимизда, биз, шогирдлари ўзимизча санадик. Нуфузли вазирлик ва идора, ташкилот ва муассаса, нашрлару корхоналарда бош раҳбар бўлиб ишлаётган собиқ ЎзА кадрларининг ўзи йигирмадан ошар экан. Йигирмадан!

Шунда таниқли адабиётшунос Шуҳрат Ризаев ҳайратланиб гапирди: “Маматқул акадай газета-журналу китобни кўп ўқийдиган одамни кам кўрганман! Қандай вақт, қандай ҳафсала топади – ҳайронман!..”

Сўнг менга юзланди: “Раҳбарингиз ЎзАнинг материалларигаям онда-сонда кўз ташлаб турадиларми, ўзи?”

Бу саволни эшитиб, агентликда икки йил бош директорнинг биринчи ўринбосари бўлиб ишлган Эркин Аъзам тиззасига шаппатилаб кулди: “Кўз ташлаб турадиям гапми! Ётиб олиб ўқийди! Об-ҳаво маълумотигача шахсан ўзи ўқийди. Яна икки тилда!..”

Бунда лоф йўқ. Бугун ҳам “Гулистон” журналининг материалларини, макетини, безакларини, суратларини, сарлавҳаларини – ҳаммасини ўзи бирма-бир, синчиклаб кўради. Ходимларига ишонмаганидан эмас, шундай ишлашга одатланганидан. Бундан катта завқ олганидан!

Ўзи раҳбарлик қиладиган нашрда нималар чоп этилгани ёки этилаётгани билан қизиқмасдан, билмасдан, билмагани учун фахрланиб ўтиб кетган бош муҳаррирларни ҳам кўп кўрганмиз.

**Ҳазратқуловнинг соати**

2016 йил остонада турган кунлар эди. Иш одатдагидан ҳам кеч тугади. Жуда кеч. ЎзА мамлактимиздаги жамики, билишимча мингдан ортиқ, оммавий ахборот воситалари таҳририятларига сўнгги расмий материални узатиб, хайр-ҳуш қилганидан сўнг, газетани апил-тапил “ёпдик”. Биз, навбатчи гуруҳ, “Правда Востока” газетасининг навбатдаги сонини босмахонага топшириб, машинага ўтирганимизда, пойтахтимизнинг қоқ марказидаги Матбуотчилар кўчасида жон зоти қолмаганди. Қандай қолсин! Изиллаган совуқда кимга зарил келибди.

– Соат неча бўлди? – уйқусираб сўради ҳайдовчининг ёнида қунишиб ўтирган бош муҳаррир ўринбосари.

Ҳеч кимдан садо чиқмади. Чамаси, чўнтагидаги телефонига ёки билагидаги соатига бирров кўз ташлашга бошқаларда ҳам на ҳафсала, на тоқат қолган эди.

– Ана, Ҳазратқуловнинг соатига қаранг, – деб норози тўнғиллади мусаҳҳиҳ аёл.

Ўринбосар ойнани тушириб, деразадан бошини чиқарди:

– Ў-ҳў! Учданам ўтибди-ку...

Чироқлар шуъласида парвозга шайланган оққушдек товланиб турган муҳташам бинонинг ўн еттинчи қавати пештоқидаги соат миллари майин жилваланади.

“Ҳазратқуловнинг соати!” – деб пичирлайман мен ва кўз олдимга ЎзА бош директорининг “илонизи” хонаси келади. Кирган одамнинг эътибори отам замондан қолган сарғимтил мебелларга, бесўнақай алюминий деразаларга эмас, “буралиб кетган” хонанинг кулранг деворларига тушади. “Хонангиз метрога ўхшаркан” деган ҳазиллар кўп бўларди. Асли ўзи телефон станциясига мўлжаллаб қурилган бино яна нимага ўхшасин.

Ўзбекистон мустақилликка эришганига икки йил тўлиб, шўролар давлати тарих саҳнасидан аллақачон тушиб кетган бўлса-да, пул-молия масалаларида ҳали-ҳамон марказнинг таъсири сезилади. Ўзаро олди-сотди, товар айирбошлашда совет рубли муомаладан чиқиб, ҳамма бартерга ўтган.

Давлатимиз раҳбарининг 1992 йил 5 февралдаги фармонига биноан ЎзТАГ деб аталмиш агентлик Ўзбекистон Миллий ахборот агентлиги (ЎзА) номи билан қайта ташкил этилди. Уч юз кишилик жамоада давлат тилида ёза оладиган уч мухбирни тополмайсиз. Томигача ваҳимали бетон панжаралар билан ўралган беш қаватли бинодан ҳамма ҳадиксирайди. Советлар замонида мустамлака зулми шу бинодан ёйилган, шу бино орқали оқланган. Тақдирни қарангки, менинг ўзимни ҳам шу бинода битилган мақолалар билан икки марта “Правда Востока”да миллатчиликда айблаб “уришган” эди.

Бировни ЎзАга ишга таклиф қилсангиз, маош қанчалигини эшитиб, иккинчи марта эшикдан бош суқмайди. Сталин замонидан қолган техника-технология деган (агар шундай аташ мумкин бўлса!) матоҳнинг ҳаммаси Москвада –ТАССда обдон ишлатилиб, кейин республикалараро тақсимланган эмасми, бузилмаган куни йўқ.

Остона ҳатласангиз – бозор. “Ўзбекистон” меҳмонхонасининг олдидан то соатли минорагача кўчанинг икки бўйини ёймачилар эгаллаган – эски-туски кийим-кечак, озиқ-овқатдан қозон-товоққача бор. Магазинлар бўм-бўш. Ун, ёғ, шакар, совун, ҳатто сигарет ҳам, ижроқўм рўйхати ва рухсати билан жон бошига ўлчаб берилади.

Малакали миллий журналист кадрлар йўқ ҳисоби. Хорижий тилни биладиган қаламкашни-ку умуман тополмайсиз. Ўзбек расмий, айниқса, халқаро ахборот тили шаклланмаган. Давлат тилига таржима қилинадиган материалларни ёзаётган аксарият ходимларнинг эса хаёли паришон. Ўзбекистон мустақиллигини бутун дунё тан олган бўлса-да, уларнинг ҳали-ҳамон “катта оғалик” эгаридан тушгиси йўқ. Топшириқ берсангиз, тишини ғижирлатади...

ЎзАнинг бугун парвозга шайланган оққушдек товланиб турган биноси 2008 йили, агентлик жамоаси унга кўчиб ўтганида, қандай аҳволда бўлгани ёдимда. Улкан иморатнинг ёнидан ўтиш хатарли. Мармари кўчиб, бошни ёриши мумкин. Ёрган ҳам. Шундан сўнг атрофи қизил тасма билан ўраб қўйилган. Бинода ижарада турган ўнлаб фирмаю компаниялар уни ўз билганича таъмирлаб, ичинию ташини яроқсиз ҳолга олиб келган.

Ўзингиз айтинг, шаҳар марказидаги ҳайҳотдай бинони, сўнг уни таъмирлаш учун миллонлаб маблағни ундириш осон ишми? Муомала, обрў-эътибордан ташқари, саҳти-сумбат, салобат ҳам муҳим. Кимга, қачон ва нима дейишни билиш ҳам керак.

**Уйғоқ сўз ва дониш фикр қадри**

Бу эссе фақат Маматқул Ҳазратқулов ҳақида эмас. У мансуб авлод, истиқлолнинг дастлабки йиллари ҳақида.

Бугун, орадан қарийб ўттиз йил ўтгач, ўша кунларни эслар эканман, баъзи воқеалар гоҳ кулгули, гоҳ фожиали бўлиб туюлади. ЎзАда янги ташкил этилган халқаро ахборот таҳририяти ходимларига ўқитувчи ёллаб, хорижий тилларни ўргатиш билан бирга, халқаро муносабатлардан ҳам сабоқ беришга тўғри келган.

Ҳали мустақил Ўзбекистоннинг давлат протоколи шаклланмаган. Ташриф буюрган хорижлик олий мартабали бир меҳмоннинг пойига оқ қўчқор сўйилса, бошқаси советчасига – нон-туз билан кутиб олинади.

Янги, мустақиллик шароитида ишлаш осон эмасди. Ҳали кўп нарсалар қандай бўлишини, мустақил давлат қандай шаклланиши лозимлигини ҳеч ким аниқ билмасди.Марказнинг топшириғи, партия ва ҳукуматнинг етовига кўникиб қолган раҳбар кадрларнинг кўпи аросатда. Истиқлолнинг маънавий ва ғоявий асосларини мустаҳкамлашда миллатнинг онгу шуури, тафаккури тийран илмий-ижодкор зиёлиларига таянилгани сир эмас.

Ўзбекнинг не-не адиблари, олимлари, уламолари ўз илмий-ижодий ишини четга суриб қўйиб, фаолиятини, умрини салтанату сиёсатга – Ватанимизнинг давлат мустақиллигини мустаҳкамлаш ишига бағишлади. Эркин Воҳидов, Аблулла Орипов, Мурод Муҳаммад Дўст, Эркин Аъзам, Хайриддин Султон, Бахтиёр Назаров, Аббосон Усмонов, Хуршид Даврон, Аҳмаджон Тошхўжаев...

Давом эттириш мумкин бўлган ушбу рўйхатда Маматқул Ҳазратқуловнинг алоҳида ўрни бор. Хароб бино, алмисоқдан қолган ускуналар, тажрибаси мўрт ходимлар, иқтисодий-молиявий аҳволи абгор агентликда иш бошлаб, уни минтақамизнинг энг нуфузли ахборот маҳкамаларидан бирига айлантира олган раҳбар. Оммавий ахборот воситалари ЎзА тарқатаётган материалларга қараб андаза олади.

Унутмайлик: бугун мустақил Ватанимиз, она халқимиз, давлатимиз не бир ютуқларга эришган ва эришаётган бўлса, бу муваффақиятларнинг замирида миллий ижодкор зиёлиларимизнинг, арбобларимизнинг фидокорона меҳнати – уйғоқ сўзи, дониш фикри, адолатли маслаҳатлари мужассам.

Бугун етмишнинг нари-берисидаги ва ўзини “ёлғон-яшиқ китоблар, сохта ақидалар – коммунистик ғоялар руҳида тарбиялангани учун “алданган авлод” (Эркин Аъзам ибораси) деб атайдиган зиёлиларимиз истиқлолнинг аввалида барча масъулиятни ўз зиммасига олишдан, хатолардан чўчимади.

Бу авлод салтанат тепасига келганида давлат раҳбаридан то оддий амалдоргача – ҳаммаси эгизакларга ўхшарди: эгнида бир хил – Тошкентдаги “Юлдуз” фирмасида тикилган қўшқатор тугмали қора костюм, бўйнида резина чандилган галстук, дазмол босилавериб сарғайиб кетган оқ кўйлак. Йўқсиллиги учун фахрланиб келган авлоднинг фарзандлари пўримроқ кийинишдан ор қиларди. Буни манманлик, кибр, муҳтожликда яшаётган халқининг юзига оёқ қўйиш, деб биларди.

Ўша кезларда ЎзА бош директорининг, яъни вазир мақомидаги юксак мартабали амалдорнинг, маоши ўттиз долларга ҳам етмасди, десам, манзара янада яққолроқ аён бўлади.

Навқиронлик ёшидаги бу авлод қўлга киритилган мустақиллик нашъасидан маст эди. Рўзғори, бола-чақаси, ижодини ҳам унутиб тер тўккан, эл-юртининг салгина ютуғидан боши кўкларга етган, бароридан келмаган ишларидан хафақонга чалинган.

Бу авлоднинг хатолари, улоқишлари кўп бўлди. Бироқ Ватан мустақиллигини шер каби улкан рашк, қизғаниш билан ҳимоя қилди. Шу неъматга соя соладиган ҳар қандай манфаатдан, жонидан ҳам, ўйлаб-нетиб ўтирмай воз кечди: “Ватан битта – жон битта!”

Ўзини эплай олмаган халқ етимга ўхшайди – отаси, ақл ўргатувчиси кўп бўлади. Боши жанжалдан чиқмайди.

Ўзбеклар доим ўзини эплаган.

Ватан мустақиллигига садоқат фаолиятнинг энг муқаддас мезонига айланди. Шу мезон йўлида бошқа айбу нуқсонлар, гуноҳлар кечирилди. Бугун дунёнинг энг тинч, энг осойишта мамлакатларидан бири – Ўзбекистонда бир пиёла чойимизни хотиржам ичаётган бўлсак, бола-чақамиз боғчага, мактабга, ишга бехавотир бориб келаётган бўлса, энг аввало, шу “алданган авлод”дан миннатдор бўлмоғимиз даркор.

Шу куйди-пишди авлоднинг сайъ-ҳаракатлари самарасида Ўзбекистон давлати истиқлолнинг пўлатдек мустаҳам йўлига чиқиб олди ва уни энди ҳеч ким, ҳеч қачон бу йўлдан қайтара олмайди, деймиз. Кўп миллатли, кўп миллионли халқнинг онгу шуурига мустақил Ватан туйғуси, истиқлол ғояси метин қояга чуқур ўйилган гўзал нақшдек умрбод муҳрланди. Миллатнинг онгидан большивизм, имперализм, колонализм – ўзга давлат, ўзга халқ олдида мутелик ғояси сиқиб чиқарилди. Эрк, озодлик ва фаровонлик сари кенг йўллар очилди.

**Икки соҳил оралиғи**

Сиз мендан 1947 йили Самарқанд вилоятининг Ургут туманидаги тоғли Мингбулоқ қишлоғида серфарзанд оилада туғилиб, камол топган Маматқул Ҳазратқуловнинг тупроғи қаердан олинган деб сўрсангиз, жавобим тайёр: сабр ва заҳмат деган заминдан!

Адиб нашрга тайёрлаган янги китобини “Икки соҳил” деб атаган. Унинг сўзбошисида шундай сатрларни ўқиш мумкин:

“Бирон-бир дарёнинг бу соҳилидан у соҳилига сузиб ўтганмисиз? Бунга кўп вақт кетмайди. Шундайми? Аммо шу қисқа вақт ичида дарёдан қанча сув оқиб ўтади?

Инсон умрини ана шу жараёнга менгзаш мумкин. Ибтидосидан интиҳосигача бир лаҳзалик. Умр кўз очиб юмгунча ўтади-кетади. Шу қисқа умр давомида одам боласи нималар қила олди? Қандай савоб ишларга қўл уриб улгурди? Ёки бутун умр изсиз, самарасиз кечдими?

Гап ана шунда.

Кимдир Оллоҳ берган буюк неъмат – умрнинг ҳар куни, ҳар дақиқасидан унумли фойдаланишга, ўзидан муайян из қолдиришга интилади. Бу из, аввало, солиҳ фарзандлар, эл-юрт учун қилинган хайрли, эзгу амаллар, қурган иморатлар, барпо этган боғ-роғлар, ёзилган китоблар, тарбиялаган шогирдлар... Бошқа биров эса...”

Маматқул аканинг ушбу китобига жамланган ҳикоялар, қиссалар шулар ҳақида. Энг асосийси, китобнинг биринчи қисмидаги (Биринчи соҳил) қисса ва ҳикоялар собиқ шўро тузуми даврида ёзилган. Иккинчисидан (Иккинчи соҳилдан) жой олган асарлар истиқлол йилларида битилган.

“Икки соҳил” – насрий асарлардан жамланган ажойиб гулдаста.

Ўзбекнинг арбоб ўғли, Ўзбекистонда хизмат кўрсатган журналист унвони, “Меҳнат шуҳрати” ва “Фидокорона хизматлари учун” орденлари соҳиби, таниқли адиб Маматқул Ҳазратқулов шундай серғайрат инсон!

**Қулман ОЧИЛ**