**Ўзбекистон Республикаси Олий Мажлисининг Қонунчилик палатаси Аграр ва сув хўжалиги масалалари қўмитаси ҳамда   
Давлат бюджети бошқармаси томонидан Самарқанд вилоятида жорий йилнинг 2 – 4 - ноябрь саналарида ўтказилган ўрганиш натижалари тўғрисида**

**М А Ъ Л У М О Т Н О М А**

Ўзбекистон Республикаси Олий Мажлиси Қонунчилик палатасининг 2020 йилга мўлжалланган иш режаси II-боб 2-бўлим, 18-банди билан “Ҳудудларни ижтимоий-иқтисодий ривожлантириш мақсадида ажратилган давлат бюджети маблағларининг тўғри ва самарали сарфланишини ҳудудлар кесимида ўрганиш" бўйича назорат таҳлил ўтказиш режалаштирилган.

Шундан келиб чиқиб, Самарқанд вилоятида жорий йилнинг 9 ойлигида ҳудудларни ижтимоий-иқтисодий ривожлантириш мақсадида ажратилган давлат бюджети маблағларининг тўғри ва самарали сарфланиши, шунингдек эришилган натижалар, йўл қўйилган хато ва камчиликлар, муаммоларни ўрганиш натижаларига кўра қуйидагиларни маълум қилади.

**Самарқанд вилояти Ўрмон хўжалиги бошқармаси ва унинг таркибидаги давлат ўрмон хўжаликлари.**

Ҳисобот даврида вилоятдаги давлат ўрмон хўжаликларининг асосий фаолиятлари соҳада иқтисодий ислоҳотларни чуқурлаштириш, ижтимоий-иқтисодий кўрсаткичларнинг бажарилишини таъминлаш ва ўрмонларни кўпайтириш, мавжуд ўрмонларни муҳофаза қилиш, қўриқлаш, улардан оқилона фойдаланиш, такрорий кўпайтиришни таъминлаш, ўрмонларни махсулдорлигини оширишга қаратилиб, муайян ишлар амалга оширилган.

Республика ўрмон фонди ерларининг умумий майдони 2020 йил 1 январь ҳолатига келиб 11,9 млн. гектарни ташкил этмоқда. Шундан ўрмон билан қопланган майдон 3,26 млн. гектар, экин ерлари эса 22,5 минг гектар (шу жумладан сувли 12,8 минг гектар)ни ташкил этади.

Давлат ўрмон фондининг 85,6 фоизи (10,2 млн.га) чўл ҳудуди, 13,2 фоизи (1,6 млн.га) тоғ ҳудуди, 0,3 фоизи (31,1 минг га) водий ҳудуди, 9 фоизи эса (111,3 минг га) тўқай ҳудудидан иборат.

Ўзбекистон Республикаси Президентининг 2019 йил 17 июндаги ПФ-5742-сон “Қишлоқ хўжалигида ер ва сув ресурсларидан самарали фойдаланиш чора-тадбирлари тўғрисида”ги қарорига асосан   
2020-2030 йилларда 72472 гектар ўрмон фонди ерларини фойдаланишга киритиш белгиланган.

Шундан, 2020 йилда 10 минг гектар фойдаланилмаётган ер майдонларини ўтган даврда ўзлаштириб, фойдаланишга киритилди.

Жумладан, Самарқанд вилоятида ўрмон фонди ерларининг умумий майдони 69,98 минг гектарни ташкил этади.

Шундан, вилоят бўйича ўрмон билан қопланган майдон 8857,91 гектар, 3176,24 гектар ёш ўрмонзорлар, экин ерлари эса 2043,21 гектар (шу жумладан сувли ерлар 430 гектар), яйловлар 40367,79 гектар, 139,84 гектарда кўчатхона, боғ ва узумзорлар 1337,63 гектарни ва бошқаларни ташкил этади.

2020 йилнинг 9 ойи давомида вилояти ўрмон хўжаликлари бўйича жами жорий йилнинг жорий харажатлари учун давлат бюджетидан   
7 550,5 млн. сўм (йиллик 8 634,3 млн.сўм) маблағ ажратилган бўлиб, амалда 7 280,9 млн.сўм (96,4% га бажарилган) маблағ ишлатилган.

Шундан:

1-гуруҳ (иш ҳақи ва унга тенглаштирилган) ҳаражатлари учун   
4 882,6 млн. сўм (йиллик 5 630,7 млн. сўм) маблағ ажратилган бўлиб, ҳақиқатда 4 775,5 млн.сўм (97,8% га бажарилган) маблағ ишлатилган.

2-гуруҳ (иш ҳақидан ажратмалар) харажатлари учун 1 246,8 млн. сўм (йиллик 1 409,6 млн. сўм) маблағ ажратилган бўлиб, ҳақиқатда   
1 240,7 млн.сўм (99,5% га бажарилган) маблағ ишлатилган.

4-гуруҳ (бошқа) харажатлари учун 1 421,1 млн. сўм (йиллик   
1 594,0 млн. сўм) маблағ ажратилган бўлиб, ҳақиқатда 1 040,1 млн.сўм (73,2% га бажарилган) маблағ ишлатилган ҳалос.

Ишчи гуруҳ томонидан бошқарма ва унинг тасарруфидаги ташкилотларга 2020 йил 9 ойи учун Давлат бюджетидан ажратилган маблағларнинг ўз вақтида ишлатилиши ҳолати ўрганилганда жами   
4-гуруҳ (бошқа) харажатлари ижроси 73,2 % га бажарилганлиги аниқланди.

Бунда, энг паст кўрсаткични Каттақўрғон Давлат ўрмон хўжалиги 306,5 млн. сўм (йиллик 350,7 млн. сўм) маблағ ажратилган бўлиб, ҳақиқатда 37,8 млн.сўм (12,3 % га бажарилган).

Шу билан бирга, мазкур маблағлар ҳисобидан ҳисобот даврида 1147 гектар майдонда ҳимоя ўрмонзорларини барпо қилиш ишлари амалга оширилган.

Ўрмон фондининг тоғ ва тоғолди ҳамда текислик ҳудудларида ерлардан самарали фойдаланиш мақсадида 1145 гектар майдонда ёнғоқмевали, тез ўсувчи ва бошқа дарахт турларидан ўрмон барпо қилиш ишлари бажарилган.

Ўрмон хўжаликлари томонидан тайёрланган ҳар хил турдаги манзарали, мевали дарахт ва бута турларининг уруғларидан ҳамда ёш ниҳоллардан жами 8,9 млн дона ниҳол ва кўчатлар етиштирилади.

Ўрмончилик тадбирлари учун, шунингдек кўкаламзорлаштириш ва ихота дарахтзорларини барпо қилиш мақсадида ўрмон хўжаликлари томонидан 1,7 млн дона тутнинг ниҳол ва кўчатлари етиштирилади.

Ўрмон хўжаликлари томонидан 2,6 млн донадан ортиқ терак қаламчалари тайёрлаш режалаштирилган.

19487 кг ҳар хил турдаги дарахт ва буталарнинг уруғлари тайёрланган.

100 гектар майдонда ихота дарахтзорлари барпо этилди.

Ўрмонзорлар барпо қилиш ва қайта тиклаш билан бир қаторда уларни қўриқлаш, муҳофаза қилиш, касаллик ва зараркунандалардан асраш мақcадида режадаги 3,2 минг гектар майдонда ўрмон касалликлари ва зараркунандаларига қарши кураш ишлари олиб борилди.

50 км масофада ёнғинга қарши мақсадларда йўллар, 50 км янги ҳимоя линиялари қурилган.

Ўрмон хўжаликлари томонидан 235 гектар майдонда доривор ва озуқабоп ўсимликлар плантацияси ташкил этилган ҳамда 400 тонна доривор ўсимликлар хом ашёси етиштирилган.

Вилоят бўйича 223 та янги иш ўринлари яратилган.

Қўмита ташкил этилганидан буён (3,5 йил давомида) ўрмончилик соҳасининг қуйи тизимига давлат бюджети маблағлари ҳисобидан инвестиция дастурларига умуман маблағ ажратилмаган. Бу ўз навбатида сохани ривожланишига ва давлат томонидан ижтимоий-иқтисоди қўллаб қувватлашда эътибор қаратилмаган.

Соҳани ривожлантириш бўйича таклифлар:

1. Республикадаги мавжуд ўрмонзорлар охирги марта 1987 йилда хатловдан ўтказилган, мавжуд ўрмонзорларни хатловдан ўтказиш учун 40 млрд.сўм (Самарқанд вилояти бўйича 3,2 млрд.сўм) атрофида, маблағ зарур бўлади ва мабағ масаласи ҳал этилган тақдирда мавжуд 11 млн гектардан (Самарқанд вилояти бўйича 70 минг гектар) ортиқ майдон инвентаризация ишлари амалга оширилади ўрмонзорлар тўғрисидаги аниқ маълумотга эга бўлинади.

2. Ўтган даврда республика бўйича (2017 йилгача) ўртача йилига 42-44 минг гектар майдонда ўрмон барпо қилиш тадбирлари амалга оширилган бўлса, ушбу кўрсаткич 2017 йилда жами 47 минг гектар майдонда 2018 йилда 52,6 минг гектар майдонда, 2019 йилда 555 минг гектар (Самарқанд – 0,5 минг гектар)майдонда ва жорий йил баҳор мавсумида эса жами 728 минг гектар (Самарқанд – 1,2 минг гектар) майдонда (ўсиш 15-16 баробарга) ўрмон экиш ишлари бажарилган. Жумладан:

Ўтган давр мобайнида ўртача 18-19 минг гектар майдонда ҳимоя ўрмонзорлари барпо қилиш ишлари бажарилган бўлса, 2019 йилда 501 минг гектарда ва жорий йилнинг баҳорида 703 минг гектар майдонда “яшил қоплама”лар - ҳимоя дарахтзорлари барпо этилган.

Келгусида йилига 70-80 млрд.сўм атрофида молиялаштириш масаласи хал этилган тақдирда чўл ҳудудларидаги 500-1000 минг гектар (Самарқанд-2 минг гектар)майдонда саксаул, черкес ва бошқа чўл ўсимликларини экиш ҳисобига экологик мухитни яхшиланади, “Яшил қалқон” ҳимоя ўрмонзорлари ва чорвачилик йўналишида яйловлар барпо этилади ва ўз навбатида озиқ-овқат хавфсизлиги масалаларига ижобий таъсири бўлади.

3. 2016 йилда хўжаликлар томонидан 39,6 млрд. сўм даромад олинган бўлса, 2017 йилда 73,6 млрд. сўм (ўсиш 187%), 2018 йилда 133 млрд сўм (ўсиш 181%), 2019 йилда 162 млрд сўмни (ўсиш 122%) ташкил этган ва 2020 йилда 200,0 млрд.сўмни кутилмоқда.

Самарқанд вилояти бўйича ушбу кўрсаткичлар 2016 йилда хўжаликлар томонидан 2,2 млрд. сўм даромад олинган бўлса, 2017 йилда 5,6 млрд. сўм (ўсиш 254%), 2018 йилда 9,5 млрд сўм (ўсиш 169%), 2019 йилда 10,1 млрд сўмни (ўсиш 106%) ташкил этган ва 2020 йилда 15,0 млрд.сўмни (ўсиш 148%) кутилмоқда.

Бу эса ўз навбатида мазкур соҳага давлатни ва хусусий секторни инвестицияларини киритиш ва натижаси бўйича даромад ва экспорт кўрсаткичларини ошириш имконини беради.

Бунинг учун:

А) Ўрмон фонди ерларида 3 йил давомида хар йили 14 та насос ва 17 та тик қудуқларни қуриш ва ўрнатишни 19,1 млрд.сўм бюджет маблағлари ҳисобига фойдаланмаётган 3495 гектар (Самарқанд 700 гектар) ўрмон фонди ерлари янгидан ўзлаштириш натижасида ҳар йили камида 15,0-25,0 млрд.сўмлик (Самарқанд 2-4 млрд.сўм) озиқ-овқат ва озуқабоб маҳсулотлар етиштирилишига эрилишилади.

Б) Ўрмон хўжаликларини моддий техник базасини мустаҳкамлаш ва 170 млрд.сўм бюджет маблағи ёки ссудаси ҳисобига тизим ташкилотларига 350 тадан зиёд техника ва механизмлар харид қилиниб, 70 минг гектар ўрмон фонди ерлари янгидан ўзлаштирилиши натижасида ҳар йили   
70,0-100,0 млрд.сўмлик озиқ-овқат ва озуқабоб маҳсулотлар етиштирилишига ҳамда камида 70 мингта ишчи ўрни очилишига эрилишилади

В) Ўрмонларни қўриқлаш ва муҳофаза қилиш учун хар йили 20-30 та ўрмончилар уйи ва 20-30 та кузатув миноралари қуришни 10-15 млрд.сўм бюджет маблағлари ҳисобидан инвестиция дастурига киритиш ҳисобига ўрмонларни қўриқлаш ва муҳофаза қилиш учун ўрмончиларга шарт шароит яратилади ва натижада ўрмон фонди ерларида қонунбузилишларни, жумладан ноқонуний равишда дарахт кесиш ва ёввойи хайвонларни овлаш олди олинади.

Г) Ўрмонларда зараркунандаларга қарши курашиш учун 10,0 млрд сўм (Самарқанд 1 млрд.сўм) миқдорда маблағ ажратилиши натижасида 10,0 минг гектар (Самарқанд 1000 гектар) майдонда зараркунанда ва касалликларга қарши курашилади ва натижада 10,0 минг гектар майдонда зараркунанда ва касалликлари бартараф қилинади, табиий кўпайиш ҳисобига экологик мухит яхшиланади.

Д) Ўрмонларни қўриқлаш ва муҳофаза қилиш учун 50 млрд.сўмга 50 та (Самарқанд 6 млрд.сўмга 6та) ёнғинга қарши курашиш автомашиналари ва мосламалари ҳарид қилиш 3,0 млн гектар (Самарқанд 70,0 минг гектар) майдонда ёнғинга қарши курашилади ва натижада ўрмон ёнгинлари бартараф қилинади, табиий кўпайиш ва экологик мухит яхшиланади.

**Самарқанд вилояти Қишлоқ хўжалиги бошқармаси ва унинг таркибидаги ташкилотлар.**

Вилоят қишлоқ хўжалиги бошқармаси ва унинг ҳудудий бўлимларига жорий йилнинг 9 ойида жорий харажатлари учун давлат бюджетидан 2074.7 млн. сўм (йиллик 3 176,9 млн.сўм) маблағ ажратилган бўлиб, амалда 2 018,3 млн.сўм (97,3% га бажарилган) маблағ ишлатилган.

Шундан:

1-гуруҳ (иш ҳақи ва унга тенглаштирилган) ҳаражатлари учун 1 574,7 млн. сўм (йиллик 2 351,0 млн. сўм) маблағ ажратилган бўлиб, ҳақиқатда 1 566,0 млн.сўм (99,4% га бажарилган) маблағ ишлатилган.

2-гуруҳ (иш ҳақидан ажратмалар) харажатлари учун   
393,5 млн. сўм (йиллик 583,9 млн. сўм) маблағ ажратилган бўлиб, ҳақиқатда 385,7 млн.сўм (98,0% га бажарилган) маблағ ишлатилган.

4-гуруҳ (бошқа) харажатлари учун 106,4 млн. сўм (йиллик   
241,9 млн. сўм) маблағ ажратилган бўлиб, ҳақиқатда 66,5 млн.сўм   
(62,5% га бажарилган) маблағ ишлатилган ҳалос.

Ишчи гуруҳ томонидан бошқарма ва унинг ҳудудий бўлимларининг 4-гуруҳ (бошқа) харажатлари учун ажратилган 106,4 млн. сўм бюджет маблағларидан 66,5 млн.сўм (режага нисбатан 62,5 % га бажарилган) ишлатилганлиги қолган 39,9 млн.сўм ишлатилмай қолиш сабаби ўрганилди.

Ўрганиш натижаларига кўра, Вилоят Қишлоқ хўжалиги бошқармаси биносини жорий таъмирлаш ишлари учун бошқарма билан МЧЖ “Сампромхолодмонтаж” ўртасида 2020 йил 23 сентябрда тузилган, қиймати 93,4 млн. сўмлик шартнома имзоланган.

Ушбу шартноманинг 1.3 бандига кўра, ишни бошлаш вақти   
2020 йилнинг 23 сентябрь ва топшириш муддати 2020 йил 1 ноябрь этиб белгиланганлигига қарамасдан 2020 йил 4 ноябрь ҳолатига иш якунланмаганлиги (топшириш ва қабул қилиш далолатномалари мавжуд эмас) аниқланди (*шартнома нусхалари илова қилинади*).

Шу билан бирга, ушбу шартномани тузишдан олдин Ўзбекистон Республикасининг 2018 йил 9 апрелдаги ЎРҚ-472 сонли “Давлат харидлари тўғрисида” ги Қонунининг 55-моддасига кўра, давлат харидларини амалга оширишда таклифларни кўриб чиқиш ва баҳолаш баённомалари ўрганилганда қуйидаги камчиликлар аниқланди:

- Самарқанд вилоят Қишлоқ хўжалиги бошқармасининг   
2020 йилнинг 3 августдаги 1-сонли буйруғи билан бошқарма биноси орқа фасадини таъмирлаш мақсадида хом-ашё, материаллар, бутловчи буюмлар, асбоб-ускуналар, мебель, оргтехника воситалари ва бошқа жихозларни харид қилиш бўйича доимий ишловчи танлов комиссияси таркиби тасдиқланган.

Бироқ, бошқарма биноси ташқи қисмини жорий таъмирлаш мақсадида 2020 йил 11 сентябрдаги №7046436-сонли эълон бўйича ўз таклифлари билан қатнашаётган иштирокчиларни танлаб олиш баённомасини имзолаган комиссия аъзолари таркибида юқоридаги бошқарма буйруғи билан тасдиқланган доимий ишловчи танлов комиссияси аъзолари иштирок этмаган.

- Танлов баённомасида таклифлари уларни рад этишнинг аниқ сабаблари кўрсатилган ҳолда рад этилган танлов иштирокчилари ҳақидаги ахборот келтирилмаган.

- Танлов иштирокчилари томонидан танловда иштирок этиш учун берган тижорат таклифлари 2020 йил 18 августь санаси билан берилган бўлса, буюртмачи томонидан махсус ахборот порталига (dxarid.uzex.uz) эълон 2020 йил 11 сентябрда №7046436-сонли рақам билан берилган. Яни буюрмачи томонидан бинонинг ташқи қисмини жорий таъмирлаш учун махсус ахборот портал (dxarid.uzex.uz) га эълон жойлаштирлмасдан туриб 24 кун олдин иштирокчилар томонидан тижорат таклифлари берилган.

**Самарқанд вилояти Ветернария ва чорвачиликни ривожлантириш бошқармаси ва унинг ҳудудий бўлимлари.**

Ветернария бошқармаси ва унинг ҳудудий бўлимларига жорий йилнинг 9 ойида жорий харажатлари учун давлат бюджетидан 15 786,2 млн. сўм (йиллик 18 941,8 млн.сўм) маблағ ажратилган бўлиб, амалда   
14 484,4 млн.сўм (92,0% га бажарилган) маблағ ишлатилган.

Шундан:

1-гуруҳ (иш ҳақи ва унга тенглаштирилган) ҳаражатлари учун   
8 789,6 млн. сўм (йиллик 11 043,2 млн. сўм) маблағ ажратилган бўлиб, ҳақиқатда 8 707,2 млн.сўм (99,0% га бажарилган) маблағ ишлатилган.

2-гуруҳ (иш ҳақидан ажратмалар) харажатлари учун   
2 194,3 млн. сўм (йиллик 2 716,2 млн. сўм) маблағ ажратилган бўлиб, ҳақиқатда 2 156,8 млн.сўм (98,3% га бажарилган) маблағ ишлатилган.

4-гуруҳ (бошқа) харажатлари учун 4 802,3 млн. сўм (йиллик   
5 182,4 млн. сўм) маблағ ажратилган бўлиб, ҳақиқатда 3 620,4 млн.сўм   
(75,0 % га бажарилган) маблағ ишлатилган.

Ишчи гуруҳ томонидан бошқарма ва унинг ҳудудий бўлимларининг 4-гуруҳ (бошқа) харажатлари учун ажратилган   
4 802,3 млн. сўм бюджет маблағларидан 3 620,4 млн.сўм (режага нисбатан 75,0 % га бажарилган) ишлатилганлиги, қолган   
1 181,9 млн.сўм маблағ ишлатилмасдан қолган ҳудудий бўлинмалари ўрганилди.

Ўрганиш натижасида ҳисобот даврида бюджетдан ажратилган маблағларни энг паст даражада ўзлаштирган туман бўлинмалари аниқланди.

Хусусан, Булунғур тумани 55 фоиз, Самарқанд тумани 56 фоиз, Пастдарғом тумани 61 фоиз, Каттақўрғон тумани 68 фоиз, Ургут тумани 77 фоиз, Каттақўрғон шаҳар 75 фоиз, Ургут тумани 77 фоизга ҳамда Вилоят бошқармаси томонидан 74 фоизга бюджетдан ажратилган маблағларни ўз вақтида ишлатган.

Бундан ташқари вилоятда ҳодимлари сони 45 та штат бирлигидан иборат “Ўзбекчорванасл “ агентлиги Самарқанд вилояти ҳудудий “Чорванасл” маркази фаолият юритади.

Ушбу марказга жорий йилнинг 9 ойида жорий харажатлари учун давлат бюджетидан 2 830.3 млн. сўм (йиллик 3 121,8 млн.сўм) маблағ ажратилган бўлиб, амалда 2 647,1 млн.сўм (93,5% га бажарилган) маблағ ишлатилган.

Шундан:

1-гуруҳ (иш ҳақи ва унга тенглаштирилган) ҳаражатлари учун   
656,2 млн. сўм (йиллик 885,5 млн. сўм) маблағ ажратилган бўлиб, ҳақиқатда 656,0 млн.сўм (100,0 % га бажарилган) маблағ ишлатилган.

2-гуруҳ (иш ҳақидан ажратмалар) харажатлари учун   
167,7 млн. сўм (йиллик 219,4 млн. сўм) маблағ ажратилган бўлиб, ҳақиқатда 166,8 млн.сўм (99,0% га бажарилган) маблағ ишлатилган.

4-гуруҳ (бошқа) харажатлари учун 2 006,4 млн. сўм (йиллик   
2 016,9 млн. сўм) маблағ ажратилган бўлиб, ҳақиқатда 1 824,3 млн.сўм   
(90,9 % га бажарилган) маблағ ишлатилган.

Ҳисобот даврида Марказни сақлаб туриш учун бюджетдан ажратилган жорий харажатлари ўрганилганда бир қанча қонун бузилиш ҳолатлари аниқланди.

**Жумладан:**

1. Ўзбекистон Республикасининг 2018 йил 9 апрелдаги ЎРҚ-472 сонли “Давлат харидлари тўғрисида” ги Қонуни 43- моддасида давлат буюртмачиси томонидан электрон дўкон орқали харид қилиниши лозим бўлган иш, хизматларга талаблар белгиланган. Мазкур талабга кўра, бир давлат буюртмачиси учун базавий ҳисоблаш миқдорининг йигирма беш бараваридан (*5 575 000 минг сўм*) ошмайдиган миқдордаги ишлар, хизматларларнинг харидини электрон дўкон орқали амалга оширилиши белгиланган.

Бироқ, марказ томонидан қонунинг ушбу талабига зид равишда **”Samarqand Ali Optima”** билан 51 142,0 минг сўмга “*Установка газооборудования а/м*”ҳизмати ва “O’znaslchilik” ГП билан   
116 423,0 минг сўмга “*Семена племенных быков*” хариди учун шартнома имзоланиб тўлови амалга оширилган.

2. Ҳисобот даврида Марказ томонидан қиммат нарҳларда ҳарид қилинган товарлар аниқланди.

Жумладан:

- Электрон дўкон орқали “Семена племенных быков” харид қилиш учун “O’znaslchilik” ГП билан бир бирлиги (46 569 доза)ни 2,5 минг сўмдан 116 423,0 минг сўмга шартнома имзоланган бўлса, ҳудди шу корхона билан кооперацион биржа орқали бир бирлиги (1500 доза) ни 6,0 минг сўмдан 9 000,0 минг сўмга шартнома имзолаб маҳсулотни харид қилган. Бир бирлик маҳсулотни 3,5 минг сўм қиммат нарҳда сотиб олган.

Аукцион орқали “Велосипед” харид қилиш учун “VALLEY SUGAR TRADE” билан бир донаси (100 дона)ни 440,0 минг сўмдан 44 000,0 минг сўмга шартнома имзоланган. Яна худди шу маҳсулотни харид қилиш учун PO “O’ZZOOVETTA’MINOT HIZMAT” билан тўғридан-тўғри шартнома тузиш орқали бир донаси (110 дона) ни   
820,0 минг сўмдан 90 200,0 минг сўмга шартнома имзолаб, бир донасини 380,0 минг сўм қиммат нарҳда харид қилган.

**2020 йилда “Самарқандсувқурилишинвест” ДУК буюртмачилигида Самарқанд вилоятида Давлат бюджети маблағлари ҳисобидан инвестиция дастурига киритилган объектларни ўрганиш.**

***Мелиорация объектларида қуриш ва реконструкция қилиш ишлари.***

Вилоятда 2020 йилда Давлат дастури асосида мелиоратив объектларни қуриш ва реконструкция қилиш ишлари бўйича жами 13 та лойиҳа шундан, 3 та лойиҳа 2019 йилдан 2020 йилга ўтувчи, 10 та янгидан бошланувчи лойиҳалардан иборат.

Дастур доирасида қуйидаги лойиҳалар амалга оширилиши белгиланган:

- 62.22 км -коллектор тармоқларини қуриш ва реконструкция қилиш;

- 10.65 км- ёпиқ ётиқ коллектор-дренаж тармоқларини қуриш;

- 6 дона -гидротехник иншоотлар қуриш;

- 3 дона -тик қудуқ (скважин)ларни қурилишларининг бажарилиши.

Жами мазкур лойиҳаларга 10 954,8 млн. сўм маблағ ажратилган бўлиб,   
8 311,3 млн сўм маблағ молиялаштирилган. 10 225,0 млн сўмлик ишлар бажарилган.

Ишларининг бажарилишида "Республика бюджети" ҳисобидан ажратилган маблағларнинг ишлатилиши бўйича объектлар ҳолати ишчи гуруҳ томонидан ўрганилганда, қуриш қайта қуриш ишларининг бажарилиши шартноманинг тегишли бандлари ижроси ўз вақтида таъминланмаганлиги аниқланди.

**Жумладан:**

1. Нарпай туманида "Нарпай Обихаёт" СИУ ва Пахтачи туманидаги "Сувли" СИУлар ҳудудларида коллектор-дренаж тармоқларини қуриш ишларига жами қиймати 3 млрд. 67 млн 393 минг сўм бўлиб, 2019 йилда 2 млрд 231 млн 939 минг сўмлик ишлар бажарилган. 2020 йилга 797 млн 445 минг.сўм лимит ажратилган. 01.10.2020 йилгача тармоқ жадвали асосида 605 млн 520 минг сўмлик 7.6 км.коллекторларни қуриш ва реконструкция қилиш ҳамда 0.47 км. ЁЁД қуриш ишлари бажарилди, бу йиллик режанинг 76 % ни ташкил қилади.

Шу билан бирга, объектни фойдаланишга топшириш муддати 2020 йил сентябрь ойи бўлишига қарамасдан ҳанузгача ишлар тугалланмаган. Бу эса шартнома шартларининг тегишли бандларини бузилишига олиб келган.

**2.** Пастдарғом туманидаги "Пастдарғом" ва "Қурилишқоқсой" СИУлар худудида коллектор тармоқларини қуриш объекти бўйича бош пудратчи “Гидро Капитал Мелио Қурилиш” МЧЖ бўлиб, жами қуввати 12.946 км. коллектор тармоқларини қуриш ва реконструкция қилиш ва 1.90 км. ёпиқ ётиқ коллектор-дренаж тармоқларини қуриш ишларининг жами қиймати 1 млрд. 362 млн 104 минг сўм бўлиб, 2019 йилда 633 млн 512 минг сўмлик ишлар бажарилган. 2020 йилга 792 млн 610 минг.сўм лимит ажратилган, 01.10.2020 йилгача тармоқ жадвали асосида 648 млн 700 минг сўмлик 9.2 км коллектор тармоқлари қуриш ва реконструкция қилиш ва 1.9 км ёпиқ ётиқ коллектор-дренаж тармоқларини қуриш ишлари бажарилган, бу йиллик режанинг 94 % ни ташкил қилади.

Бироқ, объектни фойдаланишга топшириш муддати 2020 йил июль ойи бўлишига қарамасдан ҳанузгача ишлар тугалланмаган. Бу эса шартнома шартларининг тегишли бандларини бузилишига олиб келган.

**Вилоятда 2020 йилда Давлат дастури асосида ирригация объектларни қуриш ва реконструкция қилиш объектлари.**

Самарқанд вилоятида 2020 йилда 10 та ирригация объектлари бўлиб, Шундан 5 та йилдан-йилга ўтувчи, 6 та янгидан бошланувчи:

**100 млн.м3** 1дона сув омбори қуриш;

**0,402 км** дамба куриш;

**20,410 км** каналларни реконструкция қилиш;

**1 дона** гидротехник иншоот қуриш объектларига жами **98 143,1** млн сўм лимит маблағ ажратилган.

Ишларининг бажарилишида "Республика бюджети" ҳисобидан ажратилган маблағларнинг ишлатилиши бўйича объектлар ҳолати ишчи гуруҳ томонидан ўрганилганда, қуриш қайта қуриш ишларининг бажарилиши шартноманинг тегишли бандлари ижроси ўз вақтида таъминланмаганлиги аниқланди.

***Жумладан:***

**1.** Ургут туманидаги “Камонгорон” сув омборининг 2 босқич (инекция ишлари) қурилиши объекти бўйича бошпудратчи “Ўзмахсуссувқурилиш” ДУК жами қуввати 0.402 дамба км. Объектнинг умумий қиймати 15 362,43 млн сўм бўлиб, 2020 йил учун қурилиш ишларига 2 409.9 млн.сўм лимит ажратилган, 01.10.2020 йил холатига 1 190.4 млн сўмлик ишлар бажарилган бўлиб, 2020 йил 9 ойлик режага нисбатан 70 фоизга маблағ ўзлаштирилган.

Шу билан бирга, объектни фойдаланишга топшириш муддати 2020 йил сентябрь ойи бўлишига қарамасдан ҳанузгача ишлар тугалланмаган.

**2.** Оқдарё туманидаги “Қорадарё”дарёсининг Р.Хамраев массиви худудидан оқиб ўтувчи қисмида шаршара қуриш объекти бўйича бошпудратчи “Самарқандмахсуссувдренаж” МЧЖ жами қуввати 1 дона ГТИ. қуриш ишларига 5 478,8 млн сўм бўлиб, 2020 йил учун қурилиш ишларига 3 433.8 млн.сўм лимит ажратилган, 01.10.2020 йил холатига 2 191.7 млн сўмлик ишлар бажарилди, бу режага нисбатан 64% ни ташкил қилади.

Шартнома шартларига кўра, объектни фойдаланишга топшириш муддати 2020 йилнинг август ойига белгиланган бўлиб ушбу кунгача қурилиш ишлари якунланмаган.

**Самарқанд вилоятида 2020-2021 йилларда амалга оширилаётган қишлоқ хўжалиги бўйича инвестиция лойиҳалари.**

Самарқанд вилоятида 2020 йилнинг январь-октябрь ойларида қишлоқ хўжалиги бўйича умумий қиймати 461,4 млрд. сўмлик (шундан, хорижий кредит линияларидан 30,7 млн. доллар) 236 та лойиҳалар ишга туширилган ва 1 301 та янги иш ўринлари яратилган.

Жумладан,

Қишлоқ хўжалиги лойиҳалари бўйича боғдорчиликни ривожлантиришда Жомбой туманида жойлашган "Қўнғирот агро интенсив" фермер хўжалиги томонидан 202 гектар майдонда, 14,6 млрд. сўмлик (шундан, ўз маблағларидан 2,8 млрд.сўм, хорижий кредит линияларидан 1,1 млн.доллар) сўмлик қийматга эга бўлган лойиҳа тўлиқ амалга оширилган. Бунинг натижасида 15 та янги иш ўрни яратилган.

Қишлоқ хўжалиги лойиҳалари бўйича иссиқхона ташкил этишда Иштихон туманида жойлашган "Суюнов Жўра бобо" фермер хўжалиги томонидан 2,5 гектар майдонда, 11,0 млрд. сўмлик (шундан, ўз маблағларидан 1,0 млрд.сўм, хорижий кредит линияларидан 8,5 млн.доллар) сўмлик қийматга эга бўлган лойиҳа тўлиқ амалга оиширилган. Бунинг натижасида 20 та янги иш ўрни яратилган.

Шунингдек, лойиҳани амалга ошириш муддати кечикиб қолганлари ҳам мавжуд.

Қишлоқ хўжалиги маҳсулотларини сақлаш, қайта ишлаш ва озиқ-овқат маҳсулотлари ишлаб чиқариш бўйича совуткичли сиғимлар ташкил қилишда Булунғур туманида жойлашган "INTURIST MAROQAND" МЧЖ томонидан 500,0 тонна натурал қийматга эга, 5,5 млрд. сўмлик (шундан, ўз маблағларидан 1,0 млрд.сўм, хорижий кредит линияларидан 0,5 млн.доллар) сўмлик қийматга эга бўлган лойиҳа тўлиқ амалга оширилмаган. Бунга сабаб, бино мавжуд, кредит ажратиш бўйича вилоят Турон банк томонидан барча ҳужжатлар расмийлаштирилиб, Республика Турон банкига юборилган. Япониянинг Жайка компаниясининг ресурси ажратилиши кечикмокда.

Қишлоқ хўжалиги лойиҳалари бўйича чорвачиликни ривожлантириш бўйича Пастдарғом туманида жойлашган "ЯНГИОБОД НАСЛ ЧОРВА МОЛЛАРИ" МЧЖ томонидан 13,0 млрд. сўмлик (шундан, ўз маблағларидан 3,0 млрд.сўм, хорижий кредит линияларидан 1,0 млн.доллар) сўмлик қийматга эга бўлган лойиҳа тўлиқ амалга оиширилмаган. Бунга сабаб, бинода қурилиш ишлари ҳозирги пандемия даврига тўғри келганлиги муносабати билан тугалланиши 2 ойга кечиккан, белгиланган кредит тўлиқ ажратилган. Шунингдек, буюртма қилинган қорамолларнинг ҳам етиб келиши пандемия сабаб кечикмоқда. Ҳозирда ишлар жадал олиб борилмоқда, лойиҳа жорий йилнинг 4 чорагида ишга тушурилиши таъминланади.

**Назорат органлари томонидан ҳисобот даврида ўтказилган назорат тадбирлари натижалари.**

2020 йилнинг 9 ойи давомида Самарқанд вилоятидаги Қишлоқ хўжалиги вазирлиги, Сув хўжалиги вазирлиги, Ўрмон хўжалиги Давлат қўмитаси, Ветеринария ва чорвачиликни ривожлантириш давлат қўмитаси тизимидаги ташкилотларда ўтказилган назорат тадбирларида аниқланган молиявий қонунбузилиш ҳолатлари юзасидан қуйидагилар маълум қилинади.

Ветеринария ва чорвачиликни ривожлантириш Давлат қўмитаси тизимидаги **5 та** (1 таси Пайариқ туман прокуратурасининг сўров хатига кўра, 4 таси ташкилот хатига кўра) ташкилотларда назорат тадбирлари ўтказилган бўлиб, жами **14,7 млн.сўм**лик, шндан Нарпай туман ветеринария лабараториясида **0,3 млн.сўм**лик, Нарпай тумани ветеринария бўлими **2,4 млн.сўм**лик, Пайариқ тумани ветернария бўлимида **9,2 млн.сўм**лик, Пастдаргом тумани ветернария бўлимида   
**1,7 млн.сўм**лик, Ургут тумани ветеринария бўлимида   
**1,1 млн.сўм**лик ноқонуний тўловлар аниқланиб, тўлиқ ундирилган ва   
1 та ҳолатда ўрганиш натижаси бўйича тўпланган ҳужжатлар Пайариқ туман прокуратурасига юборилган.

Ўрмон хўжалиги Давлат қўмитаси тизимига қарашли Жомбой ўрмон хўжалигида Иқтисодий жиноятларга қарши курашиш департаменти Жомбой туман бўлимининг хатига кўра назорат тадбири ўтказилган бўлиб, **0,3 млн.сўм**лик ноқонуний тўловлар аниқланиб, тўлиқ ундирилган ва тўпланган ҳужжатлар ИЖҚК департаментига юборилган.

Сув хўжалиги вазирлиги тизимидаги **14 та** (11 таси Самарқанд шаҳар прокуратурасининг сўров хатига кўра, 1 таси ДМНД марказий топшириқлари режасига кўра ва 1 таси ташкилот хатига кўра, 1 таси Ички ишлар органининг хатига кўра) ташкилотларда назорат тадбирлари ўтказилган бўлиб, жами **7 926,5 млн.сўм**лик, шундан "Самарқанд сув қурилиш инвест" ДУК буюртмаси асосида пудратчи ташкилотлар томонидан бажарилган қурилиш таъмирлаш ишлари бўйича **7 919,3 млн.сўм**лик, Каттақўрғон туман ирригация бўлимида **2,6 млн.сўм**лик, Оқдарё туман ирригация бўлимида **4,6 млн.сўм**лик ноқонуний тўловлар аниқланиб, **597,4 млн.сўм**и ўрганиш жараёнида тўлиқ ундирилган.

Шундан, 10 та назорат тадбирлари бўйича тўпланган хужжатлар прокуратура органига 1 таси ички ишлар органига юборилган.

“Самаркандсувкурилишинвест” ДУК ва бош пудратчи Зарафшонмахсуссувкурилиш” МЧЖлар томонидан “Булунгур сув омбори”да бажарилган қурилиш таъмирлаш ишлари юзасидан ўтказилган назорат тадбирида жами **7 329,1 млн.сўм**лик иш ҳажмлари бўйича бажарилган ишлар хисоб-фактурасига ва тасдикланган Ф-5 далолатномаларига ортикча кўшиб ёзилганлиги аниқланган.

Ушбу ташкилотда аниқланган **7 329,1 млн.сўм**лик ноқонуний тўловлар бўйича текшириш ҳужжатлари Самарканд вилоят ИИБ хузуридаги Тергов бошқармасига юборилган.

***(Маълумотномага назорат тадбирлари жадвал шаклида илова қилинади).***