**Ўзбекистон Республикаси**

**Соғлиқни сақлаш вазири**

**А.Ҳ.Ҳожибоев**

**Ҳурматли Абдуҳаким Мўминович!**

Муҳтарам Президентимизнинг Олий Мажлис ва халқимизга Мурожаатномасида 2021 йилда барча соҳалар, хусусан, тиббиёт соҳаси бўйича муҳим вазифалар белгилаб берилди.

Мурожаатномада белгиланган устувор вазифалардан келиб чиқиб, Олий Мажлис Қонунчилик палатасида Спикер раҳбарлигида парламент комиссияси тузилди, Аҳоли саломатлигини мустаҳкамлаш борасидаги ислоҳотларни ҳаётга татбиқ этиш бўйича парламент ва депутатлар назоратини амалга оширишга доир чора-тадбирлар режаси тасдиқланди.

Ушбу режада Мурожаатномада қайд этилган санитария-эпедимиология хизмати сифатини ошириш, унинг моддий-техник базасини яхшилаш ва замонавий лабораториялар ташкил этиш учун 200 миллион доллар ажратилиши, шунингдек, 15 ёшгача бўлган болалар ва ҳомиладор аёлларга 7 турдаги витаминлар, болалар учун паразитар касалликларга қарши дори воситалари бепул тарқатиш ишларига 100 миллиард сўм маблағ йўналтирилиши, бундан ташқари, келгуси 3 йилда 315 та “оилавий шифокор” пункти ва 85 та оилавий поликлиникаларни ишга туширилиши жараёнлари устидан парламент назоратини олиб бориш вазифаси қўйилган.

Сиздан, Мурожаатномада белгиланган юқоридаги йўналишлар бўйича Соғлиқни сақлаш вазирлиги томонидан 2021 йил давомида амалга оширилиши режалаштирилган чора-тадбирлар ҳамда тегишли “йўл харита”лари ҳақида Қонунчилик палатаси Фуқароларнинг соғлиғини сақлаш масалалари қўмитасига батафсил маълумот тақдим этишингизни сўраймиз.

Вазирлик томонидан тақдим этиладиган мазкур маълумотлар Мурожаатномада белгиланган вазифалар ижроси ўз вақтида таъминланиши бўйича самарали парламент ҳамда депутатлик назорати ўрнатилишида муҳим ҳужжат бўлиб хизмат қилади.

Ҳурмат билан,

**Кумита раиси Е.Борисова**