<http://uza.uz/uz/posts/zbekiston-indiston-biznes-va-ishbilarmonlar-forumi-yakunland-31-10-2020>

31.10.2020

**Чет эллик ишбилармонлар Ўзбекистондаги қуритилган мева, озиқ-овқат, уй-жиҳозларига жиддий қизиқиш билдиришди.**

**Ўзбекистон Экспортчилар уюшмаси ҳамда Ҳиндистон импортчилар Савдо-саноат палаталари ҳамкорлигида “Ўзбекистон – Ҳиндистон тадбиркорлик субъектлари ҳамда Вьетнам ва Бангладеш импортчилари ўртасида кўп томонлама савдони шакллантириш” деб номланган бизнес-форум якунланди.**

Ўзбекистон экспортчиларининг хорижий мамлакатлар ишбилармон доиралари вакиллари билан тўғридан-тўғри алоқаларини йўлга қўйиш мақсадида ташкил этилган тадбирда ҳамкорликдаги инвестициявий лойиҳаларни кўпайтириш, экспорт-импорт шартномалари сони ва сифатини ошириш, шунингдек ўзаро технология ва тажриба алмашиш масалалари муҳокама этиллди.

Мазкур онлайн бизнес-форумнинг якунлари ҳақида Ўзбекистон экспортчилари уюшмаси раиси Мухтор Умаров ЎзА мухбирига тақдим этган маълумотларга кўра, анжуманда 200 га яқин ўзбек экспортчи тадбиркорлари тўқимачилик, қандолатчилик, қишлоқ хўжалиги маҳсулотлари ва кимёвий воситалар, қурилиш материаллари, озиқ-овқат маҳсулотлари каби юзга яқин маҳсулот билан иштирок этди. 200 дан зиёд Вьетнам, Бангладеш ва Ҳиндистон импортчиларига маҳаллий корхоналаримиз, маҳсулотларимиз ҳақида маълумот берилди, ана шу мақсадда турли тақдимотлар ўтказилди.

Чет эллик ишбилармонлар Ўзбекистондаги қуритилган мева, озиқ-овқат, уй-жиҳозларига жиддий қизиқиш билдиришди. Айни маҳсулотларга Ҳиндистон ва Вьетнам бозорларида талаб борлиги боис, тегишли шартномалар имзолашга келишиб олинди. Ўз тақдимотларини ўтказган ўзбек экспортчилари ва уларнинг товарлари тўғрисидаги маълумотлар Ҳиндистон Импортчилар савдо ва саноат палаталарига тақдим этилди. Бу келгусида хориж импортчиларини Ўзбекистон экспортчилари билан тўғридан-тўғри боғланишларини таъминлайди.