**УСТУВОР ВАЗИФАЛАР – КЕЛГУСИ ФАОЛИЯТ**

**БОШ МЕЗОНИ**

**Абдураҳим ҚУРБОНОВ,**

**Ўзбекистон Республикаси Олий Мажлиси**

**Қонунчилик палатаси депутати,**

**Ўзбекистон Экологик партияси аъзоси**

Юртбошимиз 2020 йил 29 декабрдаги Олий Мажлис палаталари ҳамда халқимизга йўллаган Мурожаатномаларида 2021 йилда янги Ўзбекистонда янги ғоялар билан барча соҳаларда учинчи ренессанснинг пойдеворини мустаҳкам қуриш мақсадида туб ислоҳотлар амалга оширилишини таъкидлаб ўтдилар.

Дарҳақиқат, Муҳтарам Президентимиз Олий Мажлисга Мурожаатномаларини Ўзбекистонда эркин фуқаролик жамияти сари муҳим қадам сифатида қабул қилсак, муболаға бўлмайди. Мамлакатимиз раҳбари давлат ва жамият қурилиши тизимини такомиллаштириш, қонун устуворлигини таъминлаш ва суд-ҳуқуқ тизимини янада ислоҳ қилиш, коррупцияга қарши кураш, иқтисодий ривожланиш, тадбиркорликни қўллаб-қувватлаш, ижтимоий соҳани айниқса таълим ва соғлиқни сақлаш тизимини ривожлантириш, хавфсизликни таъминлаш ҳамда ташқи сиёсатни амалга ошириш соҳасида парламент, ижро ва суд ҳокимияти олдида турган устувор вазифаларни белгилаш билан бирга, уларнинг ижросини таъминлаш бўйича механизмларини ҳам баён этиб ўтди.

Давлатимиз раҳбарининг Олий Мажлисга Мурожаатномасида белгиланган устувор йўналишларни амалга ошириш юзасидан «Ёшларни қўллаб-қувватлаш ва аҳоли саломатлигини мустаҳкамлаш йили»да Ўзбекистон Экологик партияси ва партиянинг Олий Мажлис Қонунчилик палатасидаги фракцияси олдида долзарб вазифалар турибди.

2021 йилни “Ёшларни қўллаб-қувватлаш ва аҳоли саломатлигини мустаҳкамлаш йили” деб аталишида ҳам муҳтарам Президентимизнинг ички сиёсатда ижтимоий соҳага катта эътибор қаратаётганини сезиш мумкин. Юртбошимиз иштирокларида ўтказилган ёшлар форумида белгиланган вазифалар ҳамда кейинги ойларда атроф муҳитни муҳофаза қилиш ҳамда инсон саломатлигини яхшилашга доир чиқарилган фармон ва қарорлар моҳияти мурожаатномада яна ҳам ойдинлашди. Мамлакат тақдири ҳар жиҳатдан экологик барқарорлик, аҳоли саломатлигига ва ўсиб келаётган ёш авлоднинг қандай шаклланишига боғлиқ эканлигини парламент минбари орқали бутун ҳалққа яна бир бор уқтирилди.

Президентимиз бир қатор янгиликларни, ҳукумат режаларини санаб ўтди. Бу улуғвор вазифалар, эзгу ниятлар, жумладан, олис қишлоқ жойларида ҳам шаҳардагидек қулай ва сифатли тиббий хизмат кўрсатишни йўлга қўйиш ҳамда ҳудудларнинг экологик муаммоларини бартараф қилиш орқали юртимиз аҳолисининг саломатлигини янада мустаҳкамлашга қаратилгандир.

2021 йилдан 15 ёшгача бўлган болалар ва ҳомиладор аёлларга 7 турдаги витаминлар, болалар учун паразитар касалликларга қарши дори воситалари бепул тарқатилади. Юртбошимиз парламентга мурожаатиларда мазкур йўналишдаги ишларга 100 миллиард сўм маблағ йўналтирилишини таъкидладилар. Бу жараён билан 2021 йилда 11 миллион нафар, 2022 йилда 17 миллион нафар аҳоли қамраб олинади. Бу миллат келажаги, ёш авлод саломатлиги учун катта ғамхўрликдир.

Юртбошимиз Мурожаатномада минтақамизда, бутун дунёда экологик вазиятнинг тобора ёмонлашиб бораётгани, Орол денгизи ҳалокати оқибатида юзага келган экологик фожиалар таъсирини юмшатишга қаратилган ҳаракатларни қатъий давом эттириш кераклигини қайд этиб ўтдилар.

Жумладан, минтақамизда ва бутун дунёда экологик ҳолатни ёмонлашиб бораётгани бизни жиддий ташвишга солаётганлиги, қўшни давлатлар ва жаҳон жамоатчилиги билан биргаликда Орол денгизи халокати оқибатида юзага келган экологик фожеалар таъсирини юмшатишга қаратилган ҳаракатларни қатъий давом эттириш билдирилиб, денгизнинг қуриган тубида юз минглаб гектар ўрмон ва бутазорлар ташкил этиш, Оролбўйида амалга оширилаётган улкан қурилиш ва бунёдкорлик ишлари халқимизни юксак марралар сари руҳлантираётганлиги таъкидланди.

Сўнгги уч йил ичида Оролнинг қуриган тубида ўрмонзорлар барпо этиш бўйича дунёда муқобили бўлмаган ишлар жадаллик билан олиб борилмоқда. Ўтган давр мобайнида 1 миллион 200 минг гектар майдонга саксовул ва бошқа чўлга чидамли ўсимликлар уруғлари сепилди. Хусусан, 2020 йилнинг баҳор мавсумида жами 706,401 минг гектарда ҳимоя ўрмонзорларини барпо қилиш ишлари бажарилди. Шунингдек, 166,3 минг гектар майдонда ер тайёрлаш (борозда) ишлари бажарилган. Шундан уруғдан 663,1 минг гектарда, кўчатдан 40,284 минг гектарда ва яйловзорлар 3,014 гектарда ташкил этилди.

Орол денгизининг суви қуриган майдонида тажриба учун “Орол-Оазис” ташкил этилиб, ҳар хил турдаги манзарали ва мевали дарахт кўчатларини экиш ишлари ташкил этилмоқда. Мамлакатимизда оролбўйи минтақаси экологик аҳволини яхшилаш муҳим стратегик йўналиш деб белгиланган.

Шундан келиб чиқиб, партия ва унинг депутатлик корпуси олдида экологик муаммоларни ўрганиш, экология соҳасидаги миллий қонунчиликни такомиллаштириш, аҳолининг экологик маданиятини юксалтириш каби масалалар турибди.

Шу билан бирга, коррупциянинг ҳар қандай кўринишига муросасиз курашишга бизнинг сиёсий партиямиз ҳам бор кучини сафарбар этиши зарур. Экология ва атроф муҳитни муҳофаза қилиш соҳасидаги қонунлар талабларини сўзсиз ижро этилиши, табиий ресурслардан ноқонуний фойдаланишга чек қўйиш каби масалаларда жамоатчилик назоратини кучайтиришимиз лозим.

Президентимизнинг “Янги Ўзбекистон – мактаб остонасидан, таълим-тарбия тизимидан бошланади”, деган ғоясини ҳаётга татбиқ этиш бўйича тарғиботни кучайтириш, боғча, мактаб ва олийгоҳларда сифатли ҳуқуқий экологик таълимни йўлга қўйишни назоратга олиш, экологик маданиятни янада юксалтиришга барча имкониятларни сафарбар этиш ҳам олдимиздаги муҳим вазифалардандир.

Албатта, аҳоли ўртасида соғлом турмуш тарзини қарор топтириш, спортга жалб этиш, камбағалликни қисқартириш борасида амалга оширилаётган ишлар ижросини назорат қилиш масалалари партиянинг Олий Мажлис Қонунчилик палатаси ҳамда маҳаллий Кенгашлардаги депутатларининг диққат марказида бўлиши лозим.

Мурожаатномадан келиб чиқиб, экологик қонунчиликни янада такомиллаштириш, аҳоли саломатлигини мустаҳкамлаш, санитария-эпидемиологик осойишталикни таъминлаш, атроф муҳитни муҳофаза қилишни нафақат давлат ва жамият, балки ҳар бир фуқаронинг вазифаси бўлишига эришиш ҳамда жамоатчилик назоратини янада кучайтиришни ва бошқа масалалар устувор вазифаларимиздандир.

Фаолиятимиз самарадорлигини янада юксалтиришда Партиянинг Марказий Кенгаши ҳамда ҳудудий партия ташкилотлари фаолиятини рақамлаштирган ҳолда фаолиятни баҳолаш мезонларини юритиш, рейтингини аниқлаш борасидаги ишлар йўлга қўйишимиз муҳим вазифалардан саналади. 2021 йилда барча амалга ошириладиган вазифлар натижалари рақамли платформага жойлаштирилиб, фаолиятга рақамлаштириш орқали баҳо бериб борилади.

Эндиликда депутатлар ўзлари сайланган ҳудуддаги муаммоларнинг ҳал этилишини доимий назорат қилиб, ҳар ойда маҳаллий кенгашларда муаммолар ечимининг ижроси ҳолатини танқидий таҳлил қилган ҳолда кўриб боради. Жаҳонда бугунги кунда шиддат билан ривожланаётган жараёнларга ҳар куни изланишда бўлиш, хориждаги илғор тажрибаларни чуқур ўрганиб, ҳаётимизни, иш услубимизни янгилашга ҳаракат қилиш барча депутат ва сенаторлар, уларнинг тимсолида бутун Ўзбекистон халқининг бугунги кундаги энг долзарб вазифаси ҳисобланиши, бу борада давлат бошқарувида жамиятнинг ўрни муҳим аҳамият касб этиши кундалик фаолиятимизга чуқур кириб бориши керак. Шундай экан, Марказий Кенгаш аъзолари фаоллигини янада кучайтириш, Олий Мажлис Қонунчилик палатаси ва халқ депутатлари маҳаллий кенгашлар депутатлари, ҳудудий партия ташкилотлари ҳамкорлигини янги босқичга олиб чиқиш олдимиздаги муҳим вазифаларимиздандир.

Келгусида ҳудудлардаги экологик ҳолатни мониторинг қилиб бориш, ҳудудларнинг, шу жумладан, ҳар бир корхона ва ташкилотнинг экологик паспортини ишлаб чиқиш ва татбиқ этиш, ҳудудларнинг ўзига хос экологик муаммоларини Халқ депутатлари маҳаллий Кенгашлари йиғилишлари кун тартибига киритишга алоҳида эътибор қаратиш лозим. Шунингдек, сайловолди дастурида белгиланган вазифалар ижросини таъминлашга жиддий эътибор қаратиш зарур.

Келгусида барча йўналишлардаги масалаларга эътибор қаратилишимиз, экологик соф табиатни асраб қолиш, атроф муҳитни муҳофаза этиш соҳасидаги қонун бузилишларини аниқлаш ва уларга чек қўйиш, жамоатчилик назоратини амалга ошириш, ҳудудий партия ташкилотлари томонидан экологик назоратнинг жамоатчи инспекторларини ўқитишни йўлга қўйиш, уларнинг фаолиятини такомиллаштириш олдимиздаги долзарб вазифаларимиздир.

Экология соҳасида фаолият олиб бораётган сиёсий партиянинг вакиллари, Юртбошимизнинг мурожаатномаларидан руҳланиб, ўз олдимизга қўйилаётган кенг кўламли вазифалар учун масъулиятни янада чуқурроқ ҳис этмоқдамиз. Мурожаатнома ҳалқимизнинг ҳар бир фуқароси қалбида келажакка комил ишонч пайдо қилмоқда. Шу билан бирга зиммамизга катта масъулият юклайди. Масъулият ва ишонч бирлиги, албатта, халқимизни янада порлоқ истиқбол сари етаклашиши шубҳасиз. Албатта, юртбошимиз томонидан парламент олдига қўйилган вазифаларни ҳал этилишига эришишда бор кучимиз, ғайратимиз ва билимизни сарфлаймиз.