Лойиҳа

**Ўзбекистон Республикаси**

**Қонуни**

**Жиноят процессига жиноят иши бўйича дастлабки эшитув институти жорий этилиши муносабати билан Ўзбекистон Республикасининг Жиноят-процессуал кодексига ўзгартиш ва қўшимчалар киритиш тўғрисида**

**1-модда.**Ўзбекистон Республикасининг 1994 йил 22 сентябрда қабул қилинган 2013–XII-сонли Қонуни билан тасдиқланган Ўзбекистон Республикасининг Жиноят-процессуал кодексига (Ўзбекистон Республикаси Олий Кенгаши Ахборотномаси, 1995 йил, № 2, 5-модда; Ўзбекистон Республикаси Олий Мажлиси Ахборотномаси, 1995 йил, № 12, 269-модда; 1997 йил, № 2, 56-модда, № 9, 241-модда; 1998 йил, № 5–6, 102-модда, № 9, 181-модда; 1999 йил, № 1, 20-модда; № 5, 124-модда, № 9, 229-модда; 2000 йил, № 5–6, 153-модда, № 7–8, 217-модда; 2001 йил,   
№ 1–2, 11, 23-моддалар, № 9–10, 165, 182-моддалар; 2002 йил, № 9,   
165-модда; 2003 йил, № 5, 67-модда; 2004 йил, № 1–2, 18-модда, № 9,   
171-модда; Ўзбекистон Республикаси Олий Мажлиси палаталарининг Ахборотномаси, 2005 йил, № 12, 418-модда; 2006 йил, № 6, 261-модда; 2007 йил, № 4, 166-модда, № 6, 248, 249-моддалар, № 9, 422-модда, № 12, 594, 595, 607-моддалар; 2008 йил, № 4, 177, 187-моддалар, № 9, 482, 484, 487-моддалар, № 12, 636, 641-моддалар; 2009 йил, № 1, 1-модда, № 4,   
136-модда, № 9, 335-модда, № 12, 469, 470-моддалар; 2010 йил, № 6,   
231-модда, № 9, 334, 336, 337, 342-моддалар, № 12, 477-модда; 2011 йил, № 4, 103, 104-моддалар, № 9, 252-модда, № 12/2, 363-модда; 2012 йил, № 1, 3-модда, № 9/2, 244-модда, № 12, 336-модда; 2014 йил, № 9,  
244-модда; 2015 йил, № 8, 310, 312-моддалар, № 12, 452-модда; 2016 йил, № 4, 125-модда, № 9, 276-модда, № 12, 385-модда; 2017 йил, № 3,   
47-модда, № 6, 300-модда, № 9, 506, 510-моддалар, № 10, 605-модда;   
2018 йил, № 1, 1, 5-моддалар, № 4, 218, 224-моддалар, № 7, 430, 431-моддалар, № 10, 679-модда; 2019 йил, № 1, 3, 5-моддалар, № 2, 47-модда, № 3, 161-модда, № 5, 259, 267-моддалар, № 7, 386-модда, № 8, 469-модда, № 9, 589, 592-моддалар, № 10, 671-модда, № 11, 787, 791-моддалар, № \_\_, \_\_-модда) қуйидаги ўзгартиш ва қўшимчалар киритилсин:

1) **49-бобнинг номи** қуйидаги таҳрирда баён этилсин:

“49-БОБ. Жиноят ишини судда муҳокама қилиш учун тайёрлаш”;

2) **395-модда** қуйидаги таҳрирда баён этилсин:

“**395-модда. Судга келиб тушган жиноят иши бўйича судьянинг ҳаракатлари**

Судья жиноят ишини айблов далолатномаси ёки айблов хулосаси ёхуд тиббий йўсиндаги мажбурлов чораларини қўллаш ҳақидаги масалани кўриб чиқиш учун ишни судга юбориш тўғрисидаги қарор билан қабул қилиб олгач, қуйидаги ажримлардан бирини чиқаради:

1) ишни судловга тегишлилигига кўра ўтказиш тўғрисида;

2) ишни судда кўриш учун тайинлаш ҳақида;

3) дастлабки эшитув ўтказиш тўғрисида.

Ушбу модданинг биринчи қисмида назарда тутилган масалаларга доир ажрим судья томонидан иш судга келиб тушган пайтдан эътиборан етти суткадан кечиктирмай қабул қилинади. Бу муддат шу суднинг раиси томонидан кўпи билан уч суткагача узайтирилиши мумкин”;

3) **396-модда** қуйидаги таҳрирда баён қилинсин:

**“396-модда. Судга келиб тушган жиноят иши бўйича аниқланиши лозим бўлган ҳолатлар**

Судья ушбу Кодекс 395-моддасининг биринчи қисмида назарда тутилган масалаларни ҳал этишда жиноят иши бўйича ҳар бир айбланувчига нисбатан қуйидаги ҳолатларни аниқлаши керак:

1) иш мазкур суднинг судловига тегишлими;

2) ишнинг суд мажлисида кўрилиши учун асослар етарлими;

3) суриштирув ва дастлабки тергов ўтказиш чоғида ушбу Кодекснинг талабларига риоя қилинганми;

4) айбланувчига нисбатан эҳтиёт чораси тўғри танланганми;

5) жиноят оқибатида етказилган мулкий зарар қопланишини таъминлаш чоралари кўрилганми;

6) айблов хулосаси ёки айблов далолатномаси ушбу Кодекснинг талабларига мувофиқ тузилганми;

7) дастлабки эшитув ўтказиш учун асослар борми”;

4) **397-модданинг**:

**номидаги** “қарор” деган сўз “ажрим” деган сўз билан алмаштирилсин;

**биринчи хатбошисидаги** “қарорда” деган сўз “ажримда” деган сўз билан алмаштирилсин;

**6-бандининг матни** қуйидаги таҳрирда баён этилсин:

“6) суд муҳокамасида давлат айбловчиси ва ҳимоячининг иштироки;”

қуйидаги мазмундаги **7-банд** билан тўлдирилсин:

“7) иш очиқ ёки ёпиқ суд мажлисида кўрилиши”;

**7-банди** тегишлича **8-банд** деб ҳисоблансин.

5) **398-моддадаги** “суриштирувчи ёки терговчининг” деган сўзлардан олдин “ўз ажрими билан” деган сўзлар билан тўлдирилсин;

6) **399-модда** чиқариб ташлансин;

7) **400-модда** чиқариб ташлансин;

8) **401-модда** чиқариб ташлансин;

9) **403-модданинг матни** қуйидаги таҳрирда баён этилсин:

“**403-модда. Суд мажлисига чақириш**

Судья жиноят ишини судда кўриш учун тайинлаш тўғрисидаги ажримда кўрсатилган шахсларни суд мажлисига чақириш тўғрисида фармойиш беради, шунингдек суд мажлисига тайёргарлик билан боғлиқ бошқа чораларни кўради”;

10) **404-модда** чиқариб ташлансин;

11) **405-моддада:**

**биринчи қисмидаги** “қарор” сўзи “ажрим” сўзи билан алмаштирилсин;

**тўртинчи қисмидаги** “Қорақалпоғистон Республикаси жиноят ишлари бўйича судининг, жиноят ишлари бўйича вилоят, Тошкент шаҳар судларининг, Ўзбекистон Республикаси Ҳарбий судининг” деган сўзлар “Қорақалпоғистон Республикаси умумий юрисдикция суди, вилоят, Тошкент шаҳар умумий юрисдикция суди,Ўзбекистон Республикаси Ҳарбий судининг” деган сўзлар билан алмаштирилсин;

12) **4051-модданинг учинчи қисмидаги** “Қорақалпоғистон Республикаси жиноят ишлари бўйича судининг, жиноят ишлари бўйича вилоят, Тошкент шаҳар судларининг, Ўзбекистон Республикаси ҳарбий судининг” деган сўзлар “Қорақалпоғистон Республикаси умумий юрисдикция суди, вилоят, Тошкент шаҳар умумий юрисдикция суди,Ўзбекистон Республикаси Ҳарбий судининг” деган сўзлар билан алмаштирилсин;

13) қуйидаги мазмундаги **491-боб** билан тўлдирилсин:

“**491-БОБ. ЖИНОЯТ ИШИ БЎЙИЧА ДАСТЛАБКИ ЭШИТУВ**

**4052-модда. Жиноят иши бўйича дастлабки эшитувни ўтказиш**

Жиноят иши бўйича дастлабки эшитув ушбу бобда назарда тутилган ўзига хос хусусиятлар инобатга олинган ҳолда, суд муҳокамасининг умумий қоидалари бўйича ўтказилади.

**4053-модда. Жиноят иши бўйича дастлабки эшитувни ўтказиш учун асослар**

Суд тарафларнинг илтимосига кўра ёки ўз ташаббуси билан ушбу модданинг иккинчи қисмида назарда тутилган асослар мавжуд бўлган тақдирда жиноят иши бўйича дастлабки эшитувни ўтказади.

Дастлабки эшитув учун қуйидаги асослар бўлган тақдирда ўтказилади:

1) жиноят иши бўйича иш юритишни тўхтатиб туришга;

2) жиноят иши бўйича иш юритишни тугатишга;

3) жиноят ишини айблов далолатномасини, айблов хулосасини ёки тиббий йўсиндаги мажбурлов чораларини қўллаш тўғрисидаги қарорни тасдиқлаган прокурорга юборишга;

4) ушбу Кодексда назарда тутилган ҳолларда жиноят ишларини бирлаштиришга;

5) ишдан номақбул далилларни чиқариб ташлаш тўғрисида тарафлардан бирининг илтимоси мавжуд бўлса.

**4054-модда. Жиноят иши бўйича дастлабки эшитувни тайинлаш тўғрисидаги ажрим**

Жиноят иши бўйича дастлабки эшитувни ўтказиш тўғрисидаги ажримда қуйидагилар кўрсатилади:

1) ажрим чиқарилган вақт ва жой;

2) судьянинг лавозими ва фамилияси;

3) судланувчининг фамилияси, исми, отасининг исми ва Жиноят кодексининг унга нисбатан айблов қўйилаётган моддаси;

4) илтимоснома киритган шахснинг процессуал мақоми, фамилияси, исми, отасининг исми;

5) дастлабки эшитувни ўтказиш учун асослар;

6) дастлабки эшитув иштирокчилари;

7) дастлабки эшитув ўтказиладиган жой ва вақт.

**4055-модда. Жиноят иши бўйича дастлабки эшитувни ўтказиш муддатлари**

Жиноят иши бўйича дастлабки эшитув судья томонидан жиноят иши бўйича дастлабки эшитувни тайинлаш тўғрисидаги ажрим чиқарилган пайтдан эътиборан беш суткадан кечиктирмай бошланиши керак.

Дастлабки эшитувни ўтказиш давомийлиги дастлабки эшитув бошланган кундан эътиборан ўн суткадан ошмаслиги керак.

**4056-модда. Жиноят иши бўйича дастлабки эшитувни ўтказиш тартиби**

Дастлабки эшитув судья томонидан ёпиқ суд мажлисида якка тартибда, тарафлар иштирокида ўтказилади.

Тарафларни суд мажлисига чақириш тўғрисидаги билдириш дастлабки эшитув ўтказиладиган кунга қадар камида уч сутка олдин юборилган бўлиши керак.

Суд мажлисида айбланувчи, унинг ҳимоячиси ва давлат айбловчисининг иштироки мажбурий ҳисобланади.

Дастлабки эшитув айбланувчи йўқлигида унинг илтимосига кўра ёхуд башарти суд муҳокамасини ўтказиш учун ушбу Кодекс 410-моддасининг учинчи қисмида назарда тутилган тартибда ўтказиш учун асослар мавжуд бўлса, тарафлардан бирининг илтимосига кўра ўтказилиши мумкин.

Жиноят иши бўйича иш юритишнинг ўз вақтида хабардор қилинган жабрланувчи ва унинг вакили, фуқаровий даъвогар, фуқаровий жавобгар ва уларнинг вакилларининг суд мажлисига келмаганлиги дастлабки эшитувни ўтказиш учун монелик қилмайди.

Белгиланган вақтда раислик қилувчи суд дастлабки эшитув бўйича мажлисини очиқ деб эълон қилади ва ва қандай жиноят иши кўрилишини эълон қилади.

Раислик қилувчи суд таркибини эълон қилади, кимлар давлат айбловчиси, ҳимоячи, суд мажлисининг котиби ва таржимон эканлигини маълум қилади.

Раислик қилувчи судланувчининг шахсини аниқлайди. Сўнгра раислик қилувчи, агар улар жиноят иши бўйича юритувда қатнашаётган бўлса, айбланувчининг қонуний вакили, жабрланувчи, унинг вакили шахсини аниқлайди.

Раислик қилувчи суд мажлиси иштирокчиларига уларнинг судьяни, давлат айбловчисини, суд мажлиси котибини ва суд мажлиси бошқа иштирокчиларини рад қилиш ҳуқуқларини тушунтиради. Рад қилишларни суд ушбу Кодекснинг 80-моддасида белгиланган тартибда ҳал қилинади.

Раислик қилувчи айбланувчидан, шунингдек суд мажлисига чақирилганлардан илтимослар бор-йўқлигини сўрайди.

Жиноят ишини кўриш раислик қилувчининг маърузасидан бошланади, шундан сўнг у суд мажлисида ҳозир бўлганларни эшитади. Сўнгра, суд мажлисида ишдаги ҳужжатлар текшириб чиқилади.

Агар бир тараф номақбул далилни чиқариб ташлаш тўғрисида илтимоснома берган бўлса, судья бошқа тарафдан унда мазкур илтимосномага қарши эътирози бор-йўқлигини суриштиради. Эътирозлар мавжуд бўлмаган ва далилларни номақбул деб эътироф этиш учун қонунда назарда тутилган асослар мавжуд бўлган тақдирда судья илтимосномани қаноатлантиради.

Тарафларнинг қўшимча далилларни талаб қилиб олиш тўғрисидаги илтимосномалари, агар ушбу далиллар иш учун аҳамиятли бўлса қаноатлантирилиши лозим.

Шундан сўнг дастлабки эшитувда ҳал этилаётган масалалар юзасидан давлат айбловчи ва ҳимоячининг фикри эшитилади. Давлат айбловчи ва ҳимоячининг фикрини эшитиб, раислик қилувчи суд мажлисида эълон қилиниши лозим бўлган ажримни чиқариш учун алоҳида хонага киради.

Судья дастлабки эшитувни ўтказиш натижалари бўйича ушбу Кодекснинг 40514-моддасида назарда тутилган ажримлардан бирини чиқаради.

Дастлабки эшитув вақтида суд мажлисининг котиби ушбу Кодекснинг 426-моддасида назарда тутилган қоидалар асосида баённома юритади.

**4057-модда. Жиноят иши бўйича иш юритишни тўхтатиб туриш**

Агар жиноят иши бўйича дастлабки эшитув ўтказиш чоғида айбланувчининг яширинганлиги аниқланса, судья ушбу айбланувчига нисбатан иш юритишни тўхтатиб туриш ва унга нисбатан қидирув эълон қилиш тўғрисида ажрим чиқаради, ушбу Кодекс 410 ва 418-моддаларида назарда тутилган ҳоллар бундан мустасно. Бир вақтнинг ўзида айбланувчига нисбатан эҳтиёт чорасини ўзгартириш масаласи ҳал этилади.

Айбланувчининг суд мажлисида иштирок этишини истисно этадиган оғир ва давомли касалликка чалинганлиги суд-тиббий экспертиза хулосаси билан тасдиқланган тақдирда, судья айбланувчи соғайгунга қадар ишни юритишни тўхтатиш тўғрисида ажрим чиқаради.

**4058-модда. Тўхтатиб турилган жиноят ишини прокурорга ўтказиш**

Ушбу Кодекс 4057-моддасининг биринчи қисмига мувофиқ юритишдан тўхтатиб турилган жиноят иши айбланувчини қидириш чораларини кўриш учун айблов далолатномаси ёки айблов хулосасини тасдиқлаган прокурорга ўтказилади.

**4059-модда. Жиноят ишини тўхтатиб туриш муддатлари**

Жиноят иши қуйидаги ҳолларда тўхтатиб турилади:

ушбу Кодекс 4057-моддасининг биринчи қисмида назарда тутилган тақдирда – айбланувчи топилгунига қадар;

ушбу Кодекс 4057-моддасининг иккинчи қисмида назарда тутилган тақдирда – айбланувчи соғайгунига қадар.

**40510-модда. Жиноят ишини тугатиш**

Ушбу Кодекснинг 83-моддасида ҳамда 84-моддасининг биринчи қисмида назарда тутилган ҳолатлар мавжуд бўлса, суд жиноят ишини тугатади.

Суд ажримида:

жиноят ишини тугатиш асослари кўрсатилади;

эҳтиёт чораларини, шунингдек фуқаровий даъвони таъминлаш чораларини бекор қилиш ҳақидаги масалалар ҳал этилади;

ашёвий далиллар тўғрисидаги масала ҳал этилади.

Суд ушбу Кодекс 84-моддасининг бешинчи қисмида назарда тутилган асослар бўйича ишни тугатишга ҳақлидир.

Жиноят ишини тугатиш тўғрисидаги ажримнинг кўчирма нусхаси прокурорга юборилади, ўзига нисбатан иш тугатилган шахсга ва жабрланувчига ажрим чиқарилган кундан эътиборан беш сутка ичида топширилади.

**40511-модда. Номақбул далилларни чиқариб ташлаш тўғрисидаги илтимоснома**

Айбланувчи, ҳимоячи ва давлат айбловчиси жиноят иши материалларидаги ҳар қандай далилни, агар уларни номақбул далиллар деб ҳисобласа, чиқариб ташлаш тўғрисида илтимоснома беришга ҳақли.

Илтимоснома жиноят иши судга айблов далолатномаси ёки айблов хулосаси билан бирга юборилганидан кейин айблов далолатномаси ёки айблов хулосасининг кўчирма нусхаси олинган кундан эътиборан уч сутка ичида берилиши мумкин.

Илтимосноманинг кўчирма нусхаси илтимоснома судга тақдим этилган кунда айблов далолатномасини ёки айблов хулосасини тасдиқлаган прокурорга, шунингдек жабрланувчига юборилади.

Илтимосномада қуйидагилар кўрсатилиши керак:

1) тараф чиқариб ташланишини илтимос қилаётган далил;

2) далилни номақбул деб топиш ва чиқариб ташлаш учун ушбу Кодексда назарда тутилган асослар.

Далилларни улар қонунга хилоф усуллар ёки жиноят процесси иштирокчиларининг қонун билан кафолатланган ҳуқуқларидан маҳрум қилиш ёки чеклаш ёхуд ушбу Кодекс талабларини бузган ҳолда олинганлигига асосланган ҳолда чиқариб ташлаш тўғрисида ҳимоя тарафи томонидан берилган илтимосномани кўриб чиқиш чоғида ҳимоя тарафи тақдим этган важларни рад этиш прокурорнинг зиммасида бўлади. Қолган ҳолларда буни исботлаш илтимоснома берган тарафнинг зиммасида бўлади.

Агар суд далилни чиқариб ташлаш тўғрисида қарор қабул қилса, мазкур далил юридик кучини йўқотади ва у ҳукмга ёки бошқа суд қарорига асос бўлиши, шунингдек суд муҳокамаси жараёнида бу далилни текшириш ва ундан фойдаланиш мумкин эмас.

Суд ишни мазмунан кўриш давомида тарафларнинг илтимосномасига асосан номақбул деб топилган ва чиқариб ташланган далилни мақбул деб топиш тўғрисидаги масалани қайта кўриб чиқишга ҳақли.

**40512-модда. Жиноят ишини айблов далолатномаси ёки айблов хулосасини, тиббий йўсиндаги мажбурлов чораларини қўллаш тўғрисидаги қарорни тасдиқлаган прокурорга юбориш учун асослар**

Судья жиноят ишининг суд томонидан кўриб чиқилишига доир тўсқинликларни бартараф этиш учун уни тарафларнинг илтимосномасига ёки ўз ташаббусига кўра қуйидаги ҳолларда прокурорга юборади, агар:

1) айблов далолатномаси ёки айблов хулосаси ушбу Кодекснинг талаблари бузилган ҳолда тузилган бўлса ва бу суд томонидан мазкур айблов далолатномаси ёки айблов хулосаси асосида ҳукм ёки бошқа қарор чиқариш имкониятини истисно этса;

2) тиббий йўсиндаги мажбурлов чораларини қўллаш тўғрисидаги қарор билан судга юборилган жиноят иши бўйича айблов далолатномасини ёки айблов хулосасини тузиш зарурати бўлса;

3) жиноят ишларини бирлаштириш ёки ажратиш учун ушбу Кодекснинг 332-моддасида назарда тутилган асослар мавжуд бўлса;

4) айбланувчи жиноят иши материаллари билан танишиши чоғида унга ушбу Кодекснинг 375 ва 38113-моддаларида назарда тутилган ҳуқуқлар тушунтирилмаган бўлса;

5) айблов далолатномасида ёки айблов хулосасида, жиноят ишини тиббий йўсиндаги мажбурлов чорасини қўллаш учун судга юбориш тўғрисидаги қарорда баён этилган ҳақиқий ҳолатлар айбланувчининг, ўзига нисбатан тиббий йўсиндаги мажбурлов чорасини қўллаш тўғрисида иш юритилаётган шахснинг хатти-ҳаракатларини оғирроқ жиноят, ижтимоий хавфли қилмиш сифатида малакалаш учун асослар мавжудлигидан далолат берса ёки бундай ҳолатлар мавжудлиги дастлабки эшитув жараёнида аниқланган бўлса.

Ушбу модда биринчи қисмининг 5-бандида назарда тутилган асосларга кўра жиноят ишини прокурорга қайтаришда суд айбланувчининг, тиббий йўсиндаги мажбурлов чорасини қўллаш тўғрисида иш юритилаётган шахснинг хатти-ҳаракатларини оғирроқ жиноят, ижтимоий хавфли қилмиш сифатида малакалаш учун асос бўлган ҳолатларни кўрсатиши шарт. Бунда суд жиноятни ёки ижтимоий хавфли қилмишни Ўзбекистон Республикаси Жиноят кодекси Махсус қисмининг қайси моддаси билан малакалаш лозимлиги кўрсатиши, шунингдек далилларни баҳолаш тўғрисида, айбланувчининг айбдорлиги ҳақида хулоса қилишга ҳақли эмас.

Судья жиноят ишини прокурорга юборишда айбланувчига нисбатан эҳтиёт чораси тўғрисидаги масалани ҳал этади. Зарур бўлган тақдирда судья айбланувчини қамоқда сақлаш муддатини тергов ишларини юритиш ва бошқа процессуал ҳаракатларни бажариш учун ушбу Кодекснинг 245-моддасида назарда тутилган муддатларни инобатга олган ҳолда узайтиради.

**40513-модда. Жиноят ишларини битта иш юритувига бирлаштириш**

Дастлабки эшитув вақтида ушбу Кодекснинг 392-моддасида назарда тутилган, жиноят иши келиб тушганидан кейин юзага келган асослар аниқланган тақдирда, судья ўз ташаббуси билан ёки тарафларнинг илтимосномасига кўра жиноят ишларини битта иш юритувга бирлаштириш тўғрисида қарор қабул қилишга ҳақли.

**40514-модда. Суд ажрими**

Судья дастлабки эшитувни ўтказиш натижалари бўйича қуйидаги ажримлардан бирини чиқаради:

1) жиноят иши юзасидан иш юритишни тўхтатиб туриш тўғрисида;

2) жиноят иши юзасидан иш юритишни тугатиш тўғрисида;

3) жиноят ишини айблов далолатномасини, айблов хулосасини ёки тиббий йўсиндаги мажбурлов чораларини қўллаш тўғрисидаги қарорни тасдиқлаган прокурорга юбориш тўғрисида;

4) ушбу Кодексда назарда тутилган ҳолларда жиноят ишини бирлаштириш ёки ажратиш тўғрисида;

5) далилни номақбул деб топиш ва чиқариб ташлаш тўғрисидаги илтимосномани қаноатлантириш ёки қаноатлантиришни рад этиш тўғрисида.

Ажрим у чиқарилган ёки иш апелляция инстанцияси судидан қайтган пайтдан эътиборан етмиш икки соат ичида уни чиқарган суд томонидан ижрога қаратилади.

**40515-модда. Ажрим устидан шикоят бериш ёки протест билдириш**

Судьянинг ажрим устидан у чиқарилган кундан эътиборан етмиш икки соат ичида апелляция тартибида хусусий шикоят,хусусий протест берилиши мумкин.

Хусусий шикоят, хусусий протест ажримни чиқарган суд орқали берилади, суд уни материаллар билан бирга йигирма тўрт соат ичида апелляция инстанцияси судига юбориши шарт. Апелляция инстанцияси суди хусусий шикоят, хусусий протест билан мазкур материалларни келиб тушган пайтдан эътиборан етмиш икки соатдан кечиктирмай кўриб чиқиши керак.

Апелляция инстанцияси суди хусусий шикоят, хусусий протестни кўриб чиқиб, ўз ажрими билан:

суд ажримини ўзгаришсиз, шикоят, протестни эса қаноатлантирмай қолдиришга;

суднинг ажримини бекор қилишга ва ишни моҳиятан кўриб чиқиш учун судга юборишга ҳақли.

Жиноят иши ажрим чиқарилган пайтдан эътиборан йигирма тўрт соат ичида апелляция инстанцияси суди томонидан ажримни чиқарган судга қайтарилиши лозим.

Биринчи инстанция судининг ажрими апелляция инстанция суди томонидан бекор қилинган ҳолларда иш биринчи инстанцияси суди томонидан умумий қоидаларга асосан кўриб чиқилади”.

**2-модда.**Ўзбекистон Республикаси Вазирлар Маҳкамаси:

ҳукумат қарорларини ушбу Қонунга мувофиқлаштирсин;

давлат бошқаруви органлари ушбу Қонунга зид бўлган ўз норматив-ҳуқуқий ҳужжатларини қайта кўриб чиқишлари ва бекор қилишларини таъминласин;

ушбу Қонуннинг ижросини, ижрочиларга етказилишини ҳамда моҳияти ва аҳамияти аҳоли ўртасида тушунтирилишини таъминласин.

**3-модда.** Ушбу Қонун 2021 йил 1 январдан кучга киради.

**Ўзбекистон Республикаси**

**Президенти Ш.Мирзиёев**