**Ўзбекистон Республикаси Президенти Ш.Мирзиёевнинг   
2020 йил 29 декабрдаги Олий Мажлисга мурожаатномасида белгиланган вазифалардан келиб чиқиб Ўзбекистон Республикаси ички ишлар органлари тизимида қийноққа солиш, шафқатсиз ва ғайриинсоний ёки қадр-қимматни камситувчи хатти-ҳаракатларга йўл қўймаслик борасида амалга оширилган ишлар бўйича**

**АХБОРОТ**

Ўзбекистон Республикаси Президенти Ш.Мирзиёевнинг 2020 йил   
29 декабрдаги Олий Мажлисга мурожаатномасида белгиланган вазифалардан келиб чиқиб Ўзбекистон Республикаси ички ишлар органлари тизимида қийноққа солиш, шафқатсиз ва ғайриинсоний ёки қадр-қимматни камситувчи хатти-ҳаракатларга йўл қўймаслик борасида бир қатор ишлар амалга оширилди.

Ички ишлар органларининг терговга қадар текширув, суриштирув ва дастлабки тергов фаолиятида қийноққа солиш, шафқатсиз ва ғайриинсоний ёки қадр-қимматни камситувчи хатти-ҳаракатларни барвақт олдини олиш борасида амалга оширилган ишлар 2020 йилнинг 16 июнида Ички ишлар вазири ҳузурида ўтказилган йиғилишда танқидий руҳда кўриб чиқилиб, бундай ҳолатларга келгусида йўл қўймаслик учун **алоҳида чора-тадбирлар** белгилаб олинди.

Хусусан, терговга қадар текширув фаолиятини амалга ошириш ҳамда ҳуқуқбузарлик ва жиноят содир этишда гумонланиб, ички ишлар органларига келтирилган ва ушланган шахслар билан муомала қилишда **мутлақо янги тартиб** йўлга қўйилди.

Эндиликда, ички ишлар органларига келтирилган ва ушланган шахслар билан янги ташкил этилган **484 та** **сўровхоналарда** суҳбат ва сўровлар ўтказилиши, бу борадаги барча хатти-ҳаракатлар видеокузатув мосламалари орқали қайд этиб борилиши қатъий белгиланди.

Бунинг учун барча сўровхоналар замонавий аудио- ва видео қайд этиш мосламалари билан жиҳозланди ҳамда ўтказилаётган процессуал ҳаракатларни масъул раҳбарлар томонидан аниқ вақт режимида (онлайн) кузатиш имконияти яратилди.

Ўзбекистон Республикасининг2020 йил 14 майдаги“Жиноят-процессуал кодексига жиноят процессида иштирок этувчи фуқароларнинг ҳуқуқ ва эркинликларини муҳофаза қилишни кучайтиришга қаратилган ўзгартиш ва қўшимчалар киритиштўғрисида”ги **Қонуни** талаблари асосида **шахсни ушлаш, унга процессуал ҳуқуқларини тушунтириш, шахсий тинтув ва олиб қўйиш жараёнлари**, агар у **ҳимоячидан воз кечса**, бу ҳолатни ҳам **мажбурий тарзда видеоёзув орқали** қайд этиш белгиланди.

Мазкур қонун ижросини таъминлаш мақсадида вазирлик ҳузуридаги **Тергов департаментининг** **хизмат хоналарига**, шунингдек **ҳудудий тергов бўлинмаларининг** деярли барча суриштирув ва дастлабки тергов хоналарига процессуал ҳаракатларни видеотасвирга олиш имконини берувчи **видеокузатув мосламалари ўрнатилди**.

Бундан ташқари, тергов бўлинмалари ходимлари томонидан хизмат хоналарида ўтказилган процессуал ҳаракатлар давомида процесс иштирокчиларига нисбатан қийноққа солиш, шафқатсиз ва ғайриинсоний ёки қадр-қимматни камситувчи ҳамда бошқа ноқонуний хатти-ҳаракатлар содир этилишини олдини олиш мақсадида хизмат хоналарга ўрнатилган аудио- ва видеога қайд этиш мосламалари орқали тергов бўлинмалари раҳбарлари томонидан доимий равишда кузатиб туриш имконияти яратилди.

Шу билан бирга, тергов бўлинмаларида видеокузатув воситаларисиз ҳамда эшитиш мосламаларисиз адвокатлар ўзларининг ҳимояси остидаги шахс билан ҳоли учрашишлари учун **алоҳида адвокатлар** **хоналари** **ташкил этилди.**

Бугунги кунда адвокатлар ўзларининг ҳимояси остидаги шахслар билан бегона шахсларнинг иштирокисиз ўз вақтида ва **ҳеч қандай монеликсиз учрашиши таъминланмоқда**.

Бу борадаги ишлар ички ишлар вазирлиги томонидан алоҳида назоратга олинган ҳолда давом эттирилмоқда.

**Ўзбекистон Республикаси ИИВ ҳузуридаги  
Тергов департаменти**