**Депутатлар ҳарбийлар билан учрашдилар**

Жорий йилнинг 2021 йилнинг 30 январь - 2 февраль кунлари Қонунчилик палатаси депутатлари сайлов округларида бўлиб, аҳоли, хусусан сайловчилар билан учрашувлар ва мулоқотлар ўтказдилар, соҳалар, айниқса таълим ва тиббиё т муассасалари, қолаверса ҳуқуқ-тартибот идоралари фаолиятини ўргандилар.

Шу билан биргаликда, Қонунчилик палатасининг Мудофаа ва хавфсизлик масалалари қўмитаси аъзолари фаолият йўналишларидан келиб чиққан ҳолда ўз сайлов округларидаги ҳарбий қисмларга, ҳуқуқ-тартибот идораларига ташриф буюриб, у ердаги соҳа ходимлари, хусусан ҳарбийлар ва аскарлар билан учрашдилар.

Хусусан, Қонунчилик палатаси депутати, Мудофаа ва хавфсизлик масалалари қўмитаси аъзоси Таваккал Чориев \*\*\* да бўлиб, ҳарбий қисм офецерлари ва аскарлар билан учрашди.

Учрашувда Қўмита аъзоси 2020 йил 29 декабрдаги Ўзбекистон Республикаси Президенти Шавкат Мирзиёевнинг Олий Мажлисга Мурожаатномасининг мазмун-моҳияти, унда белгилаган барча соҳалардаги устувор вазифаларга тўхталиб ўтди.

Хусусан, дунёда кечаётган мураккаб жараёнлар яқин-узоқ минтақаларда кузатилаётган зиддият ва тўқнашувлар шароитида юртимизда тинчлик ва хавфсизликни таъминлаш борасидаги ишларини янада жадаллаштириш, мамлакатимиз мудофаа салоҳиятини ривожлантириш бўйича ислоҳотларини давом эттириш юзасидан билдирилган фикрларга алоҳида тўхталди.

Шунингдек, Қуролли Кучларимиз қудратини, қўшинларнинг профессионал ва жисмоний салоҳиятини юксалтириш, ҳарбий хизматчилар ва уларнинг оилаларини ижтимоий қўллаб-қувватлаш ҳамда ёшларни ватанпарварлик руҳида тарбиялаш ишларига алоҳида эътибор қаратди.

Учрашувда 2021 йил 12 январь куни Ўзбекистон Республикаси Президенти ҳузуридаги Хавфсизлик кенгашининг кенгайтирилган йиғилишида кўтарилган муҳим масалалар ҳамда Давлатимиз раҳбарининг Ватан ҳимоячилари куни билан йўллаган табриги юзасидан ҳам фикрлар билдирилди.

Бундан ташқари, суҳбат давомида бугунги кунда Қонунчилик палатаси Мудофаа ва хавфсизлик масалалари қўмитасининг 2020 йил давомидаги фаолияти, шунингдек 2021 йилда белгиланган вазифалар, кўриб чиқилаётган қонун лойиҳалари, ўтказиладиган назорат таҳлил тадбирлари тўғрисида ҳам маълумот берилди.

Очиқ-мулоқот ҳамда савол-жавоблар тарзида бўлиб ўтган учрашувда иштирокчилар томонидан фикр ва мулоҳазалар ҳамда соҳадаги мавжуд муаммолар ва уларнинг ечимлари юзасидан таклифлар билдирилди.

Учврашув якунида соҳа вакиллари томонидан билдирилган фикр ва мулоҳазалар ҳамда таклифлар Қўмитанинг кейинги фаолиятида кўриб чиқилиши, қолаверса билдирилган таклифлар соҳадаги қонунчиликни такомиллаштириш бўйича олиб борилаётган ишларда фойдаланилиши таъкидланди.