**ТАВСИЯ**

40-80 йил ижодий ҳаётни бошидан кечирганлар, албатта адабий авлод сифатида шаклланиб, авлод сифатида ўз сўзларини айтадилар. Дунёга нима учун келганликларини маълум қиладилар. Етмишга кирганда қалам деҳқонига айланадилар. Адабий авлодларнинг ҳаёт йўли жуда қизиқ. Эстафеталарнинг ўтиш ва давом этиши ундан ҳам қизиқ. Ҳозир 70 га кирган атоқли ёзувчилар билан, мисол учун 35 га кирган Жасур Кенгбоев, Умид Яъқуб, Олим Жумабой, Шаҳноза Назарова адиб, шоирларни нима боғлаб туради? Қандай умумийлик, қандай янгилик бор? Жасур Кенгбоев, Умид Яъқуб айрим ҳикоялари (“ҲавОчун”, “Рамақ”) Хуршид Дўстмуҳаммад ва Назар Эшонқулга ёндашиб, яқинлашиб бораётганга, бошқа барча ҳикояларида Саид Аҳмад, Ўткир Ҳошимов, Неъмат Аминовдан тобора узоқлашиб, янада одмироқ бўла бораётганга ўхшаб кўринадилар. 2010 йилда ёзувчи Маъсума Аҳмедова ва “Олтин кўприк” деб номланган ёшларнинг ёрқин тўпламини нашр қилган эди. Шунда талантларидан учқунлар отилиб турган бир қанча ёш ижодкорлар асаарларини, жумладан, Жасур Кенгбоевнинг “ҲавОчун” ҳам ўқигандим. Ярим фантастик ҳикоянинг сатрлари аро минг йиллик фарёд ва нола отилиб турган, ҳаёт ҳавосидан маҳрум инсон телбаларча ўртанарди. Кўзимга янги сўз ва янги ҳол эгаси келаётгандай бўлди. Орадан ўн йил ўтиб унинг “Кўни белбоғ”, “Юракнинг бир чети” ҳикоялар китобларини ўқидим.

Жасур Кенгбоев “ҲавОчун”габ бошқа қайтмабди. Ҳикояларида содда одми одамларнинг хулқ-атворлари мийиқда андак кулгу, андак ижирғаниш, андак ҳайрат билан ҳаётий чизилган. Асарни “чизиш” тушунчаси Жасур ҳикояларига жуда мос келади. Ҳа, тасвирламайди, баён қилмайди, фақат чизади

Алишер Мирзаев полотнолари, А. Қаҳҳор, М. Зошченко асарларида чизиш шундай бадиий-ифодавий кучга эга. Ҳар чизги бир белги ва кўп вазифаларни бажаради.

Лекин бу услубий позицияни Жасур Кенгбоев қанчалар такомиллаштириб боради, ундан қандай бадиий система яратади? Бу масала тамомила очиқ. У “Кенгбоев системаси”га айланаоладими, йўқми? А. Қаҳҳорнинг “Анор”и тугал бадиий системанинг тугал, яхлит мужассами эди. Кенгбоев персонажларининг ҳаёт ва унинг ранг-баранг ҳолатлари ҳақида “ҳеч ўйлаб кўрмаган саволлари” ниҳоятда кўп. Ҳатто баъзи ҳикоялар бошдан-оёқ саволлардан иборат. Бу саволлар бекорчи эмас. Улар персонажларнинг эмас, кўпроқ муаллифнинг оромсиз юрагида қайнаб ётибди. Ёзувчиликнинг қисмати: фақат ҳаётга шўнғиш, кўндаланг, талабчан саволларга фақат ҳаётдан жавоб излаш. Балзаклар, Достоевскийлар, Жойслар йўли фақат шу!

Менимча, Жасур Кенгбоев буни теран тушунади ва ўз бадиий йўлини солади. “Юракнинг бир чети” коинот Каҳкашонида бир заррача ҳам эмас. Аммо у доим оғриб туради. Ҳатто Кўкдаладан чиққан бўлса ҳам.

**Иброҳим ҒАФУРОВ**