Олий мажлис қонунчилик

палатаси депутати

Б. Абдуллаевага.

Сурхондарё вилояти

Олтинсой туманидаги

Бўстон маҳалласида

истиқомат қилувчи фуқаро

Қулсоатова Раъно томонидан

Мен Қулсоатова Раъно Хайдаровна Сурхондарё вилояти Шўрчи туманида туғилганман, ёшим 49 да. Маълумотим олий, касбим ўқитувчи, оилалиман 4 нафар фарзандим бор ва шу жумладан 1 нафари вояга етмаган.

Ҳозирги кунда Сурхондарё вилояти Олтинсой туманида яшайман. Ушбуни ёзишдан мақсадим шуки, Ўзбекистон Республикаси Президентининг 2016 йил 21 октябрдаги “2017-2021 йилларда қишлоқ жойларда намунавий лойиҳалар бўйича арзон уй-жойлар қуриш дастури тўғрисида” ги ПҚ-2639-сонли қарори асосида “Муроджон Бунёдкор” хусусий корхонаси томонидан қурилган 4 сотихли 2 қаватли уй-жойларда яшайман. 2018 йилда уйларимиз қуриб битказиб берилди ва 2018 йил март ойидан буён шу уйда яшаб келмоқдамиз. Лекин, бу уйлар “мендан ўтгунча эгасига етгунча” қабилида иш тутилиб кўчаларимиз асфальт қилиб берилмади, уйлар 2 қаватли бўлганлиги учун қишда жуда совуқ яъни газлаштириб берилмади. Ваҳоланки, биз яшаётган уйимиз ёнидан ўтган газ қувурлари оралиғи 10 метр ҳам чиқмайди. Ҳаммага маълумки, бу йил қиш қаттиқ келганлиги учун электр энергияси билан иситадиган иситгичларнинг кучи етмай қоляпди. Устига- устак электр энергияси ҳам тез-тез учиб қолади. Соатлаб электр энергияси учган вақтда уйлар жуда совиб кетганлиги учун соғлигимизни йўқотдик. Ёшим 50 га бормай бўғим оғриғи касаллигига чалиниб қолдим. Вояга етмаган фарзандим 10 ёшда, у ҳам тез-тез шамоллаб касал бўлиб қоляпди. Бу йил қор, ёмғирлар кўп бўлганлиги учун кўчанинг лойини кечиб ишга, мактабга бориш жуда қийин бўлиб қолди.

Туман раҳбари Алишер Жумаевнинг қабулига бориб муаммоларимиз юзасидан кўп марта мурожаат қилдик, улар “2020 йил лойиҳага киритдик, кўча асфальт қилиб берилади” деган эди. Мана 2020 йил ҳам тугаб қолди. Газ масаласида эса Тумангаз ташкилоти раҳбари жаноби Зиёдулла Абдурахимовга мурожаат қилганимизда “уйларинг газга лойиҳалашмаган, мен ҳеч нарса қилиб беролмайман, қаерга борсаларинг бораверинглар мен сизларга газ бермайман” деб жавоб берди.

Шу ўринда яна бир нарсани айтиб ўтмоқчиман. Худди шу лойиҳа бўйича туман раҳбарлари учун хизмат уйлари ҳам қуриб берилган эди. У уйлар газлаштириб берилган, оддий фуқаролар яшайдиган худди шу лойиҳадаги уйлар эса газлаштирилмаган. “Қорни тўқнинг қорни оч билан нима иши бор” дегандай туман раҳбарлари мазза қилиб иссиқ уйда яшаб турибди, биз эса совуқдан азият чекмоқдамиз. Намунавий лойиҳада қурилган уйлар кўчаси лой, иситиш тизими ишламайдиган бўлиши мумкинми? Биз ҳар йили “ бу йил яхши бўлар, шароитимиз яхшиланар”- деб умид қилиб келдик лекин, йил ўтса ўтяпдики, шароитимиз яхшиланиш ўрнига ёмонлашиб боряпди.

Бизга ушбу муаммоларимизни ечишда амалий ёрдам кўрсатишларингизни илтимос қилиб сўраб қоламиз.