Лойиҳа

**Ўзбекистон Республикасининг**

**Қонуни**

**Транспорт воситалари эгаларининг фуқаролик   
жавобгарлигини мажбурий суғурта қилишга доир қонун   
ҳужжатлари такомиллаштирилиши муносабати билан Ўзбекистон Республикасининг айрим қонун ҳужжатларига ўзгартиш   
ва қўшимчалар киритиш тўғрисида**

**1-модда.** Ўзбекистон Республикасининг 1994 йил 22 сентябрда қабул қилинган 2015–ХII-сонли Қонуни билан тасдиқланган **Ўзбекистон Республикасининг Маъмурий жавобгарлик тўғрисидаги кодекси** (Ўзбекистон Республикаси Олий Кенгашининг Ахборотномаси, 1995 йил, № 3, 6-модда; Ўзбекистон Республикаси Олий Мажлисининг Ахборотномаси, 1995 йил, № 9, 193-модда, № 12, 269-модда; 1996 йил,   
№ 5-6, 69-модда, № 9, 144-модда; 1997 йил, № 2, 56-модда, № 4-5, 126-модда, № 9, 241-модда; 1998 йил, № 3, 38-модда, № 5-6, 102-модда, № 9, 181-модда; 1999 йил, № 1, 20-модда, № 5, 124-модда, № 9, 229-модда; 2000 йил, № 5-6, 153-модда, № 7-8, 217-модда; 2001 йил, № 1-2, 23-модда, № 9-10, 165,   
182-моддалар; 2002 йил, № 1, 20-модда, № 9, 165-модда; 2003 йил, № 1, 8-модда, № 5, 67-модда, № 9-10, 149-модда; 2004 йил, № 1-2, 18-модда, № 5, 90-модда, № 9, 171-модда; 2005 йил, № 1, 18-модда; Ўзбекистон Республикаси Олий Мажлиси палаталарининг Ахборотномаси, 2005 йил, № 9, 312-модда, № 12, 413, 417, 418-моддалар; 2006 йил, № 6, 261-модда, № 9, 498-модда, № 10, 536-модда, № 12, 656, 659-моддалар; 2007 йил, № 4, 158, 159, 164, 165-моддалар,№ 9, 416, 421-моддалар, № 12, 596, 604,   
607-моддалар; 2008 йил, № 4, 181, 189, 192-моддалар, № 9, 486, 488-моддалар, № 12, 640, 641-моддалар; 2009 йил, № 1, 1-модда, № 9, 334, 335, 337-моддалар, № 10, 380-модда, № 12, 462, 468, 470, 472, 474-моддалар;   
2010 йил, № 5, 175, 179-моддалар, № 6, 231-модда, № 9, 335, 339, 341-моддалар, № 10, 380-модда, № 12, 468, 473, 474-моддалар; 2011 йил, № 1,   
1-модда, № 4, 104, 105-моддалар, № 9, 247, 252-моддалар, № 12/2, 365-модда; 2012 йил, № 4, 108-модда, № 9/1, 242-модда, № 12, 336-модда; 2013 йил, № 4, 98-модда, № 10, 263-модда; 2014 йил, № 1, 2-модда, № 5, 130-модда, № 9, 244-модда, № 12, 341, 343-моддалар; 2015 йил, № 6, 228-модда, № 8, 310, 312-моддалар, № 12, 452-модда; 2016 йил, № 1, 2-модда, № 4, 125-модда,   
№ 9, 276-модда, № 12, 383, 385-моддалар; 2017 йил, № 4, 137-модда, № 6, 300-модда, № 9, 510-модда, № 10, 605-модда; 2018 йил, № 1, 1, 4, 5-моддалар, № 4, 224-модда, № 7, 430, 431, 432-моддалар, № 10, 671, 673, 679-моддалар; 2019 йил, № 1, 1, 3, 5-моддалар, № 2, 47-модда, № 3, 161, 165, 166-моддалар, № 5, 259, 261, 267, 268-моддалар, № 7, 386-модда, № 8, 469, 471-моддалар,   
№ 9, 591, 592-моддалар, № 10, 674, 676-моддалар, № 11, 787, 791-моддалар, № 12, 880, 891-моддалар; 2020 йил, № 1, 4-модда, № 3, 203, 204-моддaлар,   
№ 7, 449-модда, №\_\_\_,\_\_\_\_\_\_\_-модда) қуйидаги мазмундаги **212-модда** билан тўлдирилсин:

**“212-модда. Йўл-транспорт ҳодисаси ҳақидаги билдиришномани расмийлаштириш муносабати билан маъмурий жавобгарликдан озод этиш**

Ушбу Кодекснинг 133-моддаси (транспорт воситалари ҳайдовчиларининг йўл ҳаракати қоидаларини бузиши жабрланувчига енгил тан жароҳати етказиш холлари бундан мустасно) ва 134-моддаси (йўл ҳаракатини тартибга солувчи воситалар ёки бошқа мол-мулк шикастланишига олиб келиш ҳоллари бундан мустасно)да назарда тутилган маъмурий ҳуқуқбузарликни содир этган шахс ушбу йўл-транспорт ҳодисаси содир этгунга қадар транспорт воситаси эгасининг фуқаролик жавобгарлигини мажбурий суғурта қилиш шартномасини расмийлаштирган, ўз айбига иқрор бўлган ҳамда ҳайдовчилар томонидан ихтиёрий равишда йўл-транспорт ҳодисаси ҳақидаги билдиришнома расмийлаштирилиши муносабати билан маъмурий жавобгарликдан озод этилади, ушбу модданинг учинчи қисмида назарда тутилган ҳолатлар бундан мустасно.

Йўл-транспорт ҳодисаси иштирокчилари томонидан расмийлаштирилган йўл-транспорт ҳодисаси ҳақидаги билдиришнома суғурталовчи томонидан қабул қилинган пайтдан бошлаб, мазкур йўл-транспорт ҳодисаси маъмурий ҳуқуқбузарлик тўғрисидаги ишларни юритишнинг умумий қоидаларига мувофиқ кўриб чиқилмайди.

Қуйидаги ҳолатларда ушбу Кодекснинг 133 ва 134-моддаларида назарда тутилган маъмурий ҳуқуқбузарликлар бўйича йўл-транспорт ҳодисаси ҳақидаги билдиришнома расмийлаштиришга йўл қўйилмайди:

маъмурий ҳуқуқбузарлик тан жароҳати етказиш билан боғлиқ бўлса;

йўл-транспорт ҳодисасида транспорт воситалари ҳайдовчиларидан бошқа шахслар (йўловчи, пиёда) иштирок этган бўлса;

йўл-транспорт ҳодисасида иккитадан ортиқ транспорт воситаси иштирок этган бўлса;

жабрланувчига етказилган моддий зарар миқдори суғурта суммасининг 35 фоизидан ошган деб ҳисобланса;

йўл-транспорт ҳодисаси иштирокчиларининг бирида ҳайдовчилик гувоҳномаси, ишончнома (транспорт воситаси эгаси йўловчи сифатида кетаётган ёки ишончнома талаб этилмайдиган ҳоллар бундан мустасно), йўл варақаси бўлмаса ёки муддати ўтган бўлса;

ҳайдовчи транспорт воситасини маст ҳолда бошқариши натижасида содир этилган бўлса;

йўл ҳаракатини тартибга солувчи воситалар ёки бошқа мол-мулк шикастланган бўлса.

Ушбу модданинг учинчи қисмида назарда тутилган ҳолатларда маъмурий ҳуқуқбузарлик бўйича иш юритиш ушбу Кодекснинг 303, 304, 306–309-моддаларига мувофиқ умумий тартибда амалга оширилади”.

**2-модда**. Ўзбекистон Республикасининг 2008 йил 21 апрелда қабул қилинган **“Транспорт воситалари эгаларининг фуқаролик жавобгарлигини мажбурий суғурта қилиш тўғрисида”**ги ЎРҚ–155-сонли Қонунига (Ўзбекистон Республикаси Олий Мажлиси палаталарининг Ахборотномаси, 2008 йил, № 4, 191-модда; 2010 йил, № 9, 337-модда; 2011 йил, № 4,   
99-модда; 2013 йил, № 4, 98-модда; 2015 йил, № 6, 228-модда; 2018 йил, № 4, 224-модда; 2020 йил, №\_\_\_,\_\_\_\_\_\_\_-модда) қуйидаги ўзгартиш ва қўшимчалар киритилсин.

1)**3-модда** қуйидаги мазмундаги **учинчи хатбоши** билан тўлдирилсин:

“**йўл-транспорт ҳодисаси ҳақидаги билдиришнома –**суғурталовчи томонидан бериладиган, йўл-транспорт ҳодисаси содир бўлганлиги ҳақида суғурталовчига хабар бериш учун мўлжалланган, йўл-транспорт ҳодисасида иштирок этган ҳайдовчилар томонидан ихтиёрий равишда йўл-транспорт ҳодисаси содир бўлган жойда тўлдириладиган ҳамда фуқаролик жавобгарлиги вужудга келишини тасдиқловчи ҳужжат”;

**учинчи – ўн иккинчи хатбошилари** тегишинча **тўртинчи – ўн учинчи хатбошилар** деб ҳисоблансин;

2)**15-модданинг олтинчи қисми** қуйидаги таҳрирда баён этилсин:

“Суғурта полиси ва йўл-транспорт ҳодисаси ҳақидаги билдиришнома бланкаларининг намунаси ва уларнитайёрлаш тартиби, шунингдек, махсус давлат белгисининг шакли ҳамда уни транспорт воситасига жойлаштириш тартиби Ўзбекистон Республикаси Вазирлар Маҳкамаси томонидан белгиланади”;

3)**19-модданинг иккинчи қисми:**

қуйидаги мазмундаги **бешинчи хатбоши** билан тўлдирилсин:

“йўл-транспорт ҳодисаси ҳақидаги билдиришнома ушбу қонун ҳужжатларида белгиланган тартибда расмийлаштирилган вақтдан бошлаб уч иш куни мобайнида уни ва тегишли ҳужжатларни суғурталовчига тақдим этиш”;

**бешинчи хатбошиси олтинчи хатбоши** деб ҳисоблансин.

4) қуйидаги мазмундаги **201** ва **202-моддалар** билан тўлдирилсин:

“**201-модда. Йўл-транспорт ҳодисаси ҳақидаги билдиришномани расмийлаштириш учун асослар**

Йўл-транспорт ҳодисаларини ҳуқуқни муҳофаза қилувчи органлар ходими иштирокисиз ихтиёрий равишда йўл-транспорт ҳодисаси ҳақидаги билдиришнома (бундан буён матнда билдиришнома деб юритилади) тузиш орқали расмийлаштириш бир вақтнинг ўзида қуйидаги ҳолатлар мавжуд бўлганда амалга оширилади:

йўл-транспорт ҳодисаси тан жароҳати етказиш билан боғлиқ бўлмаса;

йўл-транспорт ҳодисаси иккита транспорт воситаси (шу жумладан тиркамали транспорт воситалари) тўқнашуви натижасида содир бўлса ҳамда зарар фақат ушбу транспорт воситаларига етказилган бўлса;

йўл-транспорт ҳодисаси содир этилгунга қадар транспорт воситалари эгаларининг фуқаролик жавобгарлиги мажбурий суғурталанган бўлса;

йўл-транспорт ҳодисаси натижасида транспорт воситаси шикастланиши билан боғлиқ шароитлар, шикастланиш таърифи ва рўйхати йўл-транспорт ҳодисаси иштирокчилари ўртасида келишмовчиликларни (низоларни) келтириб чиқармаса.

**202-модда. Йўл-транспорт ҳодисаси ҳақидаги билдиришномани  
расмийлаштириш тартиби**

Билдиришнома йўл-транспорт ҳодисасини содир этган ҳайдовчилар томонидан **ҳодиса содир бўлган вақтда шу жойнинг ўзида** икки нусхада тўлдирилади.

билдиришнома уч иш куни мобайнида қуйидагиларни илова қилган ҳолда ҳайдовчиларнинг фуқаролик мажбуриятларини суғурталаган суғурталовчиларга тақдим этилади:

билдиришномага илова йўл-транспорт ҳодисаси (автотранспорт воситаларнинг тўқнашув жойи (ҳодиса жойи ўзгартирилмаган ҳолда), транспорт воситалар, техник шикастланган қисмлари)нинг сурати ёки видео ёзуви;

ҳайдовчиларнинг тўғридан-тўғри зарарни қоплаш тўғрисидаги аризаси;

йўл-транспорт ҳодисаси содир бўлган ёки унга яқин ҳудуддаги наркологик диспансерда ёки соғлиқни сақлаш органлари белгилаган туман ва шаҳар даволаш-профилактика муассасасида ҳайдовчиларнинг мастлик даражасини аниқлаш бўйича текширувдан ўтганлиги тўғрисидаги баённома;

йўл-транспорт ҳодисасини содир этган ҳайдовчиларнинг транспорт воситасини бошқариш ҳуқуқини берувчи ва транспорт воситалари ҳужжатларининг нусхаси ҳамда суғурта полисининг асли.

Мастлик ҳолатини текширувдан ўтказиш қиймати суғурталовчи томонидан мажбурий суғурта шартномаси бўйича ўрни қопланиши лозим бўлган зарар таркибига киритилади.

Билдиришнома расмийлаштирган йўл-транспорт ҳодисасини содир этган транспорт воситалари эгалари суғурталовчининг талабига кўра мазкур транспорт воситаларини кўрикдан ва (ёки) мустақил техник экспертизадан ўтказиш учун уч иш куни ичида тақдим этишлари шарт.

Транспорт воситаларини эгалари суғурталовчини ёзма розилигисиз ёхуд суғурталовчи суғурта товонини тўлаш ёки уни рад этиш ҳақида қарор қабул қилган кунга қадар транспорт воситаларини таъмирлаши ёки утилизация қилиши тақиқланади.

Суғурталовчи транспорт воситалари эгалари томонидан ушбу модданинг иккинчи қисмида белгиланган ҳужжатлар тақдим этилган кундан эътиборан 15 иш куни давомида суғурта товонини тўлаш ёки уни рад этиш ҳақида қарор қабул қилади.

Йўл-транспорт ҳодисаси ҳақидаги билдиришнома расмийлаштирилганда жабрланувчига етказилган моддий зарар миқдори ушбу Қонуннинг   
22-моддаси учинчи қисмида белгиланган миқдордан ошмаслиги керак. Бунда билдиришнома cуғурталовчига тақдим этилгандан сўнг етказилган моддий зарар миқдори ўзгарса, cуғурталовчи томонидан фақатгина суғурта суммасининг ушбу Қонуннинг 22-моддаси учинчи қисмида белгиланган миқдордан ортиқ бўлмаган қисми суғурта товони сифатида тўланади.

Йўл-транспорт ҳодисаси натижасида транспорт воситасига етказилган зарарнинг суғурта товонини олган жабрланувчи, мазкур моддага асосан билдиришнома расмийлаштирганда, суғурталовчига транспорт воситасига етказилган зарар бўйича қўшимча талаблар қўйиши ман этилади, агарда етказилган зарар ушбу қонун билан белгиланган суғурта товони чегарасидан ошса.

Йўл-транспорт ҳодисаси ҳақидаги билдиришномани расмийлаштириш ҳамда йўл-транспорт ҳодисасини содир этган ҳайдовчиларнинг мастлик даражасини аниқлаш тартиби Вазирлар Маҳкамаси томонидан белгиланади”.

5)**24-модда** қуйидаги мазмундаги **еттинчи хатбоши** билан тўлдирилсин:

“мазкур шахс йўл-транспорт ҳодисаси ҳақидаги билдиришнома расмийлаштирилганда мастлик даражасини аниқлаш чорасини кўрмаган ёхуд суғурталовчига тақдим этилиши лозим бўлган ҳужжатларни узрли сабабларсиз ўз вақтида тақдим этмаган бўлса”;

**еттинчи хатбоши саккизинчи хатбоши** деб ҳисоблансин.

**3-модда.** Ўзбекистон Республикаси Ички ишлар вазирлиги ва бошқа манфаатдор ташкилотлар ушбу Қонуннинг ижросини, ижрочиларга етказилишини ҳамда моҳияти ва аҳамияти аҳоли ўртасида тушунтирилишини таъминласин.

**4-модда.**Ўзбекистон Республикаси Вазирлар Маҳкамаси:

ҳукумат қарорларини ушбу Қонунга мувофиқлаштирсин;

давлат бошқаруви органлари ушбу Қонунга зид бўлган ўз норматив-ҳуқуқий ҳужжатларини қайта кўриб чиқишлари ва бекор қилишларини таъминласин.

**5-модда.**Ушбу Қонун расмий эълон қилинган кундан эътиборан   
уч ой ўтгач кучга киради.

**Ўзбекистон Республикасининг**

**Президенти Ш. Мирзиёев**