**“Гидротехника иншоотларининг хавфсизлиги тўғрисида”ги**

**Ўзбекистон Республикасининг Қонуни лойиҳасига (янги таҳрири)**

**ТУШУНТИРИШ ХАТИ**

**I. Қонун лойиҳасини ишлаб чиқишнинг асосланиши**

Ўзбекистон Республикаси Президенти ҳузуридаги хавфсизлик Кенгашининг 2020 йил 17 июндаги 11-1373 хдфу-сонли ҳамда Вазирлар Маҳкамасининг 2020 йил 25 июндаги 03/1-1422 хдфу-сонли топшириқларига асосан, “Гидротехника иншоотларининг хавфсизлиги тўғрисида”ги Ўзбекистон Республикасининг Қонуни лойиҳаси (янги таҳрири) ишлаб чиқилди.

**II. Қонуннинг қабул қилиш зарурати**

Ҳозирги кунда мавжуд сув хўжалиги объектларининг техник ҳолатини назорати ва хавфсизлигини таъминлаш ҳамда гидротехника иншоотлари ўз вақтида таъмирлаш ва тиклаш талаб қилади.

“Гидротехника иншоотларининг хавфсизлиги тўғрисида”ги амалдаги Қонуннинг асосий мақсади – гидротехника иншоотларини лойиҳалаштириш, қуриш, фойдаланишга топшириш, улардан фойдаланиш, уларни реконструкция қилиш, тиклаш, консервациялаш ва тугатишда хавфсизликни таъминлаш бўйича фаолиятни амалга оширишда юзага келадиган муносабатларни тартибга солиш ҳамда гидротехника иншоотларининг хавфсизлигини таъминлашда маҳаллий давлат ҳокимияти органлари, фойдаланувчи ташкилотларнинг мажбуриятларини белгилайди.

Қонуннинг янги таҳририни тайёрлашда жахон тажрибалари жумладан: Япония, АҚШ, Германия, Россия Федерацияси, Молдавия, Озарбайжон, Тожикистон ва бошқа давлатларнинг соҳага оид қонунчилиги ўрганиб чиқилди.

Таъкидлаш жоизки, Ўзбекистон Республикасининг “Гидротехника иншоотларининг хавфсизлиги тўғрисида”ги Қонуни амалга киритилган вақтдан бошлаб, бугунги кунга қадар ушбу йўналишдаги ижтимоий муносабатларда муайян ўзгаришлар бўлганлиги сабабли ушбу Қонунни янги таҳрирда қабул қилишни тақоза этмоқда.

**III. Қонун лойиҳасининг мазмуни**

Ўзбекистон Республикасининг “Гидротехника иншоотларининг хавфсизлиги тўғрисида”ги Қонуни янги таҳрирдаги лойиҳасининг мазмуни гидротехника иншоотларининг хавфсизлигини янада мустаҳкамлаш, соҳадаги давлат назорати тизими ҳамда гидротехника иншоотлари эгалари ва фойдаланувчи ташкилотларнинг жавобгарлигини аниқ белгилаш ҳамда ушбу йўналишдаги тартиб-тамойилларни такомиллаштиришга қаратилган бошқа янги моддаларни киритишдан иборат.

**IV. Қонун лойиҳасининг манфаатдор вазирлик ва идоралар билан келишилганлиги тўғрисидаги маълумот**

Мазкур Қонуннинг янги таҳрирдаги лойиҳаси Ўзбекистон Республикаси Иқтисодий тараққиёт ва камбағалликни қисқартириш, Молия, Энергетика, Қишлоқ хўжалиги, Қурилиш, Инвестициялар ва ташқи савдо, Фавқулодда вазиятлар, Ички ишлар ва Мудофаа вазирликлари, Миллий гвардия, Давлат активларини бошқариш агентлиги, Агросаноат мажмуи устидан назорат қилиш инспекцияси, Гидрометеорология хизмати маркази, Экология ва атроф-муҳитни муҳофаза қилиш давлат қўмитаси, Давлат геология ва минерал ресурслар қўмитаси, Ер ресурслари, геодезия, картография ва давлат кадастри давлат қўмитаси, “Ўзбекгидроэнерго” АЖ ҳамда Қорақалпоғистон Республикаси Вазирлар Кенгаши ва вилоят ҳокимликлари билан келишилиб, Адлия вазирлигидан ҳуқуқий хулоса олинди.

**V. Кутилаётган натижалар**

Мазкур Қонуннинг янги таҳрири қабул қилиниши сув хўжалиги объектларининг техник ҳолати ва хавфсизлигини ўз вақтида таъминлаш, гидротехника иншоотларини лойиҳалаштириш, қуриш, фойдаланишга топшириш, улардан самарали фойдаланиш ва реконструкция қилиш, тиклаш, консервациялаш   
ва тугатищда хавфсизликни таъминлашга эришилади.

**Вазир Ш.Хамраев**