Ўзбекистон Республикаси Президентининг 2019 йил 28 ноябрдаги 5886-сонли “Ипотека кредити механизмларини такомиллаштиришга оид қўшимча чора-тадбирлар тўғрисида”ги Фармонининг ижросини таъминлашга қаратилган Вазирлар Маҳкамасининг 2020 йил 25 мартдаги “Уй-жой сотиб олиш учун фуқароларга субсидия тўлаш тартиби тўғрисидаги низомни тасдиқлаш ҳақида”ги 182-сонли қарори, 2020 йил 7 декабрда “Ипотека кредити механизмларини янада такомиллаштирилиши муносабати билан Ўзбекистон Республикаси Президенти ва Ўзбекистон Республикаси Ҳукуматининг айрим ҳужжатларига ўзгартириш ва қўшимчалар киритиш тўғрисида”ги ПФ-6126-сонли Фармонлари қабул қилинган.

Янги тартибга кўра аҳолини ижтимоий қўллаб-қувватлаш орқали даромади юқори бўлмаган ҳамда уй-жой шароитларини яхшилашга муҳтож бўлган оилалар, оғир ижтимоий вазиятга тушиб қолган хотин-қизлар, мамлакатимиз ижтимоий ҳаётида фаол иштирок этаётган ёшлар ва шу тоифадаги бошқа аҳоли қатламларига кўмаклашиш ва уй-жой шароитларини яхшилашга муҳтож оилаларни давлат томонидан қўллаб-қувватлашда манзиллилик ва шаффофликни таъминлаш мақсадида субсидиялар ажратилиши белгиланган.

Дастлаб, 2020 йилнинг 1 октябригача, кейинчалик 31 декабргача ва ҳозирда жорий йилнинг 1 ярмигача аризалар қабул қилиниши ва субсидиялар ажратилиши тўғрисида хабардормиз.

Ўрнатилган тартиб бўйича талабгорлар юридик шахслар томонидан қуриб фойдаланишга топширилган бирламчи бозор уйлари учун шартнома тузишлари белгиланган.

Айнан, фақат юридик шахслар томонидан қурилган бирламчи уй-жойлар учун ажратилиши белгиланган.

Лекин, ҳудудларда уй-жой қуриш билан шуғулланувчи қурилиш соҳаси бўйича тадбиркорлар уй-жой қуриб сотганидан тушган даромаддан давлат бюджетига тўлаши керак бўлган 15 % қўшимча қиймат солиғини тўлашдан қочиши сабабли, ҳудудларда юридик шахслар эмас, жисмоний шахслар номига уй-жойлар қурилиши авж олиб борган ва субсидияга талабгорлар юридик шахслар томонидан қурилган уй-жойларни олиш учун шартнома имзолашда қийинчиликларга дуч келмоқдалар.

Бу эса давлат томонидан субсидия ажратилган, лекин унинг талабларига мос келадиган уйнинг ўзи йўқ ёки камлиги билан изоҳланади.

Бу йилги мурожаатномада Президентимиз томонидан ижтимоий ҳимояга муҳтож аҳоли қатламини уй-жой билан таъминлаш борасидаги ишларни 2 баробарга кўпайтириш ҳақида айтиб ўтилди. Бунинг учун юридик шахслар томонидан қурилган уйлар сони етарли бўлиши ёки жисмоний шахслар томонидан қурилган уй-жойлар учун субсидия ажратиш тизимини жорий этиш лозим.

ПФга асосан бозор тамойиллари асосида уй-жой қурилиши ва сотилишининг янги тартибини жорий этиш бўйича республика комиссияси таркиби шакллантирилган, ва уларнинг асосий вазифалари этиб янги тартиб бажарилишини тизимли таҳлил ва мониторинг қилиш, натижалари бўйича муаммоли масалаларни ечишга қаратилган аниқ чора-тадбирларни ишлаб чиқиш белгиланган.

**1-савол:** Юқоридаги муаммоли вазиятларни бартараф этишда комиссия томонидан қайдай чоралар кўрилди?

**2-савол:** Ўтган давр мобайнида уй-жой сотиб олиш учун субсидия тўлаш тўғрисидаги Низомга асосан ариза берганлар сони, шулардан, субсидия бериладиган фуқароларни танлаб олишнинг ижтимоий мезонларига асосан ипотека кредитлари бўйича субсидия бериш тўғрисидаги хабарномага эга бўлган талабгорлар сони (ва фоизда), шундан, Ўзбекистон Республикаси Молия вазирлиги томонидан бозор ставкалари бўйича ипотека кредитларини ажратиш мақсадида тижорат банкларига жойлаштирилган маблағларни ўзлаштирганлар сони (фоизда), маблағ миқдори тўғрисида маълумот беришингизни сўрайман.

**Таклиф:** ПФ ва ВМ Қарорига мувофиқ, субсидиянинг **даромади юқори бўлмаган оилаларга ажратилиши белгиланганлигига қарамасдан, янги тартибга мувофиқ белгиланган** уй-жой шароитини яхшилашга муҳтож фуқароларни аниқлашда қўлланиладиганасосий кўрсаткичларни белгиловчи **ижтимоий мезонларга асосан,** қонун ҳужжатларига мувофиқ аниқланиши мумкин бўлган ўртача ойлик даромадлар миқдори бугун 3 млндан юқори бўлишини талаб этмоқда. Эртага кредитни сўндириш бўйича тўлов қобилиятига эга бўлиши талабини рад этмаган ҳолда, ушбу миқдорни қайта кўриб чиқишни ва пасайтириш таклифини бермоқчиман. Чунки, бугун аҳолининг даромади юқори бўлмаган, уй-жойга муҳтож қатламининг ўртача ойлик даромадлари 3 млндан паст. Субсидия ажратиш бўйича ПФ ва ВМ қарорининг идеологияси ҳам айнан шундай оилаларни қўллаб-қувватлашга қаратилган. Натижада бугун тўлов қобилияти паст эканлиги учун субсидия ажратилиши рад этилаётган юртдошларимиз улар учун текинга уй-жой ажратиш мурожаати билан чиқмоқдалар. Жорий йилда ушбу ижтимоий мезон кўрсаткичларини қайта кўриб чиқиш ва пасайтириш режада борми?

**Таклиф:** Шунингдек, яна бир ҳолатга алохида эътибор қаратишингизни сўраган бўлардим, эҳтиёжманд аҳоли учун қурилаётган арзон уй-жойларнинг нархлари бошқа харидорларга сотиладиган уйларга нисбатан анча қиммат эканини таҳлилий-танқидий ўрганиб чиқса ва жорий йилда бунинг олдини олиш бўйича тегишли чоралар кўрилса мақсадга мувофиқ бўлар эди.

**М.БАРАТОВА**